text:
ASO LULU, 16 APERILA 2014 Na nofoia le Nofoa e le Fofoga Fetalai i le itula e 9.00 i le taeao. Tatalo. FOFOGA FETALAI: E i ai le talitonuga i lenei taeao fou ua tatou potopoto a nuu potopoto ma ua alafai mai foi i faguga lelei le paia ma le mamalu maualuga o lo tatou Maota i ona paia ma ona mamalu tumau. E faafetaia ai le alofa ma le agalelei o lo tatou Tapaau Sili i le lagi ona o Lana tausiga le mavae ma le le tuu aunoaina o le paia ma le mamalu maualuga o le Palemene, ua mafai ai ona tatou aulia ma le manuia lenei aso fou e ala i le faatulagana o a tatou polokalame. E ofo alofa ma faatalofa atu i tulaga aloaia i le alafai mai i faguga lelei o le paia ma le mamalu maualuga o a outou Afioga i sui usufono, o sui mamalu o itumalo e fia o lo tatou atunuu. E talitonu o lea ua sagatonu lau o le fō e ala i le amataina o a tatou galuega i lenei aso. Ou te manatu o le a faagasolo a tatou galuega e pei ona faatulagaina ma e i ai le faamoemoe o le a sologa lelei mea uma aua le faamoemoe i a tatou polokalame faataatia. Tulai mai lau Afioga i le Palemia. LAFO A LE MALO Susuga Hon TUILAEPA FATIALOFA LUPESOLIAI AIONO NEIOTI SAILELE MALIELEGAOI (Palemia): Ua i luma o le Atua le faapolo ma le faasagi e pei ona avea ai oe ma a tatou Faitaulaga i lenei taeao fou. E viia ai lo tatou Matai ona o le taitaiina mai o lau Afioga i le Fofoga Fetalai faapea foi le mamalu o sui usufono o le Maota i lenei taeao mo le faaauauina o le tatou Fonotaga, o le Fonousu a Samoa i le Tauaofiaga o lo o tagofia ma soalaupule ai mataupu ua atofa mo lenei foi Fonotaga a le Palemene. O lea ua ou tulai atu ai ma le agaga faaaloalo lau Afioga i le Fofoga Fetalai ona o le tasi lea anava a le atunuu, a alu, alu le soalaupulega o so o se mataupu moe le toa. O le moe lena o le toa e toe te i mai i le taeao ua maua manatu fou - fai mai a toe musumusuina tatou, o le musumusuga lena a le Agaga Paia. O le Tulafono Tau Faaofi o lo o faagasolo nei, o le Tulafono Tau Faaofi e faatino ai nisi o Teuteuga o le Tulafono o Faiga Palota, ma o le agaga foi lea o le Malo ma le Vaega lenei i le tali atu i le tele o faasilasilaga i le faatinoga o galuega a le Matagaluega a le Afioga i le Minisita aua le faatinoga o o latou foi tiute i le tapenaina o lola, e tapenapena mamao ai ina ia aua ne i i ai se tulaga faaletonu e pei ona masani ai. E i ai lava nai faaletonu ona o le tuai ona faatino a latou galuega. I le faagasolo ai o a latou galuega lau Afioga i le Fofoga Fetalai, e tele lava faitioga i le tuai ona aumai le Tulafono, a o le Tulafono foi ua leva ona 1664 soalaupule e le Kapeneta ma faasee mai e faatino galuega e tatau ona fai ma aumai sao ai loa i le Palemene. Ua leva ona uma le galuega a le Kapeneta i le agaga e tali atu ai i le tele o faasilasilaga ma fautuaga mai lena Itu o le Maota. O le Malo nei o le Malo e fautuaina ma o lea foi la ua aumai ai i se tulaga faanatinati. O le mea tonu lava lau Afioga i le Fofoga Fetalai, e le auese ai le taofi i le tulaga e tatau ona faasee o le Tulafono Tau Faaofi lenei i le Komiti Filifilia e pei ona i ai tulaga masani, a o lea foi ua ioeina e Lana Afioga Mamalu O Le Ao o le Malo le fanoga e pei ona avatu i Lana Afioga ona o le tulaga lava i le faatinoga o a tatou galuega i totonu o le Maota nei. A faafogafoga foi i le tolaulauina atu e le Afioga i le Minisita, e leai lava ni vovoga tele o i ai. E le o ni mea fou foi, a o mea ua leva ona faatalanoaina; ua le tasi, le lua Komisi Suesue ua latou aumaia i a latou fautuaga. Ua tele Komisi Suesue ua latou aumaia le vaega iloga lenei ina ia tilotilo i le tulaga e pei ona masani ai le lalolagi atoa. O le lalolagi atoa, e tasi lava le tagata tasi le palota, e tasi le itumalo tasi le faipule. O le tulaga lena o lea e i ai le lalolagi atoa, ae se i vagana ua oo mai ia tatou ona sui ai lea e tatou ona e i ai foi a tatou tu ma aga, ae peitai o tu ma aga ia o lea ua tele ai isi mau lavelave ma mea e tau fufulu. Lau Afioga i le Fofoga Fetalai, o le tulaga lena ua aoao malie ai foi manogi ma tapaina ai fautuaga a le Vaega lenei i le Kapeneta ma sui usufono, ma ua aumai ai le latou tuualalo ona o lea e lava le taimi e fai ai galuega. O lea la ou te faapea atu ai i lau Afioga i le Taitai o le Itu Agai, soia e te toe faatopelau maia mea ma le tau sasi atu ai ma matou a o lea e lava le taimi. O le mea lea ua logosaia ai le tuualalo e tuu atu i le Komiti Filifilia aua e le o toe mamao foi le tatou fono ia Me i le masina fou, aua o lea lava ua manino. O le faigofie ia o nei mea tatou te talanoa ai. E i ai le upu foi lele, se e faigofie lava mea pe a tatou faafaigofieina, ae a tatou liliu loa e toso le lavelave ona lavelave foi lea. E oo foi i o tatou itumalo, a tatou o atu o tatou uma lava o matai tausi nuu. A tatou o atu lava fai mai nai toeaiina, “O le a ea le mea lea?” A fai atu lava e faigofie ona ioe lava lea o toeaiina, ae a e nofo foi la ma pepelo toeaiina, ona o le malamalama ai lava lea o toeaiina ma ita ai fua i fuafuaga, ae ese le manino e pei foi o mea ua faataatia mai e le Tamaitai Minisita, na o mea manino, mea manino ma mea faigofie ma e faapena foi le Vaega lenei. O le tulaga la lena ua ou tulai atu ai lau Afioga i le Fofoga Fetalai aua o le tatou Vaega foi. A lafo lafo mai foi lo outou faatuatuaga i inei i le Kapeneta? O lea ua i ai lo outou faatuatuaga, o mea matou te faia, se o mea a tatou uma ae e le o ni mea e faapea e lelei ai na o matou. O a mea e fai e le Kapeneta, o mea e taulelei uma ai le HRPP. Vaai foi, o le mea lava lena na sau ai le Kapeneta mai lava i le 1982. E fai lava e le Kapeneta na o mea lelei, mea lelei, mea lelei. O le tulaga foi lena, ua valu lava palota sosoo o lea lava e manumalo tatou. O lona uiga o lea lava e lelei faiga ia o lo o faatino ai lau Afioga i le Fofoga Fetalai. O le tuualalo lena e faamalie atu ai. O le tuualalo lea ua oo mai ia te au, a o au ia e alu lava i le i‟a o le faalolo. Ou te faatu atu ai le lafo, A uma ona soalaupuleina le Tulafono Tau Faaofi lenei ona faasee atu lea i le Komiti Filifilia e faatino le latou galuega ona toe see mai ai lea i inei po o le a lava le taimi. 1665 Ia alolofa outou na o lo o tetee i le Itu Agai, aua tou te toe faatopelau maia matou aua a matou tali atu loa, ona outou toe faapea mai foi lea, “O le a saga faatopelau lava i fea?” A o lea e fai mea ia tou te fautua mai ai. Lau Afioga i le Fofoga Fetalai, o le lafo lena ua faatuina atu. Faaluaina e le Sui Palemia, le Minisita mo Faamasinoga ma Pulega Tau Faamasinoga ma le Minisita mo Tina ma Tamaitai, Atinae o Nuu ma Afioaga ma Agafesootai. FOFOGA FETALAI: A o le i tuuina atu le Fesili, e i ai le lagona maualuga o le Fofoga Fetalai. Ua faiva ese Lopepe i lenei aso i taualumaga o le mataupu lenei. A ota tu i le too ae tepa i le ata lau Afioga i le Palemia, e le faigofie le aso ananafi ona o le matau i le lagalaga o finagalo o sui usufono mamalu ona o le faatulai mai o lenei Tulafono Tau Faaofi, ae sa ou piiama pea ona o le tulaga i le faasologa o galuega ma le faatinoga o faiga faavae a le Palemene, ona o le tulaga i le finagalo o le Kapeneta ma ua sainia foi e Lana Afioga Mamalu O Le Ao o le Malo le tulaga faanatinati, peitai e le aia Moo i liu o vaa. E i ai foi le agaga maualuga o lo o i ina le uta a le faimea i lau Afioga i le Taitai o le Malo. O lea na moe le toa ae le moemoenoa i le aso ananafi i tuleiga ma saunoaga sa faafofoga i ai le Maota, e le o toe po malaē i finagalo ma manatu ma lagona i le fausia e ala i lenei Tulafono Tau Faaofi ua tulai mai. O le agaga faafetai e manatu e momoli atu i lau Afioga i le Palemia, ona o le tofa fetuutuunai ma le tofa faa-Taitai i le tulaga i le manatu i tuleiga ma saunoaga na agai i ai faamoemoega i le soalaupulega o le mataupu lenei. E ui o lea, o lea ua tautino le solo a le Malo, o ala ia o mea. O le feavaavatai ma le silasila mamao a lau Afioga i le Taitai o le Malo ona o finagalo na lagalaga i le aso ananafi, atoa ai ma le leotele o le leai i le faitauga muamua. Sa nofonofo foi le Fofoga Fetalai ma le tulaga i le faataatiaga i le amataga e fesiligia aua a fai, fai nei lau faaiuga pe a ou faamalosia le Tulafono lenei i le mea ua i ai, ona toe ū mai lea o le ulu o le laau i le Fofoga Fetalai ma le faatinoga o le galuega, ae ua taulu, taulu, taulu le faamoemoe i le aso ananafi tatou momoe ma manū, o lea ua tatou alafai i faguga lelei. O lea e momoli atu ai le faafetai tele ona o se mea muamua foi lenei ua tupu i le tatou Palemene ona o le tofa tatala, le tofa saili ma le tofa faatamalii a lau Afioga i le Palemia ua o se taotoga ai a i‟asa ma ua o se taotoga lelei ai lenei taeao fou. O lea ou te lagona lau Afioga i le Taitai o le Itu Agai, o lea ua tau le ai o faamoemoega mo lo tatou va nonofo ai. O a foi tiuga i vaatele o lea o le a tatou faagasolo i tulaga aloaia, o lea foi ua lagona ua talia ataata o Taulelei i le folasaga a le Taitai o le Malo, tatou ave lea i uta. O a foi ni tulaga i suaga a le vaatele mo ni aoaoga manogi mo le faaleleia atili o lenei Tulafono Tau Faaofi, o le mea la lenei e tau o le faautautaga tatau, ua tatou le fetuunai ai i tulaga faaletulafono e pei ona ou naunau atu i le aso ananafi aua e faasolo lava i tulaga faaletulafono Faapalemene, ua alu mea e tatau ona fai, ae faafetai i lau Afioga i le Palemia o lea ua tefa le tauala ma tafa lou finagalo ona o le fetuutuunai muniao mo le lelei ma le faatinoga ina ia sagatonu lau o le fō mo lo tatou faamoemoe, e momoli atu ai le agaga faafetai. 1666 Afioga Hon Palusalue Faapo II (Taitai o le Itu Agai): Lau Afioga i le Fofoga Fetalai, e puupuu lava se lagona leaga e pei ona e saunoa e uiga ese foi lenei taeao. FOFOGA FETALAI: E te tetee i le lafo? Afioga Hon Palusalue Faapo II: E leai lau Afioga i le Fofoga Fetalai. FOFOGA FETALAI: O lea ua faatolu la e le Taitai o le Itu Agai le lafo. Afioga Hon Palusalue Faapo II: Lau Afioga i le Fofoga Fetalai, ua saunoa manino lau Afioga i le Palemia, o lea foi ua saunoa faafetai le Fofoga Fetalai. E le nofonofo foi lenei Itu leaga e faigata ona o ananafi sa lagalaga ai manatu o lenei Itu. O le mea lea lau Afioga i le Fofoga Fetalai, o lea ua e saunoa manino i le tofa fetuutuunai ma le tofa fetala‟i e tusa ai ma le iuga o le mataupu lenei. Lau Afioga i le Palemia, e le tetee lenei Itu i le Tulafono Tau Faaofi. O le agaga ia tatou galulue faatasi ina ia foia faafitauli i lea faiga palota ma lea faiga palota. O le ala lea lau Afioga i le Fofoga Fetalai o le tutulai atu o lenei Itu. E lagolago i le Tulafono Tau Faaofi, ae pau lava lea o le faagasologa o le Tulafono Tau Faaofi ina ia maua le avanoa e le gata i sui usufono a o le atunuu. O lea la lau Afioga i le Palemia ua ou talitonu i lau tofa fetuutuunai i lou amanaia o se tuualalo e tusa ma lenei taeao. E pei lava ona ou fai atu, o le aiatatau a sui usufono. E manaia finagalo na faaalia i le aso ananafi, a o lea foi ua saunoa atu lenei Itu e lagolago i le Tulafono Tau Faaofi, a o le faagasologa - o lea ua to le matupalapala. O le mea lea e momoli atu ai e fono faapipii i lau saunoaga, faafetai ua malo le tofa. Lau Afioga i le Palemia ma lau auvaa, lau aufono i Afioga i Minisita aemaise o le Tamaitai Minisita e ana le Tulafono Tau Faaofi. O le a faapea ona tatou fai, tatou fetuutuunai ma fai faapea aua e oo loa i le Tulafono o Faiga Palota, e le malaese i ina malaese i inei. Aua foi leaga o le mea e aafia uma ai tatou? E le toe tilotilo foi i ni faiga Vaega, a o le agaga ina ia silasila i le lumanai e le gata o o tatou taimi a o le agai mai o sui usufono i le Maota lenei. O se faafetai lea e fono faapipii ai i lau saunoaga ae ia manuia le Fono. Susuga Hon Tuilaepa Fatialofa Lupesoliai Aiono Neioti Sailele Malielegaoi: Lau Afioga i le Fofoga Fetalai…… FOFOGA FETALAI: O le a toe tuu atu le avanoa i lau Afioga i le Palemia. Susuga Hon Tuilaepa Fatialofa Lupesoliai Aiono Neioti Sailele Malielegaoi: Lau Afioga i le Fofoga Fetalai, na o le pau lava lea o se mea ou te tulai atu e faasao. Aua e te faafetai mai ia te au, a o le matou Vaega atoa e ana le manatu, ae ou te talitonu foi e te malamalama lelei lava aua sa e saofai i inei i le Kapeneta ma tatou faia faatasi foi isi iuga. So o se faiga palota e maea, tatou te o e saili le sao ma ia taofi ni faaletonu ae saili i luga o Komisi Suesue. O lena ua e masani i a tatou mea e fai i le tatou Vaega lenei a o le i oo i le taimi e te agai atu ai i ina ma e agaia i matou faatasi ai ma oulua ma le 1667 Sui Taitai. O le isi lea tama autu o le Fofoga Fetalai a le Vaega lenei, le Afioga i le sui usufono mo Falealupo. Lau Afioga i le Fofoga Fetalai o le faaeteetega ia te au ona o lau Afioga, leaga o lea sa e tu matila i lou lava tiute, o le ala lea sa ou faalalolalo atu ai ona o lea sa e le alo lava i le ata o le laau i le faatinoga o ou tiute. Ma e i ai lava lau tamai tusi ou te nofo ma rate ai mo mea faatulaga ma togi mo mea o Fofoga Fetalai, o lau Afioga la i le togi lea e i ai, e A triple plus, e tolu plus, o le sui usufono mo Falealupo e A++ .5 le taimi sa i ai le Afioga i le sui usufono mo Falealupo, o le a ou le tau atua le Afioga i le Minisita mo Tina ma Tamaitai, Atinae o Nuu ma Afioaga ma Agafesootai, ia ma le Afioga i se tasi o sui usufono mo Aana Alofi Nu. 1, Afioga Hon Leaupepe Toleafoa Apulu Faafisi, a o lea e tau atu le tulaga maualuga tele sa i ai le sui usufono mo Falealupo, ae pau teisi ifo lava i lalo i lau Afioga ma lau taitaiga. O le ala lena na ou tulai atu ai leaga o la e faafogafoga mai Lana Afioga Mamalu O Le Ao o le Malo, ina ne i i ai se tofa i Lana Afioga e faapea ua tatou faaaogaina e pei foi ona tulai atu le Sui Palemia i le aso ananafi. A o lena sa e tu lava i lou tulaga e te lei alo lava i se mea e tasi. O le mea lea, ia faamanuia atu le Atua i lou tofi, na o oe lava o lo o taumafai mai ae toatele i matou o lo o faatiga ia te oe i taimi uma. A o le mea sili o lea ua taoto i taotoga lelei lenei taeao, ia ma o lea foi ua aumai le saunoaga ma le tautinoga lē feluelueai a le Taitai o le Itu Agai latou te lagolagoa le Tulafono ma e leai se isi o latou e toe lauga i le aso. Ia manuia le tatou Fono. FOFOGA FETALAI: Ia faafetai le faaeaea i lau Afioga i le Palemia, e manatu foi i lenei taeao e tatou te le feseluai i le tulaga o le tatou galuega, ia e taliu foi ae popoe o lea foi ua manino le mata o le vai, ia o le a lava le tulaga e faatulaga mai e le tatou Malo, ia na ona piiama ma faataatia i le agatonu. O le lagona, ia e le alofia, e le tau fesiligia foi le tulaga o le tatou va faafeagai ai. Afioga Hon Aeau Peniamina Leavaiseeta: Lau Afioga e faamalulu atu ona sa taua…. FOFOGA FETALAI: O le a tuu atu pea le avanoa o le ava atu i lau Afioga i le sui usufono mo Falealupo. Afioga Hon Aeau Peniamina Leavaiseeta: E pei ona sa taua lou igoa i i sei tau faasao, e leai se mea e faasaoa. Pau lava le mea o lou agaga faafetai i le faafetai a le matou Taitai, se faafetai, o ai na iluilu talutalu o le a toe see le vaa o sa asomua, faafetai i lau Afioga. Ae toe faamanatu atu i lena malu o lena Itu, o le ala matou lagalaga lena ananafi, ae aumai le tali i lena Itu, e matua papau tele lenei Itu. Ae a lenei taeao? Tatou fuli i le mea e tatau, e le taua lava se isi mea pei na o matou upu e avatu, pau lava le mea e tuliloa po o le a le mea lea e lelei ai le atunuu, toia ia le tatou Fonotaga i le filemu o le Atua, faafetai. FOFOGA FETALAI: Malo. E pei o le agaga ina ia manino le faafofoga mai a le atunuu, o lo o i le Malo le malosiaga e mafai ai ona pasi le Tulafono ma faasolo i le tulaga na i ai, e 37 le Itu o le Malo e 12 lena Itu o le Maota. Ae silasila outou, o lea lava ua tafa le finagalo o lea Itu o le Maota ona o le 1668 manatu i le tofa saili ma le tofa mau ma le tofa tatala, ina ia taatia i le agatonu le faamoemoe. Na faamaonia le lafo ma tulai ai le Tulafono Tau Faaofi o Teuteuga o le Tulafono o Faiga Palota 2014 o le a tuuina atu i le Komiti o Galuega, Tulafono Tumau, Maota Fono ma Mataupu Tau Faiga Palota mo le iloiloina ma toe lipoti mai i le Fono Aoao. FOFOGA FETALAI: Ou te faasilasila atu o le a faaauau Taualumaga o le felafolafoaiga o le mataupu lenei, ia ona faasee ai loa lea i le tulaga faaKomiti pei ona i ai le lafo ua pasia aloaia i le taeao nei. Ia o le avanoa lenei, e avatu pea le avanoa mo le tulaga e faasolo ai le tatou felafolafoaiga ona lafo ai lea i le tulaga faa-Komiti pei ona masani ai. Tulai mai lau Afioga i se tasi o sui usufono mo Aana Alofi Nu. 1, Afioga Hon Leaupepe Toleafoa Apulu Faafisi. TULAFONO TAU FAAOFI O LE TEUTEUGA O LE TULAFONO O FAIGA PALOTA 2014 – faitauga faalua Afioga Hon LEAUPEPE TOLEAFOA APULU FAAFISI (Aana Alofi Nu. 1): Malo faafetai mo le avanoa ua tuuina mai e lau Afioga i le Fofoga Fetalai, o se matagi logo malie i fingalo ma faamoemoe lenei taeao, e le gata i le taulaga osia e lau Afioga i le Fofoga Fetalai, ae auai faatasi foi lo matou faamoemoe ma le talitonuga i le agaga lava e tasi, tatou te faamoemoe manu i le Atua e fesoasoani mai aua Taualumaga o le tatou Fonotaga. E lagona ai foi le agaga faafetai ma le agaga faamalo e le tau laeia foi se upu pe tau faafuluina foi i se lagona le tulai mai o le Afioga i le Taitai o le Malo lau Afioga i le Palemia, aemaise foi o le paia o le Kapeneta i le finagalo e pei ona toe taoto ai nei lenei Tulafono toe Teuteu, o le a faapena maea le faitauga le faalua ona faasee atu lea i se Komiti e faapena ona toe matimati ai nisi o finagalo e pei ona felautoai ai lagona o sui usufono filifilia o lenei Palemene. Ia o le uta lava a le poto e faapena e fetuutuunai, ina ia maua ai le toafilemu o le Palemene, e le gata foi i lea o le faafofoga tapuai mai a Samoa. E momoli atu ai le agaga faafetai ma le agaga faamalo ona ua toe suia le faagasologa o lenei Tulafono. E tulai atu ma le agaga fiafia ma le agaga faafetai aua e ese ai foi le lagona o lou sui a usufono i le tulai mai o lenei Tulafono, ona e i ai le manatu o le vave taunuu i siui ma faaiuga o le Tulafono, e ui lava ina talitonuina o le a le mea e tuuina mai e le finagalo o le Malo e faapena ona pasia, ona e fulisia le faitau aofai o sui usufono filifilia o le Palemene i le tulaga o le finagalo o le Malo. Sa i ai le talitonuga e manaia foi ma tatou vave oo i siui ma taunuuga o lenei Tulafono, e aoga lea mo sui usufono o itumalo ma itumalo o lo o faapena ona aafia ma vaeluaina i lenei Tulafono o latou itumalo mo le palota. O se agaga e faapena ona oo i ai le faamoemoe ona o itu nei, muamua, e vave tapena i ai, vave faamasani. Afai e toso gata finagalo o sui usufono mamalu o le Palemene ona e le masani ai itumalo, ia ou te manatu e faamasani faamasani lava lelei, ioe. E pei o itu ia sa manatu i ai e manaia le finagalo o le Malo ina ia faateleai lenei Tulafono. 1669 Ma lona lua lau Afioga, masalo tatou te molimauina ia le tapa i le taimi e faatino ai le faamoemoe o a tatou palota, e oo lava i le toe lua aso pe toe tolu aso e lei maua atu le Lola Autu. E mafua mai aisea? E tele le galuega a le Komesina o Faiga Palota ma le aufaigaluega, e alu atu le Lola Autu ae toe faaopoopo atu ai ma le isi Lola foi nei faaopoopo po o le toese. Pei o itu na sa manatu e le faigofie le galuega. Ia o ai e faitio? O tatou foi nei e faitio. Aisea? O, oi o lenei o le a oo lava i le aso o le palota o lenei e lei maua Lola Autu e fua i ai le faamoemoe. E pei o itu na sa manatu ai, e au lou taofi i le tulaga sa i ai le finagalo o le Malo pei ona tuuina mai ai lenei Tulafono toe Teuteu, ae ui i lea, ia faafetai atu i lau Afioga Palemia ma le Kapeneta ua toe tefa le tauala ma amanaia foi se…ia ma maua foi se ai o i latou ma i matou o e sa tuuina atu finagalo i le aso ananafi, ia leaga ua mamafa foi le tatou sausau i le aso ananafi, ia to ai aua manu. Pei o itu na e mafua ai ona i ai se lagona, e manaia pe ana papaaveloa le tatou Tulafono lenei, e ui i lea, ia o lena e pei ona matou talanoa atu. E i ai vaega o le Tulafono o lenei e fesiligia e lou mafaufau, aua o le aotelega lava ina ia tatou see mai i le mea lenei o le uma mai o faiga palota ona toe faasolo lea i Faamasinoga. Ou te le o iloa po o tamau lava le mea foi lenei e saili muamua le o le a faia le sue pe amiotonu, pe na te lei faia se solitulafono, ona agavaa ai lea e tuuina atu se petition i le sui o lo o manumalo. Afai o mapo lea itu, e ao ona faamamafa i ai le silasila a i latou o e faatinoa le amiotonu, e le gata i le Komesina o Faiga Palota ae faapea foi i le Ofisa mamalu o alii ma tamaitai o le Faamasinoga, ona o i totonu o le vaega o le Tulafono, le tapu e tapui ai le amiotonu. Leaga fai mai Paulo, „o afea, o fea e afua mai ai taua ma misa ma eseesega? Ia e afua mai i le loto, aua e tiga lava ona iloa e leai se mea na faia e le sui ua manumalo, ae o la foi sa fai e ia e sili atu i le sui o lo o manumalo, ia ae i ai lava le agaga foi lenei o le faaleaga, tulou, sala le gagana o le upu foi mai, sei vaeatu le faafofoga a le atunuu. Ae o itu na o lea e manatu, tatou te tilotilo i ai pe afai o afuaga uma o nei teuteuga ina ia tuuitiitia ai le tuuaiina o le faiga palota. E oo foi i o‟o, o lea ua toe tuu mai i luma ina ia fai i totonu o le 12 masina pe a maea le faaiuga o le faiga palota aoao, po o le a se faiga palota. Ua ou manatu, o lea ua faatusatusa tatou i atunuu i fafo, a o atunuu i fafo e leai ni a latou aganuu, o tatou e i ai le tatou aganuu, o le tatou aganuu, e alu alu lava lē e palotaina le tofi faipule o lea itumalo, e le maua i fafo le mea lena, ae na o Samoa lava e maua ai. Aisea? O le aganuu, o le aganuu, ioe. O fea la le aganuu e apo e tatou, se amuia oe ua leai sa outou palota. Ae afai le o‟o, oi se leaga ua e faatosina. A o le o‟o ia o lea e tatala, pe faatoa e alu i le tofi faipule, e fai lava lou o‟o, a uma ona outou feiloai ma lo outou itumalo ae tasi ia oe, ia lelei, o le a nofo Kome ae alu Simi. A o le a lau mea e tali atu ai i le saofaiga a matai, o le a lau mea e tali atu ai? Tali atu i le folafola i ai, ia sei fai le o‟o pe a uma le…... E le o se faatosina foi lena mea? Aua e mafai lava ona faapea, ia lelei, o lou o‟o o le a matua fai lou o‟o ae ia outou palota ia au. Ia ona fai lea o le palota ae o la ua i ai i mafaufau o tagata palota, palota ia Kome tou te vaavaai i ai i se o‟o o le toeaina. O le a le eseesega o lena ma le tuu o le o‟o e fai i le taimi lea i le uma o le faataape o le Palemene? O le mea sa masani ai le Palemene a uma ona faataape lea, ona o lea i tua e feiloai ma itumalo ma afioaga, ona o atu lea feiloai o la e tapuai mai, sasaa atu lou faiva. Ia, malo alii galulue, faafetai foi mo le tapuaiga, ia momoli mai foi le faafetai a toeaiina ma le faamalo. Ia o le tali lea o lo outou tapuaiga. O le aganuu lena. 1670 Ia e eseese le tatou faauigaina o le aganuu, ae ona o lea ua tuu mai i i, e uso lava ma le taimi lea sa i ai, po o fea lava le taimi e tuu i ai, e uso lava, ioe, e aiga lelei mea na. Susuga Hon Tuilaepa Fatialofa Lupesoliai Aiono Neioti Sailele Malielegaoi: Lau Afioga i le Fofoga Fetalai….. FOFOGA FETALAI: Malie le sui usufono o lo o saunoa, sei avatu le avanoa i le faamalamalamaga a le Malo. Susuga Hon Tuilaepa Fatialofa Lupesoliai Aiono Neioti Sailele Malielegaoi: Lau Afioga i le Fofoga Fetalai, o le tulaga sao lava lea e saunoa i ai le sui usufono, e leai se isi o tatou e au ese ai, a o le faalavelave, e i ai le faaupuga foi lele faaletulafono, faa-Peretania, “The law is an ass.” O le Tulafono o le mea o le asini. Ta te malamalama lelei lava i a tatou tu ma agaifanua pe ana faapea la e le tutupu mai ni mea faapea o le toe o lava o tatou matai o tatou nuu sa aai ai i le oo lea na fai i le taimi lea ma toe momoli tatou. O isi lava matai o matai o faauluuluga o nuu, lea e pei ua fai ma taaloga i vai, ae saolele lava le tulaga o lea e saunoa i ai le sui usufono. O tulaga foi ia o lea sa matua faafaigata ai i le Malo ona fefulisai po o le a ea le tonu, ae leaga o le perception, o le vaaiga lea faaletulafono, aemaise e i ai taimi e alu alu alu, ona toe omai foi lea o nisi e toe fai iuga pe aumai mai fafo. O le taimi nei o lea ua fai lava e tatou lava Faamasino. Ae i ai foi taimi e aumai ai Faamasino mai fafo, ona aumai lava lea, pe fai mai lava le iuga ua e pau leaga ua fai lou oo i le taimi lea a ua lata i Faiga Palota, o le a nei le mea o le a tatou faia? O le ala lea e aumai pea aumai pea aumai pea ai e Komisi Suesue le mataupu lava lenei leaga ua oo lava i tatou Faamasino, o Faamasino Samoa, e oo i tatou loia Samoa ua o finau i o e sese le tatou mea lea e fai. E pei la o le tulaga lena o le taumafai e fai se faiga ina ia taofiofi ai le mataga ma le faatupu lumaifale o le tatou ma le tatou aganuu ma le agaifanua, ae o lea e tausolomua ai le Tulafono, o lea e saofafai ai matai Samoa ma loia, o isi foi matai Samoa. Lau Afioga i le Fofoga Fetalai, o le tulaga lena, a o le taua o le aumaiga ma le felafolafoaiga lea e fai, e faafogafoga manino mai i ai tatou itumalo i le tulaga faigata lea e feagai ma i tatou i le taumafai e sue se vaifofo o le mataupu lenei o le tali atu e tatau ona tatou faaalia le agaga faafetai ma le vaega o le Tulafono o lo o fesiligia ai a tatou tu ma a tatou agaifanua. FOFOGA FETALAI: Malo. Faafetai saunoa faamalamalama i lau Afioga i le Palemia. Tulai mai le sui usufono mamalu mo Aana Alofi Nu.1, Afioga Hon Leaupepe Toleafoa Apulu Faafisi. Afioga Hon LEAUPEPE TOLEAFOA APULU FAAFISI: Malo faafetai. Ua malele le Afioga i le Palemia, ou te faasaoa, ua tonu ma sao le saunoaga. E le faatautee pe faatauta foi i ai se lagona e sa, ae sala le gagana, ou te fefe e tautala i ai ae ui i lea, e ao ona avatu, e ese le matai fealualuai i le taulaga ma faigaluega, ese le matai o la e nofo i tua fainuu. E eseese mea na, ese o latou talitonuga, ese o latou faalogona, ioe. Maumau pe ana o atu uma tatou te nonofo i tua ae sei tu atu le loomatua i le taeao, tu atu i le afiafi, tu atu i le aoauli, tu atu i le leva o le po. Aua a fai a tatou Faiga Palota, leaga sa ou 1671 faia talu ai ne ii le Faiga Palota talu ai nei. Na uma ona pasia e le Falemai ma le Soifua Maloloina e ave se tasi o alualutoto e valu tausaga i Niu Sila e fai le fatu, ioe. O la e faafofoga mai, ae fai e le tina le pasese o le tina, fai le tusifolau, fai uma mea, na o le pasese, ae afa foi i ai, ioe, ae toe lua vaiaso oo i le Faiga Palota. Sa ou fesili ia te au, o fea le mea sili? E sili le alofa pe sili le pau i le tofi? E sili le alofa, leaga fai mai le Tusi Paia, “E afifi mea uma i le Tulafono Faaauro o le Alofa.” O lena, e tasi lena vaega o le aganuu o le alofa ma le faaaloalo. E le faatusa la lagona ia o matou ia e nonofo i tua i nuu ia i latou nei o matai lea e o fai le faaiuga lea. E leai, e le faatusa. E eseese lagona, pe poto toe a pasae le fale nei, e eseese lagona leaga e le o ola mai ai. Ia, o lau fesoasoani lena, ae sao le Afioga i le Palemia. O le see atu o le Tulafono e faamaonia e tamaitai ma alii loia o le tagata palota, sa ta faapea na o le sui faatu, a o le tagata palota, oka oka oka. O lona uiga, ai seiloga e ta te milionea faatoa ota alu. E matautia lea mea. Se maumau lava pe ana omai latou na sei tofi i ai i le masimasi ma le fealasi, oka oka. Pe fia foi ni pili o le a tuu i ai i luga i le sau e faamaonia pe sao o Kome lea. Ae ua a Sui o le Malo? E le aveifoa le leaga o le Pulenuu e toatasi ma le Sui o le Malo e toatasi o le a sui ai le tauleleia ma le faatuatuaga. Afai lava la e silafia e le nuu e leaga le latou pulenuu ae tuu lava i ai? O itu na e tatau ona silasila i ai, uma ona faaee i ai le matai aua e le pulenuu se taulealea, fai mai ua vaelua i ai le suafa o le Atua, ae le faatuatuaina? Oka oka. O le mea lena ou te fai atu ai e eseese le lagona o le taulaga, ese le lagona o le tagata o la e tautua tuavae. Ae faafetai o lea o le a ave i le Komiti sei ave i ai fautuaga ia. FOFOGA FETALAI: Aua e te popole lau Afioga o au le Taitaifono o le Komiti, o lea e faamaumau lelei atu e le Taitaifono tuleiga ma saunoaga. Ae malie, faafetai, faaauau le saunoaga o lo o logomalie tuleiga i le faafogafoga a le Maota. A o faafogafoga mai lou itumalo o Aana Alofi Nu.1, Faleasiu ma Fasitoouta, ou te musu e tautala i le itu lea, ae ui i lea, e momoli le agaga faafetai ona o tatou tuaa ma matua ua faiilagi le folauga, o e sa latou asaina le gasu o le taeao ma le vaofilifili i upufai o Malo, o outou sa sao i matau, o matua na autovaa mai i upufai o Malo i le lua sui usufono, lua nuu. E le tele la se lagona i ai. A o le atamai lava ia ma le meaalofa a le Atua e faapena, ae i ai mafuaaga. E momoli atu le faafetai i o tatou tuaa ma matua, o lea ua aumai le vaevaega, tofi Fasitoouta, tofi Faleasiu. E i ai mafuaaga, e momoli ai le agaga faamalo ma le agaga faafetai. O i foi o le a mafai ona maua ai tofi foi nei e le filifilia e le faia ni palota. O le ala lea o lou fai atu, e le maua i se mea o le lalolagi le ituaiga mea lea o le filifili i le aganuu. Aisea? E tofu le nuu ma le tofi. Ae i ai la mea o le Tulafono Tau Faaofi o lea ou te manatu e fia faamalamalama, ae ui i lea, e ave i le Komiti. O lea e faapea mai le Tulafono Tau Faaofi e toatasi le sui usufono o le Palemene e ao ona filifilia mai e Faleasiu, e aofia ai ma le nuu o Sapulu. Ia, sei silasila la i ai i le poto lea e ese le poto i inei ese le poto i tua? E aofia ai ma Sapulu, a o fea e tu ai Sapulu? E tu i se papa iila Sapulu? O mea la ia e fai atu ai, pei foi lele, e tatau la ona lua tofi o Faleasiu, o Sapulu ma Faleasiu. Ia na ona faamanatu atu, ona sau foi lea i i, e toatasi foi le sui usufono o le Palemene e ao ona filifili mai e le nuu o Fasitoouta e aofia ai pitonuu o Satui ma Matailiili. A o fea e tutu ai Satui ma Matailiili? Ou te le ita leaga ou te iloa mafuaaga ma faavae, ae ala ona ou talanoa i mea ia, se e lagalaga ai ma tele fesili. Ioe. Ae mafua mai i le poto la 1672 lea, ioe. E ese lava le poto tusitusi ma le nanu a e le faatafa e te lavea i le taavale, ae ese lava le alu atu i tua fai atu, faasoa le umufai. Ia, fai mai toeaiina, e ese lava le poto ae le iloa faasoa se umufai. Ia o tala na a toeaiina i aso la…. Tofa Levaopolo Talatonu (Gagaemauga Nu.2): Lau Afioga i le Fofoga Fetalai, na o se mea lava e fia faamalamalama i le… FOFOGA FETALAI: faamalamalama? O se mea e fia faasao po o se mea e fia Tofa Levaopolo Talatonu: O se mea e fia faamalamalama. FOFOGA FETALAI: Ia, saunoa le sui usufono. Tofa Levaopolo Talatonu: O lea ou te fia malamalama i le sui usufono o lo o saunoa, po o ai tonu lava lea e faatusatusa i ai le poto fou lea, po o le Komisi lea e talanoa mai ai po o se isi vaega. O lea ou te fia malamalama i ai lau Afioga. FOFOGA FETALAI: Ia, o le tulaga lautele lea e saunoa i ai le sui usufono mamalu, o poto uma o lo o aafia i le faufauina o le Tulafono Tau Faaofi lenei, o lea na mafua ona o le saunoaga a le Afioga i le Palemia, e amata mai lava i tatou faamasinoga nei e tele ina outou toe toulu ai ma faasolo mai i nisi o tulaga o le tusitusiina ma le faamaopoopoina o le Tulafono Tau Faaofi. Ae o le a tulai mai pea le sui usufono e tali atu. Afioga Hon LEAUPEPE TOLEAFOA APULU FAAFISI: O le tasi lea fesili faatupu vevesi lau Afioga. O le a ou le tali atu i ai, ae e ala ona ou fai atu ma laga le mea lea, e toatolu lava sui usufono mamalu o le Maota lenei e malamalama i lau tala lea e fai atu, na o le Afioga i le Palemia leaga o Aiono. E silafia na uma loa ona fau e le Atua Atamu ma Eva fau loa Aiono ma Leaupepe, ma le Minisita o le Soifua Maloloina le Alo o Tamaalelagi. Na o le toatolu lava matou e malamalama i le matou itumalo. O le ala lea, e le faalautelea sau faamatalaga, ou te le tali atu foi i le pola motu i tua. Tofa Levaopolo Talatonu: Lau Afioga i le Fofoga Fetalai, o le mea la e fia faasao, e muamua Tautaiolefue i le aualii ia. FOFOGA FETALAI: Ia, tulai maia le sui usufono, aua e te saunoa i manatu faa-Pule ia e saunoa mai ai le sui usufono mo Saleaula. Afioga Hon LEAUPEPE TOLEAFOA APULU FAAFISI: Malo faafetai. E pei a tau sola foi manatu i le faauilavea soo o le sui usufono lea mo Gagaemauga Nu.2. E ui i lea, o nai manatu na lau Afioga i le Fofoga Fetalai, ae ou te matua lagolagoina lenei Tulafono Tau Faaofi ma le vaevaega ua faatino ai e le Malo. E lelei foi lena e sui ai foi se isi faiga mo le agai i luma, aua nei ma i e lua. A o faafogafoga mai foi lou itumalo, o nai manatu lava e faamanino ai nisi o vaega aua le tatou faamoemoe. Aua o le ala lena na manatu ai e vave faatino lenei Tulafono Tau Faaofi e faamasani ai, aua fai 1673 mai foi le alagaupu lea i le taimi lenei, “E faamasani faamasani lava lelei.” Ioe. E faifai lava nice. Ia faamanuia le Atua i le tapuaiga a Samoa aemaise lou itumalo faapea foi sui usufono mamalu o lenei Palemene. Ou te faafetai atu ma faamalo i lau Afioga i le Komesina o Faiga Palota i lou tulai mai, e le punitia i le vaai a le atunuu, ua fetaui ma saolele le tofiga i lau Afioga, alo i ou mama na, e le faigofie lou faiva alofilima. O le ala lea e auai lou taofi e vave aumai le Tulafono Tau Faaofi lenei, leaga e le mama la outou galuega. Ou te masani ai, ua ta masani i lenei mea o le tapa o se lola autu e atoa i ai le… ae maua mai toe lua aso. I luma atu foi i le palota lea na uma atu nei, toe lava a oo atu i le aso o le palota e lei mautu lola. A o le mea lea, e tatau ona vave tapuni a tatou lola ina ia avatu tatou te matamata ai ma tilotilo i ai, ma sue ai po o ai le aiga o le tagata ia e faapena ona alu e tootuli i ai aua le faamoemoe o le palota. Ia manuia lau Afioga i le Fofoga Fetalai, manuia le Kapeneta ma le Palemia. Soifua foi lea Itu o le Maota. Faafetai. FOFOGA FETALAI: Malo faafetai saunoa i lau Afioga i le sui usufono mamalu mo Aana Alofi Nu.1, Afioga Hon Leaupepe Toleafoa Apulu Faafisi. E talitonu e le tau sulaina le toga lelei i tuleiga foi ma le saunoaga ua agiga i Maota, o oe foi o se tasi o sui usufono mamalu ua taumatuaina i le tofasaili ma le tofa faaali i tuleiga ma saunoaga ma felafolafoaiga i totonu o le Maota. Faafetai, malo timai ua matua logo i tino matagi lelei e ala i tuleiga ma saunoaga. Ua faafofoga mai foi le tatou nuu, ma o le molimau ola lena o le tatou galuega, faafetai atu saunoa i lenei vaega o le taeao. Ia, tulai mai le sui usufono mamalu mo Gagaemauga Nu.2. Tofa LEVAOPOLO TALATONU: Faafetai tele i lau Afioga i le Fofoga Fetalai ua maua foi so matou avanoa. E ui lava e le o i ai tele se aafiaga foi o lenei itumalo, a o nai motugaafa lava e tuuina atu i luma o lau Afioga faapea foi le mamalu o le tatou Palemene. Masalo o le 90% o le tapenaga a lenei itumalo lau Afioga o lea ua tali i lenei taeao, ma ua sausaunoa le Afioga i le Palemia faapena foi le Taitai o le Itu Agai ua manino ai le tele o mataupu sa fia laga e lenei itumalo. Na pau lava nisi o vaega ia sa tau faatauaina e lenei itumalo, e faaeteete tele le itumalo lenei i le aafia o le Faavae o le tatou atunuu. Aua o lenei lava Tulafono Tau Faaofi, o la e manino i totonu o le Tulafono Tau Faaofi e i ai noataga ma le fai fuafua o lenei Tulafono Tau Faaofi agai i se teuteuga o le Tulafono 2014. O lea la e lei oo mai se 2014 o le Teuteuga o le Faavae, a o lea e agai tonu i ai le Tulafono Tau Faaofi lenei ma le Teuteuga lenei. E ui i lea, o lea ua manino nisi o vaega. Faafetai foi o lea ua tuu atu i tua le tatou Tulafono Tau Faaofi mo le sailiili maeaea, leaga o le tatou Palemene, o tatou e faufausia a tatou Tulafono Tau Faaofi ina ia mautu ma lelei. O lea foi lava e maua i le tele o taimi i le tulaga o nisi o faitioga i le le lelei atoatoa o nisi o vaega o Tulafono e pasi atu e le Palemene. O lea foi tatou te maitauina i le tele o le mau teuteuga faatoa lua atu masina talu ona pasi se Tulafono ae aumai teuteuga. E pei o le ala lena e faatauaina ai ia te au le tuuina atu o tatou Tulafono ia sailiili ma le maeaea ma atoatoa mea uma. O le isi foi vaega, e faigata tele i le Tulafono Tau Faaofi lenei ona ua lotea measina i le mamalu o itumalo. E i ai foi le manatu e le aumaia se finagalo o le Komisi e toaono latou te pulea ai measina a le atunuu lenei. Ma o le agaga 1674 faafetai foi lena ua tuuina atu ai le Tulafono Tau Faaofi i tua sei agai mai le mamalu o itumalo o i latou e ana mea ia. E pei o le isi lena vaega sa naunau ai lava le agaga ia tuu atu le Tulafono Tau Faaofi i tua lea pei ona fai i ai le faaiuga a le Palemia ma le tatou Malo. O lona lua o vaega lau Afioga i le Fofoga Fetalai, o tulaga o agavaa o sui faatutu. E manaia lava pe ana faapipii i ai ma le tulaga o le… FOFOGA FETALAI: Malie le sui usufono mamalu sei tuu atu le avanoa i le faauilavea a le Afioga i le Palemia. Susuga Hon Tuilaepa Fatialofa Lupesoliai Aiono Neioti Sailele Malielegaoi: Lau Afioga i le Fofoga Fetalai, a o lei see ese le sui usufono mamalu, e tau lava ina ou tulai atu faamolemole e faasao le lafoga lea e le faatonua e le Komisi Suesue le tulaga o taoto ai le faataotoina o mea nei o itumalo faa-palota. O le mafuaaga ou te tulai atu ai, ona o Komisi Suesue, o le Komisi sa latou valaauina le mamalu atoa o Samoa. O lona uiga, na omai i ai i latou uma o tatou itumalo sa valaauina i le avanoa na tuuina atu. O le latou foi Lipoti, o ni Lipoti e faavae i luga o suesuega sa latou faia ma mau e faataoto atu i luma o le Komisi Suesue, a o tatou e faia iuga, ae le faapea o aumaia faamalosi e latou, a o le latou tuualalo lena i molimau na tuuina mai e i latou na omai ma faatalatalanoa mataupu nei. Ua fai foi si umi o fai le latou Komisi. Ia manatua la, a tuu atu nei le mataupu lea i le tatou Komiti i le Tulafono Tau Faaofi lea ua tusia, e toe alu foi i le faiga lava lea, le faiga lava lea e tasi, o le toe valaau foi, pe toe omai uma lava le vaega lea na o ane i o toe omai i i. Na pau le eseesega, o lea ua i ai vaega, aua e le faapea o aumai uma tulaga e fautua ai le Komisi, na o ni vaega ua silasila le Kapeneta ma lenei Vaega ua talafeagai. O le ala foi la lena lea na le vave aumaia ai le mataupu lea i le vaevaega o itumalo i Paeaiga ua tuanai, ae na faatele ona oo i ai Komisi Suesue ma manatunatu loloto pea i ai le Kapeneta i na ona aso, seia oo mai lava i le taimi lenei ma fai loa le finagalo o Kapeneta i le tulaga o le aumai pea aumai pea aumai pea e le Komisi. O lona uiga, o manatu na o le mamalu o le atunuu mai o tatou itumalo sa omai pea omai pea omai pea, ma o ane ma fautua, fautua ma fautua Komisi na faatuina aloaia i luga o Tulafono na pasia atu e le Maota lenei. Lau Afioga i le Fofoga Fetalai, na pau lava le mea fou lea e faavae ai le lafo, o lea o le a toe tuu atu le isi avanoa, a o le avanoa ua uma ona fai, e le faatasi pe faatolu pe faafa ona tuu atu avanoa ia ma omai lava i latou nei mai le tatou atunuu ma pese ai lava i le pese lea ua mafua ai ona manatu le Kapeneta e sili ia ona aumai, aua o le mea lea e aumai pea ma aumai pea, ai o i o lo o taoto ai le sao. Lau Afioga i le Fofoga Fetalai, o le tulaga lena. O lona uiga la o lea o le a toe o e toe aau le ogasami lea na ausia e le Komisi, ae pei foi la ona maua mai i saunoaga a sui usufono i le taeao lenei, e i ai foi la nai mataupu e tatau ona toe teuteu teisi, e pei la o matou pitonuu ia i Fasitoouta. O Fasitoouta, o Satui, Matailiili, o Salioa, ma Avano, e fa, a o lea na o le lua lea e tau mai i i. E pei la e i ai nai vaega itiiti na o lea atonu ua sese ai lima o le au lomitusi. Ia manatua foi le au lomitusi e topetope lava lima galo ae sese i le isi fuainumera? O le au lomitusi e mafua ai nisi sasi teisi, ona aumai foi lea tatou faapea atu, vaai le mea lea o lea e sasi le lomitusi. A o loia ia a le Malo, o 1675 matua loia matautia loia a le Malo, e lava tapena i le mea lea o le tusi Tulafono. FOFOGA FETALAI: Malo faafetai. Ia tulai maia le sui usufono mamalu e faaauau le saunoaga. Tofa LEVAOPOLO TALATONU: Faafetai lava. E pei o le agaga tonu lava lena o le taofi vaivai o lenei itumalo, o le agaga lava ia o le Tulafono Tau Faaofi e lelei ma tulaga i se tulaga mautu, ae na pau na o nai vaega o le faatinoga o le Tulafono Tau Faaofi lena e avatu ai lava se fautuaga ina ia tatou faaeteete lelei ona o lea e o faatasi le faatemokarasi ma le tatou aganuu, o se mea aupito sili lea ona faigata. Ona a faapea ua tatou o faatemokarasi, aveese le aganuu, ae a tatou o foi i le aganuu, aveese le faatemokarasi. E leaga o lea e o faatasi, pei o le faigata lena o le tulaga o le tatou Faiga Palota. A o le tulaga lava lena e avatu ai se fautuaga, ia tatou faaeteete i tulaga lava ia o measina a itumalo, nuu ma alaalafaga. O le isi vaega lau Afioga i le Fofoga Fetalai, o lea o lo o faamanino mai foi i le Tulafono Tau Faaofi le faaaogaina o loia, ae le o pulenuu lea e tatou te talanoa soo ai. O se mea e fia faasao i le tulaga, se ua tau soo lava le upu pulenuu ae le o toe i ai se upu faapena. O le a lea mea e tau o le pulenuu? E leai se mea o toe i ai faapena i totonu o le tatou atunuu, o lea ua uma ona pasia le Tulafono ia Ianuari 2010 ma sui ai le upu pulenuu i le Sui o le Nuu. O le tasi lena tulaga o lea ou te tau avatu ai, leaga o lea lava e i ai faamaumauga faaletulafono a le tatou Maota nei i felafolafoaiga, ma e ao ma tatau ona faasao. O lea la ou te fia fesili atu i loia ia e faia ma approve ina mea ia… FOFOGA FETALAI: Malie le sui usufono mamalu sei tuu atu le avanoa i le Afioga i le Tamaitai Minisita e a ia le Tulafono Tau Faaofi. Tulai mai le Minisita. Afioga Hon Fiame Naomi Mataafa (Minisita mo Faamasinoga ma Pulega Tau Faamasinoga ma le Komisi o Faiga Palota): Lau Afioga i le Fofoga Fetalai o le mea e fia faasao. O le mataupu lea e laga mai e le sui usufono i le faaaogaina pea o le upu pulenuu, e moni ia o lea ua i ai le suiga o le Sui o le Nuu. A o le Teuteuga o le Tulafono lea e i ai nei, o lo o aveese ai le upu pulenuu, aua i le taimi na fai ai, o lo o faaaogaina pea le upu, pulenuu. FOFOGA FETALAI: Ia, o lea ua maua, a pasi teuteuga ona sui lea o le pulenuu, ae leaga o lea e i luga o le Tulafono tuai pulenuu. Tulai mai le sui usufono mamalu. Tofa LEVAOPOLO TALATONU: Faafetai. O lea ua uma ona pasia le aveesega o le upu pulenuu ae sui ai le upu Sui o le Nuu, na pasia ia Ianuari 2010, lea e ia te au le teuteuga o le Tulafono lena. Ae le afaina o le a ou mei pea i le isi itu i loia ia lau Afioga i le Fofoga Fetalai, o le Loia Faufautua, o se Loia o le Faamasinoga Sili, o se Loia tutoatasi. O lau fesili lava lau Afioga, e mafai e se tasi o sui usufono mo Vaimauga Sisifo, Tofa Lefau Harry Schuster o le loia a le Palemene ma le sui usufono mo Faasaleleaga Nu.2 ona faamaonia lau pepa lea aua o i laua o sui usufono o le Maota, a o lau foi o… 1676 Ia e faapena foi i le Afioga i le Sui Palemia, pe fetaui ma le Tulafono lea, aua tatou te o uma nei lava faamaonia mai a tatou pepa i loia a le tatou Palemene. Pe talafeagai, o le fesili lava lena, pe talafeagai. Ma le mataupu mulimuli lau Afioga i le Fofoga Fetalai… FOFOGA FETALAI: Ia, tulai mai lau Afioga i le Sui Palemia. Tofa Hon Fonotoe Nuafesili Pierre Lauofo (Sui Palemia): Lau Afioga i le Fofoga Fetalai, o le a ou tali vave atu i le fesili a le sui usufono mo Gagaemauga Nu.2, e mafai ona ou faamaonia, e mafai ona ou faamaonia. A oo loa i le taimi o le palota, ona e sau loa lea e aumai uma au tagata palota, aumai ma lau pepa e faaulu ai o oe o le sui tauva, aumai ou te faamaonia. E fai fua uma lava e leai se tupe e totogia, ma ou te talitonu foi e faapena foi nai loia ia a le Maota, e fai fua uma lava a outou tagata palota, e leai lava se mea e totogia. FOFOGA FETALAI: Malo. Sa e fia tulai mai lau Afioga i le Taitai o le Itu Agai? Afioga Hon Palusalue Faapo II: Faafetai i lau Afioga i le Fofoga Fetalai. Na o lau fesili i le Afioga i le Sui Palemia, aua o ia lea na alu faalafi le pulenuu lea ua le alu ai le latou sui i le palota talu ai. Ae o le a faapefea la ona matou faatuatuaina e ave i ai a matou tautinoga? Ua fiu Leota Ituau e sue le pulenuu a ua alu faalafi. Tofa Hon Fonotoe Nuafesili Pierre Lauofo: Lau Afioga i le Fofoga Fetalai, e leai, e faamalulu atu o la e faafogafoga mai lou itumalo ae faapea foi le faafogafoga a Samoa, ou te lei faalafia le pulenuu, sa ou taumafai foi au e saili le pulenuu ae ua le iloa po o fea le mea na agai i ai, ioe. A o le tulaga lena… ae manatua foi, o le taimi lena e lei faamaonia e se loia… o lena lava sa faamaonia e le Komesina o Faiga Palota. E pei o le tulaga lena, e leai lava ni mea faapena, ae o le taimi nei, e oo foi i le Taitai o le Itu Agai, a i ai foi ni ana tagata e fia faamaonia, aumai ou te tago e saini. E saini uma lava e leai se totogi. FOFOGA FETALAI: Ia, o nai masalosaloga lava leaga sa ou maua le tala, na matua pisi le Taitai o le Itu Agai e sue le pulenuu i le aso lea. Ua alu alu ua le maua, tuuai loa ia te oe le mea lea na tupu. Ia aua ia o lo o soifua e le Atua. O le pulenuu na i ai le faalavelave matuia o le latou aiga na agai i ai, ae ua tuai la outou gaoioi ua le mafai ai ona saini le pepa a si toeaina. Ia faatea lea fuilauvi ua uma le taimi, o lea o le a tatou agai i le faifeau ma…. Ia, sei tulai mai le sui usufono mo Alataua Sisifo. Afioga Lafaitele Patrick Leiataualesa (Alataua Sisifo): Lau Afioga i le Fofoga Fetalai, o le mea lea e saunoa i ai lau Afioga, e sao lelei lava e masalosalo. A o le mataupu lea sa ou faaalia atu ananafi, o la e faafofoga mai lou itumalo, na taoto lava i lagatonu e leai se palota, a o le Taitai lava o le Itu Agai e toatasi na alu toe faaoso le pulenuu. O le mea lea ou te fai atu ai, o le mataupu a au, e matua faamaonia lava. 1677 FOFOGA FETALAI: Ia, o lo o avanoa le Tulafono pe a e manao e sailiili le mataupu lea le sui usufono mo Alataua Sisifo. Aua o lea ua saunoa nei e tuuaia le Sui Palemia, a o ia la lea na faia le mataupu. Sei tulai mai le Taitai o le Itu Agai. Afioga Hon Palusalue Faapo II: Lau Afioga i le Fofoga Fetalai, o itumalo lelei la ia, e le pei o le mea lea na fai e le Sui Palemia, aua na matou o atu lava ma le matou sui saini le pulenuu o lou itumalo lau Afioga i le sui usufono mo Alataua Sisifo, e tusa ai ma le Tulafono. Tofa Hon Fonotoe Nuafesili Pierre Lauofo: Lau Afioga i le Fofoga Fetalai, o le mea e fia faasao. Na o sina mea laitiiti lava lea e fia faasao, ona o lea e faafogafoga le atunuu, o la e manino, o lea foi sa maimoa le atunuu i luga o le Televise, o le iuga o le Faamasinoga lea foi na sulu ai foi sia tamalii o si matou itumalo, ae aumai le faaiuga a le Faamasinoga, ua le agavaa e tauva i le palota. O le faaiuga a le Faamasinoga ae le o le mea lena e te talanoa mai ai. Se o mea na o tala e maua solo i le ala. FOFOGA FETALAI: Ia ona o le taua o lenei mataupu aua e le faapea e le o tupu. A oo nei i le lata i le faiga palota, ua feoai atu isi tagata e le ni tagata o le itumalo e fai le faaosoosoga lea. Leai na ona apoapoai atu, aua ne i tuu atu se isi i lou itumalo, ioe, o le iuga o le a faatonu le aumaga e matua fai le iuga o le tagata e toe kolosi atu. Ae malo le onosai. Ou te talitonu lava o le mea o lo o tulai mai ia ma atagia ai foi le tulaga o le faatulagaina o le tatou galuega, ia ae malilie sui usufono, ina ne i meaane ua laaloa le tatou vaai, ia avea le sese o le tagata e toatasi ma mea o le a afaina ai le galuega lelei o lo o faatino e tatou sui o nuu i totonu o tatou afioaga. Ia malie le sui usufono mamalu, see ese o lea ua manatu o lea ua manino ma malamalama le tulaga tau sui o le nuu, ae faauma maia le saunoaga o lea ua manino ma malamalama lau folasaga. Tofa LEVAOPOLO TALATONU: Ia faafetai tele i lau Afioga, leai na o le pau lava le mea o la e faafogafoga le atunuu ia tatou ma a tatou polokiki, ua oo lava i mea ia o pulenuu ua tatou nana pulenuu. Ae le afaina o le a ou see i i i le tulaga agavaa o sui tauva. Sa i ai le manatu e manaia uma lava isi tulaga e pei ona i ai, ae sa i ai lava le manatu e tatau ona aumai i totonu ia tulaga o sui agavaa e fua i lo latou soifuaga, e 69 o too old too much, a, i le 69. O tatou i le taimi lenei ia tatou fresh atoatoa foi ia le fauga o tatou Tulafono leaga o lea ua tatou ua tele le fefaatauaiga o le lalolagi ia tatou mataalia i taimi uma, ae i ai lava le talitonuga e faagata i le 65, a o le luga atu, ia o lea foi e molimauina i le tele o tatou Fonotaga, e alu alu lava tatou Fonotaga taagugulu mai le au ova atu ma le 65, a, ua oo i luga i le 70. Ae pei o se tulaga lena e….. Susuga Hon Tuilaepa Fatialofa Lupesoliai Aiono Neioti Sailele Malielegaoi: Lau Afioga i le Fofoga Fetalai….. FOFOGA FETALAI: Ia e taua lenei taimi i tausaga. Tulai mai le Afioga i le Palemia. 1678 Susuga Hon Tuilaepa Fatialofa Lupesoliai Aiono Neioti Sailele Malielegaoi: O le manaia ia o le faatupu manatu i le Afioga o lo o saunoa nei, ua e silasila mai ua 90 tausaga o le Tofa ia Tuiloma, ae so o se taimi lava e ta ai Tuiloma a e le alo e te lavea. O le tofa lea e i ai o le matua 300 maila i le itula, ne i te i ua sese ai se isi ia Tuiloma. O lea o le a ou toe lapatai atu outou na i le Itu na, aua lava ne i sasi se isi ia Tuiloma ua toeitiiti oo i le 100 tausaga le matua. FOFOGA FETALAI: Ia tulai mai le sui usufono. Tofa LEVAOPOLO TALATONU: E faafesili atu i le Afioga i le Palemia, ou te lei taua atu lava se tasi o sui usufono mo Falealili, Tofa Hon Tuiloma Lameko sa faalauaitele lava ia le tulaga. E taua o le itu lea i sou manatu vaivai lau Afioga i le Fofoga Fetalai, o le tele o Palemene ia e i totonu o isi atunuu, o la e Palemia le au tai 40 tausaga o le maatiati o le alu atoa foi lea, a o le….. Susuga Hon Tuilaepa Fatialofa Lupesoliai Aiono Neioti Sailele Malielegaoi: Lau Afioga i le Fofoga Fetalai….. FOFOGA FETALAI: Malie le sui usufono, sei tulai mai le Afioga i le Palemia. Susuga Hon Tuilaepa Fatialofa Lupesoliai Aiono Neioti Sailele Malielegaoi: O au e alofa tele ia Afualo lena e i ou tafatafa ma le tama lea o Aeau, ae a vaai atu a savavali nei e tau pauu, ua matua matutua tama na, o au o lou alofa i ai i le toalua lena ma lou soona saunoa mai. Ua mua ona e ano mai i i, ae galo ou autafa. FOFOGA FETALAI: Ia. Tofa LEVAOPOLO TALATONU: Lau Afioga e lei uma atu lau faamatalaga, e eseese lava le au over age i o ma le over age i i, o le over age i i, o le matua mataalia o tagata i i i le pito lea. A o le tulaga lava foi lea e avatu ai sina vaivaiga lau Afioga i le Fofoga Fetalai, e taofia ai le mea lea pei e omai e retire mai i totonu o le Palemene pe a uma galuega, ae oo mai i i, ia ua amata ona tau maua i gasegase ma tulaga foi…ua amata foi ona slow foi ia….a o i o le faatomuaga e faatilo laumea i ai mea a le atunuu ina ia lelei ma mautu a tatou Tulafono ina ia maua so tatou tamaoaiga manuia. Ia pei na o le pau lea o se….ae faafetai tele lava mo le avanoa. FOFOGA FETALAI: Malie le sui usufono mamalu, o le ala lea o lou faaeteete i le tulaga lea o le tulai mai o fue sinasina o le Maota, ia o le a tuu atu pea la le avanoa i le Afioga i se tasi o sui usufono mo Falealili, Tofa Hon Tuiloma Lameko. Tofa Hon Tuiloma Lameko (Falealili): Lau Afioga i le Fofoga Fetalai, ua ou tulai atu ma le faaaloalo, e faasao lelei le saunoaga a le Afioga i le Palemia, o le taimi lenei ia Tuiloma ana tuiga e tasi lava oti. Ma o lea e toe tau atu, o le a ou le toe fia tali atu i nai mea ia aemaise lava nai sui usufono 1679 foi nei faatoa omai, leaga ne i te i ua fai mai le Tusi foi lele, „aua ne i e tali atu i le vale ne i te i ua oulua valelea faatasi.‟ Tofa LEVAOPOLO TALATONU: Lau Afioga i le Fofoga Fetalai, ia o lea ua uma ona faauma atu, ae sa faapea e tulai mai le Afioga i le Minisita po o le toeaina matua e faatoese mai ia te au ma lou itumalo, ae faafetai. FOFOGA FETALAI: Malo faafetai. E manatu foi ua logona le saunoaga i le sui usufono mamalu mo Gagaemauga Nu. 2. Tulai mai le sui usufono mo Siumu o le a faagasolo le tatou polokalame ona sosoo ai lea ma se tasi o sui usufono mo Aana. Tulai mai le sui usufono mo Siumu. Tofa Hon TUUU ANASII LEOTA (Siumu): Faafetai i lau Afioga i le Fofoga Fetalai mo le avanoa. Ae ua ou tulai atu ma le faaaloalo e fai se sao puupuu o lenei itumalo i le Tulafono Tau Faaofi o Teuteuga o le Tulafono o Faiga Palota 2014. Lau Afioga o lenei Tulafono o se Tulafono taua ona e tele se aafiaga o itumalo uma o le atunuu i le faiga palota i le lumanai. Ma e o le popolega foi lea lau Afioga na ala ai ona ou tulai atu i le aso ananafi, ona ua le uia auala masani o le tuuina mai o Tulafono i totonu o le Maota nei, ae peitai la lau Afioga i lenei taeao, e moni ai saunoaga o se taeao ese lenei taeao. O lea ua oo mai le finagalo o le Malo, o le finagalo foi o le Afioga i le Palemia, ia o le a faapena ona tuuina atu i se Komiti lenei Tulafono ina ia auiliili ai tulaga uma pei ona ua faafofoga i ai lau Afioga, e tele lava ia tulaga ua faaalia ai finagalo o sui usufono mamalu i aafiaga o itumalo taitasi. Ma e faafetai la o lea ua tuuina atu i le Komiti. Ae o le a le umi se faamatalaga i tulaga uma ia o vaega o le Tulafono pei ona tuuina mai, aua o lea e i ai le talitonuga o le a faapena ona tuuina atu molimau e tusa ai o vaega eseese ma vaega uma o le Tulafono pei ona faataatia mai. Lau Afioga ua ou tulai atu pau lava le mea ua ou tulai atu ai ua tau le maua se moe i le po anapo ona o le augani mai o sui usufono mo Palota Taitoatasi, Afioga Maualaivao ma Papaliitele Niko i le aso ananafi, na o le gata e fasia ae pulapula mata. Ia talofa i nai sui usufono ia, aua ana oo nei le faagasologa o le galuega ma le Tulafono i le aso lenei ma auiliili ai le Tulafono ia ma pasia ai le Teuteuga, ia o lona uiga ua sili ona faamavae sui usufono ia. Lau Afioga o lena e te silafia ma ou malamalama uma le Maota nei, o nei nofoa uma talu ona tulai mai….. FOFOGA FETALAI: Malie le sui usufono ona o lea ua e agai i sui usufono mamalu nei o Samoa Aoao, ia ae e le….o lea e faafofoga atu le Afioga aua ua tau le faamavaega, po o le a le sao o lau saunoaga? Sei tulai mai se tasi o sui usufono mo Palota Taitoatasi, Susuga Hon Papaliitele Niko Lee Hang. Susuga Hon Papaliitele Niko Lee Hang (Palota Taitoatasi): Faafetai atu i lau Afioga i le Fofoga Fetalai mo le avanoa. Ia e le fia faalavelaveina foi le saunoaga matagofie a le sui usufono mamalu, ae peitai ane e i ai le mea e fia malamalama i le saunoaga a le sui usufono mamalu, ona o lea e saunoa ana 1680 pasia la ma faagasolo galuega pei ona tuuina mai i le aso ananafi ma pasia le Tulafono, pe moni la lea saunoaga e tatau ona ma faamavae? Ma le faaaloalo lava. FOFOGA FETALAI: O le ala lea o lou taumafai atu i le sui usufono leaga o lea e taumafai le sui usufono e faataunuu le upu lea faa-tatou, na o le gata e fasia ae pupula. Ia o gagana na o aso la, o le gata o se matua….e le o se mea lelei le gata, o lenei foi mea o le gata e faatusaina o le tiapolo. Ia ae o le a tulai mai pea le sui usufono po o le a tonu le mea o sagatonu i ai lona finagalo. Tulai mai le sui usufono mo Siumu. Afioga Maualaivao Pat Ah Him (Palota Taitoatasi): Lau Afioga i le Fofoga Fetalai….. FOFOGA FETALAI: Oi ia, o le a tuu atu pea le avanoa ona na oo foi i ai lau saunoaga se tasi o sui usufono mo Palota Taitoatasi, Afioga Maualaivao Pat Ah Him. Afioga Maualaivao Pat Ah Him: Faafetai mo le avanoa. O le taua o lenei taeao, leai o lea ua uma ona to le matupalapala a le Afioga i le Taitai o le Malo, aua foi le tofa tatala ua faaalia, ae faamalulu atu foi i le Afioga i le Taitai o le Malo ma le Palemene, aua o matou foi nei sa lauga ai foi e tusa ai foi ma le…..ia ae le toe pai i ai so matou leo, faafetai tele mo le agaga lelei. A o lenei taeao ua ou toe tulai atu foi e lagolago foi ona o saunoaga a le sui usufono lea o lo o faaaloalo nei, ona o tulaga lava o mea faapenei o le mea taua faafetai sa tatala le avanoa ananafi o lea sa avatu ai lava lagona, a o lenei aso ia e leai lau Afioga i le sui usufono, ia faamalo faafetai lou lagolago mai, ioe, o le ala lea o le tatala o le tofa faatupu a le tatou Malo i lenei taeao, ae faafetai lava. O le upu foi lea o le gata e fasia ae pupula, ia o mea masani lava e pei lava pei ua le ua faataliga-tagiao, a faapea foi e i ai se isi upu manaia, ia ae tatou suia ai lea vaega ae pei o se upu foi lele faaalualu e lagona ai se mea taua, ae ua pei ua faigofie lava ona soloia. Ia ma le agaga faaaloalo lau Afioga i le Fofoga Fetalai, faafetai. Afioga Hon Palusalue Faapo II: Lau Afioga i le Fofoga Fetalai o se mea e fia faamalamalama. FOFOGA FETALAI: O le a lau tau faaosooso lea o le a te i ai sui usufono mamalu o lea e….. Afioga Hon Palusalue Faapo II: Leai e le o se tau faaosooso ona o le lauga a le sui usufono mamalu. FOFOGA FETALAI: Ia. Afioga Hon Palusalue Faapo II: Aua na tupu le mea lea i le tatou Paeaiga talu ai, o le pasia o le Tulafono ma fai Lola ia, ia o lea foi na faamavae ai le Afioga i le Minisita mo le Soifua Maloloina mai lona nofoa ina ua aumai le Lola, ua le toe i Fagaloa ae ua i i i Faleasiu. O le mea lena o lea e popole ai, ne i te i ua sau nei le Tulafono ma pasia ai le Lola, ia ona oulua faia foi lea 1681 pei o le mea na fai e le Minisita mo le Soifua Maloloina. A o le mea sili o lea ua laga ai, sei faamalamalama o le mea lea ou te popole ai. FOFOGA FETALAI: O lea ua maua le finagalo, ia e pei lava o le mamao o sasae ma sisifo lau faatusatusa, e matua….ia o le a avatu pea le….tulai mai le Afioga i le Minisita mo Tina ma Tamaitai, Atinae o Nuu ma Afioaga ma Agafesootai. Tofa Hon Tolofuaivalelei Falemoe Leiataua (Minisita mo Tina ma Tamaitai, Atinae o Nuu ma Afioaga ma Agafesootai): Lau Afioga i le Fofoga Fetalai e fia faasaoina o le taimi o le sui usufono, ina ne i le sauni le sui usufono e tali i saunoaga a sui usufono na aafia i lana saunoaga e na o le gata e pulapula ae fasia mata, a? FOFOGA FETALAI: Ia. Tofa Hon Tolofuaivalelei Falemoe Leiataua: Ae e manaia le upu foi lea pe a sui ai ina ia tau faamafanafana ai nai uso, na o le mamoe e ave i luma o tagata e sele fulufulu ae le tautala mai, ioe, po o le leai se leo, ioe, o lona uiga la e tutusa lelei upu na e lua. E manaia la le upu lena ia te au ia, ona o le mamoe e filemu, ae aua le faaaoga le gata leaga o lea ua e saunoa lau Afioga i le Fofoga Fetalai, e le o se manu e lelei, o le matua tiapolo lava, o lona uiga, a tuu loa i le lafoga a le Afioga i le sui usufono mamalu, o lona uiga o tiapolo nai toeaiina, ae leai, o mamoe ua ave e sele fulufulu ae le tautala mai. Ma le faaaloalo. FOFOGA FETALAI: Ia o le a tuu atu le avanoa i le Afioga i le Minisita mo le Soifua Maloloina, tulai mai lau Afioga. Afioga Hon Tuitama Talalelei Tuitama (Minisita mo le Soifua Maloloina): Lau Afioga i le Fofoga Fetalai, leaga o lea sa taua foi ia lenei sui usufono i saunoaga, o lea ua manatu ai e tatau foi ona fai se leo. FOFOGA FETALAI: Saunoa ia lau Afioga. Afioga Hon Tuitama Talalelei Tuitama: Ma o le faaupuga sao lava o le mea lea ua tupu nei i le aso, o ananafi, o lea sa fasi le gata a o la e pupula mata, a o nei, ia o lea ua fasi a o la ua moeiini mata. Ma le faaaloalo. Afioga Maualaivao Pat Ah Him: Lau Afioga i le Fofoga Fetalai…. FOFOGA FETALAI: Ia le sui usufono….. Afioga Maualaivao Pat Ah Him: Leai na o se manatu ua manaia le….o lou manatu i lenei taeao, tatou o ia i le mamoe e filemu, ioe, e sili atu le faatoesega o mamoe pe a o lea, e sili lea, faafetai tele lava le faaaloalo. FOFOGA FETALAI: Sei avatu pea le avanoa i se tasi o sui usufono mo Palota Taitoatasi, Susuga Hon Papaliitele Niko Lee Hang. E te au i le mamoe lea po o le…..? 1682 Susuga Hon Papaliitele Niko Lee Hang: Lau Afioga i le Fofoga Fetalai, ia e faanoanoa lava i lenei taeao ona ua pei ua ulagia lo ma nofoa nei. O le tala na avatu ananafi, e moni lava ua fai se mea ia oe ae leai sau agasala, ia ua tusa lava ua fasi le gata ae o la e pupula mai mata, a o le saunoaga lea i le mamoe e sele ae le tautala mai, o le gata a ulavale le gata e matua ee lava le gata ma fasioti le tagata, a o le mamoe la e le faapena la maua, ou te le faatusaga la maua i ni mamoe, aemaise foi o le saunoaga a le Afioga i le Minisita mo le Soifua Maloloina, e fasi lava ma te pupula mai lava, ma te le moeiini. FOFOGA FETALAI: Malo, ua tele lava faauigaga o le mataupu i lenei taeao, a o lea lava e taumafai atu le Fofoga Fetalai ina ia taofiofi. O le fanoga o le Afioga i le Minisita mo Tina ma Tamaitai, Atinae o Nuu ma Afioaga ma Agafesootai, o le itu ou te popole ai ona e leai ni selegafulufulu o mamoe o faia i Samoa. O le tulaga lena e pei e le talafeagai ai. Lau Afioga i le Minisita Lagolago o le a sou finagalo, pe o le a sili ia ona tuu e fasia le pusi aua o oe e te saunoa soo i mea tau pusi? Ia finagalo malie sui usufono, agai ese i se isi mataupu ona e manatu o lea ua manino ma malamalama. O le talosaga na tatou faalogo lelei lava i ai i le aso ananafi, o le talosaga ma le faaaloalo a sui usufono mamalu mo le Au Palota Taitoatasi i le Malo ia alofagia lo la itumalo. O lea foi ua saunoa le Taitai o le Itu Agai, e leai. Ina ne i meaane ua tatou manatu mamafa i lea itu faapea o le a tele se aafiaga mo i laua, a o lau tautinoga o le lola lava o le lola. O lo o manino ma malamalama foi tagata palota i totonu o le Lola mo le Au Palota Taitoatasi. E leai lava la se mea e tasi e suia, ae ai ona o le manatu lava e faapea o le a le toe taua o le Palota a Tagata Taitoatasi, a o le a tau o sui usufono mo le Taulaga. O lea e i ai le fefulisaiga, a o le aitu lava le moomu ma o le mea lava e tasi. Pe tau o le Palota Taitoatasi pe tau o le Palota mo Sui o le Taulaga, o le mea lava e tasi, ae ina ne i t e i ua tatou faamamafa e pei o le tulaga na i ai felafolafoaiga, ae e faamalulu atu i sui usufono mamalu o le Au Palota Taitoatasi, Afioga Papaliitele ma lau Afioga Maualaivao. Aua ia le alo le foe ma faanape, ae e le o se tulaga foi e manatu faapea e faatalasua i ai le Maota i lo oulua sa seelua. O oulua foi o sui usufono mamalu o lo o palota mai e le paia ma le mamalu o lo tatou atunuu, ae tulai mai le sui usufono e faauma mai le saunoaga ona e manatu ua manino ma malamalama lou finagalo. Tofa Hon TUUU ANASII LEOTA: Faafetai lava i lau Afioga i le Fofoga Fetalai. Ou te faamalulu atu i le Susuga Hon Papaliitele Niko Lee Hang ma le Afioga Maualaivao Pat Ah Him. Ia aua ne i oulua popole, aua foi lua te faafofoga tele i saunoaga i mamoe ma vaega ia. O le gata o lena e sao aua o le gata o se mea e uogo, o le ala lena e mafua ai ona tape. E faamalulu atu ona lua te le i maua lelei mai, o lea o le a faasolosolo atu lau faamatalaga. O lea e silafia e lau Afioga i le Fofoga Fetalai, o nofoa uma ia e lua talu ona tulai mai le Vaega Faaupufai lenei sa maua uma lava e le HRPP e oo mai i le aso. O le HRPP o lo o tu malo nei, a o le fesili la lau Afioga i le Fofoga Fetalai, afai o lea e lelei mo le Malo i le taimi nei, o le a la le mea o le a taumafai ai nei e sui? O lea sa amata mai Nofoa nei o lima, a o lea ua toe lua ma na fuafuaina e o tatou tuaa ma i latou na fausia le Faavae, “These seats will eventually die a 1683 natural death.” E fai fai lava uma. E le faasolo ina leai ni tagata palota, ae peitai lau Afioga i le Fofoga Fetalai na i ai se faaletonu ma se sese mai le Paeaiga na tea atu nei. O le Tulafono sa i ai afai e te matai ua faapena ona faasee ese i latou o i ai mai le lola ma e le mafai ona e toe ulufale i le lola lenei, ae peitai, ona ua toe mafai ona toe ulufale, o le pogai lea ua mafua ai ona toe oso i luga le fuainumera ma ua fefete ai le lola a le Au Palota Taitoatasi, ae se meamanu faapenei ua talafeagai ona faaleaogaina uma nofoa nei. A oo lava i le taimi e faamaui ese ai nofoa nei ona taoto ai lea i lagatonu le tulaga i sui usufono o le Palemene i le 47. O lea ua nainai mai e Faleata ma Vaimauga nofoa o sui usufono ia. E i ai lava le talitonuga e le toe i ai ni nofoa e moomia i totonu o le Palemene e pei ona finagalo i ai sui usufono e pei o isi sui ia ua taumafai mai. O le vaevaeina foi o itumalo e pei ona faatulaga mai i le Teuteuga lenei, e le lagolagoina e lou sui usufono. O le tulaga o lo o faataoto ai le vaevaeina o itumalo i le taimi lenei, o lo o talafeagai lava. O le mea lea ou te fautua atu ai ia oulua Papaliitele ma Maualaivao ona o lea ua oulua faafofoga mai, o lea o le a tatou o nei e ave a tatou mau ia i le Komiti ina ia alofagia oulua nofoa. Ia aua la lua te toatamai mai o lea ou te taumafai atu. O le agaga lava ia tumau pea nofoa ia e pei ona i ai i lenei vaitau. Lau Afioga i le Fofoga Fetalai faafetai mo le avanoa, ae ia manuia le Fono. FOFOGA FETALAI: Malo faafetai saunoa i le sui usufono mo Siumu. Tulai mai le sui usufono mo Aana Alofi Nu.3, sosoo ai ma le sui usufono mo Aiga i le Tai ona faaiu ai lea i le sui usufono mo Vaisigano Nu.2. Afioga Motuopuaa Uifagasa Aisoli Vaai (Vaisigano Nu.2): Lau Afioga i le Fofoga Fetalai…… FOFOGA FETALAI: O se faauilavea po o ua e fia saunoa? Afioga Motuopuaa Uifagasa Aisoli Vaai: O le mea e fia faamalamalama faamolemole. FOFOGA FETALAI: Ia, se i tulai mai la le sui usufono i le mea e fia faamalamalama. Afioga Motuopuaa Uifagasa Aisoli Vaai: E faamalulu atu i lou uso le sui usufono mo Aana Alofi Nu.3. Ua ou tulai atu ma le ava tele lau Afioga i le Fofoga Fetalai, ou te fia malamalama ona o lea sa tapena uma mai lava lenei usugafono e selau pasene ona o le mataupu lea. Ona ua faatu nei e le Palemia i lenei taeao le lafo ma ua faapea foi ona fulisia i ai le Maota ina ia toe faasee atu le Tulafono Tau Faaofi lenei i le Komiti. O lea la ua ou toe fesili lava au ia te au, pe avanoa matou te talanoa i le faasologa atoa pe saunoa foi i le Maota e tusa ai ma le Tulafono Tau Faaofi lea mo Faiga Palota, a o lea ua fulisia e ave i le Komiti Filifilia, a o le Komiti foi o lo o aumai ai fautuaga, iugafono faapea foi sailiiliga ona toe maua ai foi lea o le isi avanoa. Sa ou faapea ai o avanoa na o i latou ua vaeluaina o latou itumalo. O le fesili lea ma le faaaloalo lava i lau Afioga i le Fofoga Fetalai. 1684 FOFOGA FETALAI: O lea ua maua le mataupu o lo o fia malamalama ai le sui usufono. O lo o tatou i luga nei o le faitauga faalua o le Tulafono Tau Faaofi. O le faitauga faalua e fai ai le felafolafoaiga a sui usufono mamalu uma o le Maota i se Tulafono fou po o se Tulafono Toe Teuteu. O lo o avanoa sui usufono uma o le Maota tou te tulei saunoa, ona faasee loa lea i le Komiti, ona fai foi lea o galuega a le Komiti ia e tusa ma aiaiga o le Tulafono Tumau ona toe faafoi mai foi lea i totonu, ona faataavili ai lea i le auiliiliga o tulaga uma ina ia manino ma malamalama faapea ma le faitauga faatolu. A o lo o maua le avanoa pe a o e fia saunoa le sui usufono mo Aiga i le Tai. Afioga Motuopuaa Uifagasa Aisoli Vaai: Faafetai lava i lau Afioga i le Fofoga Fetalai mo le faamalamalamaga. Afioga TOEOLESULUSULU CEDRIC POSE SALESA SCHUSTER (Aana Alofi Nu.3): E muamua ona faafetai i lau Afioga i le Fofoga Fetalai mo le avanoa. E fia avea foi lenei avanoa e momoli atu ai se agaga faafetai i lau Afioga i le Palemia ma le Kapeneta aemaise o le mamalu o lena Itu o le malu e tusa ai o le tofa fetala‟i ua maua ai le avanoa e toe faatalatalanoa ai e le gata i le Komiti, a o se avanoa e mafai ona vaavaai atili ai i lenei Tulafono Tau Faaofi. E i ai se lagona lau Afioga i le Fofoga Fetalai e pei foi ona saunoa nisi o sui usufono, ua leva ona tapenapena, a o lea ua maua mai le Tulafono ma o i inei la o le a avatu ai ni nai manatu lau Afioga i le Fofoga Fetalai. Lau Afioga i le Fofoga Fetalai, o le a le toe saasaaina i tua le ava a Faleata pe saga foi i o ma o le faleaitu a Aulavemai, a o le a fana tonu le malama ma vili tonu le ifi a Maina i ni motugaafa ma tau lalovaoa se lagona i le Teuteuga o le Tulafono Tau Faaofi ua taatia i le Maota nei mo Faiga Palota. E muamua lau Afioga i le Fofoga Fetalai, ou te fia tautala i le amataina mai o Teuteuga o lenei Tulafono Tau Faaofi. E pei foi ona saunoa nisi o sui usufono i le Commission of Inquiry lea sa faatinoina i le maea ai o le faiga palota. Lau Afioga i le Fofoga Fetalai, e i ai se lagona pe mafai i le Tulafono Tau Faaofi lenei ona faatulafonoina le faia o Commission of Inquiries i le maea ai o faiga palota ina ia tusia i totonu ma avea ma vaega o le Tulafono, ina ia mafai ai ona iloa pea vaega e pei ona taumafai i ai le Malo ina ia faaleleia itu o lo o afaina ai faiga palota. O lona lua o se manatu i lea itu lau Afioga i le Fofoga Fetalai, e talitonu le agaga e taua foi i lea Teuteuga ona tuu i ai i totonu ma sui usufono o le Palemene. E pei ona silafia e lau Afioga i le Fofoga Fetalai, o Commission of Inquiry ua tuanai atu e filifilia e le Malo. E le o se tau faaleaga po o se isi manatu ese, a o le tele o sui o lo o i ai i totonu, o i latou e le i tulai mai i ni faiga palota, ae peitai ane, o outou o lo o seei mai i nofoa e i ai lagona e mafai ona tuufaatasia. O le vaega lea lau Afioga i le Fofoga Fetalai e mafua ai se manatu, ia mafai ona tuu i ai ma ni sui usufono e le gata o le Malo, a o sui usufono foi o le Itu Agai. Po o ai lava i lea vaitau ma lea vaitau, ae ia i ai ni sui usufono ina ia aua ne i faia le Commission of Inquiry ae i ai ni manatu eseese i le va lea o i latou e faatinoina, ae ia maua foi le avanoa muamua lea e mafai ona faaofi atu ai manatu o sui usufono, aemaise o e ua manumalo i faiga palota ua silafia ni vaega sa aafia ai i latou na feagai ma faamasinoga. Lau Afioga i le Fofoga Fetalai, ona ou oo mai lea i le isi vaega lona lua e pei ona taua i le Tulafono Tau Faaofi i o‟o po o faamomoli. Lau Afioga i le 1685 Fofoga Fetalai, ou te talitonu ma ou lagolagoina le manatu o le tama matua se tasi o sui usufono mo Aana Alofi Nu.1, Afioga Hon Leaupepe Toleafoa Apulu Faafisi i le vaega lea o le momoli. E talitonu e ao ona toe silasila le Tulafono i le vaitau. E moni e taua le fai pe a maea le faiga palota, a o le tasi lea vaega taua o le taimi pe a ua maua se tasi a nuu ma afioaga e fai i le amataga a o le i faia le palota. E tatau la ona toe teuteu le Tulafono Tau Faaofi ina ia mafai ona i ai se faaupuga e puipuia ai lea tulaga. Lau Afioga i le Fofoga Fetalai ma le vaega foi e maea ai. E le o faamanino mai po o a ituaiga o‟o po o momoli. O atugaluga ona o le tele o faiga palota e maea loa ua manumalo ua fai loa pati. Po o le vaega lea e tau o le o‟o ona e faaono faauiga sese foi e le mamalu o le atunuu ma nisi o afioaga ona e ese le fiafia i le maea ai o le palota, ae toe expect e fai se o‟o i tua mai. E ao ai ona maua tulaga e laugatasia ai i lea vaega. Lau Afioga i le Fofoga Fetalai, ona ou oo mai ai lea i se tasi o vaega e taua foi, o le vaega lea i le tuuina atu o faamomoli. E pei ona silafia e lau Afioga i le Fofoga Fetalai ma ua saunoa foi i ai le tama matua o Leaupepe, o le tele o le fesoasoani ma le vaega e le gata o faipule a o i latou o lo o tapena mo le palota, e le o le momoli po o le o‟o a o aso uma o le olaga, aso uma. A o e nofo i le Palemene e fesoasoani i donations, e fesoasoani i so o se tasi o afioaga, o atinae e fia faaleleia i le itumalo ma afioaga taitasi. O le taotoga o le Tulafono o i ai i le taimi nei, o mea uma ia e faasa ona fai. O lou talitonuga la lau Afioga i le Fofoga Fetalai, e ao ona toe silasila le Tulafono ina ia fau, ia i ai mea e faataga ae ia i ai foi mea e faasa. Ou te talitonu atonu o le vaega lea o lo o i ai atugaluga ona o le faaaoga sese, ae ao i a tatou loia ma i latou o lo o tapenaina le Tulafono ina ia take into account le taua o lea vaega e puipui mai ai tatou e ala i a tatou aganuu. E pei lava ona saunoa le Afioga i le Palemia, o a tatou loia ia e i ai o lauia uma. E mafai foi la ona latou tapenaina le Tulafono ina ia puipuia ai a tatou aganuu ma le va feagai ai, ae aua le abuse ina ma ia faatauaina foi le vaega lea ona o le tele o sui usufono ma i latou e sauni mo le palota, e le o latou e avea seleni po o tupe po o ni fesoasoani foi, a o i latou o moomia fesoasoani, o i latou e oo mai e sailia mai le sui tauva. Ona ou oo mai lea lau Afioga i le Fofoga Fetalai i le vaega lona tolu i atugaluga lava i itu e le o mafai ona iloa mai i totonu o le Tulafono. E talitonu le agaga lau Afioga i le Fofoga Fetalai, e ao ona tulei le Tulafono ina ia fai se vaega o le Tulafono e faatagaina ai electoral financing po o le faailoaina lea o seleni e mafai ona faaaogaina e le gata i le tausaga o le palota, ae e pei ona silafia e lima tausaga o lo o faapea ona feagai ai sui usufono ma ia itu, a o se fesoasoani ina ia i ai se auala e mafai ona faamaumau ai ma taliaina foi. O le taua lau Afioga i le Fofoga Fetalai, ia tuuitiitia ai foi faamasinoga. E pei lava ona silafia o le tele o isi, o le $10 na sau e manao ai i le faipule, ae alu ave i le Tulafono. A mafai ona fai lea vaega ma ou te talitonu e mafai ona o lo o faatino i isi atunuu se vaega o le electoral financing e mafai ona saini ai ma faailoa ai, o vaega ia ma o tagata ia na afifio mai e manaomia se fesoasoani ma ia mafai ona tuu i ai i totonu se limit o tupe e mafai ona faaaoga i lea vaega ma lea vaega. O lea itu ona o le taumafai lava e tuuitiitia le oo atu i le faamasinoga ma fesoasoani foi ina ia aua ne i foai vale le seleni, ae ia ave ona o le moomia o lo o i ai i tagata. Lau Afioga i le Fofoga Fetalai, ona ou see mai lea i le vaega lea o le vaevaeina o nofoa. Na pau le lagona lau Afioga faafetai o lea ua see atu i Komiti ma e talitonu foi o i latou e le o se faatamala o le Commission of 1686 Inquiry po o le Tulafono foi ua faapea ona fuafuaina mai, ae talitonu lau Afioga mo itumalo taitasi e talosagaina itumalo taitasi ina ia faapea ona latou afifio mai ma galulue faatasi ma le Komiti i le vaevaeina o itumalo, ina ia aua nei vaevaeina e le toatasi po o le toalua po o le vaai, a o itumalo o i latou nei e fitoitonu i se auala e galulue faatasi ai, aua e pei ona saunoa le tele o sui usufono, o le Tulafono Tau Faaofi ua tatou faavaeina nei, mo tausaga o i luma, a ia malilie i ai sui usufono pei foi o le tapenaina o le tatou Faavae sa veloaso uma i ai sui o le tatou atunuu. E talitonu la ina ia toe tuu le iloiloga, ia omai sui o afioaga ma alaalafaga taitasi ia feagai lava latou ma le vaevaeina o le latou itumalo. Ona ou oo mai lea lau Afioga i le Vaega lea o urban seats po o le Palota Taitoatasi, atonu pei ona saunoa se tasi o sui usufono, pei ona taoto mai foi i le amataga o le tatou Palemene, die a natural death. E talitonu lau Afioga i le Fofoga Fetalai, o le problem tonu lava lea a tatou o lo o tulai mai i le taimi nei. E lei i ai se faataotoga o se taimi ma se vaega e mafai ona maua ai le mea lea e tau o le die a natural death. E ao la i le Tulafono Tau Faaofi ona faataoto mai ai le taimi tonu ma le vaega e oo i ai, po o le laitiiti o le lola palota ona aveese lea o le isi nofoa, pe oo i lea vaitaimi ua leai ona aveese… ia i ai se process e faataoto mai ia aveesea ai ia nofoa, ae faigata ona tatou taumafai e sui altogether ae lei i ai se tatou process. E pei o le lagona lea lau Afioga i le Fofoga Fetalai…. FOFOGA FETALAI: Malie le sui usufono o saunoa sei tulai mai le Sui Palemia. Tofa Hon Fonotoe Nuafesili Pierre Lauofo: Lau Afioga i le Fofoga Fetalai, masalo e maitau atu ua lalata i le taimi o le tatou malologa. O le process lea e saunoa i ai le sui usufono lea e saunoa i ai le sui usufono e faataoto, e le tau faataotoa se isi process, o le process lena o lea ua i ai le finagalo o le Malo e ala i le Tulafono Tau Faaofi lea e aveese ma nisi Tulafono e toe aumai mulimuli. O lena e faataoto mai tua i le second schedule o le Faavae, i tua o le Constitution, o le formula lena e aumai ai, o le reducing formula. O Faiga Palota uma lava, e faapena ona fai lea o le faitauga e fuafua i le faitauaofai o le atunuu ona reduce ai lea i lalo le fuainumera o nofoa ia tutoatasi, ia oo lava i le tulaga ua leai ma se nofoa. O le tulaga lena ua fai si umi, a o lea foi ua aumai i le Tulafono, o le tulaga taua lea ua tatou oo atu i ai. FOFOGA FETALAI: E manatu ua malamalama lea tulaga le sui usufono mo Aana Alofi Nu.3. Afioga TOEOLESULUSULU CEDRIC POSE SALESA SCHUSTER: Lau Afioga, faafetai. O le a ou soso atu laitiiti lava i le process o lo o faapea ona saunoa i ai le Afioga i le Sui Palemia. A faatino le process lea e le tatau ona aveese nofoa o lea ua toe alu agai i luga sui mo le Palota Taitoatasi. E pei o se lagona lea i le… FOFOGA FETALAI: Malie le sui usufono o lo o saunoa sei tuu atu le avanoa i le Afioga i le Palemia. 1687 Susuga Hon Tuilaepa Fatialofa Lupesoliai Aiono Neioti Sailele Malielegaoi: Lau Afioga i le Fofoga Fetalai, o le process lena ua supercede i le teuteuga lea o le a fai nei. O lona uiga e leai se aoga tatou te toe talanoa ai i ni mea e le toe faaaogaina. Ae lelei ona manino i le tulaga lena, ma a tatou toe alu ai i le tulaga lena, e le mafai ona tapeina i lalo ona o lea e alu i luga o faiga Vaega. O le mea moni lava na toe alu i luga ona o mea o faiga Vaega ia, o lea la tatou te talanoa i le mea o le tala i le oti, ua tatou pasi ma le tala o le oti o lea ua tatou agai i le vaega fou lea ua faatulai atu i le Tulafono Tau Faaofi. FOFOGA FETALAI: Ia, tulai mai le sui usufono mamalu e faaauau mai le saunoaga. Afioga TOEOLESULUSULU CEDRIC POSE SALESA SCHUSTER: Faafetai lau Afioga i le Fofoga Fetalai. O le a ou see ese ma lea tulaga. Lau Afioga ona ou see mai lea i le vaega lea pei ona saunoa foi ma taoto mai i totonu o le Tulafono Tau Faaofi i le confirmation lea o candidates. Lau Afioga i le Fofoga Fetalai, muamua, e piiama foi lou sui usufono i le vaega lea o le faataua o sui o nuu ma faifeau. O le vaega lea lau Afioga i le Fofoga Fetalai, e taua ia te au, ona o le vaega lea o lo o nonofo i totonu o nuu ma faia le tausiga. E le taua ia te au. Afai o le vaega e taua ai le i ai o loia ona ia atoa le tolu tausaga i totonu o le atunuu, sa ou vaai sa mafai e le Ofisa o Faiga Palota ona faatino le vaega lea i le tausaga ua tuanai. Ae o le vaega tonu lea e taua i lau vaai, o le tautua i totonu o le afioaga ma le itumalo. O lea la e taua ai le i ai o i latou e feagai ma totonu o afioaga ma alaalafaga aemaise o itumalo, ae le taua le loia e nofo i Apia ae nofo e saini. A o le vaega tonu e taua ai le Ofisa o Faamasinoga, o i latou tonu ia e verify ina le tolu tausaga. Ou te lagolagoina la le aveesea o loia ae tuu pea i ai ni sui e talafeauga ma totonu o afioaga ma alaalafaga. Lau Afioga ona ou see mai lea i le vaega lea o public servant o lo o faatulaga mai i le Tulafono Tau Faaofi, e ao ona resign, e i ai se atugaluga i lou sui usufono. Muamua, e pei ua ave la tatou faamuamua i tagata private sector ma tagata taitoatasi e tatau ona o i le palota, ae le ave le tatou faamuamua ia i latou foi o lo o faapea ona faigaluega i le Malo ma ua tele foi le latou tomai i lea vaega, aua e le o tamaua le private sector ma tagata lautele e faamavae mai sana galuega ae sau e run. O le vaega muamua lea. Lau Afioga o le vaega lona lua, ou te talitonu e taua le atugaluga o lo o i ai ona o le faaaogasese e nisi o i latou o lo o faigaluega i le Malo o aseta a le Malo e fai ai a latou campaign. O le suggestion la po o se manatu e tuualalo lau Afioga, a mafai ona toe iloilo le Tulafono Tau Faaofi ia malolo mai po o le ono po o le iva masina ae lei faia le palota le tagata faigaluega lea, o le a mafai ai i i ona le faaaogaina aseta a le Malo. Ou talitonu, muamua, e faafaigata ona nonofo i latou o lo o faigaluega i le Malo pe afai e naunau e o i le palota ae uma e le toe maua a latou galuega. Ae ao foi ona tatou faatauaina le latou auaunaga, a ia lava se taimi e aua ai nei o latou faaaogaina aseta a le Malo ae fai a latou campaign. FOFOGA FETALAI: Ou te faamalulu atu i le saunoaga a le sui usufono mamalu, o le a faaauau le saunoaga pe a tatou taliu mai le tatou taimi o le tatou malologa. 1688 Ou te faasilasila atu o le a faataatia ese Galuega a le Fono Aoao mo lana malologa masani o le taeao. Na faataatia ese Taualumaga a le Fono Aoao mo lana malologa masani i le itula 10:44 i le taeao ma toe faaauau i le itula e 11:18 i le taeao. FOFOGA FETALAI: E faamalo atu i lenei vaega o le aso i le paia ma le mamalu o le tatou Maota. E manatu o lea ua maua le tatou faamalositino i lenei vaega o le tatou Fonotaga aua le faaauauina o le tatou polokalame ua uma ona faatulagaina. O se taimi mulimuli ona faailo lea o tulaga o le tatou poolokalame mo lenei aso ina ia faataatia i lagatonu le faamoemoe mo le faataunuuina ma le faapolokalameina o lenei aso ma le faaauauina o le tatou Fono. Ae momoli atu le agaga faafetai tele i le paia ma le mamalu o le tatou Maota e ala i le tatou Fonotaga i le taimi ua sola. E manatu foi ua maua la outou faatiliga malosi e ala i le tatou malologa ma le taumafagati. Ou te tapa lau Afioga i le Palemia mo le lafo o le tatou galuega. Tulai mai lau Afioga i le Palemia. LAFO MO LE SUIA O ITULA FONO Susuga Hon TUILAEPA FATIALOFA LUPESOLIAI AIONO NEIOTI SAILELE MALIELEGAOI: Lau Afioga i le Fofoga Fetalai ou te tulai atu ma le ava tele e faatu le lafo, Ina ia malolo le tatou Fono nei i tulaga masani pe a ta le 1:00 i le aoauli ona tatou toe potopoto mai lea e amata le tatou Fono i le itula e 7:00 i le afiafi seia maea mataupu faatulagaina o le tatou Fonotaga o le aso ua tuuina atu ma le faaaloalo. Faaluaina e le Sui Palemia, Minisita o Tupe ma le Minisita mo Tina ma Tamaitai, Atinae o Nuu ma Afioaga ma Agafesootai. Na faamaonia le lafo. FOFOGA FETALAI: E faia le tatou malologa o sausaunoa le sui usufono mo Aana Alofi Nu.3, tulai mai e faaiu mai le saunoaga, ou te manatu o lea ua oo i vaega faaiu pei ona tolaulauina. Na toe faaauau felafolafoaiga i luga o le faitauga faalua o le Tulafono Tau Faaofi o Teuteuga o le Tulafono o Faiga Palota 2014. Afioga TOEOLESULUSULU CEDRIC POSE SALESA SCHUSTER: Faafetai i lau Afioga i le Fofoga Fetalai mo le avanoa. E faafetai atu foi i lau Afioga i le Fofoga Fetalai ma le Matagaluega o le Fono mo le tausiga o le tatou Fono i lenei aso. 1689 E faaiu atu lau Afioga i le Fofoga Fetalai nai manatu i le vaega e pei ona tuu atu ai se tuualalo i le public servants. O le talitonuga lau Afioga i le Fofoga Fetalai, e ao foi ona toe iloilo ma… ina ia mafai ona faamalolo ma ii latou ia e faamoemoe e alu i le palota i se taimi faatapulaa mai totonu o le Tulafono Tau Faaofi, ae aua nei mafai ona faaaoga lava resources a le tatou Malo, sei vagana ua mafai ona resitala i le taimi o le palota. O le perception lea i le talitonuga lau Afioga i le Fofoga Fetalai o i ai, ia ia aveese le perception lea faapea o le faaaogaina o resources a le Malo e i latou foi o lo o i ai i totonu o Pulega ma Matagaluega a le Malo. Ona faaiu atu ai lea o se tuualalo lau Afioga i le Fofoga Fetalai, o se talosaga i le… FOFOGA FETALAI: Malie le sui usufono o lo o saunoa sei tuu atu le avanoa i le Afioga i le Palemia. Susuga Hon Tuilaepa Fatialofa Lupesoliai Aiono Neioti Sailele Malielegaoi: Lau Afioga i le Fofoga Fetalai, e i ai lava le agaga foi e faaeteete i tulaga faapea. E le o i ai foi Tuivalea i le faafoeina o le tatou Malo i Matagaluega ma Faalapotopotoga eseese. A o le tulaga lava ia, e le mafai ona matua faamautinoa le tulaga lea o se faaiuga fai a se tagata e alu i se palota, seiloga lava e faamaonia ina ua faia feuiuiaiga faaletulafono ona faatoa mautinoa lea. E tatou te iloa foi e tatou i tatou foi taimi, o nisi lava faatoa fai mulimuli lava le iuga ina ua mautinoa o le a alu. Ae i ai foi le faaeteetega i le toatele i le mea lea, aemaise o mea nei o aga a nei mea o Faiga Palota, e faaeteete lava i le mea lenei o le soona taumamao o le aso, e le o se tulaga faigofie lena tulaga. Ae lelei lava ona taoto ai pea o lea lava e i ai Mose ma le Au Perofeta e faatino lava mea i le faautautaga tatau. Ae taua le tuualalo, o le mafuaaga foi lena na ala ai ona manatu le Kapeneta e aumai le aiaiga lea ona o le agaga lava lea e saunoa foi i ai le sui usufono o le taofiofiga o le tatou public servants mai le soona faaaogaina o mea o aseta a le Malo. Ia manatua foi, e nofouta foi i ai le Kapeneta ia ma lenei Vaega, aua e le faapea a oso se Ofisa Sili o Pulega o le Matagaluega i se Faiga Palota e na o i ina e o ai, e i ai foi tagata e oso i inei i le Itu lenei. E le o se itu lelei la i le vaai atu a le Minisita o fealuai mai lana Ofisa Sili o Pulega ae omai i le teritori e tasi. O lo o i ai lava le faautautaga tatau e taofiofi ai uiga faapea ae i ai foi la le faaeteetega lena i le soona matuia o ni iuga e fai, ae iu ane ua toe sui le mafaufau o le tagata ua le alu. O le mea moni, na o le tasi lava le taimi e mautinoa ai mea faapea o le taimi e tagofia ai loa aiaiga o le Tulafono ma declare ai loa le tagata o le a alu. FOFOGA FETALAI: Malo faafetai. Ia tulai maia le sui usufono mamalu mo Aana Alofi Nu.3 e faauma mai le saunoaga. Afioga TOEOLESULUSULU CEDRIC POSE SALESA SCHUSTER: Faafetai i lau Afioga i le Fofoga Fetalai. O le talosaga mulimuli i lau Afioga i le Fofoga Fetalai, o le toe silasila lea i le tatou… ona o lea e sau i le Tulafono e tau le ogatasi ma le tatou Faavae, le Constitution ina ia mafai ona tapena le amendment o le Constitution ina ia mafai ona o faatasi i se taimi o i luma ina ia mafai ona talanoaina faatasi ai. Aua afai e pasia le amendment o le 1690 Constitution ae ua faafaigofie ai le tatou Electoral Amendment lea e i ai. Faafetai lau Afioga mo le avanoa. FOFOGA FETALAI: Malo faafetai i le sui usufono mamalu, faafetai saunoa. Tulai mai le sui usufono mo Aiga i le Tai ona sosoo ai lea ma le sui usufono mo Faasaleleaga Nu.2. Susuga IFOPO MATIA FILISI (Aiga i le Tai): Faafetai lava i lau Afioga i le Fofoga Fetalai, faamalo foi le faatoatoa, faafetai lava mo le avanoa e tautala ai foi lenei sui usufono. Faafetai foi i si ou itumalo o Aiga i le Tai mo le tapuaiga. E muamua ona ou faafetai i le Afioga i le Minisita, faafetai mo lea foi Tulafono Tau Faaofi po o le Faiga Palota. Faafetai i le Komesina ma le aufaigaluega, e le o se galuega faigofie foi. Faafetai foi i le Palemia i lenei taeao, ona sa i ai lava le agaga faanoanoa ona faapea o le a faanatinati pea le Tulafono Tau Faaofi, a o lea ua maua foi le fiafiaga i lenei taeao, ona o le a toe pasi i le Komiti ma maua ai foi le avanoa e toe sausaunoa ai faapenei i totonu o le Maota e tusa ai foi ma le Tulafono Tau Faaofi lenei. E faafetaia ai i lenei taeao mo le faatuina o le lafo. Faafetai. E muamua ona ou tautala i le faaaogaina o le loia lea ona o le tele lava o sui tauva pei o le agaga foi o nisi o sui usufono ua uma ona sausaunoa i ai, o le agaga foi lena o matou nei e nonofo i tua e fai le tautua, e le gata i le nuu, o le aiga, o le Ekalesia e faapea foi le itumalo. E amanaia foi e tama ma sui, po o Sui o le Nuu, e faapena. E le manaomia i tua ni loia e tau faamaonia ai ni sui e omai mai tua, aua e maopoopo toe mamalu pulega i tua. O le mea lea e tatalo atu ai, e le manaomia se loia. E tatalo atu ai e manaomia se loia, ou te le iloa. E manaia foi le saunoaga na ou faalogologo i ai ananafi, faaaoga le Komesina o Faiga Palota, o le isi foi loia lena, ae fai fua ai, aua o la e i lalo o le Matagaluega. Faafetai lava i lea foi sui usufono na sausaunoa faapea e tusa ai ma loia, ae le manaomia e le matou itumalo ma le matou nuu faapea tua i Aiga i le Tai ni loaia e sainia ni sui e aumai aua e mamalu ona momoli mai i inei i le Tulafono. O le vaeluaina o itumalo faafetai lava. E le tele se faamatalaga i le vaeluaina o itumalo, aua o lea lava ua lagalaga ma faapena ona faale fiafia foi sui usufono o lo o i ai i itumalo ia, aua e lelei, e leaga, ioe. Ae pau se faamatalaga a le sui usufono mo Aiga i le Tai, afai e le o fiafia itumalo nei, a o matou, ua mananao e vaelua, ioe, vaelua. E le o ni nuu la po o ni pitonuu, a o le motu o Apolima ma le motu o Manono, o mea tetele ia e le o ni nuu. A faapea e oo ifo i ai, faamau i ina, vaelua ai Manono ma Apolima i se isi sui, aua e maua foi i uta Apolimauta ma Apolimatai ma Manonouta ma Manonotai, Mulifanua, e faapena, i le itumalo lenei o Aiga i le Tai. O le mea e faamau ifo ai i ina pe a faapea e oo i ai se fuafuaga a le Malo. O oo ma momoli, faafetai lava. O le matua manaia lava o le Tulafono Tau Faaofi lea e i ai. Ia te au lava ia, e faafaigofie lava se lagona o Aiga i le Tai. O oo ma momoli ma nei uma mau mea, e leai se mea e tau nanaina ai faapea, e i ai le agaga o le sui usufono mo Aiga i le Tai, manaia lea. A uma le palota po o ai sui tauva pe toafitu pe toaono pe toafia, ona alu lava lea o le sui o la e malo, aua ou te fai atu, e le toe fia alu se sui e faiaina e fai sona oo. Ae manaia foi lea e tasi lava uma, malo, fai le oo. E faapena le Paeaiga seia uma 1691 le lima tausaga toe fai le isi tauvaga. Ia, na pau lea o se motugaafa a le sui usufono mo Aiga i le Tai. Ia alofagia e le Komesina faapea foi le faafetai i le Afioga i le Minisita, faamolemole le Afioga i le Komesina, o le fautuaga, ia galulue ma le faamaoni aua e matautia le tele o tagata leaga o lo o faapena ona faia uiga, ioe, o le upu e to ia te au, i le Ofisa lea. E leaga na ou faamavae lava ma le Ofisa lea o la e i ai nai uso ia o lo o tulai mai nei i le Maota, na matou faamavae i le po, na maua tagata e lei mafai ona sao i totonu e fai a latou resitala a ua tapuni lava. Ona o le a? O le tuai ona fai o le Tulafono ona o le tuai ona resitala. Out e tatalo atu ai, ia, e manaia foi le manatu o le sui usufono mo Aana Alofi Nu.1, Afioga Hon Leaupepe Toleafoa Apulu Faafisi, manaia pe a vave ona maua le lola, vave ona tapunia foi, e leai se mea e toe tau aumaia ai fua nisi sui e toe tigaina ai le aufaigaluega ae vave ona uma ia maua e lei tapunia le taimi e fai ai le palota, e alofa foi i le Ofisa latou ia. O le mea lea e faafetai ai i le Afioga i le Minisita, e faafetai foi i le Komesina ma le aufaigaluega. O le tatalo mulimuli, manaia tele le galuega lea e o atu i tua tatou teams e faia le resitala o sui o lo o fia resitalaina e faasaoina ai le agai mai i le taulaga, e faasaoina ai nuu ma alaalafaga ma itumalo, ioe, e faigofie le o ae ai i o i le mea o lo o i ai nuu ma faapena ona fai ai tatou resitala, ma faasaoina ai foi ma sui tauva i le tau omai e molimoli mai i le tatou Ofisa. Lau Afioga i le Fofoga Fetalai, faafetai lava mo lou avanoa. FOFOGA FETALAI: Malo faafetai saunoa i lau Afioga i le sui usufono mamalu. Malie lava le sui usufono mo Faasaleleaga Nu.2 ua fai atu lau upu analeila, o lea na maua atu le tulai mai o le sui usufono mo Vaisigano Nu.2, ua fai si leva o taumafai mai, o le a tuu atu i ai le avanoa ona lafo atu lea i lau Afioga. Tulai mai le sui usufono mo Vaisigano Nu.2. Tofa MOTUOPUAA UIFAGASA AISOLI VAAI: Faafetai i lau Afioga i le Fofoga Fetalai mo le avanoa. E faatalofa atu foi i le paia maualuga o le Maota i lau Afioga faapea le Malo, e faapea foi i le Taitai o le Itu Agai ma lenei Itu ma le mamalu o le aufaigaluega, e faapea foi Ofisa Sili o Pulega o Matagaluega o tatou faatasi i le Maota i lenei aso. Ua ou tulai atu e fai se manatu i le Tulafono Tau Faaofi ua aumai nei i luma o le Maota. O se tasi lenei o Tulafono Tau Faaofi ua leva ona ou sau ma vaavaai i le Order Paper po o afea e sau ai. O lea la ua taunuu mai, ua tilotilo foi i ai, e taufai lava sina faanoanoa laitiiti, ona sa ou manatu o le a aumai ni Tulafono foi nei ma ni manatu mai le Komisi Suesue aua mea nei e tutupu i sui usufono ae lei faia le palota pe ua uma foi palota. Ia a o lea e vaai atu, na o mea o le tosiina o laina foi nei i mea e vaevae ai lea itumalo ma lea itumalo, ae le afaina foi lea lau Afioga i le Fofoga Fetalai, o le mea sili ua aumai se Tulafono Tau Faaofi aua Faiga Palota i aso o i luma. O le Tulafono Tau Faaofi ua aumai nei, talu ona tutoatasi le Malo o Samoa, sa i ai sui taitoatasi, palota foi nei mo tagata e fai o latou faaiu Afakasi, faaiu Saina, ma mea faapena pei foi o… Ia ona sau sau lea ua amata ona sui, toe sau sau foi ua sui le aofaiga o sui mai lea itumalo, ua sui le numera o faipule e omai, ua oo i le 49. O lea foi e i ai le fuafuaga a le Malo o le a 54 e i ai ma Sui Tamaitai. Ia o ni suiga lelei tele, e i ai foi la suiga i itumalo nei, o le a ou le oo atu i ai mo le vaevaega, ae afai o ni suiga mo le lelei, e faamalo atu i le Afioga i le Tamaitai Minisita. 1692 A o le uiga o lau faamatalaga i le sui sui maiga lea, e i ai le alagaupu faaSamoa foi lele, “O le aso ma le filiga.” O le faapapalagi, “Time and relevance.” Ia relevant mea e te faia i le taimi o lo o e i ai. E i ai la suiga nei lau Afioga i le Fofoga Fetalai. E pei la e aafia ai le tele o mataupu e tutupu mai ae lei faia Faiga Palota i mea nei o faatosina ma mea foi nei pe a uma Faiga Palota ua toe fai i le Faamasinoga. Silasila foi, e tatou te o e mitai o tatou le atunuu muamua o le Pasefika na muamua ona tutoatasi, o lea ua alu le 52 tausaga o tutoatasi Samoa, na o tatou lava e uma le palota fai le Faamasinoga. Aisea? O le faatosina, bribery and treating, bribery and treating. O mea lava nei e aafia ai faipule. O mea nei sa ou faapea ai a lote mai e le Komisi Suesue lea, ae leai. Ae ui i lea, ona o lea ua faataatia le Tulafono Tau Faaofi. O le uiga la o lau faamatalaga, o lea ua suisui mai le taimi, o lea ua amata… sa faigata foi i isi suiga a le Malo na fai e pei o le suiga o le aualatele e o ai taavale. Sa fologata i tagata, a o lea ua sui sui lava le mindset o tagata, o lea ua accept. E faapena foi le sui mai le Aso Faraile faa-Aso Toonai, sui i le Aso Toonai faa-Aso Sa, e faigata i tagata, a o lea ua fologofie lava. E faapena foi le sui i le taimi e oso ai le la, ua sui taimi, e faapena. O le uiga la o lau tala lea e tau fai atu, e faapena foi tatou Tulafono e faasino tonu i mea nei o Faiga Palota. Ia manatua o mea nei o Faiga Palota, o mea faapapalagi pei ona saunoa i ai le sui usufono ananafi, e palota tatou. O le filifili, o le faa-Samoa lena, ua tasi le uto ma le tofa ua filifilia oe ona e alu lea e ave lou oo. A o le mea lenei, na o le toalua lava sui usufono na filifili mai e le itumalo, a o tatou uma lava o sui palota, o sui na palota mai o le mea faapapalagi. O ai la e te alu e ave i ai lou oo? I le faatemokarasi, e te alu e ave i au supporters. A o tatou, e tatou te o e ave i o tatou itumalo. Silasila foi lau Afioga i le Fofoga Fetalai, o le tele o itumalo, o le afa e nonofo i inei i Apia ma salalau solo po o le tolu kuata foi, ae laiti lava la e nonofo mai nuu, e nofo nofo solo. O le mea la lea lau Afioga i le Fofoga Fetalai, ou te le lagolagoina lenei mea o le toe fai o le oo. O le mea muamua, e le faigofie, e fia afe lau tupe ua alu i le Faiga Palota ae uma toe tuu mai nei le time limit lea e le Malo faapea e tausaga, pe lua tausaga. O le tau faaputuga foi, ua tele tausaga e alu e tau faaputu ai tupe e fai ai le oo, aua e te le savalivali ma se $100 po o se $1000. E oo atu i le isi palota faapea tagata, ia sei vaai na uma ona malo ae sau na o le 50 pusaapa, aua e faapena le Samoa, e fai ou tala. O lona lua lau Afioga i le Fofoga Fetalai, o le mea lenei o le oo, se e fai lava i aso uma. E ese aso ia, o aso ia, e filifili mai, e te le o vaai lava i se faipule faapea e alu i se malaga i ni suegatupe, i aso ia faatoa amata mai le tutoatasi. E le o alu se faipule faapea e alu e ave se mea i se faalavelave o se aiga. O aso la nei, se tamai faalavelave lava momoe mai, se tamai faalavelave momoe mai, ae a fai sou faalavelave, e te vaai atu ua omai? E leai. O lea ou te tautala sao atu lava au ia, e leai lava se isi e sau ia oe, e fai lava na o oe lou faalavelave, ae toaitiiti o faalavelave ma o aiga uma, e te alu lava i ai, ia vaai mai o e alu atu. Aua a oo i le isi palota faapea, vaai na fai nei lava le tatou faalavelave e lei sau le faipule. O le mea la lena ou te le o lagolagoina, aua o i ai le mindset, taumafai e sui ma fai se Tulafono e change ai le perception lea o le mindset o le tagata i faipule, faapea ai a faipule loa ua pau mai le miliona mai luga i le lagi ma ietoga e afe la e tuu i lou maota. Aua o le momoe mai 1693 lava fai mai, ou te le toe palota i ai aua a ou alu atu i se ietoga e… E pei o le mea lena lau Afioga i le Fofoga Fetalai. O lona lua lau Afioga pei ona saunoa se tasi sui usufono, o le mea lenei o le resitala ae le palota. E taumafai e faafaigofie, ni Tulafono e faafaigofie ai mo sui filifilia, aua o le a le aoga e fai ai le resitala ae le palota? O le isi lava mea, e alu atu le sui e sii mai i le taavale ma ave faapalota toe momoli i le fale ma tuu i ai le tupe po o le meaai. O le mea lena e tatau ona faamalosia le resitala toe palota. O le itu mulimuli lau Afioga i le Fofoga Fetalai, ia o le mea lenei o le faaaoga o le loia, ia atonu e lelei lea, aua e tatou te iloa tonu po o fea tonu le mea e tatau ona fai po o le faifeau po o le loia, po o pulenuu, ia leaga e i ai mea na tutupu i palota ia na uma atu nei i mea nei o pulenuu, afai la o se isi o lou aiga lea e pulenuu a o lau tama e taitai komiti ia oe o la e pulenuu i le isi nuu o le itumalo, ia e faigofie lava ona saini i pepa na e faapalota isi tagata e le o ni tagata o tautua i totonu o lou itumalo, leaga e tutupu mea na. O lea la lau Afioga i le Fofoga Fetalai, e tele lava le fia lauga ae ua tau sau foi le fa o le leo. Lau Afioga i le Fofoga Fetalai faapea foi le Taitai o le Malo ma lenei Maota, ia afai ua paopapa se leo i lenei taeao, ia o le taumafai vaivai atu lava o le sui usufono mo Vaisigano Nu. 2 aua se manatu e tuutuu atu i outou tafatafa aua le gasolo lelei o Samoa ma lona lumanai. Ia manuia le tatou Fono. FOFOGA FETALAI: Malo faafetai saunoa i le sui usufono mo Vaisigano Nu. 2, ia malo faafetai mo manatu ma faatofalaiga. Ia tulai mai le sui usufono mo Faasaleleaga Nu. 2 ona sosoo ai lea ma se tasi o sui usufono mo Vaimauga Sisifo, Tofa Lefau Harry Schuster. Susuga PAPALII LIO FAAVAIVAIOMANU TAEU MASIPAU (Faasaleleaga Nu. 2): Faafetai i lau Afioga i le Fofoga Fetalai mo le avanoa, aemaise foi o le paia o le Maota. I lenei lava Tulafono Tau Faaofi ia o se Tulafono taua, e faafetai lava i le Afioga i le Tamaitai Minisita i le taimi foi na faatulai mai ai lenei Tulafono i le aso ananafi, ia sa nofo lava ma mafaufau pe fai se manatu pe leai, ia ae peitai la o lenei taeao, e momoli le agaga faafetai i lau Afioga i le Palemia ma le mamalu o le Kapeneta ma lena Itu, o lea ua talafeauga ia ma ni manatu foi o le a tuuina atu i lenei Tulafono a o faagasolo ia fuafuaga masani, o le mea lea malo faafetai. I le Tulafono lava ia e tele lava taua, e tele lava uiga taua o le Tulafono ma le aoga. O le ou amata atu ia i le o‟o, ou te talitonu lava pei o tulaga ia, i lau lava faalogologo i le faamalamalamaga o le Tulafono ma le uiga, peiseai e le o faatauaina le taimi po o le i faia o le palota po o le uma o le palota, ia ae pei e taua ia uiga, ou te taua mea ia o uiga aua o tatou nei o sui faatutu ia ma nisi foi o faalogologo mai e fia o i sui faatutu, ia o mea lava nei o faatosina ma mea e soona fai ma faaaoga ai tupe, ae pei o le agaga tonu lena o lea e tele ai a tatou faamasinoga ma ave ai mataupu o le faamasinoga, ia o le taimi lava foi lele ua faaaoga le taimi lea o lo o i ai i le Tulafono tuai lea e i ai nei, lea e taua nei e faaaoga e fai ai mea ia pei o auala faaalatua ia, ae ou te talitonu e le o le taua lea, o le taua o le amiotonu o le sailiga o le amiotonu ma aua le faatosinaina o tatou tagata i mea nei o palota, ou te iloa o le agaga tonu lea. Ina ua faamamafa foi nei mea o o‟o sei vaeatu le faafofoga mai o tatou itumalo ma le atunuu, ia e le faapelea foi o tatou itumalo i nei mea aua o 1694 palapala a malo pe a tuu lava i tulaga o mea faapenei, a o le agaga ia maua le faamaoni, o le faamaoni o tatou o sui faatutu ma nisi o faamoemoe mai e omai e o e palota, o le taua lena, ia tatou faamaoni ia aua ne i faia ni auala faaalatua ma ni auala piopio e ono afaina ai. Pei o le agaga lena i lau faauigaina, ae le tau faalataina o tatou itumalo ma le atunuu i ni o‟o, ioe, e talitonu lava ua taua foi lea avanoa ua aumai lea foi e faafogafoga mai lou itumalo faapea, te i ua oo i le palota, leai o le agaga lava ia e le faalataina le mamalu i ni tulaga faapea. Ae a maea le palota o i ina e faatino ai le agaga o le fiafia ia ma le agaga ua uma, ua uma mea tau faatosina, a o le agaga moni lena ua tupu ane ia faapena foi ona fesoasoani i lo tatou itumalo. O le mea lea faafofoga mai lou itumalo, e le o se isi itu, a o le agaga lava o le Tulafono pei ona aumai ma e lagolagoina foi e lo outou sui usufono, o le agaga ia aua ne i faia ni uiga piopio ae lei faia le palota. O le agaga taua lena o lea ou te faamautuina ai le agaga lea, ae le faatauaina i le taimi i le tatou sui usufono, pei o le agaga lena. O le tulaga foi o lo o i ai lava i le taimi nei, masalo e faasao mai e lau Afioga i le Minisita, o lo o i ai lava i le Tulafono mo le tautua faaauau. Ia atonu o i ina e agavaa ai i tatou nei e nonofo i totonu o nuu ma itumalo e faaauau pea, aua ne i faagata foi lo tatou tautua faaauau, e faaauau lava le tatou tautua i so o se mea, e oo mai lava i le taimi lenei, ioe. A o le mea lea pei ua switch i i le mea pe ua me‟i i i le mea, ona o le popole lava o le Tulafono i le faatosina. O le mea lea malo faafetai. O le agaga lena o lea ua faafofoga mai, ia e leai tonu lena o le lagolagoina lea o lea vaega o le tatou Tulafono. Ona ua taua loia, vaeatu le paia o le Maota ma faapea ai o se isi itu, ia a o le agaga i lau lava vaavaai i ai, e lei faaseseina i tatou faapea ai o outou palota uma o le a ave i loia, e leai na o sui faatutu lea e i ai le mea lea. O lona uiga la, pei o le agaga lena, ne i te i ua faapopole tatou, ia o le a lau mai la ia tagata palota i luma o le loia, e leai e le o lena, o le agaga lea o le sailiga o le amiotonu ma le sailiga o le mea sao ma le faamaoni, e oo lava i le sui faatu e saili ai lana amiotonu i le mea lea, ioe, aua a pepelo mai i i i le mea lea, e malo mai i le palota ae tua i le molia i le tauto pepelo i le mea lea. A o le agaga ia, e leai se mea o lea foi ua saunoa le Sui Palemia, aua le popole i le pito lena, ae ia saili le amiotonu ma le mea e tatau ona fai ina ia aua ne i i ai ni mea e toe tulai mai i le taimi mulimuli. Aua o lona lelei ou te le fai atu ona faapea o se isi itu, e suesue uma lava loia ma mea uma lava ia i totonu ma le Tulafono lea e i ai, aemaise lava ia ituaiga mai fafo, e omai e lei lava le taimi e nofo ai i inei, ae oo foi i monotaga ma mea faapena. Pei o le agaga lena, e avatu pea se agaga o lenei sui usufono latou, ina ia faamanino ai lea tulaga ina ne i te i ua tuuaia foi lea vaega latou ia. Ona ou oo mai lea i le vaevaeina o itumalo. E talitonu lava pei ona saunoa le Palemia o lea ua o i ai ia sui foi lele a le komisi, ou te talitonu lava o le avanoa lava nei i itumalo nei o lea e faafogafoga mai semeamanu o lea o le a toe ave i le Komiti, ia toe tapena mai, aua tasi lea avanoa e faale o faatauaina foi e le mamalu o le atunuu, e tele lava ina fiu Komiti e faatali ae leai nisi e omai, ae ou te talitonu o le tasi lenei avanoa taua, aemaise lava itumalo ia e faafogafoga mai o lea o le a vaeluaina, ou te talitonu o se avanoa taua lava lea, o lea o le a faasee atu i le Komiti, ia tou te afifio mai ma tala mai aao e fesoasoani i tulaga o i ai itumalo. 1695 Ona ou oo mai lea i Palota Taitoatasi, ia faafetai lava ua malamalama foi lou nei sui usufono i le faaopoopo a le Afioga i le Fofoga Fetalai, ua ou toe tilotilo foi i le Tulafono, pei e leai lava se suiga tele, pau lava le mea ua popole ai foi nai nei uso, ia ona ua faapea ua….a o lea e maitau atu, leai na o le liliuina lava o le Lola tuai o palota taitoatasi tuu i le Lola palota Lola tasi lea ua i ai, ia faafetai. E talitonu lava, pei o le tulaga foi lena sa tau avatu ai se tatalo i le Tulafono ina ia faaaoga pea ia i latou nei, ina ia faamautuina pea le tulaga lea o….. Susuga Hon Papaliitele Niko Lee Hang: Fetalai….. Lau Afioga i le Fofoga FOFOGA FETALAI: Malie le sui usufono, sei tuu atu le avanoa i se tasi o sui usufono mo Palota Taitoatasi, Susuga Hon Papaliitele Niko Lee Hang. Susuga Hon Papaliitele Niko Lee Hang: E le fia faalavelaveina foi le saunoaga matagofie a le sui usufono mamalu. Ae ua ou tulai atu e fia malamalama i le saunoaga a le sui usufono mamalu ona o le tulaga lea e tau ai ia le Lola lea tumau, a o lau matamata i le Tulafono, e matuai ese lava ia alaalafaga ma afioaga ia ua taua mai ai e mafai ona lesitala i le Lola fou lea a le Urban Seats, ona o la e faafofoga mai le atunuu ma le itumalo, ne i meaane ua faaseseina ai latou, aua a faaaoga le saunoaga lea, o lona uiga e mafai lava ona palota ia Aleisa ia ma nuu ia e mamao atu i tua mai le boundary lea ua taatia mai i le Tulafono. Ma lou faaaloalo lava. FOFOGA FETALAI: Ia tulai mai le sui usufono e saunoa. Susuga PAPALII LIO FAAVAIVAIOMANU TAEU MASIPAU: Ia leaga o lea e lei oo atu i ai lau talosaga lea ma lau fautuaga ma lau tuualalo i le tulaga lea, leaga o lea ua aumai i le Tulafono ua faamaoti mai ia itumalo ia o le taulaga e i ai Faleata ma Vaimauga. Ia pei lava ona saunoa sui usufono o Faleata ma Vaimauga, o i foi o le a saofaga ai i latou i sui ia, aua o lea o le a faaigoa o sui o le taulaga ae aafia ai Faleata ma Vaimauga. A o le tuualalo, faaaoga pea po o fea o nuu ia e i ai i le taimi lenei lea e i ai palota taitoatasi, faaaoga pea i i i le Lola lea o latou ia, pei o le agaga lea, i se tuualalo, aua a faaigoa mai faapea, a mea o le itumalo lea o Vaimauga ma Faleata, ia o le isi itu e silasila i ai lau Afioga i le Fofoga Fetalai, o suafa matai o i latou ia o le a nonofo mai i nofoa ia, aua e ono fesiligia e itumalo nei, o fea e te matai mai ai, o fea e te suafa matai mai ai? E le aloaia oe i i. Pei o le uiga tonu lena o le talosaga, aua ne i tamaia i i i Vaimauga ma Faleata ae faaaoga palota taitoatasi…... FOFOGA FETALAI: Malie le sui usufono, sei tuu atu le avanoa i se tasi o sui usufono mamalu mo Palota Taitoatasi, Afioga Maualaivao Pat Ah Him, tulai mai le sui usufono mamalu. Afioga Maualaivao Pat Ah Him: Faafetai i lau Afioga mo le avanoa. O le agaga tonu lava lea ua faafetai tele ai i le tatou Malo ua toe faapafala le mataupu faasee i le Komiti, ona o lo o faafogafoga mai lo tatou atunuu i felafolafoaiga, o le mea tonu lava lea o le agaga moni lava, e fia momoli se 1696 fautuaga i le Komiti, aua ne i aafia fua ia tuaoi o Faleata faapea foi le Vaimauga, ae tatau ona i ai se faaupuga e faamata faigofie ai, ona le afaina lea o itumalo ma faasinosino faapena i tulaga o tagata. Ma le agaga faaaloalo o le tulaga moni lea, e lei avatua la se….o lea matou te faufaua pea ia tulaga lea ma le filemu sei oo i le taimi e tagofia e le Komiti, ona faapena lea ona momoli ni lagona, a o le mea tonu lava lea, e le o moomia le aafia fua o suafa mamalu o itumalo nei o Faleata faapea foi le Vaimauga, e tatau lava ona define lelei nei nuu, ina ia mafai ai ona agai i ai ia sui nei o le taulaga ina ia aua ai ne i….e faaeteete lava, o lea foi sa talanoa nei i le aso ananafi, e i ai lava le agaga e popole i feseeseeseai ai ia itumalo nei ma faasinosino tagata ai, a o le agaga moni lava lena o lo o faafogafoga mai le atunuu, a o le agaga sei tatou momolia ni finagalo lelei pe a tagofia e le Komiti le mataupu lea. Ma le faaaloalo lau Afioga i le Fofoga Fetalai. FOFOGA FETALAI: Malo. E manatu ua manino le talosaga mai a sui usufono mamalu o lo o aafia i lalo o le Tulafono lenei, o le ala foi lena o lou taumafai atu e faapulapula le mataupu analeila, ina ne i meaane ua mamafa tele i o tatou manatu ma lagona. Ua outou silasila foi o lea na atugalu isi sui usufono i le le atoatoa o le tuuina mai o nisi o afioaga ma le vaevaega, taatia mai laia o lea e faafofoga mai le Afioga i le Komesina o Faiga Palota, o au foi o le Taitaifono o le Komiti lea e sauni e ave i ai le….lafo mai laia o le faatuatuaga, e le o i ai se lagona e vaavaai pe tago faatumutumulima. O lea e maua lelei le Lola lea a outou, ia o le taulaga lava, o le taulaga o le taulaga, ina ne i meaane ua faapitoaugafa ia Faleata ma fale Vaimauga, ia o Aleisa o le faa-itu uma lea o Nuu o isi uma mea na o lea sa aafia i la oulua lisi lea e te lua atugalu i ai, ae aua le popole, taatia laia o lo o i ai le faautautaga tatau o le a maua le avanoa e toe talanoa ai ia tulaga ia, ia ona faamanino lea mo le lumanai. Ae o lo o taua le fautuaga a le sui usufono lea e aumai e lagolago mo oulua, o lo o i ai nisi o nuu ma afioaga o lo o i ai, e silafia foi o Sogi i le mea lea e siitia i ai i uta i Faleula, ia o tulaga la o le a tuu i ai le faautautaga tatau o le Komesina atoa foi ma le Komiti ia ma nisi o fautuaga e toe tuuina mai. Ae o le tulai mai le sui usufono e faaiu mai le saunoaga. Susuga PAPALII LIO FAAVAIVAIOMANU TAEU MASIPAU: Faafetai i lau Afioga i le Fofoga Fetalai, ua e tagai la Maualaivao i lou tuu soo mai o lea e fai le fautuaga ma le tuualalo, o lea ua e maua mai le agaga o lea pei ona saunoa le Taitaifono. O le mea lea, aua laia e te popole. Ona ou oo mai lea i faaiuga a le Komisi, ou te faafetai foi i le Malo ua talia fautuaga a le Komisi, e leai, o le manatu lava ia o lenei itumalo e le o se manatu fou i totonu o le Palemene lenei, e tele foi ia e sa i totonu foi o le Palemene ma latou talosagaina i le fautuaga o le isi Komisi Suesue, e ese le Komisi Suesue i le faiga palota lea talu ai i tua atu pe a vaavaai i a tatou faamaumauga, ia o lena e i ai ia le lua o ona sui mai i i Safotulafai ma Sapapalii o lena e i ai, ia sa ou avea foi i le Komisi lea talu ai nei, fai mai ua lelei ua lelei, ona ou tilotilo lea i le fautuaga, o lena e faatafatafa ifo i autafa, ia a o le tatalo foi lena a lenei itumalo, e fia vaeluaina foi lenei itumalo, ioe, e fia vaeluaina foi lenei itumalo ona o le manatu lava, ia toe lava o Safotulafai le pule o lea lava e fai ma faapena. O le agaga lena, ia o le tatalo ia alofagia le talosaga a lenei itumalo. 1697 Susuga Hon Tuilaepa Fatialofa Lupesoliai Aiono Neioti Sailele Malielegaoi: E fia fesili atu, e toafia ia le au palota a la outou itumalo? Susuga PAPALII LIO FAAVAIVAIOMANU TAEU MASIPAU: O le faafesili, masalo o le taimi nei po o ua latalata i le 4,000 i le 3,000 ma ona tupu ia se tulaga faapena o lo o tupu pea. E pei o le agaga lena o lea ua faataatia atu se talosaga a lenei itumalo, ia e fia vaeluaina foi lenei itumalo, ae faamoemoe i le tofa i lau Afioga i le Palemia ma le Kapeneta ua fia vaeluaina foi lenei itumalo. O le agaga moni e lagolagoina ai le mea ua i ai nei, ma le agaga faaaloalo. FOFOGA FETALAI: Malie le sui usufono, sei faamalamalama le….. Susuga Hon Tuilaepa Fatialofa Lupesoliai Aiono Neioti Sailele Malielegaoi: O le fesili lona lua lau Afioga o lea ua 4,000, ae o le a lava le mea ua soona faatupu tele ai la outou au palota? FOFOGA FETALAI: Tulai mai le sui usufono mamalu. Susuga PAPALII LIO FAAVAIVAIOMANU TAEU MASIPAU: E le o maua le faafesili a lau Afioga i le Palemia. FOFOGA FETALAI: O le a le mafuaaga o le tupu tele ma le tupu vave o le itumalo? Susuga PAPALII LIO FAAVAIVAIOMANU TAEU MASIPAU: Oi, ia manatua foi o le itumalo lenei sa sailia lo tatou Malo. O lena tou te silafia, o Safotulafai lava lea na faaaunuua o le sailiga o le Malo. A lea ua tutoatasi ai lo tatou Malo? O le sailimalo ma le malolosi o toeaiina o lenei itumalo, ioe. Ua tupu foi ma ola, ona o le a? E le gata i le tautua Malo ae toe tautua i le Atua, o le ala foi lea o le tupu ma ola o le itumalo lenei. FOFOGA FETALAI: Ina ia faamanino lau talosaga le sui usufono mo Faasaleleaga Nu.2, o lou finagalo na ona vaelua ae tasi le faipule? Susuga PAPALII LIO FAAVAIVAIOMANU TAEU MASIPAU: E vaelua toe lua faipule. Ia, o le tatalo lena e lafo atu i lau Afioga i le Palemia, manaia lenei taeao i lau tofa, e ese le manaia ma matagofie o lea ua i ai le taua foi. Susuga Hon Tuilaepa Fatialofa Lupesoliai Aiono Neioti Sailele Malielegaoi: Se faamolemole lava sei toe faamanino mai, o tu i le tou itumalo se faleoti? Susuga PAPALII LIO FAAVAIVAIOMANU TAEU MASIPAU: Ioe, o le itumalo lenei, e pei lava ona ou fai soo atu i totonu o le Palemene e ese le tautua Malo, e i ai uma lava mea uma a le tatou Malo i le itumalo lenei, o le faleoti o le faleola e i ai le falemai, ioe, e i ai uma lava mea uma i le itumalo lenei. O le agaga lena, e oo lava i le fale e taooto ai tagata la ua i ai uma. O le mea lea, o le agaga lena. 1698 Lau Afioga i le Fofoga Fetalai, e avatu foi malu i puega o le a foi se faafofogaaga a le Maota aemaise foi le faafogafoga mai a le atunuu, e faamalulu atu, o le agaga lava ia o le agaga e fia fai manatu aua se manuia o le atunuu. Ia manuia lau Afioga i le Fofoga Fetalai, manuia lau Afioga i le Palemia ma le Kapeneta faapea foi le Taitai o le Itu Agai ma lenei Vaega. Faafetai. FOFOGA FETALAI: Malo faafetai saunoa i le sui usufono mamalu mo Faasaleleaga Nu 2. Tulai maia se tasi o sui usufono mo Vaimauga Sisifo, Tofa Lefau Harry Schuster. Tofa LEFAU HARRY SCHUSTER (Vaimauga Sisifo): Faafetai tele lava lau Afioga i le Fofoga Fetalai mo le avanoa. E muamua lava ona momoli atu le faafetai i lau Afioga i le Palemia ma le Kapeneta i le tofa faatupu ma le tofa tatala ua toe aveina ai le Tulafono Tau Faaofi lenei i le Komiti. E momoli atu foi le faafetai tele i lau Afioga i le Minisita ma le Komesina o le Matagaluega ma le Matagaluega mo le Tulafono Tau Faaofi ua i luma nei o le Maota. O le tasi lenei Tulafono Tau Faaofi aupito i sili ona taua i Tulafono ua tatou iloiloina. O le Tulafono Tau Faaofi e mo le sueina o sui faipule e sueina mai mai itumalo ma le Palota Taitoatasi lea e i ai nei e omai i le Maota Fono. Ae i tua atu la o le aumaiga o i tatou i le Maota e taatia ai aiatatau taua ia e lua, o le aiatatau o le sui e sau ai i le palota ma le aiatatau a le tagata palota. E tauala atu i le Fofoga Fetalai lau Afioga i le Minisita e i ai lava vaega e manaia o le Tulafono Tau Faaofi ae i ai foi nai vaega o le Tulafono Tau Faaofi lea e fia fai i ai se manatu. I lau vaai i le Tulafono Tau Faaofi, o mea taua i lau vaai o le tatala lea o le filifiliga a le tagata palota po o fea le mea e palota i ai. I le taimi nei o la e tatala le avanoa o le tagata palota i le tagata e fia palota i le itumalo e i ai, a o le filifiliga la o le itumalo e palota mai ai, e le o i ai i le tagata palota le tulaga lea. E i ai foi le isi vaega i le Tulafono Tau Faaofi, e i ai le eseesega i le aia a le tagata e alu faa-sui o le Palemene ma lona tofiga faa-tagata palota. Ma o mea ia o le a ou tautala atu i ai lau Afioga i le Minisita o le tele ia o lona aafiaga ia i matou nei i le matou itumalo lea o le Vaimauga ona o le tulaga lenei. O le Tulafono o lo o i ai nei, a faapea i lau aia faa-tagata palota mo itumalo, e te matai loa e palota i le mea o lea e te matai mai ai. A faapea o oe lea e te nofo i le Vaimauga ao lou matai muamua e matai mai Aleipata, e te le palota la i le Vaimauga ae e te alu e te palota mai Aleipata, e faapena foi la le mea e o i ai lou auaiga ma lau fanau, e o e palota mai o. O le taua ia o le tulaga o le faamatai i lau vaai ona o le olaga faaSamoa lea e talafeagai mo i tatou ma o le mea e tatau ona tatou puipuia. O lea foi e talafeagai le tulaga lea o matai e omai i le Maota, ae pei ua avea le tatou puipuia o le tulaga lea ua i ai isi aafiaga ia i le tulaga lea i le aia a le tagata e filifili ai po o fea e palota mai ai. O le aafiaga lea, a faapea e oo nei i le Tulafono o lea e palota i Aleipata ae nofo i totonu o le Vaimauga, a tupu ai la le mea lea pei o le power, o le auala le mea lena, e le alu la i le faipule la e palota i o ae sau i le faipule a le Vaimauga, aua o le tulaga taua lea o sui o tatou, o le tatou sui mo le…. 1699 Afioga Hon Fiame Naomi Mataafa: Lau Afioga i le Fofoga Fetalai, faamolemole o le mea ou te fia malamalama ai e fuafua atu ai foi le tali… FOFOGA FETALAIF: Malie le sui mamalu sei tulai mai le Afioga i le Minisita. Afioga Hon Fiame Naomi Mataafa: O lea e tau faalogologo atu lava ma le totoa i le mataupu lea e laga mai e le sui usufono. O le filifiliga a le tagata i le mea e palota ai aemaise le faavaeina i luga o le suafa matai aemaise pe a faapea e tele ou suafa matai, o le mea ua leva ona i ai, e le o i ai se suiga o i ai i le Tulafono Tau Faaofi, vagana ai suiga ia e fuafua mo le vaega i lalo o le lola o faiga palota mo le Au Palota Taitoatasi. Na o le pau le mea lea sa ou faalogologo atu ou te le iloa po o sese lau faalogo atu, a o le filifiliga lava ia o le tagata ua matai, o le mea ua leva ona i ai i totonu o le Tulafono, e le o se mea fou i totonu o le Tulafono Tau Faaofi lea e aumai. FOFOGA FETALAI: Tulai mai le sui usufono mo Vaimauga Sisifo. Tofa LEFAU HARRY SCHUSTER: Lau Afioga e sao le tulaga lea e te saunoa i ai, ae o lea ou te faasino atu e i ai lona aafiaga i le mea tuai lea e pei ona faasino atu i le Tulafono Tau Faaofi lea e faatusa la i totonu o le Vaimauga. E i ai le vaega o le Tulafono Tau Faaofi muamua sei ou tautala atu i ai e i ai lona aafiaga lea. E sao o le faamamafa lea i le tulaga o le suafa matai, e taua tele ia te au i lau vaai, pe a faapea o le tagata o lea e taumafai e sau i le Maota Fono leaga e le mafai ona e oo mai i i pe a e le matai. Ae a taatia la i le tulaga i lau aia i le mea e te fia palota i ai, e lua la mea e mafai ona e palota i ai, o le mea o la e te matai ai po o le mea o la e te alaala ai mo le tele o taimi o lou olaga. E pei o le feteenaiga la lau Afioga o lea ou te fai atu ai, a faapea e te nofo i Apia ae sau lou matai muamua e te matai mai Savaii po o tua, o la e fai mai le Tulafono e te alu e te palota mai tua, ae e te le palota mai Apia i le mea lea e te nofo ai. A uma foi la lena, a tolu ou matai, e fai lau filifiliga pe a faapea o lea e te fia alu i le palota, e tolu mea e fai i ai lau filifiliga po o fea o ou igoa matai ia e tolu e te alu e te palota mai ai, ae leai la se filifiliga faapena pe a faapea o oe lea o le tagata palota. E le o i ai se mea faapena. O le filifiliga foi la a oe le tagata palota, a faapea o lou atalii po o lou afafine, o le mea e palota ai o le mea o lea ou te matai ai. E pei ona ou tautala atu lau Afioga, o lea ou te fai atu o le mea lea e tupu i totonu o le Vaimauga, e aafia ai matou le Vaimauga i le mea lea. Aua o lea e matai ona alu lea palota mai Savaii po o tua ao lea e nofo i totonu o le Vaimauga o le olaga atoa e i le Vaimauga ma o afioaga uma o le Vaimauga. Ae a tupu la le mea lea o le pe o le power, ua le mafai ona alu le matai lea i tua e sau e fai le mea lea, e alu i le sui usufono o le Vaimauga. Ia e alu atu la i le sui usufono o le Vaimauga, na pau lava le tala a le sui usufono o le Vaimauga o oe lena e te palota i tua e te le o palota i le mea lea e te nofo ai lea ou te sui usufono ai. E pei o se tulaga lea lau Afioga. Lau Afioga o le tulaga i le Tulafono Tau Faaofi lea i le mea lava lea e tasi…. FOFOGA FETALAI: Malie le sui usufono sei avatu le avanoa i le faauilavea a le sui usufono mo Faleata Sisifo. 1700 Tofa Lealailepule Rimoni Aiafi: Lau Afioga i le Fofoga Fetalai o lea ou te fia malamalama lau Afioga po o le sao o le saunoaga a le sui usufono, aua faapea lava au o le Tulafono Tau Faaofi lea e aumai ma le suiga o lea ua filifili le matai pe palota i le mea e matai ai pe palota i le mea o nofo ai. Pe o le filifiliga lena o lea ua aumai pe sao au? Ma le faaaloalo lava. FOFOGA FETALAI: Tulai mai le sui mamalu mo Vaimauga Sisifo, Tofa Lefau Harry Schuster. Tofa LEFAU HARRY SCHUSTER: E le o le filifiliga lea o lea e taatia mai i le Tulafono tuai, a o le tulaga lea ou te fai atu o lea e i ai se lape lea i sou manatu vaivai sei tilotilo ifo i ai, leaga o le tele ia o lona aafiaga ia matou lea e i totonu o le Vaimauga. O le faataitaiga lau Afioga ou te tautala o au, e leai ma se taimi ua ou pule ai i le mea ou te palota i ai faa-tagata palota. Na ou 21 loa fai mai le Tulafono ou te alu ou te palota i le Palota Taitoatasi leaga o la e sa palota ai lou tama ma le tama o lou tama. Ia uma ou matai mai Amaile fai mai, o oe lea, alu ese mai le Palota Taitoatasi ae alu e palota mai tua i Amaile. Na o le pau lava la le taimi na ou filifili ai le mea ou te palota ai o le taimi lea ua ou sau ai i le Maota Fono, ua ou le alu, o lea la ua i ai lau aia ou te palota ai i le mea ou te fia palota ai, ae lei mafua mai o lau filifiliga, o lou sau ou te fia faipule. Lea la ua ou sau loa fai lou matai i le matou nuu o Matautu ma Apia, lea la ua ou sau ai nei. Na pau lea o le taimi ua i ai se filifiliga i lalo o le Tulafono ua fai lava e au le filifiliga i le mea ou te palota ai, a o isi taimi muamua atu, e le o sau filifiliga o le filifiliga na faataatia mai e le Tulafono. O si ou manatu vaivai la, aumai e le Tulafono tulaga foi nei e te agavaa ai e fai ai lau filifiliga po o fea e te fia palota ai. O lau filifiliga la lena, e fai lava e oe lau filifiliga lena ma e te tumau lava i lau filifiliga lena, po o a aafiaga e oo i lau filifiliga lena a o le filifiliga na fai e oe, e le o se filifiliga na fai mai le Tulafono o o e te alu i ai. O lau faatusa la, a faapea ou te matai, ou te nofo i Apia ae ou te matai i tua ae i ai foi sou igoa matai i inei, a ou filifili ou te alu ou te palota i tua, o lau filifiliga lea ua fai e au ou te nofo lava la i tua. A faapea la o le tulaga lea ou te nofo ai i Apia ae tupu se mea i Apia, ua ou mautinoa la a ou alu atu i le sui usufono o Apia ae fai mai, o oe lea e te alu e te palota i tua e te lei sau e te palota i i, a o le filifiliga e fai lava e oe. E pei o le uiga o lau tala, o lea e i ai nei le filifiliga a le tagata palota e pule ia po o ai e palota i ai, a o le mea la e alu e palota i ai e le o i ai i le Tulafono le pule lena a le tagata palota, ona o la e faasino mai e le Tulafono le mea e alu agai i ai. A tagai foi la lau Afioga i le Vaega 25 lea o le Tulafono o lo o tau faaofi mai nei, o lea ua fai mai, a faapea o oe e te agavaa i ou igoa matai e te palota i le lua pe sili atu i le lua nuu, a oo i le taimi e fai fai lau filifiliga i le mea e te palota i ai e te toe foi i le mea na amata mai ai lau palota muamua lava. E le o pule foi la oe. E tolu mea na e te matai ai e mafai ona e palota ai ae le pule oe po o fea e te alu i ai, o lea ua fai mai le Tulafono e te alu i le mea na e muamua e palota i ai. A o le tulaga lea lau Afioga i lau vaai i ai….. Afioga Hon Fiame Naomi Mataafa: Lau Afioga i le Fofoga Fetalai o se mea e fia faasao. 1701 FOFOGA FETALAI: Tulai mai lau Afioga i le Minisita. Afioga Hon Fiame Naomi Mataafa: O le vaega lea ua oo i ai le saunoaga a le sui usufono i le faapea pe tolu ou matai ona toe faafoi lea o oe i le suafa na e matai muamua ai. O le sao o le vaega lea o le Tulafono Tau Faaofi, o tagata ua resitala faalua, faatolu. Ia tatou te iloa uma e sa le mea lena i le Tulafono. A faapea la ua maua e le Ofisa ua faapena ona resitala le tagata e sili atu i le faatasi ona resitala lea e faatulafonoina, ona fai loa lea e le Ofisa le filifiliga i le mea e tuu i ai le palota a le tagata lena, e tuu i le mea na resitala muamua ai lava. O le vaega la lena o le Tulafono Tau Faaofi lea ua oo i ai lau saunoaga e fia faasao lau Afioga. FOFOGA FETALAI: Tulai mai le sui usufono mamalu. Tofa LEFAU HARRY SCHUSTER: E sao lau Afioga, ae pei o lau tautala atu, o le Tulafono palota lava ia, e fai e le tagata le filifiliga. O lea la ua fai mai le Tulafono ma le Ofisa e fai e latou le filifiliga o le tagata palota lea. A ou faatusa la ia au pe a faapea ua tolu mea e mafai ona ou resitala ai faatagata palota, na muamua ou resitala i le Palota Taitoatasi, lona lua i Aleipata, lona tolu i le Vaimauga. A o lea la e fai mai le Tulafono Tau Faaofi lea, a oo i le taimi e fai ai le filifiliga lea e toe foi i le mea na amata mai ai, e toe foi la i le Palota Taitoatasi. Na pau la le mea lea ona o lea ua toe foi i le Vaimauga… FOFOGA FETALAI: Tulai mai lau Afioga i le Minisita. Afioga Fiame Naomi Mataafa: Lau Afioga i le Fofoga Fetalai, e fia faasao pea lava, ona e le o maua mai e le sui usufono le vaega lea ou te avatua, o le tagata ua sili atu lana resitala i lo le tasi. O lona uiga, o le fai faasolitulafono. E malamalama uma lava tagata e tasi lava le mea e te resitala ai. A maua la e le Ofisa ona sue loa lea i le mea e amata ai. Ae i le tulaga lena e te saunoa mai ai i le eseese o lola, ia o la e i ai mafaufau o tagata e fetuunai ai, a o le auga o le vaega lea o le Tulafono Tau Faaofi e te saunoa mai ai, o le tagata ua sili atu i le tasi lana resitala ma le fai ma le mautinoa, fai ma le faasolitulafono. Tofa LEFAU HARRY SCHUSTER: Faafetai lava lau Afioga. E pei o lou manatu lena, a faapea e maua foi le tulaga lena, fai e le tagata le filifiliga i le mea e alu i ai. E tasi lava le mea e alu i ai, ae fai e ia le filifiliga, e le faia e le Ofisa. Lau Afioga o le tulaga mulimuli o le tulaga lea i le oo. Ia au lava ia, a faapea… O le Tulafono muamua sa i ai, sa leai ma se…. FOFOGA FETALAI: Malie lau Afioga i le sui mamalu, sei tulai mai le Afioga i le Minisita mo Tina ma Tamaitai, Atinae o Nuu ma Afioga ma Agafesootai. Tofa Hon Tolofuaivalelei Falemoe Leiataua: Lau Afioga i le Fofoga Fetalai, ou te fia fesoasoani atu foi, o le tamaloa o le loia, ae na ona fesoasoani atu lava, aua e pei o le faataotoga mai lena o le teuteuga o le Tulafono o Faiga Palota, a maua oe e tolu ou matai ae ua e resitala i matai e 1702 lua, ae o lou matai lea na e palota ai i le palota talu ai o le matai muamua lava lea, ae o lea ua e toe lesitala i le isi matai fou, lea na saunoa le Minisita e faasolitulafono. E leai la se isi option e aupito sili ona amiotonu o le fai e le Ofisa o Faiga Palota le filifiliga aua o le mea amiotonu lena, o lea sa e palota i lou suafa lea na e resitala ai muamua. O le uiga lena o le mea na ona ou fesoasoani atu i le sui usufono mamalu, ae ou te iloa o le mea le la e fai mai ai, e tele mea o le solitulafono ae toe fai lava e ia lana choice. E le sao lena mea ma o Tulafono na e faavae ai a tatou Faigamalo, e fai i le mea amiotonu. Ma le faaaloalo lava. FOFOGA FETALAI: Faafetai lava fesoasoani mai. Tofa LEFAU HARRY SCHUSTER: Faafetai i lau Afioga i le Fofoga Fetalai. Na molia muamua i le soli o le Tulafono ae fai lava e ia lana faaiuga po o fea e alu i ai. Lau Afioga i le Fofoga Fetalai, na o sina manatu mulimuli lea i le tulaga i o‟o. O nai ou lava vaivaiga, o le Tulafono tuai sa i ai muamua sa matua sa taputapu lava le o‟o. O lau vaai la i le Tulafono Tau Faaofi lea, e tele lava lau lagolago i ai ona i le Tulafono, e tutusa uma lava tatou i lalo o le Tulafono. E le faapito e faapea a e faia se ituaiga mea i se auala sese e le molia oe. E pei la o lau tilotilo i ai, so o se isi lava i o a alu ave se tupe i se Leoleo po o le Customs e molia oe i le Tulafono, ae pei a sau ia tatou ona tau faatafatafa lea ia aua ne i molia i le Tulafono ona e le o se solitulafono le tulaga lea, ae peitai, ou te lagolagoina le suiga lea ua i ai ona o lea ua i fafo atu ma le taimi lea sa i ai i le Tulafono lea na fai ai le palota talu ai o le tolu masina a o le i faia le palota e fai ai le o‟o. O le Tulafono e le vaai i se aofai, ae vaai lava le Tulafono po o le a le faamoemoe. O le tele ia o le tilotilo a le Tulafono i le taimi e fai ai po o le faale aganuu po o le a, a o le faamoemoe lava lea o le taumafai e faatosina le manatu o le tagata palota. E moni foi la e mafai ona fai le finauga lea i le 12 masina aua e mafai ona fai finauga faapea pe a finau ai lau loia. O lena la ua le faatosina mo le palota lea ua tea atu, ae ua faatosina mo le isi palota la e le i faia. Pau lava la le mea ou te vaai i ai, ua leai se aafiaga foi lea i le latalata o le palota ae fai loa le mea lea ma o lea la ua 12 masina. E sao lele lava le saunoaga a le Afioga i le Palemia ma le sui usufono mo Faleata Sisifo i le tulaga lea, ona e pei ua tilotilo lava tatou e le o faamaoni le sailia mai o o tatou tofiga i totonu o le Maota Fono. I le Time Magazine o le masina lenei o la e sau ai le faaiuga a le Supreme Court a Amerika. O le finauga la sa fai i le faamasinoga lea ona o Amerika e i ai le limit e mafai ona donate e se tagata faipisinisi po o se kamupani i se tagata o la e alu i le palota po o se Vaega Faaupufai. E i ai la le aofai e sa ona sili atu ona sue e le tagata lea ma e sa foi ona sue e le pati. Ua ave la e le Republican Party le finauga fai mai e le tatau ona i ai se limit faapea ona o le aiatatau a le tagata o le lagolago o le tagata lea e alu i le palota, po o le Ofisa o le Faiga Palota. O le faaiuga la na sau e sipiliti, e lima i le fa ae ua aveese la ua le toe i ai se limit. O le finauga lea na ou fiafia i ai o le finauga a le toafa lea na le manumalo. O le latou finauga na fai mai o le mea e tupu pe a faapea e leai se limit, o le a le tilotilo tele i le agavaa o tagata ia e o i le palota, a o le a tilotilo i le tele o le taga tupe a le milionea, pilionea ma kamupani ia e i tua atu o le tagata lea. 1703 O le faaeteetega tele lava lea e ia te au i tulaga ia ona e i ai le mea e faaono tupu foi lea ona ua le tutusa le tauvaga, ae ua oo i le tulaga foi lea o le a tele o le tamaoaiga o le isi tagata. E pei o le tulaga lea o lea e faaeteete i ai. E le na o tatou la lea e i ai le mea lea, a o lea foi e lavea ai le Malo tele lea o Amerika. A o le eseesega o Amerika e alu i le pati, a o tatou a fai le o‟o e alu i tagata o le nuu ma tagata taitoatasi. Lau Afioga i le Fofoga Fetalai faafetai tele lava mo le avanoa. FOFOGA FETALAI: Malo faafetai ma e manatu e taua le finagalo o le sui usufono leaga o le mea lava lea e tupu pea ona e i ai le au ulavavale ia e feofeoai i tai e faalua, faatolu ona resitala. E uma ona resitala i le isi faipule toe alu toe resitala i le isi faipule, a o lea ua tautino e molia muamua ona fai lea o le faaiuga. Tulai mai se tasi o sui usufono mo Salega, Afioga Afualo Wood Uti Salele, ona sosoo ai lea ma le sui usufono mo Aleipata Itupa i Lalo ma se tasi o sui usufono mo Vaimauga Sisifo, Tofa Lenatai Victor Faafoi Tamapua. Tulai mai se tasi o sui usufono mo Salega, Afioga Afualo Wood Uti Salele. Afioga AFUALO WOOD UTI SALELE (Salega): Faafetai i lau Afioga i le Fofoga Fetalai mo le avanoa, e faafetai foi i lenei aso taua a o lumanai le aso faamanatu o le maliu ma le togisala lea mo i tatou uma lava o tagata agasala. A o lumanai ai lea aso taua, a o lenei ua toe tafa le finagalo o le Afioga i le Palemia ma e lagona ai lava le agaga faafetai. E faafetai ona ua toe seu silasila le tofa ma le faautautaga aua atonu lava e taofi eseese, ae e tetele lava i pesega ae matua i le ōō. I le faafogafoga tapuai mai a lou itumalo pele o Salega aemaise ona e pei o lea e aafia tele foi lou itumalo i lenei Tulafono Tau Faaofi taua, o le a muliai ona oo lea i ai o sau faamatalaga, a o lea ua taoto i lumamea le Tulafono Tau Faaofi ona o le silasila mamao a le Afioga i le Minisita ma le Matagaluega ona o le taumafai lava ina ia foia le tele o faafitauli lea e tutupu mai pea i lea Paeaiga ma lea Paeaiga seia oo mai lava i lenei vaitau. E momoli atu foi lau faamalo aua e le faigofie ona ua leva ona tapena faafafine toaga lenei Tulafono Tau Faaofi. E moni lava sa tatalo foi i le mamalu o le atunuu, afai foi e le i lava ona auai mai le toatele o le atunuu e faaali mai o latou lagona, a o lea ua i ai le avanoa mulimuli lea e toe tapui ai nisi vaega e le o atoatoa po o lape ai le Tulafono ona e le i maea ona faaauau le galuega e tusa ai foi o le palota lea e sauni atu i ai i le 2016. I le oo ai la o se faamatalaga i lena itu, se i amata atu se sao o Salega e tusa ai foi o le vaega muamua o le Tulafono Tau Faaofi, ona o le vaega muamua lea e aafia tele ai palota a itumalo lea ua vaelua nei, ua aumai i lalo o nofoa mo le Taulaga. E moni lava o lea sa felafolafoai ma e tele ni lagona na felavasai, ua taumafai foi e fesufiai lagona ona e le faigofie le mataupu ua aumai nei. Sa ou alu lava ananafi ma ou nofonofo ma ou mafaufau pea i le Alii. Na ou faanoanoa lava ma ou te masalo o le lagona foi lea sa i ai i le toatele. O lea ua aumai le tali mai le Alii, o lea ua musumusuina le Afioga i le Palemia e toe avatu se i toe silasila i ai le Komiti. A o lau tala na fai i lo matou aiga ina ua ma talatalanoa ona o le tulaga i le Tulafono Tau Faaofi, o lea ua tali. O le taotoga mai o nofoa ia ua aveese, e moni o lea sa faataoto mai i se taimi i le maliu faanatura po o le natural death lea e sau i lalo o le Faavae. E moni o 1704 le tulaga lena o lea sa amata mai i le lima a o lea ua totoe nei le lua, ae pei ua le tau le manulauti lea sa faataoto mai e o tatou tama ona ua toe tele le lola. E sao foi la le silasila a le Komisi, ae sao foi le Minisita ona e tatau ona i ai se vaega e silasila totoa i ai, a o lea lava ua uma ona taoto. O lau tilotilo i ai, pe e le se i silasila lau Afioga i le Minisita ae taoto pea i lona faiga faavae lea e i ai se i maea lelei, ae ou te masalo o le faafitauli lea e taoto i le taimi e toe resitala ai le tele o tagata nei i le resitalaina o tagata ia na ala ai ona tele le fuainumera e faapea o le atugaluga lea ua i ai. Se i toe silasila i ai ona mautinoa lava lea i se vaitaimi lava ua uma ona taoto mai, na o le Atua na te silafia i le lumanai ona taunuu lea o le fuafuaga lea sa faataoto mai e o tatou tuaa e sui malie lava, ona le toe taua loa lea o nofoa e filifili taitoatasi a o le a laugatasia ma maua ai le faamoemoe lea e i ai. Na ou manatu lava ona o le vaiaso lenei, a o lea ua tafa le finagalo o le Afioga i le Palemia, o le vaiaso o lea e faamanatu ai le Aso Maliu, ae na ou faapea e avatu sau faamaisega i nai uso ia, se i tulou aua o lea o le a faamanatu faatasi. A o lea ua toe i ai le avanoa aua o le upu moni lava, ana faapea e le taunuu o le a manatua pea ma o le taimi lava e faamanatu ai le Aso Maliu o le Alii i tausaga taitasi, e manatua ai foi ma le aso lenei aua o le aso ua maliu ai foi….. a o lea ua toe i ai le avanoa ua tafa le finagalo o le Afioga i le Palemia, o lea ua toe tuutuu atu i tua. E moni foi aua e le o i ai Tuivalea i le Komiti aemaise foi o i latou o le a gafa ma lenei faamoemoe. O mea uma lava e fau ma toe silasila i ai le Malo ma le Komiti aua o mea uma lava e fausia ina ia manuia. E le o i ai foi se agaga aua o le agaga lava na faataoto mai ai nofoa nei, o se agaga na fau e tuaa ina ia manuia ai Samoa, ae e i ai le upu faa-Peretania e faapea, “Strength by diversity.” Sa ou mafaufau lava ae faafetai masalo o la e silafia e le Afioga i le Palemia, ae ona o lea ua taumafai e faalaugatasia o tatou Samoa. A o le upu moni lava o lea ua i ai vaega ia ona ua tele foi nai isi tagata ia ua autovaa mai ua avea ma tagatanuu o lo tatou atunuu. Atonu la o le a i ai se nofoa faapitoa mo latou a o lea lava ua i ai nofoaga ma eleele ia ua laugatasia ai, o i ina foi o le a faaaoga ai le latou palota. Ona ou oo mai ai lea i le vaega e tusa ai o mea nei o o‟o. Ua tele foi tala i ai ma o lea foi e faafofoga mai le paia ma le mamalu o itumalo. E moni lava e le faigofie aemaise lava tatou nei ua i inei ma i latou foi ua fai atu. E pei e faatu i ai aemaise lava sui o lea e agai mai, a o le agaga lava ia o lou talitonuga, o se agaga e lelei ae ona o lea ua tatou vaai atu nei ua pisipisia le agaga lea ona ua faaaoga e le toatele e saili ai nisi tulaga. O lea la ua tapena ai le Tulafono ina ia mautinoa lelei ua toe foi le agaga lea i le tulaga e tatau ona taoto ai. O lea la ua tuu ai i tua atu se i uma le faiga palota, ona pule lea o ia, ae pau se tuualalo i le Afioga i le Minisita ona o lea e pei ua aumai i le Tulafono Tau Faaofi le 12 masina, ae manaia foi pe a tuu ai pea i le faitalia a le ua tulai mai. O le ala lea aua o tatou uma lava e tatau ona tatou o e ave se faafetai ae aveese le 12 masina. O lau tuualalo lea ma le agaga maualalo aua e lelei foi le aveese aua o i ina tonu lava o le a iloa tonu ai le o lo o fia tautua moni i le itumalo, o le ua sau ma lona loto atoa e ofo lona ola e fai ma taulaga e tautuaina ai le itumalo i le tofi faipule, a o le isi vaega aua o lea ua Teuteu le Tulafono. O lea foi sa laga e le tele o nisi sui usufono e tusa ai foi o le taumafai o le Tulafono e faaitiitia le tele o faafitauli. Aua o nei faafitauli uma o lenei lava tatou te feagai pea ma tatou, ae e le mafai aua o le life faa-Samoa e faapena. 1705 O lea e mau lava le Tulafono tuai i le tautua faaauau aua e le mafai ona tatou tuufaua o tatou itumalo, o le a lava le taimi ua maua le avanoa aua o se taimi foi, tulou lava o lou gutu ma le afi, e tolotolo mai se loomatua, se toeaina, o ni tamaiti aemaise foi o le malosi o le nuu. O le a lava le tamaoaiga o i ai, e taumafai lava e faasoa atu, ae e le mafai ona tatou faatinoina uma lenei galuega, a o le vaega lea o le tautua faaauau a sui usufono pe a oo ina tulai mai, a o lea ua ave i tua, ia talosia ia tatala le finagalo o lau Afioga i le Minisita ina ia aua ne i tuuina i ai le 12 masina, ae tatala pea ona faitalia lea o ia pe fai pe leai, a o la ua ia iloa e tatau ona alu e momoli sana faafetai i le itumalo. Ona ou oo mai lea i le vaega lea e pei ona tetele atu ai pesega e tusa ai o alii ma tamaitai loia. E moni lava ni atugaluga ua avatu ona e pei e foliga mai ua faatuatuanai le faatuatuaga lea e i ai po o le trust, lea e i totonu e le gata o matai se toalima lea e i ai i le Tulafono tuai, ae e le gata foi i lea o le Aufaigaluega Paia a le Atua lea e asuina le ipuvai o le ola. Na ona toe silasila lava i ai ina ia toe faaopoopo pea i ai, ae faaaoga pea loia aua o se mea lelei, ae ia aua ne i tamau i lalo na o loia ae ave pea le avanoa i isi tamalii ma failauga ae le gata i lea o le aufaigaluega a le Atua ia mafai ai ona fefaasoaai. Aua ou te talitonu, o lea ua i ai le Tulafono Tau Faaofi e malupuipuia ai, afai lava e le faamaoni, ia o lea ua i ai le Tulafono Tau Faaofi, a ia mautinoa lelei ia aua nei tatou faatauagavale i tua, aemaise lava le pulega mamalu a alii ma faipule. Ia ona oo mai ai lea o sau tala mulimuli lava e tusa ai foi o le vaeluaina o itumalo, ia, faafetai tele lava mo le tofa lea ua ae, aua e moni lava o Salega lea ma Safata o sui fou ia o lea na toe faaopoopo le lua, ou te faafetai foi i le Malo e tusa ai foi o le tofa na ae. Ae i ai mafuaaga na ala ai ona toe faaopoopo ona o fainumera, o se mea lelei. A o lenei vaitau ia, o le tele o itumalo o lenei lava e faatuputupulaia, a o le tele foi o lou itumalo o lea ua nonofo ma alaala e le gata o Faleata Sasae, o Faleata Sisifo faapea foi ma Vaimauga. O le tele foi o latou o lea ua palota i i, a o lea ua taoto mai nei le Tulafono Tau Faaofi lea, out e masalo foi o se mea lelei lea o le a mafai ai ona toe logologo i ai e tatau ona filifili tatau po o fea tonu e tatau ona palota ai, pe o le a palota i nofoaga ia ua nonofo ai, aua o le tautua lea e aitaumalele, o le tautua lea e tautua atu i i, a o la e agai atu i Savaii i Salega lo latou malosi, po o le palota foi i le itumalo, ae fuafua lava i le tapenaga o le Tulafono Tau Faaofi ma ona vaega e lua. A o lona vaeluaga, pei na o le pau lea o se vaega e tau… o le lagona lava ia na i ai ina ua ou vaai atu ua vaelua, sa ou talanoa foi i le toatele o toeaiina, o isi e lagolago, ae o le toatele lava e le lagolagoina ona o le mafuaaga lenei. O le mau lava ia na ou faalogologo i ai, o le itumalo lava ia o le aiga e tasi, e moni lava e valu nuu la e i ai, a o Salega lava ia o le aiga e tasi ona vaevae lea, aua o le vaevaega lava lea ua taoto i ai, o le vaevaega lava lea sa musumusu mai ai toeaiina ia te au. Ia o lea lava la ua taoto tonu, ae pei o le latou lagona la e i ai, e le mananao e vaevae ona o le latou lea manatu. O le tuualalo foi na aumai, e manaia pe a faaaoga uma palota e lua, a faapea o le a le faaaogaina le isi palota, ona faaleaogaina lea o le palota, ona faigofie ai lea, aua o le itumalo, e tasi le matou kolisi na o Savaii Sisifo. O lea la o le a vaelua nei, o le matou kolisi lea e i Sagone, o le isi lima lea e i luga i le itu lea ou te i ai e amata atu i Faiaai, Fogatuli, Samatatai ma Samatauta seia oo i Fagafau, e alu alu tei ua i ai le taimi e faapea mai ai Sagone, ia o la outou e sue se tou kolisi, aua o mea nei e ono 1706 tutupu, e pei o le tala mai lena. A o le lagona lava ia, ina ia toe silasila e faaaoga uma palota e lua, aua ina nei tei ua… afai sa i ai se lagona o le Komiti e fesoasoani foi e tau faamamaavega, aemaise i latou o lo o autovaa mai e tauva i le palota, ou te talitonu e le talafeagai lea manatu, ona a faapea o lea ua vaelua e pei o Salega mo se faataitaiga, o lea e vaelua le lima i luga i le itu lea ou te i ai, a o le pito mai agai mai Sasae, na o le tolu, o Vaipua, Fogasavaii faapea ma Sagone. A o le atugaluga la e i ai i le taimi lenei ma lona taoto lea e taoto mai ai, o nuu tetele lava o le itumalo o Sagone ma Samata, mai lava i le faasolo mai o le tele o augatupulaga aemaise foi o palota, e tele lava ina nofonofo le tofi i nuu tetele nei. O la e faafogafoga mai lou itumalo, ona o le lola. O lea la ua … ae sa i ai lava le avanoa i nuu laiti nei pe a faapea e galululue faatasi, e mafai ai ona fealuai ai le tofi. O au ou te sau i Fogatuli, o le nuu aupito sili lea ona laitiiti i lou itumalo, ae ona o le lagona lava ia aua o aiga e i le itumalo atoa, aemaise foi o le itumalo, ua mafai ai ona aumai le faaeaea. A o le maitau ma le vaai i le tulaga lea o le a taoto mai ai nei, o lea o le a tamau, o le a nofomau le tofi i Sagone, i le tolu lea e i ai nei, aua e le lanu nuu nei e lua o Fogasavaii ma Vaipua i le fuainumera la e ia Sagone, o le matua tele lava. E faapea foi la le matou pito i luga, e le lanu le fuainumera o Samatatai ma Samatauta i le fuainumera o Faiaai, Fogatuli ma Fagafau. O lona uiga, o lea ua aumai le faamanuiaga a le Tulafono Tau Faaofi, ua lava na o Sagone lava ma Samata o le a nofo ai le tofi. E pei o le lagona lena o lea e avatu ai le tuualalo i lau Afioga i le Tamaitai Minisita ina ia toe seu silasila, o lea e fau i luga o faiga faatemokarasi, ina ia mautinoa lelei o ai foi sui e omai, o lana matafaioi ma lona tiute, o le itumalo atoa, pe valu nuu pe fitu pe lima, o lana tautua o le itumalo atoa. Ae le faapea la aua o lea ua vaevae nei, o lona uiga, o maua ma si ou uso ia Tapuai, o ia lea o le a nafa ma le tolu lea o Sagone, o Vaipua ma Fogasavaii. O lona uiga o le a ma le toe faifaimea faatasi foi, o lea ua vaelua mai e le Tulafono Tau Faaofi, ae le o le agaga lena o le itumalo. E pei lava ona ou fai atu, o le itumalo, o le aiga e tasi, e fetaalolo ma paia a o le aiga e tasi. O lea lava la e talafeagai le taoto mai i le tele o itumalo e tasi lava le palota la e i ai. Afai foi o se isi agaga na fuafua ai e tasi le palota tasi le sui tauva, ia, e le afaina e lelei, ae afai e lua sui tauva, e tatau foi ona lua palota. O le faigofie ia o le tali, e lua sui tauva, lua palota. A le faaaogaina le isi au palota, ona le faaaogaina lea, aua lona uiga ua e le amiotonu i le faatinoina o lou tiute e te alu ai e filifili po o ai sui e toalua e manuia ai le itumalo, ae le gata i lea, o lana auaunaga lea i le itumalo ma le atunuu. E pei o le vaega lea ua agai atu i ai sau faamatalaga ina ia mautinoa lelei e le o faapito se faamatalaga a Salega na o Salega. Aua o lea la ua vaevae mai nei e tolu le isi itu ae lima le isi itu, e pei ua mama le avega a matou nei sui lea e i ai, ae le gata foi i lea o ni sui tauva. Afai la o le agaga lena, ona o lea e alaala mai le Afioga ia Toleafoa, o Aana Alofi Nu.1 lea e i ai nei, tusa o Faleasiu ma Fasitoouta. O fea o i ai le amiotonu? O lona uiga e tasi le nuu, tasi le faipule, tasi le nuu tasi le faipule. Ia sei vaai i ai i le le talafeagai? Ae a fua la i isi itumalo tetele la e i ai e taifitu nuu la e i ai, e le o i ai. Ia silasila totoa i ai, aua o mea ia sa ou tilotilo ai i lalo, pe na oo i ai le tofa ma le faautautaga a le Komiti. Ae faafetai o lea ua tafa le finagalo o le Kapeneta, lau Afioga i le Tamaitai Minisita, sei toe lafo atu i le vaitele, sei tuu atu sei toe omai itumalo sei toe aumai tonu aua o le upu moni lava, e le lagolagoina e Salega le vaelua 1707 o le itumalo. E manao lava le itumalo ia e faaaoga pea palota ia e i ai, a ia faaaoga uma, ona o le tulaga la lena o lea e taoto mai, o le tele ia o le faafitauli lea o le a aliali mai. Ia, e faaiu atu sau faamatalaga, faafetai i lau Afioga i lau Afioga i le Fofoga Fetalai, faafetai atu foi i le Tamaitai Minisita ma le Tulafono Tau Faaofi, e moni ua tatou vavao, ae na matuai ou fesiligia lava po o ai le atua o Tulafono lea sa outou saili i ai. Ae o lea la ua toe sui nei i lenei taeao lagona ona o lea ua tafa le finagalo, o lea ou te talitonu o le atua moni o le Tulafono lea sa outou saili i ai, ona o lea ua toe aumai i tua e toe faapafala ae sei toe auiliili ma toe silasila lelei. Afai lava o le iuga lava lea, o le iuga lava lea, ae aua nei tatou masalosalo ona o i lea e fau atu ai le lumanai o le atunuu mo a taeao. Faafetai foi i lau Afioga i le Fofoga Fetalai mo le faafoeina o le tatou Fono. E faafetai atu foi i le Palemia ma lena Itu aemaise foi o le Taitai o lenei Itu ma lenei Vaega aemaise foi o le faafogafoga mai a Samoa, aemaise foi o si ou itumalo pele o Salega, ia maua e tatou se aso maliu ma se Eseta manuia e sula ai o tatou lagona ma manatu e faufau ai Samoa. Faafetai. FOFOGA FETALAI: Malo. Mo le faasaoina o a tatou faamaumauga leaga o lea sa taua e le sui usufono le sui usufono mo Aana Alofi Nu.1, Afioga Hon Leaupepe Toleafoa Apulu Faafisi. Sei tulai mai le sui usufono mo Aana Alofi Nu.1. Afioga Hon Leaupepe Toleafoa Apulu Faafisi: Ioe ma lou faaaloalo sa ta fia tulai atu lava, ae manatu foi i le ma va lelei ma le Afioga i le sui usufono sa saunoa. E pei lava foi ona ou taua, e augata e talanoa i lea itu, ae i ai mafuaaga, ae na ona faaila foi lea faapea, o tama na avatu i le uluai malae o le Tuiaana i Malaetia, lea la e aina ai foi le la itu o le… E pei e faapena foi se lagona, e augata e talanoa i ai, ae ona o lea ua taua e le sui usufono mamalu, o le a ou le toe manatu tele i ai, ae na o se mafuaaga. Faafetai. FOFOGA FETALAI: O igoa o pitonuu ia leaga o lea e taua na o Fasitoouta ma Faleasiu, ae o lo o i ai pitonuu e vaevae ai Faleasiu ma pitonuu foi e vaevae ai Fasitoouta. E ui i lea, mo le faasaoina leaga o lea e faafofoga mai le tatou itumalo. Malo faafetai i le sui usufono mamalu na tulei ma saunoa. Ia, tulai mai lau Afioga i le Tuiatua Faanofonofo, le sui usufono mo Aleipata Itupa i Lalo. Afioga TAFUA MALUELUE TAFUA (Aleipata Itupa i Lalo): Faafetai lava i lau Afioga i le Fofoga Fetalai ua fai foi si niniva o lenei aso, ua maea le taligasua a le Palemene, ua amata ona fia momoe ma ua vaivai foi le au usufono. Ae molimoli atu alofaaga i lau Afioga i le Palemia faapea foi le Kapeneta, Sui Minisita faapea foi le Taitai o le Itu Agai ma lena Vaega, aemaise le Failautusi o le Fono faapea foi aufainusipepa ma le aupue televise ma Ofisa Sili o Pulega o Matagaluega ma Pule Sili o Faalapotopotoga o lo o tatou faatasi nei. E faatalofa atu ma faamalo le onosai i lenei itula o le aso. Ua fai foi si vela o le fala ua leva ona tatou faaaaogagase i lenei Tulafono Tau Faaofi o Teuteuga o le Tulafono o Faiga Palota 2014. O lea e maitau ma le totoa lau Afioga i le Fofoga Fetalai ua taumafai lenei Tulafono Tau Faaofi e teuteu ai le Tulafono o Faiga Palota 1963. O le suesuega foi a le Komisi 1708 Suesue i le Faiga Palota 2012 lea e sau ai le faaiuga, atonu o lea ua iloiloina ai lenei Tulafono Tau Faaofi, a o lea e vaavaai ma le totoa lau Afioga i le Fofoga Fetalai, o le Komisi Suesue Faapitoa lea o le Faiga Palota 2011, o terms of reference po o galuega faasino a le Komisi Suesue o Faiga Palota 2011, e pei e lilifa le latou faaiuga a le Komisi i le faaiuga a le Komisi Suesue o Faiga Palota 2006. A o terms of reference po o galuega faasino lea e maitau atu i ai, e muamua tagai totoa i fautuaga sa faia e le Komisi Suesue talu ai i le 2006 lea lau Afioga i le Fofoga Fetalai, i mataupu lava tau Faiga Palota e lei faatinoina. Lona lua, o le suiga lea o le tulaga e manaomia ai le faamavae mai o tagata faigaluega e pei ona taua mai e nisi o sui usufono. O le tulaga la lea, pei o lea e sau tonu ai le faaiuga a le Komisi. Ae pau le faanoanoaga o lou sui usufono, ona o au o se tasi o tagata sa ave lau talosaga i le Komisi o Faiga Palota 2011, ae leai lava ma se mea o ou tilotilo i ai i le terms of reference po o le latou faaiuga na aumai o taua ai fautuaga foi ma tuualalo na aumai e lou sui usufono. E ui i lea, e le o lava le taimi ou te faitau i ai ina nei i ai ae lei atoa lau faitau, o lea e faamalulu atu ai i le Afioga i le Taitaifono ma le mamalu o le Komiti, a o le Komisi ia e matua manaia ma lelei le latou faaiuga, e lelei foi le teuteuga o le Tulafono Tau Faaofi e pei ona aumai. E ui i lea, o nai manatu laiti e avatu i le Komiti, aua e aoga o lea o le a fono le Komiti ona toe aumai foi lea e iloilo e le Palemene. So, o le a ou le toe asa la mataupu ua maea ona tagofia e sui usufono mamalu, ae tau o nai motugaafa e teuteuina ai le Tulafono Tau Faaofi ma tuualalo aua o lea e lei fono le Komiti e tuuina atu i ai nai manatu. O le mea muamua lava lea sa taua e se tasi o sui usufono mo Falealili, Tofa Tusa Misi Tupuola le pese foi lea, Falealili, Falefitu ma Aleipata.” O lea la leaga o lea e le o alaala mai le Palemia ae sa tulai le alii faapea o le pese lea masalo, a o lea ou te le i iloa tonu le vaitaimi na fai ai le pese. Afai o le pese na fai i le 1980+ o lona uiga o le faataotoga lava lea o lenei itumalo, Falefitu, Falealili ma Aleipata. O lea la ou te talosaga ai i le Komiti, sei silasila totoa ane i le vaega lea, po o lona uiga e tatau ona tuufaatasi matou ma le Afioga i le Tamaitai e ona le Tulafono Tau Faaofi faapea ma le Palemia ona tasi ai lea o le matou itumalo, ia fai ni matou sui pe fa pe lima. Aua o lea e fuafua e fai i le fuainumera, toe fai i le tele o le itumalo. Ae faafetai mo le lagalagamea o le Tofa Tusa Misi Tupuola mo le laga mai o lea vaega. O le isi vaega mo le silafia e le Komiti, e tuualalo atu, o le tele ia o faasalalauga ia ua aumai mo tatou mediation officers, po o tagata foi ia e faia fesootaiga ae lei avea se mataupu i le Faamasinoga. O lea foi sa saunoa le Palemia i se taimi ua mavae, o le taua ia o mataupu faapea ae ave i le vaega lea o mediators, aemaise pe a maea Faiga Palota ae fuafua le isi sui usufono e sue le isi sui usufono lea ua malo. O le taua la o le vaega lea, e faaitiitia ai le tauvalea o le tatou atunuu, tauvalea o le suafa o Samoa, ae faaitiitia ai foi le ave i le Faamasinoga o lenei mataupu ae teuteu i tua. Aua e pei e aliali mai foi i nisi o sui usufono e pei e agaga e finau ina ia ave lea mataupu i le Tulafono ina ia liliu atu ai le sui usufono e avatu se tupe e faamalie ai. Ae atonu e le o le agaga lea o le Tulafono Tau Faaofi e pei ona faitau atu i ai. O le isi vaega e tuualalo atu ai, sa ou sau lava i lenei taeao ma nai manatu foi na aumai, sa ou tusia i le pepa, o le tala e ave i sui usufono mo le Au Palota Taitoatasi, Susuga Hon Papaliitele Niko Lee Hang ma Maualaivao Pat Ah Him, o lea e tusi ai o le gata na fasia, ae ui i lea, o le a ou le toe asa lea 1709 vaega ua uma ona taua, ae avatu le faamafanafanaga i lau Afioga i le Papaliitele faapea foi le Afioga Maualaivao, e leai, o tulaga lava o mea faapenei, amuia foi le lua tupulaga ua tautua lua suafa, e le gata sa avea oe ma Minisita o Tupe, ae o lea foi ua avea ma Minisita Lagolago o se tasi o Matagaluega a le Malo le Afioga Maualaivao. FOFOGA FETALAI: Malie lau Afioga i le sui usufono mamalu mo Aleipata Itupa i Lalo, sei tuu atu le avanoa i le Afioga i le sui usufono mamalu mo Samoa Aoao. Afioga Maualaivao Pat Ah Him: Faafetai tele lava. O le agaga foi lea lau Afioga i le Fofoga Fetalai sa ou le fia tulai atu ai i le saunoaga a le sui usufono mo Salega, Afioga Afualo Wood Uti Salele, ona e talitonu lava ua taua faalua le upu lea o le falelauasi, ia o le ala lea o le tagata i le lagi o le falelauasi. Ae ou te talitonu foi e le tuulafoaia e le Atua auauna aoga o i maua nei. Faafetai tele lava mo le lagolago. O lea foi ua saunoa le Afioga i le Tuiatua Faanofonofo, faafetai tele lava le faaaloalo, manaia lou lagolago mai atonu e maua ai se ai o lenei aso, malo faafetai. O lea ua taua soo foi le gata e fasia, ua le iloa pe sao, po o le pulapula po o le moeiini le mea lea e i ai, ae soia ia, ae faafetai lava le lagolago mai e tusa ai ma atugaluga o i ai. E le o faanoanoa maua i le vaeluaina o le….ae ona o tulaga e i ai lava tulaga e tatau ona faamaoti ina ia maua ai le matagofie. Ma le faaaloalo tele i lau Afioga i le Fofoga Fetalai. FOFOGA FETALAI: Malo faafetai saunoa i le sui usufono mamalu. Tulai maia lau Afioga i le sui usufono mo Aleipata Itupa i Lalo e faauma mai le saunoaga. Afioga TAFUA MALUELUE TAFUA: Faafetai i le Afioga i se tasi o sui usufono mo Palota Taitoatasi, Afioga Maualaivao Pat Ah Him, faapea ai e te tulai mai o le a e tulai mai o le a e ofo mai e aumai se tupe e fesoasoani ai i le palota a le toeaina, ae faafetai. Leai o le agaga moni lava ia, pei e ala foi ona seluselu atu, e i ai le alagaupu faa-Peretania foi lele o le terms of endearment o le alofa faamaoni ia oulua uso ua amata ona faitau o oulua aso aua o lea e maitau atu a pasia nei le Tulafono, ia ua taunuu ai le tala a le isi sui usufono lea na saunoa i ai e aumai se faamavaega, e ui i lea, e le o le agaga lena na ou tulai atu ai, o le agaga moni lava ia o le avatu o le faamafanafana ma le faamalosi, ia ae momoli atu foi le agaga faafetai i le Afioga i le Palemia ma le Kapeneta, aua sa ou tapena mai lava e fai atu foi se tala i a outou Afioga e tusa ma le tatou Tulafono, ae ui o lea, o lea lava ua tatou see i le tulaga o mea, e momoli atu ai le agaga faafetai ma le faamalo, malo le tofa, faafetai foi le tuu avanoa ma faagasolo ai le tatou Tulafono i tulaga masani. E faafetai atu foi i le Tamaitai Minisita le Sao Faapito mo le toe Teuteuina o le tatou Tulafono, leai e moni lava oe, e pule lava oe i le pata e pei ona e saunoa i ai ananafi, o le mea moni lava ia e leai e pule Sitafune i lona vaa, e pule foi oe i lau Tulafono, ae avea lo matou tulai atu ma le agaga faaaloalo e tuualalo, tuu mumusu, e fautua, e avatu foi ni motugaafa e fesoasoani i le toe Teuteuina o le tatou Tulafono o Faiga Palota. Ona ou talanoa atu ai lea i nai vaega ia e lua ae ou te lei nofo i lalo, o le vaega e 96 e ui e le o i ai i le Teuteuga o le Tulafono, a o lea e aafia i totonu o 1710 le o‟o e pei ona taua e nisi, pei ona ou fai atu o le a ou le oo i ai, a o le 96 o le bribery, a o le 97 o le treating. O lea e manino lava foi le Tulafono lea e sau ai e faapea, o le faatosina, ia o le faatosina la lea i le faa-Peretania e mafai ona faasalaina le sui a usufono pe a ave se tupe po o so o se mea e ono taumafai ai e faatosina mai se tasi e palota ia te oe, po o le lei faia o le palota, pe uma le palota, ae molia lava i le Tulafono. O le mea la lea e i ai foi le faaeteetega o lea e faatulafonoina le o‟o, o le fesili la ma le faaaloalo, pe faamata la e le o solitulafono foi la le o‟o ia e tusa ai ma le vaega e 96 ma le 97 o le Tulafono Autu o le Faiga Palota? Ona faaiu atu ai lea o se tala, e momoli atu lava le agaga faafetai ma le faamalo, aua e le faigofie foi lenei Tulafono, ma o so o se sui usufono lava i totonu o lenei Palemene e aafia i le tatou Tulafono lenei, ma e alu aso ae sau aso, ae taua tele pei ona ou fai atu, e lagona ai foi le alofa i nai sui usufono o lo o tatou faatasi ai, aua pei ona ou fai atu, e tautaua oulua aua o le taimi mulimuli nei o lo oulua tulai mai i le tofi o le Palota Taitoatasi. Lona lua, ia ua ausia foi e oulua Afioga ia tulaga lava e gata ai ia tulaga o le Palemene sa ausia e le Afioga ia Papalii le Minisita o Tupe. Ia o le tala lea ma le faaaloalo ae ia agalelei le Atua i le tatou Fono i lenei aso, ia maua foi ni manatu lelei i a outou Afioga aua le faaiuga o le tatou Fono. FOFOGA FETALAI: Malo faafetai saunoa. Ia o le a tuu atu le avanoa i le faauilavea a se tasi o sui usufono mamalu, Susuga Hon Papaliitele Niko Lee Hang, tulai mai. Susuga Hon Papaliitele Niko Lee Hang: Faafetai i lau Afioga mo le avanoa, ia sa le fia faalavelaveina lava le saunoaga matagofie a le Tuiatua Faanofonofo, ae ona o lea foi ua toe taua le ma….ae faafetai mo upu faamalosiau ia i maua aemaise foi faamafanafanaga. O le saunoaga la lea pei ua fai lava sina le fetaui, o lea ua saunoa sao lava le Tuiatua o maua ua uma maua ma i i le Palemene, ae pei o le tulaga lea ona o lea e faafofoga mai le itumalo o la foi e fesiligia e le itumalo le agai i luma o le matou au palota, a o saunoaga ia o la e avatu i le itumalo aemaise o le faafofoga mai foi o le mamalu o le paia o le atunuu, ua muta i i le nofoa, e moni o le a uma, a o lea lava e i ai fuafuaga e faaauau pea ona o lea e matau atu i le Tulafono, e tumau lava ia le au palota lea e i ai i le Lola, ae pau o le mea o le mafuaaga ia i vaeluaga ia ua taatia mai, ia o ē e le i totonu o nofoaga ia e vaelua ai ia nofoaga po o afioaga ia e aafia i le Lola fou lea, ia o vaega la na….ae tumau lava le Palota Taitoatasi ae ua sui le igoa, pei o sina faamatalaga lea e faamalamalama atu ai, ma lou faaaloalo lava. FOFOGA FETALAI: Malo. E manatu aua ia le tetee le uluga i la oulua faafogafoga lau Afioga Papaliitele ma lau Afioga Maualaivao, o lo o manino ma malamalama felafolafoaiga o le tatou Tulafono, e manatu foi o lo o malamalama lelei le faafofoga mai a lo tatou atunuu. O a foi tuleiga ma saunoaga a sui usufono mamalu, ia aua ia le alo le foe ma faanape, e talitonu le faamoemoe, ia o nai saafiafiga lava ma le faamoemoe leaga o lea o le a suia atoa, na o le igoa lava lea o le a sui, Palota Taitoatasi ia ma Sui o le Taulaga. A o tulaga uma a i ai foi ni tulaga o fesuiaiga o faiga faavae ma mea, ia e le oge le Atua i auala eseese e foai atu ia te oulua i sui tauva ua manatu foi e le o mama le silasila a le tatou Lola palota i lo oulua gapatia ma 1711 lo oulua tautuaina o le itumalo, aua e leai se faigata aua a omai uma lava le au Aleisa e omai e palota i le taulaga e le afaina, ae aua ia te lua popole, o lo o soifua le Atua o le musumusuga lilo lena o lea ua i ai le ai tele o lenei taeao, ia sagai laia ma agai agai i le tatou Komiti e fai ai fuafuaga aua le soalaupuleina mo le taatia i le agatonu lenei mataupu ina ia lelei. Ia tulai mai se tasi o sui usufono mo le fale Vaimauga Sisifo, Tofa Lenatai Victor Faafoi Tamapua. Tofa LENATAI VICTOR FAAFOI TAMAPUA (Vaimauga Sisifo): Ia malo faafetai i lau Afioga i le Fofoga Fetalai e tusa ai foi mo le avanoa. Ua laga se leo ona o le aafia tele o lenei itumalo i suiga foi ua fofola mai i le tatou Tulafono. Lau Afioga i le Fofoga Fetalai, o le po anapo sa le maua se filemu i le taumafai lea e fau se manatu ia aua le tulaga faanatinati o le tatou Tulafono. Sa tatalo foi i lo tatou Matai sili ina ia maua se manatu e ogatasi ma lagona a le itumalo, ae ou te viia le Alii i lenei taeao ona ua toe tatala le finagalo o le tatou Malo o le a toe maua se avanoa o lenei itumalo e faaleo ai so latou lagona. Lau Afioga i le Fofoga Fetalai, e tele lava vaega o le Tulafono e lagolago e lou tagata, e i ai foi nisi vaega o lo o i ai o lo o fesiligia, ia ae ui i lea, e le taulia ia sou manatu, ae o le a faaaoga lenei avanoa ou te valaau faaaloalo ai i le itumalo i le avanoa lea ua toe tuu mai e mafai ai ona faaoo mai so latou lagona, ia o le a ou taumafai foi e faailoa atu, aemaise lava ia vaega ia e fitoitonu e aafia ai le itumalo, pei o le vaega muamua o le vaeluaina ia po o le vavaeina o le itumalo, e foliga mai o le vaeluaina o le itumalo o lo o fai i le tulaga faale-Aganuu, i le tulaga lea o le Fuaiupolu aemaise foi le itu lea o Sagauga. E i ai lou talitonuga o se mea lelei foi lea i le tagai foi o le Komisi aemaise foi o le Ofisa, aua e i ai foi lau mau, e le tatau ona vaeluaina le itumalo, aua ana fua i le aofai o tagata aemaise foi le aofaiga o nuu, aua o lea e faalogologo atu e taivalu, taiiva ia nuu ia a isi itumalo ia e tai toalua sui, o lo matou itumalo, pe 23 ea pe 24 ia nuu. O lau lea mau, e le tatau ona vaeluaina, sa tatau ona vaetolu ia lo matou itumalo, ae ui o lea, tatou o ia faapea. O lona lua mo le silafia e lo matou itumalo, o le nofoa fou lea ua taua o le taulaga i sasae, ia e aofia uma ai e o lo o nonofo i fanua tumaoti i Vaimauga Sasae ia sei oo mai i totonu o lo tatou itumalo o Vaimauga Sisifo. O nisi vaega pei ona taua foi e nisi o sui usufono le tulaga lea o o‟o ia ma tulaga foi lea i le faamaonia o le sui tauva, o le a le oo i ai se manatu e talitonu o lo o faafogafoga mai ia si o matou itumalo, ia o le a maua foi lo latou avanoa, ia se taimi ona faaoo mai foi lea o so latou lagona, ae tatalo atu foi i le itumalo, o lo o avanoa foi lo tatou sui usufono e mafai ona tatou faasoa e maua so manatu e tasi aua le agai i luma o le tatou itumalo. Ia faamanuia mai le Atua i taualumaga o totoe o le tatou Fonotaga. FOFOGA FETALAI: Malo faafetai, faafetai i le saunoaga manino a se tasi o sui usufono o le fale Vaimauga, Tofa Lenatai Victor Faafoi Tamapua. Ia e talitonu leaga o lea ua tatou tulalata i lo tatou taimi malolo – ma e i ai foi le talitonuga, ua tatau ona fai se tatou malologa ona toe faaauau ai lea o le tatou Fono i le afiafi a nanei i le itula e 7:00. Ia e momoli atu le agaga faafetai tele i lenei vaega o le aso i le paia ma le mamalu maualuga o le tatou Maota, e manatu foi e le toe tele ni lauga masalo 1712 o le lauga mulimuli lea o le lauga a Lenatai, o lea e maitau atu o lea e tagatasi a outou lauga, o mea tau o‟o, e leai lava se isi o lauga mai i se mea fou. Ae o le a fai le faaiuga a le Fofoga Fetalai pe a tatou foi mai i le itula e 7:00. E faasilasila atu o lo o i ai le tatou taumafataga, o lea sa pulou le suavai e i ai le mamoe peti lea na aumai nei i le taeao e osi ai le taulaga. Ma o lea e faasilasila atu i lo tatou Maota o lo o i ai le tatou taumafataga i le Tofilau, ia pe a maea atu le tatou Fono. Ae toe faamanatu atu i le paia ma le mamalu o lo tatou Maota, o le a tatou toe faatasi i inei i le itula e 7:00 i le afiafi ananei, ia o le a lava le taimi e uma ai le faasologa o a tatou galuega i nisi o Tulafono e fia pasiaina nei, ia ma le faasolosolo atu mo nisi o Lipoti pei ona tuu atu i le Pepa o Galuega, ia ona tatou tau mavae ai lea. Ou te faasilasila atu o le a faataatia ese Taualumaga a le Fono Aoao Faitulafono mo lana malologa o le aoauli ona tatou toe tauaofia ai lea i le itula e 7:00 i le afiafi a nanei. Na faataatia ese Taualumaga a le Fono Aoao i le itula e 12:56 i le aoauli. Na toe faaauau Taualumaga i le itula e 7:00 i le po. Na toe faaauau Felafolafoaiga i luga o le faitauga faalua o le Tulafono Tau Faaofi o Teuteuga o le Tulafono o Faiga Palota 2014. FOFOGA FETALAI: Ou te talitonu o lea ua faliu le la i lona tauafiafi ma e manatu foi ua goto le fetu o Leapai a o faapena ona aloalo malie faasausauga ma malologa a lo tatou atunuu i lenei taeao na liugalua. E momoli atu le agaga faafetai i le paia ma le mamalu o le Maota ona o lo tatou faatasi mai e ala i le faaauauina ma le faamaeaina o a tatou galuega i lenei po. E i ai le talitonuga sa maua sa outou faasiliga malosi aemaise ai foi le feagai ai ma nisi o faiva, feau ma tiute o le faaumaina o lenei aso ma lo tatou faamoemoe. E momoli atu ai le agaga faafetai tele i le paia ma le mamalu o lo tatou Maota, ua malo le onosai, malo le faapalepale, ua malo le tauatai i lenei vaega o le afiafi. E talitonu le faamoemoe ua tatou taunuu i lo tatou taimi amata e faaauau ai a tatou galuega tuua. E momoli atu foi le agaga faafetai tele i le tapuaiga a Samoa aua e talitonu o lo o tui mai pea le mulipapaga ma talosia aua o taimi tonu nei o a tatou faiga tapuaiga, ia tapuai maia ma le agaga o le tatalo le leoa ina ia manuia faiva o lau Palemene. E faia le tatou malologa i le aoauli analeila ua maea ona sausaunoa sui usufono e ala i le Tulafono Tau Faaofi o Teuteuga o le Tulafono o Faiga Palota 2014. Ou te manatu ua atoa tagi ai le sasaaina o le tofa ma le faautautaga ma le sasaaina o le fafao aua tuleiga ma saunoaga a le Maota i lenei Tulafono Tau Faaofi taua. O lea ou te valaau atu ai i lau Afioga i le Minisita, tulai maia e…… 1713 Afioga Tufuga Gafoaleata Faitua (Vaisigano Nu.1): Lau Afioga i le Fofoga Fetalai pe i ai se avanoa se i taumafai atu ai se motugaafa i le Tulafono Tau Faaofi o Teuteuga o le Tulafono o Faiga Palota 2014. FOFOGA FETALAI: O lea ua e silasila mai ua oo i Apolima lau lauga a o lea faatoa e tulai mai, ae ava tele atu le sui usufono mo Vaisigano Nu.1. E manatu foi ua ou talitonu i lau faalogologo i le aso analeila, ua tagatasi finagalo, ae se i vagana e i ai se isi mea e ese o lo o e toe fia saunoa i ai. A o le a tuu atu pea le avanoa ona o le ava atu ina ne i meaane ua faapea ua le amanaia le tulai mai o lau Afioga i le sui usufono. O le a tuu atu le avanoa mulimuli lea ona tulai mai loa lea o le Afioga i le Minisita e tali atu i tuleiga ma saunoaga. Tulai mai lau Afioga i le sui usufono mamalu. Afioga TUFUGA GAFOALEATA FAITUA: Faafetai i lau Afioga i le Fofoga Fetalai. E au faatasi foi le manatu i le faatulima ma le faafetai ua saunoa i ai lau Afioga i le Fofoga Fetalai i lenei itula o le afiafi. A o le i faia se manatu e i ai se mea e fia faasao ma se mea e fia faamalamalama i le saunoaga analeila a se tasi o sui usufono mo Aana Alofi Nu.1, Afioga Hon Leaupepe Toleafoa Apulu Faafisi, na saunoa ai e faapea na uma loa Atamu ma Eva ona fau loa lea o Aiono, Leaupepe ma Tuitama. Lau Afioga i le Fofoga Fetalai o le mea e fia faasao, afai o le tulaga lea o lona uiga na fau faatasi Atamu ma Eva ma Aiga Samoeleoi aua o le aiga na mua i malae. Lau Afioga i le Fofoga Fetalai, o nai mafaufauga nei o lenei usugafono e tusa ai ma lenei Tulafono Tau Faaofi o Teuteuga o le Tulafono o Faiga Palota 2014. FOFOGA FETALAI: Malie le sui usufono mamalu Tufuga, o le mea tonu lava lea na ou popole ai. O lea o le a amata ona fai le tatou laumoli a o lea o le a amata ona faagasolo le tatou fono i le afiafi. Tulai mai Leaupepe leaga o lea ua taua le faasaoga o le saunoaga analeila lea ua taua. Afioga Hon Leaupepe Toleafoa Apulu Faafisi: E manatu o le a le tee le uluga i se lagona, ae pau lava o lea o le fesoasoani atu i le sui usufono. Se o le mea lea e togiia ai le moa o le soli fale. E le oo i ai le matata a le sui usufono lea, ae se i oo i se taimi ona ou faamalamalama lea i ai ona e le o se isi foi o si ou uso. FOFOGA FETALAI: Tulai mai le sui usufono mamalu e faaauau le saunoaga ae aua e te toe oo i le tulaga lea e te atugalu i ai. O lea foi e nonofo ma toa le tai i isi aiga o le atunuu ina ne i t e i foi ua malaga ae i luga faapea mai na muamua fau latou i lo Iesu. Afioga TUFUGA GAFOALEATA FAITUA: Ua faafetai i le faalavea vae a le Afioga i le sui usufono mamalu. Masalo na fai e Samoeleoi le lagi ma le lalolagi ae le afaina lea. 1714 Lau Afioga i le Fofoga Fetalai, o lenei Tulafonao Tau Faaofi o Teuteuga o le Tulafono o Faiga Palota 2014, e i ai nai manatu e fia tuuina atu i lenei Tulafono Tau Faaofi e pei ona i ai i le fuaiupu 2. Fuaiupu 2: Ua teuteuina le fuaiupu 5 – Mo le fuaiupu 5 o le Tulafono Autu: (a) mo le faafuaiupu (3)(c) ia suia e faapea: “(c) e le o i ai se tautinoga faaletulafono, i totonu o le Pepa Faatumu 1A o le Faamatalaga 1, sa molimauina e se loia faufautua po o se loia o le Faamasinoga Sili o lo o galue i se tulaga tutoatasi, e faapea ua faamalieina e le sui faatu le manaoga o le tolu (3) tausaga e nofomau ai i le atunuu, o i le parakalafa (b) po o ua faamalieina manaoga tau auaunaga i nuu (po o ia itu uma e lua);” ma (b) i le tuanai ai o le faafuaiupu (4) ia faaofi e faapea: “(4A) Mo le faamoemoe o lenei Tulafono, o se tagata o taumafai ina ia filifilia e avea o se sui faatu po o ua filifilia e avea ma sui faatu, o lo o i ai le noataga o le faamalieina o le Komesina po o le Faamasinoga e faapea, ua ausia e le tagata le tulaga agavaa o le nofomau i le atunuu i le tolu (3) tausaga. (4B) O se sui faatu o ia lea ua faia se tautinoga sese i lalo o le Pepa Faatumu 1A, ua faia se soligatulafono ma e noatia i se sala tupe e le silia le 50 iunite tau faasalaga po o le nofosala i le falepuipui mo se vaitaimi e le silia le lua (2) tausaga.” Lau Afioga i le Fofoga Fetalai, e pei e o faatasi le fuaiupu 2 lea o le Teuteuga o le Tulafono ma le fuaiupu 11. Fuaiupu 11: Ua teuteuina le faamatalaga – I totonu o le Faamatalaga o le Tulafono autu, mo le Pepa Faatumu 1A ma le Pepa Faatumu 3, ia suia e faapea…….. FOFOGA FETALAI: Ou te vaelupeina le saunoaga a le sui usufono mamalu. Afioga TUFUGA GAFOALEATA FAITUA: Lau Afioga i le Fofoga Fetalai, e pei lava ona ou fai atu se i laulau atu, a o le a le afaina lea. FOFOGA FETALAI: E ala ona ou fai atu Tufuga ona o le tatou faitauga faalua lea ua alu. E le mafai ona auiliili ai tulaga o mea taitasi o le Tulafono Tau Faaofi. O le taimi lenei o lauga faalauaitele, a o lo o i ai le avanoa i le iloiloga auiliili ona faapena lea ona agai sui usufono taitasi i luga o mea taitasi, ae faalauaitele le lauga po o le a tonu lou finagalo ae tuusao mai ona vave lea ona manino ma tali atu. Afioga TUFUGA GAFOALEATA FAITUA: Lau Afioga i le Fofoga Fetalai, faafetai. O le tautinoga lea o manaoga i le (A) ma le (B), e i ai le talitonuga e aoga ai loia i le faaaogaina o le tolu tausaga nofomau i Samoa, a o le (B) e i ai le talitonuga e aoga i ai sui o nuu, tuua o nuu ma i latou o lo o faia nuu. E faaopoopo mai la i ai i le tautinoga lea i le loia o le Faamasinoga ma le loia Faufautua o le Faamasinoga Sili a Samoa i ni molimau maumaututu mai tagata nei o lo o latou iloa auaunaga nei i totonu o nuu. 1715 E i ai le talitonuga e le malamalama alii ma tamaitai loia i auaunaga a nei tagata o lo o fia tauva i faiga palota lau Afioga i le Fofoga Fetalai. Ou te manatu e lelei ae ia i ai ma ni molimau poo se affidavit po o le a se mea e molimau mai ai matai nei o lo o fai nuu. Sa ou fesili foi i loia o le Maota pe e le tatau ona faaaoga loia ia ua ave i ai le mea foi lea o le notary public. O le tala mai a loia o le Maota fai mai na ave i ai le faatuatuaga i lea galuega i ia loia e apalai i le Asosi po o le Council foi ona ave lea i ai o lea faaeaea, a o le lave e taugata i latou nei pe a faaaoga, ae lelei ona tuu ai pea i le mea o i ai po o le faaaoga foi o sui o nuu. Lau Afioga i le Fofoga Fetalai, se i silasila le Afioga i le Minisita faapea foi le Komesina o Faiga Palota ma le aufaigaluega i lisi nei o itumalo nei ua lisiina mai, faatasi ai ma itumalo tuai. O le saunoaga a se tasi o sui usufono mamalu mo Falealili sa taua ai nai nuu nei e i ai Piu, ae na tulai mai le Afioga i le Minisita faapea mai o pitonuu. Lau Afioga i le Fofoga Fetalai, na ou alu atu anapo saili le tusi faalupega. E i ai faalupega taua o nai nuu ia ua misi i le lisi o lo o lisi mai ai le suiga lenei. E faapena foi ma le itumalo i le taulaga i sisifo e le o i ai le nuu o Aleisa. FOFOGA FETALAI: Malie le sui usufono o lo o saunoa, se i tuu atu le avanoa i le faauilavea a le Afioga i le Minisita mo Tupe Maua. Tulai mai lau Afioga i le Minisita. Tofa Hon Tuiloma Lameko: Ou te tulai atu o le mea e fia faasao. O tatou uma nei o sui usufono mamalu o le Maota, o le tagata lava ia e aupito malamalama i lona nuu, o lona itumalo ma le mea e sau ai. A ou fai atua le tala lena o lona uiga o le tala sao ma e faamaonia le mea lena pe a alu i tai ua uma ona i ai Piu. Ua uma ona fai le faamasinoga ma o la e tusi lelei ai lava o Piu o le pitonuu o Sapunaoa. Ia vaai la i le faigata ona o le lote fua o mea i lo matou itumalo? FOFOGA FETALAI: Tulai mai le sui usufono mamalu e faaauau mai le saunoaga. Afioga TUFUGA GAFOALEATA FAITUA: Faafetai lava mo le faauilavea. O le manatu lava ia na ou tautala ai i faalupega o nai nuu nei o le a misi, ma a misi nai nuu nei e pei ua le amanaia po o se insult. Po o le a le mea ua misi ai nai nei nuu ae i ai faalupega faavae? O lona uiga o nuu faavae. E faapea foi le itumalo i le taulaga i sisifo o lo o i ai……. Susuga Hon Tuilaepa Fatialofa Lupesoliai Aiono Neioti Sailele Malielegaoi: Lau Afioga i le Fofoga Fetalai…… FOFOGA FETALAI: Malie le sui usufono o lo o saunoa, se i tuu atu le avanoa i le Afioga i le Palemia. Susuga Hon Tuilaepa Fatialofa Lupesoliai Aiono Neioti Sailele Malielegaoi: O mea nei o tusi faalupega, e lelei lava le silafia o tusi faalupega o ni tusi e fesoasoani i tagata lautele. E le faatulafonoina ni tusi faalupega. Ua ou le iloa pe ua toeitiiti maua le sefulu tusi faalupega ae eseese uma lava, ae tasi lava lo latou aoga o ni fesoasoani mo i latou e moomia le 1716 fesoasoani. A o faalupega sao lava o nuu latou o la e nofonofo ma nuu. O mea ia ua leva ona ou taumafai e faamalamalama ona o le fai ma o atu nuu ia te au i faalupega. O lau tali lava e tasi aua e oo foi i lo matou nuu. E tele lava le mau faalupega o lo matou nuu. A oo foi ina faapuupuu, e tele ituaiga faapuupuuga e faia. O le uiga o lea mea o le tusi faalupega e le o se Tusi Paia, ae ua na o ni faamaumauga ua tuufaatasi e fesoasoani i e o moomia le fesoasoani. FOFOGA FETALAI: Malie le sui usufono se i tuu atu le avanoa i le Afioga i le Minisita mo Tupe Maua. Tofa Hon Tuiloma Lameko: Ua tele lava mea ua tau lagalaga ona o le laga mai. O lea ua ou fai atu, o Piu o le pitonuu o Sapunaoa, e lavea la i faalupega o Sapunaoa. Se i vaai i le faigofie o le mataupu, a o lea o le a toso le lavelave ona aafia ai fua lea ma le matou itumalo? O le isi foi faamaoniga lea o le a tau atu ia te oe, e tasi lava le nuu, tasi le Pulenuu, ae leai se Pulenuu o Piu. Ia vaai i le faigata o le mea lea ua oo i ai ona o le lote fua o upu o Falealili latou? FOFOGA FETALAI: Tulai mai se tasi o sui usufono mo Aana Alofi Nu.1, Afioga Hon Leaupepe Toleafoa Apulu Faafisi. Afioga Hon Leaupepe Toleafoa Apulu Faafisi: Lau Afioga i le Fofoga Fetalai ua ou tulai atu o se mea e fia faamalamalama. Aua e i ai le upu foi lea faa-muagagana, ua nanu Talai ae nofo le palagi, o lea ua talanoa le sui usufono mo Vaisigano Nu. 1 i faalupega o Falealili, a o lea e saunoa le sui usufono mo Falealili e fitoitonu i ai Falealili. Ia o le fesoasoani atu lea, ma le faaaloalo faafetai. Afioga TUFUGA GAFOALEATA FAITUA: Lau Afioga i le Fofoga Fetalai, e ala foi ona tautala ona e i ai foi le pito Falealili, a o le a le afaina lea. O le itumalo faaalaalafaga i le taulaga i sisifo, o lea foi ou te maitau atu o lo o misi ai le nuu lenei o Aleisa, ia pei foi o se mea e le amanaia e le Tulafono nai nei nuu pei foi o nuu ia i Falealili, ae tuuaia ia Falealili e…..Ia o le fesoasoani lea i le Tulafono. A o le isi lea lau Afioga se i silasila ane i le Faiga Palota, o lea ua maea le tulaga lea, faafetai o lea ua i ai itumalo o nuu taulaga i sasae ma sisifo. O lona uiga lau Afioga, ua i ai foi aiatatau a tagata nei mai nuu tua ia ma matou mai Savaii e aumai ai i alaalafaga faaitumalo e filifili ai pe palota i itumalo fou nei, ia po o tumau pea i le palota i afioaga ma itumalo na afifio mai ai. O le fesili lau Afioga i le Fofoga Fetalai, po o i ai se fuafuaga o lenei Tulafono i se faatulagaina o fale palota. E manatu o lenei ua sui ua tatau loa ona le toe i ai ni fale palota ia matou nei mai Savaii ma nuu i tua e toe faia i le taulaga nei, ma o lea ua i ai ia itumalo nei ia ua agavaa e palota i ai mo le lumanai. Ia ma le tuualalo i lau Afioga i le tulaga lava lea, ona ua i ai tulaga nei ua mafai ai e tamalii ma faleupolu o nuu i tua, e mafai ai ona tauva i itumalo nei o le taulaga. O le popolega lau Afioga, o le toesea mai o tagata palota mai tua ma aumai auaiga o tamalii nei, ona toe faatoateleina ai lea o le faiga palota lea. O le popolega lena lau Afioga ne i te i ua fai ma mea e toesea ai le fuainumera i 1717 tua, ae alu i luga i inei i le taulaga. Po o i ai se fuafuaga i lenei Tulafono ia mafai ai ona taofiofi le tulaga lea? Ma le faaaloalo i lau Afioga. I le Fuaiupu 8 o le Tulafono….. FOFOGA FETALAI: Ua ou toe tapa le sui usufono mamalu mo Vaisigano Nu. 1, malie lau Afioga i le sui usufono mamalu, o lea lava ua ou toe fai atu i le mataupu lenei. E le mafai ona tatou oo i le auiliiliina o le Tulafono, o a tatou lauga faalauaitele nei e agai i ai mo le taimi lenei, ae e le mafai ona tatou o e maioio mai mea taitasi o le vailiiliga o le Tulafono. E fau lou finagalo i luga o lauga faalauaitele e faalauaitele ai saunoaga, ae e toe avatu pea le fautuaga a le Nofoa……. Afioga TUFUGA GAFOALEATA FAITUA: O faasalaga ia o lo o auiliili mai lau Afioga e pei e laitiiti, e laitiiti, ae e tatau ona double po o le 100 iunite, po o le nofosala i le falepuipui i le vaitaimi e le silia le 24 masina e pei ona i ai foi le isi fuaiupu lea leaga o lea ua faasa mai, e 50 iunite le isi ae 12 masina le isi. Ia….. FOFOGA FETALAI: Malie le sui usufono o lo o saunoa, se i tuu atu le avanoa i le Afioga i le Minisita mo Tina ma Tamaitai, Atinae o Nuu ma Afioaga ma Agafesootai. Tofa Hon Tolofuaivalelei Falemoe Leiataua: Lau Afioga i le Fofoga Fetalai, na o lau fesoasoani atu. O lau matau i ai i le sui usufono, e le o lagona lelei e le sui usufono le poloaiga a lau Afioga ma e so o se tasi lava e ona sau ai i le Maota, e faapena. O le mea lea ou te talosaga atu ai, se i aumai se breathalyzer a leoleo se i ave se i manava ai le sui usufono, aua e faigofie lava lau faaiuga i ai pe afai e ona a o lea e soli le Fono, ma le faaaloalo. Afioga TUFUGA GAFOALEATA FAITUA: Lau Afioga i le Fofoga Fetalai, o le matua manaia lava o le fautuaga lea, ae ia fai se sala pe afai e sese le tuuaiga ona e matuia le tuuaiga lau Afioga i le Fofoga Fetalai. FOFOGA FETALAI: Ia malie le sui usufono mo Vaisigano Nu. 1, o le ala o le taumafai atu leaga o lea e maua o lea e i ai ē e faalele ae e i ai ē e maitau i le Maota. Na ou tuuina atu le avanoa ma le talitonuga, ua lava tapena le sausau ma le tuuina mai o manatu mo le tatou Tulafono, a faapea ua leai nisi manatu, ia faapaepae ia le itumalo ona faauma lea o le tatou mataupu ae se i faagasolo. Afioga TUFUGA GAFOALEATA FAITUA: Lau Afioga o faasalaga ia ua sau i i ua laitiiti, ua tatau ona faatele atu. A fua i ai i le taufaasese ma le….e laitiiti le 50 iunite ma le lē sili ma le 12 masina, e tatau ona faaluaina, aua e tai tutusa le tagata lenei ua segia lona manumalo i se tagata taufaasese ma se tagata foi lea ua manumalo i le pine auro i taaloga maualuluga o le lalolagi po o le Olimipeka, ae faoa e se tagata e faaaoga fua laau faasaina aua e tusa o le taimi, o le taimi fiafia o lea ua aveese e se tagata solitulafono. O lona uiga la lau Afioga, e tatau foi la ona tuu i ai ma se isi foi faasalaga e faasala tupe e totogi ai le taimi lea ua ia avea, ae totogi ai le tagata lea ua aveese lona manumalo lau Afioga i le Fofoga Fetalai. 1718 O le isi fuaiupu lau Afioga e faasino i tagata faigaluega a le Malo e faamavae. Ou te manatu ua fai sina ogaoga aua a fua foi i tagata faigaluega i kamupani, o lo o i ai le saolotoga, ae ou te manatu ae a pe a faapea e fai i ai se leave without pay ma benefits, aua a uma le faiga palota ona toe faigaluega lea pe a le manumalo, ae a manumalo, ona faamavae lea, aua e maimau le taimi e faamavae ai, ae toe maua mai lava le taimi e toe apalai ai pe afai o se tagata e faamoemoeina, o lona uiga e toe faafaigaluega foi e le Malo. O lona uiga e tele le taimi e alu, e tele foi le tupe e alu ai i nei faasalalauga, ae uma ane, e toe maua foi e le tagata lea ua faamavae. Ma le faaaloalo. I le upu lea o le o‟o lau Afioga, i le faa-Samoa lava ia e mafai ona faalaitiiti, o le upu lava o le o‟o, o le aganuu e aloaia, ma o se mea e tele, peitai ua faaaogaina tele e tatou le faapapalagi foi lea e faapea mai ai, o le corruption le mea lea. Ae ou te manatu, e tatau foi la i le Tulafono ona faatulaga lea mea o le o‟o i se fuainumera tau tupe e faagata ai, po o le lē sili atu i le $50,000 po o le lē sili atu i le $100,000 lau Afioga. Aua o nei lava mea pe a lei faia le palota a o tatou i ai muamua, ia e oo lava i ai fuainumera i le $100,000 a le tagata. Ia e tatau foi la ona faasala le tagata lea ua faia lea tulaga e faatupe ai le tagata lea ua na avea lona manumalo….Oi, o le o‟o, e tatau foi la ona faatulaga lelei ia maua ai le tulaga lea i lalo e le sili atu i le $50,000 po o se mea faapena lau Afioga. O le isi tulaga lau Afioga i lene Tulafono, tagata palota i se filifiliga tatau. O le faataitaiga lau Afioga o lou toalua, o lou toalua e lima matai, e lua Falealili, tasi Fagaloa, tasi Fusi Saoluafata ia ma Vaimauga Sasae, e lima matai, ae ina ua ou alu ou te palota mai Savaii, e alu atu i le Ofisa ae fai mai, a e alu e te palota ua faaleaogaina uma ou matai, ia o le mea na tupu, e lei palota lou toalua ia te au na taputapuai ae lei palota. O le manatu la lau Afioga i le Fofoga Fetalai, ia i ai se teuteuga i le tulaga lea, ia i ai se aiatatau i tulaga faapea e palota ai lo ta toalua ia ta ita, ia ma nisi foi tagata saoloto i lona filifiliga saoloto e fai ai lea tulaga i se tulaga lelei. Lau Afioga i le Fofoga Fetalai, o sui faaopoopo o lenei itumalo, na saunoa foi i ai le Afioga i le Minisita, sui faaopoopo o itumalo nei ua i ai nei, ia ua alu i vaevaega faale-Aganuu. Lau Afioga o lenei itumalo….. FOFOGA FETALAI: Malie le sui usufono o lo o saunoa, sei tuu atu le avanoa i le faauilavea. Tofa Lealailepule Rimoni Aiafi: Lau Afioga i le Fofoga Fetalai, e fesoasoani atu i le Afioga i le sui usufono mamalu, e molimau atu e sao le….e lavea ai foi si ou toalua, e fitu ona suafa matai, o le mea la e tupu, na ma o i tai fai le tusi aveese uma matai e fitu ona o le fia palota ia te au, ioe, e sili ifo au i ona igoa matai, faafetai. Afioga TUFUGA GAFOALEATA FAITUA: Lau Afioga i le Fofoga Fetalai, maimau pe ana i ai ni faamaoniga o nei saunoaga, ia e le afaina lea. O le saunoaga a le Afioga i le Tamaitai Minisita o vaevaega ua alu nei o faiga faale-Aganuu, o itumalo lenei lau Afioga, ia o Asau ma e i ai ma nai nuu faapelepele lea i lou mafaufau o Vaisala ma Auala, o nuu nei o Safune ma Taulauniu, ia ua leva ona taumafai ia le Afioga i le Aloalii le Afioga ia Vaai i se sui faaopoopo, o lona uiga e faaopoopo ia sui o Safune ma Taulauniu, o lona uiga e finau pea le Afioga i le Minisita o Tupe i lona ia itu, 1719 ia ae fai foi se palota a lea itu o Safune ma Taulauniu, ae o le tasi lenei pule o Salafai. O le a ou le tautala ia Safotulafai o lea e susu atu le susuga i le sui usufono mo Faasaleleaga Nu. 2, a o le tuualalo lena i lau Afioga. E pei foi ona i ai Saleaula, Salamumu, Samalaeulu, Mauga ma Leauvaa lau Afioga. Lau Afioga o le faiga lea o mea taumafa i aso o palota, po o i ai se fuafuaga i le mea lea, aua e i ai taumafataga foi nei tau mo le aufaigaluega, ia pei o le mea lea na ou tau lavelavea ai, e fiu e finau i le nuu e aua le faia ae fai pea e le nuu. Pe i ai la se faamalamalamaga o le mea lea, e fai la e le nuu ina ua uma le palota ona faatoa fai lea o le latou taumafataga, a o le taumafataga a le aufaigaluega, ia na fai lava i le taimi o le palota a fai pea le latou galuega. O le a la se fofo o le mea lenei ia mafai ai ona faamalamalama ia lenei faiga, ma le faaaloalo i lau Afioga. Ia ona faaiu atu lea o nai motugaafa o lenei itumalo, ia alofagia e le Atua lau Afioga, malo le mau o le toovae, malo le faatoatoa aua le sa o Samoa, ia manuia foi le tapuaiga mamala a Samoa, ia o le itumalo o itu Asau ae faapea foi le Vaisigano Nu. 1, faafetai. FOFOGA FETALAI: Malo, malo faafetai saunoa i lau Afioga i le sui usufono mamalu o lea ua faamauina e le Minisita nisi o sui faaopoopo ia na e taua. O le tofi lea na e saunoa i ai i se sui faaopoopo o se tofi tiakono, po o se….? Afioga Tufuga Gafoaleata Faitua: O le mea foi lele o mea uma lava na e lua. FOFOGA FETALAI: Ia tulai mai le sui usufono mamalu mo Faasaleleaga Nu. 3. Tofa Tuileutu Alavaa Voi (Faasaleleaga Nu. 3): Ia, e le umi. FOFOGA FETALAI: Ia tamuli mai ia oe i le saunoaga ua uma ona fai atu lau faaiuga ae ava tele atu ia te oe le tofa sinasina o lena Itu o le Maota. Tofa TUILEUTU ALAVAA VOI: Faafetai tele lava. Ua kaoko le Fiso ma oga lau ua ku mai lagi le lagaali i legei kaeao ga lua. O le fale gai Amoa e lauiula ae pou i koa, e kasi lava le mau a gisi, kulouga le faafofoga a Samoa, si ou ikumalo kapuai. O le Tulafono Tau Faaofi lenei lau Afioga i le Fofoga Fetalai ma le mamalu o le Palemene, o le fatu lea o le atunuu i lau lava lea maitau i lenei Tulafono Tau Faaofi e pei ona liuliu i ai le tofa ma saili i ai le moe, o lea ua uma ona fofola ma ua uma ona taoto, o lea foi ua lauiliu ma ua saausi, e leai lava la se pito e lei oo i ai le faamoemoe. Ae a manatu i le Tulafono Tau Faaofi lenei, o le aia a tagata, the right of the people, o le fatu lena o Samoa. Faafetai i le Afioga i le Minisita faapea foi le Malo i lau Afioga i le Palemia ua toe tuu i tua o vaigafa le mataupu lenei, aua e le o se mataupu faigofie po o se mataupu foi e taugofie, o le mataupu lava e ao ina lauiliu ma sasaa le fafao ma toe saili lea na… o le io lea po o le maa lea o Faigamalo, o le aia. O le aso ma le lauiliuina, o lea ua iu mai i le tootoo nei le Tulafono Tau Faaofi, na pau lava lea o le mea o lea ou te faitau ma ou maitau, o itumalo tetele ma itumalo e tasi le afioaga, e aia tutusa. O itumalo e lua nuu, tolu nuu, fa nuu, ono nuu 1720 ma le itumalo e tasi le afioaga, tasi le alaalafaga. O le aia lea o lea ou te vaai au ma ou maitau, aua a oo ina ave ave aumai i le Maota po o le Malae lenei, e tutusa uma sui usufono, e tumuai tutusa, taumua tutusa, tumu tutusa i aia uma. A fua la i ai i le… aua nei avatu sou manatu, ia toe foi mai pe afai i le vaitaimi o lena o lo o i ina le tofa i le vaitaimi o le faa-kolone oo mai ae lei faia le Constitution, oo mai i le Tutoatasi, o lea lava o lo o i ai le Faavae i i, o lea lava o lo o lualuagia ma le faatemokarasi. O le agaga o lo o i ai afioaga. E pei la, tulouna nei faitau mai le usoga a Pule faapea foi Tumua nei, pe sa ono ea sui ae lima sui, sa alu i luga o le Faavae, le Faavae, na ona ou talanoa atu, afai… ia toe foi mai lava sou manatu. O lea la o lo o i ai nei sui usufono faapena, tulou lava, ioe. Aua a ou tilotilo foi lea i itumalo tetele e taiono, taifitu, tailua, taitolu. Ae o le usoga a Pule, e fa Pule tutoatasi, ioe, o Safotu, Saleaula, Satupaitea ma Palauli. O Safotulafai, o la e piitia i le Aiga Sa Malietoa ma Sapapalii. O Vaisigano, o la e o lo o tautoalua ma Sa Amituanai ma le Gafa, Safune ma le la Itu. O lo o i ai la le pito lena o lea o lo o tilofia, ae aumai la i Falealili, Fagaloa, Lefaga, Falelatai, Faasaleleaga Nu.1, Salega, o lona uiga, e ao ona silasila i le 3,000 agai i le 800 i le mea lea e faatupu manatu lava se agaga, ioe, agai i itumalo, le aia ina ia fua ina ia tutusa, ina ia… aua e le na ma le laina, ioe. E le na ma le laina se faaupuga, o le tele o le aafiaga, le involvement o le sui usufono, ioe. A ono nuu, e tele le demand, ioe, o mea a le lotu, o le nuu, o le a lea, o le a lea. Ae amuia foi pe a manatu o oe lava ma si ou afioaga o lo o taoto ai nei… alu ai sau o le talutalufou ua tatou oo mai i le palota o mea a papalagi, alu ai alu ai oo mai i le 21, o lea ua tatou i le atunuu faatemokarasi. E a la pe a sei liuliu le tofa ma silasila i ai i le aia tutusa a tagata uma? Ia fua le palota i le lola e 3,000 agai i le… O isi itumalo e le au i le 1,000, ae a silasila i ai i le tausiga a le sui usufono i lona itumalo e pei o Falealili, afai e fitu nuu, e fitu lava i sui usufono. E le o se mea taugofie, a o le agaga lea e taumafai atu, ina ia liliu le tofa ma silasila i se faavasegaga ma se fua tutusa ina ia fetuutuunai itumalo tetele ma itumalo laiti. O se faatupu manatu e le umi sou manatu ae tau ina tuu ane i autafa o lau Afioga faapea foi le Afioga i le Minisita, ia, ona pau lea o le agaga sa tuu atu. Ma le agaga, e moomia foi e lenei itumalo se sui usufono faaopoopo. Ioe, a lea ua faaopoopo lava ma faaopoopo lava ma faaopoopo? Ioe. Ina ia taoto i lagatonu tulaga, ae pei o le pito lena, o le faatusatusaga o nuu ma le aia a le sui usufono e tausi ai lona itumalo. Amuia le tofi e tasi lona afioaga. Ona oo mai lea i nai mea iti ia o le resitalaina lea talu ai nei i le vaiaso atu lea, e tatau ona toe afua i le Susuga i le Komesina o Faiga Palota, ona a tilotilo i ai, o lea ua tulei le tupulaga foi lea ua atoa le 21, ua fai foi faiga, ioe. E tatau ona faailoa atu o lou pepa fanau ma lou a, i le faasalalauga, aua e toe tua o patatua, e toe tu mai i tua o le sui usufono, e le na o i tatou, e faapena foi i le alu i luma o le mea lava lenei, aua e ave ave lava palasi mai i Mulinuu nei i le Susuga i le… e tatau ona toe alu le routine lea pe faasoo foi ma ave le… O le tele ia o tupulaga ia e uma mai, aua e o atu lava toe foi mai a leai se pepa fanau toe foi mai. E aoga tele, e tatau ona faamalosia, ia e alu atu ma lou pepa fanau, ia e alu atu ma lou a, aua ou te fai atu, e palasi i luga o a outou Afioga i sui usufono mamalu, aemaise o sui fou faaolioli, e toe fai uma lava, e oo i Mulinuu faatupe ma faapena. Ia e le o se mea… ae tau ina toe autalu o le tulaga lena, ina ia… ua ou au i le agaga o le momoli, a uma loa momoli i le 12 masina lea, ae aveane le aafiaga i aliitaeao ma usu ma tulaga faapena, aua 1721 e alu pea alu pea e le mafai ona tuua le aganuu, le Faavae. E le mafai ona tuua le aganuu i le taimi a o lei oo ina tapunia ai ma aloaia ai le palota aloaia. O nai mea ia e ao ona maioio ma malamalama ina ia manino i le mea lea, aua o le mea moni lava a outou Afioga, a ou malaga atu o potopoto, e fai le inu, fai le aliitaeao a Aiga ma Suafa, e omai foi le Faleupolu. Ia o le mea lelei leaga o tu ma aga masani, e le o se mea lelei, o le ula lena o le tatou atunuu, ae lei vaoia ai ma taotaomia i le mea lea, a o le oo lava ia, taoto le oo ia sei uma le Faiga Palota. Ia o le agaga lea lau Afioga i le Fofoga Fetalai ma le mamalu e o le Malo, o nai motugaafa na, sei ou toe vaai pe i ai se isi mea, ma le agaga lena e alofagia le talosaga ia lua sui usufono o le itumalo, o le fale nai Amoa e lau i ula ae pou i toa, ioe. E leai lava se isi aulelei e pei o le itumalo lenei. O lena, e avatu i luma i lumamea, le Malo e ma le Maota, lau Afioga i le Fofoga Fetalai faapea foi le Afioga i le Palemia, ioe, e mavae le ao mavae le po ae toe pepese manu, tatou toe saili, e saunia e le Atua auala lelei e tapena ai ma faaauupega ai, tatou faatuatua i le Alii. Amene. Faafetai i lau Afioga i le Fofoga Fetalai, manuia le Fono. FOFOGA FETALAI: Malo. Ia, sa manatu e tuu atu i tootoo mulimuli nei o le Maota ona o oulua uma o tootoo mai Salafai, ae o lea ou te vaai atu pei sa lua faatasitasi i se tulimanu i le faaitu lea lua agai mai ai. Ia, sei tulai mai le Afioga i le Minisita mo Fesootaiga ma Faamatalaga Tekonolosi. Afioga Hon TUISUGALETAUA SOFARA AVEAU: Faafetai tele lava mo le avanoa i lenei foi afiafi o le tatou usugafono. E pei lava ona silafia i le tulaga o lo o i ai nei, o lenei foi itumalo e aafia tele i le vaega taua o le tatou Tulafono Tau Faaofi e pei ona teuteu mai. O nai manatu lava e toe…. aua o lea ua maua le avanoa, sa faapea o le a le talanoa a o lea ua maua le avanoa e toe tuu atu ai i tua, e pei foi ona saunoa nisi o sui usufono o lenei itumalo o lo o aafia. Ae a pe a toe tagai ane le tatou Komisi o Faiga Palota ae fai lelei pea ni tuaoi o sui faaopoopo ia o le taulaga, taulaga i sisifo ma le taulaga i sasae, faatulaga pea ni o latou tuaoi, ona maioio lelei ai lea, aua o le mea lea e fai, o lea foi la ua toe see mai nei, o lo o i ai lava le avanoa e feseetai ai tagata mai fafo i totonu. Mo se faataitaiga la; o le itu lea agai i Faleata, o la e i ai le isi vaega lena e i ai le poloka lena pe 600 tagata na e i ai, e i ai le isi poloka lena pe 700 tagata. O i i le itumalo o Vaimauga e 1,000+ le isi ae o la e foi e aafia atu ai ma lou itumalo. Ae a la pe a fai pea, ia tatou mulimuli pea i le faamoemoe lea i nofoa o le taulaga e lua, o sisifo ma sasae, ae taumafai pea le Matagaluega ia valaau foi i tua i le mamalu o le atunuu ae vaevae pea ni tuaoi e mafai ona fai ina ia faamau ai o i ina le itumalo lea, ona faaigoa uma lea faapena e iloagofie ma faigofie ai ona alu le tagata, alu tonu lava i ai i lana vaega, a finau mai foi i se mea e fia faaleleia, a o la e na te iloa lelei lava le vase, o i e tatau ona ou alu i ai. A o le uiga la o lau fautuaga, sei toe tilotilo tasi lava i le faiga o le tuaoi, pe le mafai lava ona faatuaoi lelei pea, faatuaoi lelei pea totonu o le taulaga, aua o lea lava ua tatou iloa mea ia, i latou ia e ala ai ona tumutumu isi itumalo ma taumafai e toe faavasega ai, aua e tele nuu. O le matua tele lava o afioaga ma alaalafaga i totonu i i, e mafai lava ona kolosi lelei, faavasega lelei afai o Apia, o le isi itu o Apia, o le isi itu o Apia e amata ai, ona fai lea o le tuaoi i le 1722 autafa atu, fai la outou… ona maua lea o le avanoa e faigofie ai ona fai, nai lo le fai i luga e impose i luga o isi itumalo lea e i ai nei, ona le mautinoa lea po o fea le mea e o i ai tagata, e le faigofie foi ona faatino lena vaega. Na o se fesoasoani atu semeamanu o lea ua toe maua le avanoa e ave ai i tua, pe valaau latou nei e omai ona ave lea i ai o le fautuaga, po o fea e i ai lo latou finagalo. Ma le faaaloalo lava faafetai. FOFOGA FETALAI: Malo. Ia tulai maia lau Afioga i le Minisita mo Faamasinoga e a ia le Tulafono Tau Faaofi e talifuaitau e tusa ai ma tuleiga ma saunoaga a sui usufono mamalu. Afioga Hon FIAME NAOMI MATAAFA: Ia faafetai lava i lau Afioga i le Fofoga Fetalai, faamalo foi saunoa ma fetalai sui mamalu o le maota e tusa ai ma le tatou Tulafono Tau Faaofi. Ou te manatu lau Afioga i le Fofoga Fetalai ua faamama foi lau avega ona ua toe a‟e se tofa i le afioga i le Palemia. E tusa ai ma le faagasologa o le tatou galuega i le toe faafo‟i atu lea i auala masani e tagofia ai tulafono i totonu o le maota ia ma le itu taua lea o le mafai ona faao‟o atu i le Komiti ma o le itu lea o le a mafai ona malamalama atili ai sui ia po o le momoli foi o se mau e tusa ai ma aiaiga o lo o tuu atu i totonu o le tatou tulafono, ma e lau Afioga i le Fofoga Fetalai, ia e tele lava e sa saunoa ma fetalai i le tatou tulafono, ia ae atonu o lo o maua mai foi i le nofoa e iai lava nisi o mataupu o lo o aumaia pea e sui, ma lo‟u faaaloalo ou te tali atu ai i nisi o mataupu o lo o faatulai mai i finagalo faaalia ma e muamua ona ou tali atu i le vaega lea o suiga o le tulafono faavae o le na o lo o silasila ai i le vaega muamua le igoa puupuu o le tatou tulafono ia o lo o ta‟ua ai vaega o le faavae e tatau ona aloaia o lea o lo o tapena mai ia le teuteuga o le faavae e faatatau mo le vaega lea ma o le mea muamua a e fia avatu i ai se faamalamalamaga e leo i ai se afaina o le tofi o i laua o lo o nofoia nei ia nofoa o le palota tutoatasi i le pasia o le tulafono lenei. O le a mafai pea ona faaauau sui o faipule nei e toalua seia maea lelei ia le nofoaiga ia ona faatoa faaoga ai loa lea o le tuetuega o le faavae e laa atu ai i le laasaga fou e pei ona faataatia atu o le faia lea o itumalo tu taulaga e lua o lea o le a se e atu iai le tele o le lola palota taitoatasi ma o le mea le na e ao ona faamanino ia aua foi nei popole le faatofalaiga a alii faipule ia ma faamafanafana atu foi i nisi o a latou uo, o la uo o e sa faaalia o latou finagalo mafatia faapea talofa e, i sui mamalu nei ai a afaina o la tofiga i lenei tulafono. Ao le na ua ou faamalamalamaina atu e faaiu lelei lava le nofoaiga a sui faipule o le palota taitoatasi seia maea lelei lenei nofoaiga ona tatou laa atu ai lea i le faavasega ina fou e pei ona aumai i le tatou tulafono. O le vaega o le a o lo o faapea mai ai o le a avea ni loia e faamaonia ia sui tauva, o le mea muamua lau Afioga i le Fofoga Fetalai, o le vaega lea e faasino lava na o sui tauva e le o tagata palota ma o le agaga o le faaaoga ina o loia i le sainia lea faamaonia faaletulafono o agavaa ua agavaa se tagata e avea ma sui tauva e puipuia mai ai faaletulafono le moni ma le atoatoa o faamatalaga o lo o tuuina atu e faamaonia ai le agavaa o le sui. A silasila lelei ia le mamalu o le maota i faaupuga o le tulafono i le vaega lea o le mea moni lava o lo o i ai e le mafai ona tatou faapea o lo o iai le noataga i se sui tauva o ia na te tauavea le avega o le faamaonia o ia ua agavaa the candidate has the onus e faamaonia e moni uma ia ana mau o lo o aumaia ia ma o lo o faapena ona 1723 faamaonia e se loia ma i se finagalo foi o lo o faaalia e sui mamalu e faapea o alii ma tamaitai loia o nonofo i Apia latou te le silafia mea o lo o tutupu i tua i o tatou itumalo e ao ona ou faamalamalama atu faapea i lalo o tulafono ia o lo o fai ai ia ituaiga sainiga o le faamaonia o ni pepa e iai foi i le loia ia lona tiute e tusa ai ma lana galuega faaloia ua iai foi le tatou tulafono o le faafoe ina o le galuega faaloia e lima taitaiina ai lana galuega ma o lona uiga o lau faamatalaga e tatou foi ona faamaoni ma vaai le loia e sao uma faamatalaga ia o le a saini ia i ai. Ia atonu o se faamatalaga le na i se tasi o mataupu sa laga mai pea i le toa tele o sui i le tatou felafolafoaiga i luga o le tulafono lenei, ma o le isi mataupu o le vaega le a i tatou o‟o poo tatou momoli, ia o le faatumauina pea o le oo i totonu o le tulafono e tau mai ai o lo o faatauaina pea e tatou lea tu ma lea aganuu na o le pau a le teuteuga ma o teuteuga foi ua tatou fesuiaia i le tele o tatou faiga palota o le taimi e fai ai, o le taimi e fai ai ma o lea foi la ua tatou oo i lea fesuiaiga ua avatu i lenei teuteuga o lea o le a faia tatou oo i le maea ai o le lau ina o tatou palota ia ma e tatou ona fai i le sefulu ma le lua masina e amata atu i le na aso. Ia o le agaga lava ia tau mamao se fuaitau po o se faitau e faapea ua iai ni faiga faatosina i le faatino ina o lea tu ma lea aganuu, a o lea lava tatou te malamalama e pei ona tou saunoa ma fetalai i totonu o le maota e leai o itu taua ia o le aganuu e fetaliai ai le ua ave i ai le faatuatuaga a le itumalo e tali atu ai aua le faaaloalo e avea se tasi e fai ma sui. O le isi mataupu lau Afioga i le Fofoga Fetalai, sa laga mai ia tatou itumalo ia ua vaelua ina, ia e pei o lea sa taua ai le itumalo i le Afioga i le Minisita Tofa Hon Tuiloma Lameko ia e ao ina ou faamalamalama atu o igoa o nuu o lo o taua o igoa ia o lo o sii mai i le tatou tulafono o itumalo palota territorial constituencies ma i lalo o le tulafono le na o lo o tusia ai igoa o itumalo o le mea muamua la le na, o le lona lua o le faaaoga ina o nisi o igoa o pitonuu po o nuu, o mea o lo o ali ae mai i le taimi lenei i le faiga o tatou lesitala ia e pei e fai ma faataitaiga ona o lea sa laga i totonu o le maota i le itumalo o Aana Alofi Nu.1 ia ua omai lava tagata e le faapea na o Faleasiu ma Fasitoo o lo o lesitala ai o lea o lo o lesitala ma tau ai le pitonuu o lo o alala ai le tagata palota lea. O le mataupu lea sa laga mai, aemaise lava le sui o Faleata i Sasae i le atugaluga lea e pei e foliga mai o lea o le a tau ia itumalo tu taulaga nei e lua o le a tau igoa o itumalo faavae e pei ona iai le Vaimauga ma Faleata ia lau Afioga i le Fofoga Fetalai, le mamalu o le palemene ia ou te fia faamalamalama atu o le mafuaaga o lo o taua ai ia nuu ma alalafaga o itumalo nei e lua ona e na o le pau lea o le auala e mafai ona iloa ai le tino geographical area o le a faavae ai ia tatou itumalo ia tu taulaga a o le mea moni lava ia o le igoa a ia o le itumalo foi lea, i itumalo fou ia tu taulaga o sasae ma sisifo ae lea ua faaaoga ina ia nuu ia e mafai ona define ai po o fea tonu le vaega o le atunuu lea e faasino tonu iai ia tatou itumalo tu taulaga nei urban seats o le uiga foi la o le upu foi lea urban tu taulaga e le faapea o le atunuu atoa e iai lava ona tuaoi e oo i ai le mea e tatau ona tau urban, ia e le taumatae e mafai foi ona sili atu se isi faavasega ina e mafai ona tatou faia ao le faamalamalamaga le na mo le taimi nei i le mafuaaga na faaaoga ina ai ia igoa o nuu ma afioaga i itumalo ia e lua tu taulaga o le Vaimauga ma Faleata. FOFOGA FETALAI: Malie lau Afioga i le tamaitai minisita sei tuu atu le avanoa i le faaui lavea a le sui mamalu tulai mai 1724 Tofa LEALAILEPULE RIMONI AIAFI: Lau Afioga i le Fofoga o le Fono, faafetai lau Afioga i le tamaitai minisita mo le faamalamalamaga ina o lea tulaga, faafetai foi la lea ua manino i le faafofoga oga a le palemene ma Samoa o igoa tonu a ia o itumalo Faleata ma Vaimauga, ia faafetai a aua e le mafai ona fetuunai e le mafai ona ave le taulaga toe tuu i se isi mea e tu lava o totonu o Faleata ma Vaimauga o lona uiga, o le a vae tolu e pei ona saunoa ona ave sao a lea o sui i nai itumalo ia tatou faamavae ai foi lea ma nai ia sui ia e iinei ma lou faaaloalo lava faafetai. FOFOGA FETALAI: Tulai mai lau Afioga i le minisita e faaauau le saunoaga. Afioga Hon FIAME NAOMI MATAAFA: Ia lau Afioga i le Fofoga Fetalai, ia tatou itumalo tu taulaga ia fou e lua, ia o le faamoemoe lava ia o i latou uma oi lalo o le lola i le taimi lenei o le palota taitoatasi o le a mafai ona liliu mai i tatou itumalo nei e lua ma i ai latou ia o le a i ai latou le filifiliga e faaofi ai latou i totonu o itumalo ia e lua pe o le a tuu loa i latou i lalo o lola o itumalo o alala ai pe a faapea e i tua atu o Faleata ma le Vaimauga. Lau Afioga i le Fofoga Fetalai, ia e iai foi mau e faapea e le o nao tagata ese lea e tumu ai ia itumalo ia o Faleata ma le Vaimauga e sao aemaise a pe a fua i eleele umia saoloto ao le mea moni a ia o soo se tagata e matai i Faleata poo le Vaimauga e tatau lava i lalo o le tatou tulafono ona palota lava ia i tatou itumalo ia. Ona faasolo mai lea lau Afioga i nisi o mataupu sa laga mai i le itu lea faapea o le faamalosia, o palota o lea e faamalosia i le tatou tulafono le lesitalaina o le au palota, tagata palota ma o lo o avanoa pea ia pe tuu atu pea o le faitalia pe faatino le palota i le aso o le palota pe leai. FOFOGA FETALAI: Malie lau Afioga i le minisita sei toe tuu atu le avanoa i le sui mamalu Tofa Lealailepule Rimoni Aiafi: Faafetai i lau Afioga i le Fofoga Fetalai. Ona o lea ua saunoa le Afioga i le Tamaitai Minisita i le isi lea vaega e pei ona fesiligia, o lea ua saunoa mai faapea, afai e matai i totonu o itumalo nei, e palota lava i totonu o itumalo i Samoa. Ae faapefea la le matai lea e nofo i le fanua saoloto, o fea e palota ai, ae matai ai i nuu nei? Ma le faaaloalo lava. FOFOGA FETALAI: Sei tulai mai lau Afioga i le Tamaitai Minisita. Afioga Hon FIAME NAOMI MATAAFA: Lau Afioga, o le uiga lena o lau faamatalaga. I totonu o itumalo o Vaimauga ma Faleata, pe e te nofo i se fanua umia saoloto pe e te nofo i fanua faaleaganuu, e te palota lava i le mea e te matai ai i totonu o itumalo ia e lua o Vaimauga ma Faleata. Sei vagana e i ai se isi ou matai i se isi atu afioaga ona e palota ese lea, ae a e matai i totonu o itumalo ia e fa itumalo, e te palota ai lava i i. FOFOGA FETALAI: Sei toe tulai mai le sui usufono mo Faleata Sisifo. Tofa Lealailepule Rimoni Aiafi: Faafetai i lau Afioga. O le mea lea e fesili ai, o le sui tauva. Afai ae nofo le sui tauva i le fanua palagi, freehold, e 1725 mafai la ona run ai pe avea ma sui tauva i nofoa nei? O le uiga lena o le fesili, ma le faaaloalo lava. Afioga Hon FIAME NAOMI MATAAFA: Lau Afioga, o le tali, i, a ia matai. Pe matai lava i se isi nuu, i itumalo lea tu taulaga lea e fesili mai ai le Afioga i le sui usufono mo nofoa ia e lua, o le tali i le fesili, ioe. Ia, lau Afioga e pei o le tele lena o fesili sa laga mai. O isi mataupu, o mea tau tupe e faaaluina. Ou te tali atu ma le faaaloalo, o le a tapenapena i ai, po o lea foi tausaga ua toe aumai se isi teuteuga faaopoopo, ae mo lenei taimi, ia o lea e tau faamaopoopo mai o tatou itumalo ina ia mafai ona amata galulue le aufaigaluega e faamaopoopo ina ia lava le taimi e tapena ai mo le tatou Faiga Palota. Lau Afioga, e tele nisi o mataupu sa saunoa i ai sui usufono, e le faapea o lou le tali atu i ai, a o le faaaliga lava o finagalo o sui usufono, ma atonu e saofaga le faaoo pea o finagalo o sui usufono pe a i ai so latou finagalo e ono suia ai se vaega o le tatou Tulafono Tau Faaofi i le avatu lea i le Komiti o le tatou Tulafono Tau Faaofi lenei, ona toe foi mai ai lea i le Maota lau Afioga i le Fofoga Fetalai. O le tali atu lea ma le faaaloalo lava. FOFOGA FETALAI: Ia, e momoli atu le faafetai tele i lau Afioga i le Tamaitai Minisita. Ia, tulai mai se tasi o sui usufono mamalu mo le Au Palota Taitoatasi, Afioga Maualaivao Pat Ah Him. Afioga Maualaivao Pat Ah Him: Lau Afioga i le Fofoga Fetalai, na o se mea laitiiti lava faamolemole. Leai na o sina fesoasoani laitiiti, e i ai le upu lea e faaletonu lava i lou mafaufau, o le upu lea tagataese. E tau loa le upu lea tagataese pei e le nofo lelei lou tagata, ona e tele ina tau i itumalo nei. Ae a pe a tatou faaaogaina, na o sina fautuaga ae le fai ai aua e le aoaia e le matapia le manaia, e i ai se faaupuga, ae a pe a faapea o tagata e nonofo i eleele tumaoti, po o i latou foi e nonofo i eleele o le taulaga. Ae pe mafai ona… a leai, ia leai, faaaoga pea le faaaogaina o le tagataese, ae pei o se faaupuga manaia lea ta te tau soso atu ai i lau Afioga i le Fofoga Fetalai. FOFOGA FETALAI: Malo faafetai. Ia sei toe tulai mai lau Afioga i le Tamaitai Minisita. Afioga Hon FIAME NAOMI MATAAFA: Lau Afioga i le Fofoga Fetalai, e le o i ai i totonu o le Tulafono Tau Faaofi le upu o le tagataese, ae pei o upu sa faaaogaina e faamatala ai nisi o faafuafua o finagalo o nisi o tatou itumalo ia o Vaimauga ma Faleata i le faoa o le latou tofi i tagata e fai mai. Ia, pei o se lape foi o le gagana, ae o le mea e faamatalaina ai lena mataupu. A o le Tulafono Tau Faaofi lava ia, o le tau lea o le a tau ai, o tagata palota o le itumalo tu taulaga. Ma le faaaloalo lava. FOFOGA FETALAI: Le sui usufono mo Aleipata Itupa i Lalo, sa i ai se mea sa… E manatu o lea ua tatou taunuu i le taunuuga o le faitauga faalua o lenei Tulafono Tau Faaofi i le fefaaaliaiga o finagalo e ala i le fefaaaliaiga o le tofa ona o le tulai mai o lenei Tulafono Tau Faaofi taua i le tatou Maota. E 1726 momoli atu ai le agaga faafetai tele i le paia ma le mamalu maualuga o le tatou Maota i tuleiga ma saunoaga, aemaise foi fautuaga ua tuuina mai i le Afioga i le Tamaitai Minisita. E talitonu foi o lea ua taatia i lagatonu le finagalo o le tatou Malo e ala i le faasilasilaga i le taeao analeila, e manatu o ula ia ma ai ia o le aso ananafi, aemaise o lenei aso. Ia lafo laia o lo outou faatuatuaga i le tatou Komiti. E talitonu le faamoemoe, taeao aena ona tuu atu lea o lenei Tulafono Tau Faaofi taua i aao o le tatou Komiti ona soalaupule ai lea o nisi fuafuaga pei ona faagasolo ai galuega a Komiti faa-Palemene. E taua foi le molimoli pea o la tatou mau, e le gata ina faaalia lo outou finagalo i totonu o le Maota Fono, ae taua lo outou auai i taimi o le a valaau ai molimau i taimi taitasi o le a fono ai le Komiti faapitoa mo tulaga o Faiga Palota, Komiti o Tulafono Tumau ma le Komiti o Galuega a le Maota, ina ia molimoli ai pea le tulaga o le faataatiaga o le Tulafono Tau Faaofi lenei i lona tulaga e tatau ona i ai. Na faamaonia le lafo ma faitauina le Tulafono Tau Faaofi o Teuteuga o le Tulafono o Faiga Palota 2014 i lona faitauga faalua ma tuuina atu i le Komiti o Galuega, Tulafono Tumau, Maota Fono ma Mataupu Tau Faiga Palota mo le iloiloina ma toe lipoti mai i le Fono Aoao i se Fonotaga o lumanai. TULAFONO TAU FAAOFI O AUAUNAGA FAA-SOIFUA MALOLOINA A LE ATUNUU 2014 – faitauga faatolu FOFOGA FETALAI: Tulai mai lau Afioga i le Minisita mo le Soifua Maloloina. Afioga Hon TUITAMA TALALELEI TUITAMA (Minisita mo le Soifua Maloloina): Lau Afioga i le Fofoga Fetalai ou te faatu le lafo, Ina ia faitauina nei le Tulafono Tau Faaofi o Auaunaga Faa-Soifua Maloloina a le Atunuu 2014 i lona faitauga faatolu. Faaluaina e le Minisita o Tupe, Sui Palemia ma le Minisita mo Aoga, Taaloga ma Aganuu. Na faamaonia le lafo ma faitauina le Tulafono Tau Faaofi i lona faitauga faatolu ma faapea ona pasia le Fono Aoao Faitulafono. FOFOGA FETALAI: O lo o i ai le lafo i le suafa o le Palemia. Tulai mai lau Afioga i le Palemia. LAFO MO LE FAATAATIAESE O TULAFONO TUMAU Susuga Hon TUILAEPA FATIALOFA LUPESOLIAI AIONO NEIOTI SAILELE MALIELEGAOI: Lau Afioga i le Fofoga Fetalai, e faamalo i le Maota nei, e tetele a pesega ae matua i le oo. O lea ua maea atu foi lenei galuega tele sa tatou lūgā lālō ai mai le aso ananafi seia tau mai i le aso. Ae ua ou tulai atu ona ua maitau atu o le aso mulimuli lenei o a tatou galuega, ua 1727 tatou oo foi i le vaitau e tatau ona tuu atu o tatou mafaufauga uma lava i le faamanatuina o puapuaga o lo tatou Faaola, ae maitau atu i mataupu faatulagaina e 39 Lipoti a Komiti e le i talanoaina, ae 15 Tali a le Malo e le i fofogaina, a o le tele foi o nei Lipoti e agai tonu i le tele o tausaga ua tuanai. Ua manatu foi tatou te moomia Lipoti i luga o tausaga i le taimi lenei ona e aoga lelei mo i tatou, ae i ai le Lipoti a le Komiti o Ofisa o le Palemene, le Lipoti a le Pule ma Suetusi Sili 2010-2011 ua leva ona faatalitali i ai le Maota e ao lava ona faaiu ai a tatou galuega. Ona ou tulai atu lea e faatu se lafo manaia lava mo i tatou uma, Ina ia faataatia ese a tatou Tulafono Tumau ae faamaonia muamua e le Fono Aoao Lipoti uma nei e 38 e aunoa ma le talanoaina ma tuuina atu loa i le Malo mo ni tali e aumai i le tatou Maota nei. Lua, ia faamaonia e le Fono Aoao Tali a le Malo e 15 e aunoa ma le toe tau fofogaina e lenei Maota. Tolu, ona tatou see loa lea i le taimi lenei le Maota i le talanoaina o le Lipoti a le Komiti o Ofisa o le Palemene i le Lipoti a le Pule ma Suetusi Sili 2010-2011, a maea, ona tatou malolo ai lea i lenei itula afiafi ona ua toeitiiti ona mai lea o se isi, ona tatou toe Fono ai lea i le Tala o le Tupe o le tausaga fou aua e le o toe mamao foi. O le lafo lena lau Afioga i le Fofoga Fetalai. Afioga Hon Palusalue Faapo II: Lau Afioga i le Fofoga Fetalai, a o le i faaluaina le lafo…… FOFOGA FETALAI: Ia, sei tulai mai lau Afioga i le Taitai o le Itu Agai. Afioga Hon Palusalue Faapo II: O lea ua ou maitau lelei lava ma le agaga faaaloalo le uiga o le lafo e faapea o le a tatou pasia isi Lipoti ia e 30+ sei vagana ai le Lipoti a le Pule ma Suetusi Sili ma le Lipoti a le Ofisa o Komiti Faa-Palemene. Lau Afioga i le Fofoga Fetalai, e ese le aoga o nei Lipoti, e fia lauga uma ai sui usufono mamalu, aemaise lava lenei Itu, ona e tele mataupu ogaoga lea o lo o taua i le Lipoti lenei, ma ua tupu soo lava le mea lea o le a uma le Paeaiga ae pasia loa mea ia. O le mea lea lau Afioga i le Fofoga Fetalai, o lea e lei taitai le tatou Paeaiga. E i ai lou manatu a tatou faasolosolo lava i lea Fonotaga ma lea Fonotaga, e uma ifo lava ua maea. Ae pei o le tulaga lena o le faamanatu, ona o le taua o Lipoti nei, aemaise o galuega a Komiti, e le faapaole le faiga o galuega a Komiti, o lea e fia faafogafoga le atunuu aemaise faaiuga ia lau Afioga. FOFOGA FETALAI: O lea ua ou maua le finagalo o le sui usufono mamalu. Ia, sei tulai mai lau Afioga i le Palemia. Susuga Hon Tuilaepa Fatialofa Lupesoliai Aiono Neioti Sailele Malielegaoi: Lau Afioga i le Fofoga Fetalai, o le iuga o nei Lipoti, o le Tali mai a le Malo. O lea foi la ua agai atu, e le o faapea o taofia ai le Tali a le Malo, o lea e agai atu mafaufauga, e Tali lava le Malo ona aumai lea. O le faaiuga lena o tatou Lipoti, aua po o a lava, e laulau mai lava Fautuaga ae aumai lava Tali a le Malo. O le tulaga aupito sili lena ona taua. O le a le aoga o le tatou agai i luma, aemaise Lipoti nei ua fai si leva. O Lipoti tatou te moomia o le taimi nei, o lea e current i le taimi nei e aoga mo a tatou faaiuga. A o le tatou toe o mamao i tua, e pei o le agaga lena lau Afioga, a o lea ua 1728 avatu manino le lafo. Sa ma talanoa foi ma le Afioga i le Taitai o le Itu Agai ma ia fautua mai e faaiu le tatou galuega i le po lenei, na ma io faatasi ai. O lea la ua avatu se lagona foi lele e faafaigofie mo tatou, aua o le iuga lava mulimuli o mea uma, o le Tali atu o le Malo. O lea foi ua ou tau atua, e pasi ona lafo mai lea i le Malo e tali mai i totonu o le 90 aso. O le agaga lea lau Afioga. FOFOGA FETALAI: Malo, o le manatu o lea ua malamalama le mataupu lau Afioga i le Taitai o le Itu Agai. Afioga Hon Palusalue Faapo II: Lau Afioga i le Fofoga Fetalai, pau lava le mea lea ne i te i ua faamasino mai faapea ua ou auai i le mea lea o le faapasia o Lipoti nei, pau lava le mea na ma feiloai ai, o le faauma o le Fono i le po nei, a o Lipoti, e i ai lou talitonuga e taua tele. Ae ui i lea, lo matou tetee i le….. FOFOGA FETALAI: O lea ua maua lou finagalo le Taitai o le Itu Agai, o lea ua ou maua lou finagalo. Sei fai atu la le faamalamalamaga a le Fofoga Fetalai, e lei faigofie le fetuunaiga o le faiga o le lafo lenei ma le faatulai mai o le tatou mataupu. O lea o le a savali i le masina atoa o tatou fono i le mea lenei i le tau faatulagana o a tatou Lipoti nei. E 70 ma ona tupu Lipoti o lea sa tatou galulue mai ai. I le maitau ma le vaavaai i le tulaga o le faagasologa o felafolafoaiga o Lipoti nei, ia o lea sa tatou vaai i ai, o le umi tele ona faataatia o galuega a le Maota, lea na faatupulaia ai Lipoti nei ma le tali mai a le Malo. O le faasologa la lea na tatou alu ai i le lua, tolu vaiaso talu ai, na maitauina ai, o le tele o Lipoti ia ua talanoaina ua maea ona foia uma atugaluga sa i ai i Lipoti taitasi, lea na mafua ai ona taumafai le Fofoga Fetalai ma le Ofisa e aumai tai-tasi, lua, tolu Lipoti e faitau i le taimi e tasi, ina ia fetaui atugaluga sa feagai ma le Komiti i lena vaitau, 2009, 2010, 2011, 2012, fa, lima, tolu tausaga talu ai. O le manatu la ma le vaavaai na sailiili lelei e le Failautusi ma au nei o le Fofoga Fetalai, na maitauina ai, o tatou Lipoti uma ia e totoe e tulai i se tulaga sili ona faigofie pe a pasia i le tulaga aloaia atoatoa ona tuuina atu loa lea i le Malo e tali mai. Aua a tatou alu i le aganuu ma faiga faaPalemene ua leva ona tatou sau ai, e seasea teena e le Malo se Lipoti e tuuina mai e Komiti. Afai nei tatou te toe tuu le 30 ma ona tupu lea, e lapse ia Me, e oo atu ua le mafai ona toe talanoaina, ona le aoga uma lea o le galuega sa feagai ai Taitaifono ma Komiti. O lona uiga, e sili atu i le taimi lenei ona faatu le lafo, ua talia aloaia e le Malo Lipoti uma nei ona lafo loa lea i le Malo latou te aumaia le tali i luga o galuega sa feagai ma Taitaifono, Sui Taitaifono ma Komiti. E sili atu lena nai lo le oo ia Me, ua le aoga Lipoti, ia ona tauleaogaina loa lea ma lē aoga atoa le galuega sa feagai ai Taitaifono. E oo foi i Tali a le Malo, e leai se Lipoti e tasi e lei oo mai se tali i le Malo. Na tatou vevesi foi i le Fono lea na uma nei, ona o lo outou naunau mai i tatou taimi ma aso Fono, sa ou taumafai atu, o lea ua ou tatalo i le Taitai o le Malo, e faavagavaga a tatou taimi Fono, e le gata i galuega a le Malo, ia a o galuega a le Palemene. O lona uiga e talitonu le Fofoga Fetalai, o le mea aupito i sili lea ona taua mo tatou, o lea o le a tatou oo ia Me, Iuni le Tala o le Tupe. O lea ua uma ona fai le faatonuga, o Lipoti uma o Tulafono uma i le faitauga faa-tasi, faalua, faatolu, ia aua, aua ne i i ai se Tulafono po o se 1729 Lipoti e toe sili atu i le tolu masina. O lona uiga ia aua ne i toe tupu le mea lea o le faatupulaia o tatou galuega ma faaputuputu, ia aua ne i toe i ai le atugaluga lea e te saunoa ai nei ma tuuaia faapea, e uma atu lava le tatou Paeaiga ma lapse ai le tele o tatou Lipoti, e le toe tupu lea mea. E ala ona taumafai atu nei le Fofoga Fetalai ma le Ofisa o le Fono, e logo le Malo ina ia faailoa a tatou Lipoti lenei, o lea foi ua faatulaga ina ia aua ne i toe faifaiaga a tatou Komiti, atoa a tatou quorum tatou omai e faasolo a tatou galuega, ina ia aua ne i tatou i ai e backlog o lea ua uma ona tatou molimauina, e 30 ma ona tupu Lipoti lea o Lipoti ua leva ma o Lipoti ua tatau ona pasia aloaia e le Maota, ua uma ona ave i ai le tofa ma le faautautaga a Taitaifono ma Komiti, ma ua atoatoa lona lelei, avatu lea i aao o le Malo latou te tali mai i ai, ia ona tatou toe talanoa loa lea i le toe tuuina mai o Tali a le Malo ma faataatia i luma o le Laulau a Fono. O lea ua faatuina le lafo, e i ai se isi…. Afioga Hon Palusalue Faapo II: Lau Afioga i le Fofoga Fetalai, e pau lava lea o le mea e…. aua e pasia le lafo, e pasia. E pau lava le mea lea e fia faamauina lo matou tetee i le lafo lenei, e mafua, o tatou Lipoti a Matagaluega o lea e aumai i totonu ina ia lauliliu ma aumai i le Maota lenei….. FOFOGA FETALAI: Malie la o lea o le a ou toe tali atu i le mataupu lenei, o lea o le a ou toe faamalamalama atu le atugaluga lea e te i ai. Sei tulai mai lau Afioga i le Palemia. Susuga Hon Tuilaepa Fatialofa Lupesoliai Aiono Neioti Sailele Malielegaoi: Lau Afioga i le Fofoga Fetalai, talu ai ona e le o foliga mai o malamalama le Taitai o le Itu Agai, e mafai nei ona ou toe aveesea le lafo, ona soloia uma loa lea o Lipoti e le toe tali mai foi le Malo, e mafai ona ou aveesea, e ala ona ou tulai atu, pei lava ona ou fai atu, o le isi lea mea sa ou tusi mai ai i lau Afioga, o le tele o faauluuluga o Matagaluega e lipoti mai ia te au, e omai valaau atu outou, ae omai e le atoa quorum, ia ona toe taape lea, le fono ma tuai ai foi Lipoti e aumai i totonu o le Maota, a o lea lava e manino. E ala la ona ou taumafai atu ina ia….ae a faapea o le agaga lea o le a aveese e mafai ona ou tulai atu e toe aveese mai ia le lafo, lapse atoa lea, ona le aoga atoa ai loa lea o Lipoti nei. O lea ou te taumafai atu, ia faaaoga i le lafo lea e avatu, ona o lea o le a tuua nei le tatou Fono, ia ona toe usu lea i le Tala o le Tupe lea ua uma ona faatulaga. Pei lava e le o maua mai e lau Afioga, se tuu le mea lea o le polokiki, o le polokiki leaga le mea lena e te sau ai, o le fia saili o ni ou ai. A o lea ou te tau atua le auala, filemu, faigofie e tali le Malo, ae talia uma Lipoti ia ua i ai. A o le mea lena e te sau ai o lea ua saunoa manino le Fofoga Fetalai, ia ona lapse uma loa lea le aoga, ia ona manaia foi lea matou nofonofo e le toe tali mai. Afai o le mea lena e te manao i ai, ia o le a toe tu atu e toe aveese mai le lafo. Afioga Hon Palusalue Faapo II: Lau Afioga o se mea e fia faasao, leaga o lea e tuuaia Komiti le mamalu o Komiti e le atoa quorum, a o le mea lea ua faaputuputu ai Lipoti nei, ona e tailua aso o Fono e masani ona fai, e le…….i le lē o….. 1730 FOFOGA FETALAI: O lea ua ou maua le Taitai o le Itu Agai, e le mafai ona toe foi i tua o lea ua uma ona ou faamalamalama le mataupu lena. E te lei finagalo malie ea i le tulaga lea ou te taumafai e faamalamalama atu, a tatou o loa e tulituliloa lou finagalo lea, ona a lea? E tiai uma Lipoti nei e 39. O lou finagalo lena, tuu? E le mafai ona tuua e le Fofoga Fetalai le mea lena. Afioga Hon Palusalue Faapo II: E le o sou manatu lea o le manatu o le Malo. FOFOGA FETALAI: A foi o le uiga lena o lau tala lea e fai atu? Afioga Hon Palusalue Faapo II: Afai e manao le Malo e tiai loa, tiai. FOFOGA FETALAI: E ala ona fai le mea lena le Taitai o le Itu Agai, o lou finagalo e fai le mea lea e te finagalo i ai, e te tetee, e te tetee la o lea e fai atu e talia Lipoti? Talia Lipoti i le tulaga aloaia ona tali mai lea o le Malo, ona amanaia lea o le galuega na outou faia, afai loa lou finagalo lea e talanoa Lipoti, e oo atu ia Me ua lapse uma, e 39 galuega to i vasa. O lena ua outou silafia galuega a Taitaifono, e le o tago faatumutumulima, aumai le galuega e faatino, tali le Malo. Tofa Hon Tolofuaivalelei Falemoe Leiataua: Lau Afioga i le Fofoga Fetalai pe maua se avanoa? FOFOGA FETALAI: Ia sei tulai mai le Afioga i le Minisita mo Tina ma Tamaitai, Atinae o Nuu ma Afioaga ma Agafesootai. Tofa Hon Tolofuaivalelei Falemoe Leiataua: Ua saunoa lau Afioga ua alofa atu ua se toa ma lau Afioga, o lea ua ou tulai atu e faalua leaga ua uma ona aumai le fesili po o ai e faaluaina le lafo a le Afioga i le Palemia. Ou te talitonu foi a aumai le tofa i le Taitai o le Malo, e tatau lava ona usitai le Kapeneta ae ou te ioe foi, ia e tauavagameaina foi e le Afioga i le Palemia se lagona o le Kapeneta, o lea ua ou tulai atu ai e faalua. A o le mea la e saunoa i ai le Taitai o le Itu Agai, o le lē malamalama, faamalie i le Taitai o le Itu Agai, o aga Faa-Palemene ia tatou te o ai, a aumai lava le fesili e teena i le mea la e finagalo i ai le Taitai o le Itu Agai, o le mea lena, a o lea ua faaluaina le lafo a le Palemia, ou te talitonu au ia, faapuupuuina o lau galuega ua se toa ma lau Afioga lou fitaituga, ae aumaia le fesili aua o lea ua faaluaina, ou te faaluaina le lafo lea a le Palemia. FOFOGA FETALAI: O le a tuu atu muamua le avanoa i se tasi o sui usufono mo Aana Alofi Nu. 1, Afioga Hon Leaupepe Toleafoa Apulu Faafisi ona tuu atu ai lea o le avanoa, sei tulai mai lau Afioga i le sui usufono mamalu. Afioga Hon Leaupepe Toleafoa Apulu Faafisi: Malo faafetai mo le avanoa. Leai ua ou tulai atu ma le agaga fiafia e tusa ai o le lafo, sa femusuai foi ia lenei foi Itu o le Maota i le manaia o le lafo i le faatu mai o le lafo, aua e silafia o i matou o Taitaifono o Komiti Faa-Palemene, ia ua faapena ona matou soalaupuleina faatasi ma sui usufono o le Itu e Agaia le Malo ia Lipoti 1731 taitasi a Matagaluega ma Faalapotopotoga. O le auga la o le talitonuga, o le tali mai o le Malo, aua o nei Lipoti ua tele tausaga a o lea faatoa taunuu mai, ia ona manatu loa lea o lea ua manino ma malamalama i sui usufono mamalu ma sui usufono filifilia sa atofaina e le Palemene e fai ma latou te screen ina ia Lipoti taitasi nei, a o lona taunuuga, o le tali mai a le Malo e ala i fautuaga ma sailiiliga a le Komiti. O le mea la lea ua ou manatu, po o fea lava e aga agai i ai ia le faasologa o galuega, a o le taua o le tali mai o le Malo e tusa ai o le gasea o Taitaifono ia ma sui usufono mamalu o le Komiti, pei o le autu lea o le manatu. Ou te faamalulu atu ai i lau Afioga i le Taitai o le Itu Agai, ia e faiva ese foi Lopepe e tusa ai o le tatou talitonuga. Ma lou faaaloalo faafetai. FOFOGA FETALAI: Malo faafetai. Tofa Levaopolo Talatonu (Gagaemauga Nu. 2): Lau Afioga i le Fofoga Fetalai…. FOFOGA FETALAI: Tulai mai le sui usufono mo Saleaula. Tofa Levaopolo Talatonu: Leai e faamalulu atu e le o se tulaga lava i le….ae a maitau mai lau Afioga i le Fofoga Fetalai i le amataga o fuafuaga ma le faatalanoaina o Lipoti Faale-Tausaga, sa amata mai lava i le faitau atoa, ona faia loa lea o le lafo faapea ua fai sina tele ma le a ma le umi ma le a, ona faitau loa laia na o fautuaga. O le a le mea lea ua i ai nei? O lea foi o le a toe faataatia ese ona faapea ua a ua le lava le taimi ma le tulaga faapena. O le taua o so matou manatu lea e tau avatu, o Lipoti Faale-Tausaga nei e tali mai i ai Matagaluega i tupe na faamatuu atu e le Malo ma le atunuu i tausaga faaletupe uma. E taua la ma i ai le matou aiatatau, matou te fia talanoa ma fia fai manatu….. FOFOGA FETALAI: O lea ua maua le finagalo o le sui usufono mo Gagaemauga Nu. 2, o lea ua uma ona ou faamalamalama le mataupu. E lei talanoaina na o sui usufono o le Malo Lipoti nei, mo lo outou silafia, o lea tou te saofafai ai ma outou, o lena foi tou te Taitaifono i nisi o Komiti, malilie sui usufono, o lea ua ou tuu atu le faaiuga i le mataupu lenei, manino, malamalama. A tatou o nei e falo le afaloloa lea tou te finagalo mai, ia ona alofa lea i Tulafono ma Lipoti nei, e leai se aoga. O lea ua ou tau manino ma ou faamalamalama atu, e sili atu le tele o le isi 20, 30 lea e agai mai, ma o Lipoti nei e update, o Lipoti nei tatou te talanoa i le 2012 i le 2013, 2013/2014, lea e tupu i le taimi lenei, a o le tatou toe talanoa i tua i mea sa faaletonu ae ua uma ona foia, o le agaga lena o lea e taumafai atu i ai le Fofoga Fetalai. O lea malilie sui usufono mamalu, e le talanoaina le lafo, e le faia foi se felafolafoaiga i luga o le lafo, o lea ua faatu ma ua faaluaina. Faaluaina e le Minisita mo Tina ma Tamaitai, Atinae o Nuu ma Afioaga ma Agafesootai. Na faamaonia Lipoti le lafo ma tulai ai Lipoti e 38 o lo o i le Pepa o Galuega ua faamaonia. 1732 ILOILOGA O LIPOTI A KOMITI FILIFILIA P.P. 2013/2014 NU. 56, LIPOTI A LE KOMITI MO OFISA O LE PALEMENE I LE P.P. 2012/2013 NU. 13, LIPOTI A LE PULE MA SUETUSI SILI I LE FONO AOAO FAITULAFONO MO LE TAUSAGA IULAI 2009-IUNI 2010 & P.P. 2013/2014 NU. 12, LIPOTI A LE PULE & SUETUSI SILI I LE FONO AOAO FAITULAFONO MO IULAI 2010-IUNI 2011 – ILOILOGA FOFOGA FETALAI: E tolopo galuega a le Fono Aoao i le aso Fono i le aso 24 o Ianuari 2014, ua maea ona tolaulauina e le Taitaifono Fautuaga ma Iugafono a le Komiti. Ae ou te lei tuuina atu le avanoa e soalaupule ai ma felafolafoai le Lipoti lenei, ia e tau lava ina oo atu se faasilasilaga aloaia a le Fofoga Fetalai, ona e talitonu e le o toe po malae i le tulai mai o lenei Lipoti taua i totonu o le tatou atunuu, ma ua avea ai ma tulaga e le o toe i ai se mea o toe lilo i le faafofogaaga a Samoa i luga o uaealesi faasalalau e ala i upega o faamatalaga, leitio, nusipepa ma televise. I le agaga foi ma le faamoemoe sa taumafai atu ai le Fofoga Fetalai ina ia taatia le mataupu nei i se tulaga talafeagai ma se tulaga aloaia, ina ia sosolo le faatalatalanoaina o lenei Lipoti e tusa ma ala o le Tulafono, aemaise faiga faavae Faa-Palemene. Sa matauina e le paia ma le mamalu o lo tatou atunuu le agai atu o le Fofoga Fetalai ona ua faasalalauina e nisi o nusipepa ma televise i totonu o le atunuu lenei Lipoti, ua avea ma mea e oia ai ma solia Tulafono faavae o Pule ma Tulaga Aloaia a le Maota Fono lenei. Sa taumafai atu le Fofoga Fetalai ina ia taofiofia ma ia taatia i lagatonu ina ia aua, aua lava ne i solia faiga faavae e tusa ma Tulafono Tumau, aemaise le Tulafono o Pule ma Amio Taualoa i totonu o le Maota, peitai e tuuina atu lava le fautuaga ma le faatonuga a le Fofoga Fetalai e ala i le faatofalaiga a le Palemene, ae ua faapena lava ona le amanaia. O lea sa tapa ai e le Fofoga Fetalai le Loia Sili a le Malo ina ia fai se faaaliga ma se fautuaga e tuuina mai i le Maota po o le a le tulaga i le taatiaga o le mataupu lenei. Ua faaalia manino e le Afioga i le Loia Sili ma tuuina mai lana fautuaga i le Palemene ma le Fofoga Fetalai, ua solia e i latou nei le Tulafono. O le faaaliga manino lena na tuuina mai i lo tatou Maota aemaise le faatulagaga o le mataupu lenei ina ia malamalama le atunuu. E manatu e le o toe po malaē i le tulaga na tulai mai i le finagalo o le Afioga i le Loia Sili na faaalia ai, e le faia se faaiuga ia i latou nei faaletulafono. Ona pau le mea o lo o manao e faasilasila ma faamanino i le po lenei, o le faaiuga o le a tuuina atu le mataupu lenei i le Tulafono, o le faaiuga lena e fai e le Palemene ma le Fofoga Fetalai. O a faamatalaga ma mea uma e tuuina atu i luga i nusipepa i se finagalo faaalia o le Afioga i le Loia Sili, o lana fautuaga lena na tuuina mai i le Maota ae le o se faaiuga. Ina ia manino ma malamalama lelei le mataupu lea ina ia tausisia pea le pule atoatoa a le Palemene e faatonutonu folau ai mataupu faapenei. E le o se faasiliaupule po o se manatu ina ia pulea ma se atoatoa ma le faamalosia, ae ia tausisia Tulafono Tumau ma faiga faavae faa-Palemene ina ia taofiofia pea le mamalu o le fonousu a Samoa. E manatu le Fofoga Fetalai, o outou o Tootoouli o le atunuu, o le paia ia Tumua ma Pule, Ituau ma Alataua, Aiga i le Tai ma le Vaa o Fonoti. O mamalu ma paia popo na o Samoa na outou fili mai i tupetoa ma fuesina loloa o le atunuu tatou te omai i Tiafau e fai tonu mo 1733 le manuia o le atunuu mo a taeao, peitai ua faasinosinomia ma fesiligia po o ai le Palemene o le atunuu. Ou te faamalulu atu ma asuasu atu vaimalu i Puega i se faafofoga, i se upu ua laavale ma se faamatalaga ua le tau tamalii i la outou faafogafoga le Palemene o le atunuu a o ala le mafuaalii. O lea foi e faafogafoga Samoa leaga ou te taliu ae popoe. O le tulaga lenei ina ia aua, aua ne i toe tulai mai i le lumanai se faasiliaupule a se tagata e faoa i le ta lona finagalo ae fesiligia ai le mamalu o le Palemene. Ua ou manatu ai a o le i tuuina atu le mataupu lenei mo le talanoaina e le Maota, o lea faatoa taunuu le mataupu i aao o le Palemene se i sailiili le tofa, tatala le ie o auafa ma fai le finagalo o le Palemene. O lo outou tiute lena na mafua ai ona tatou omai i totonu o le Maota e lipoi upu o le atunuu, peitai o lea ua tatou vaai nei i le puaina i vao ma liaina i ala ua tupu ai le vevesi ma le le mautonu o le atunuu po o fea le sao. O le tele foi o tuuaiga sa fai i le mataupu lenei ua atagia ai ni tuuaiga sese e faapea ua taumafai le Palemene e faaufiufi ni mea piopio. Ua taumafai le Palemene ma le Malo e taotaomia ni manatu ma ni lagona e tatau ona faasaosao ma tautalagia le mea moni. O lea ua ou faaalia manino ai i lenei afiafi leaga o lea faatoa taunuu le Lipoti lenei i le tulaga e tatau ai e tusa ai ma Tulafono Tumau ma faiga faavae a le Palemene, ae talofa ua pulea mai fafo aiga. Ua fai e i latou i fafo atu o le Maota lenei upu ma tala e le talafeagai ma faia tuuaiga, ae e le i faia se tala e tasi a le Malo ma se tali atu a i latou o lo o tuuaia mamafa i le Lipoti lenei. O lea na ona ou faailo ma tautino le solo leaga e le mama i le Fofoga Fetalai le tulai mai o le mataupu lenei. O le agaga ma le faamoemoe, tatou ui i ala o mea, tatou faataatia le alafua ina ia aua, aua lava ne i toe tupu le mea lea i le lumanai. O lo o ua i ai Tulafono Faavae mai lava i le Faavae o le Malo ma Tulafono Tumau ma Tulafono e puipui ai aiatatau a le Palemene e limataitaiina ai ma puipuia ai ana faiga faavae, ina ia aua, aua ne i mafai e se tagata e le talafeagai ona ia lepetia ma tautalagia mataupu e patino lava i le Palemene. O le faasilasilaga lea ua ou tuuina atu ina ia manino ma malamalama lelei le mataupu. O le faaiuga a le Fofoga Fetalai ua tuu atu i le tulaga e ala i le mataupu lenei ia i latou na faasalalauina le Lipoti, o le a i ai se taimi mulimuli ona ou tuuina atu lea o le mataupu lenei i le Komiti faapitoa a le Palemene. O le tali e aumai, o le tali lena ma o le mea lena e fai. E le faia i tua pe fai i se isi mea e ese ai mai le tatou Komiti o Amio Taualoa a le Palemene ma ana faiga faavae aua o i ina e aumai ai le tali aloaia o le mataupu lenei. Ua tatou taunuu mai e ala i le tautalagia o lenei mataupu, o lea o le avanoa lelei lenei ua tuuina atu i le Fono Aoao mo felafolafoaiga e pei ona faataatia mai ai le tatou Fono i le aso 24 Ianuari 2014. Tulai mai lau Afioga i le Taitai o le Itu Agai. Afioga Hon Palusalue Faapo II: Lau Afioga i le Fofoga Fetalai ma le agaga faaaloalo. O lea ua e malele, e leai se agaga e faatautee i lau saunoaga aua o le afioga tutasi aemaise lava o le mataupu lenei sa vesia ai ona o le au tusitala; ia e le o i inei le au tusitala e tali mai. Lau Afioga i le Fofoga Fetalai, ona pau lava lea o le mea e tatau ona faamanino lelei ona o le fia malamalama i faiga faatemokarasi ma faiga faaPalemene aua e once e table ai le mataupu i inei, ou te talitonu it becomes a 1734 public document. O lea e malamalama lelei ina ia silasila i ai lau Afioga i le Fofoga Fetalai ina ia faataoto i lagatonu ma le tulai mai soo o le mea lea i le va o lau Afioga i le Fofoga Fetalai ma le Palemene aemaise o le au tusitala ma le media. FOFOGA FETALAI: O lea ua ou maua - a lea na ou faamalamalama lelei atu? O le faaiuga o le faamalamalamaina o le soliina o le Tulafono, ua aumai le fautuaga a le Loia Sili. Ua faamalamalama mai e le Loia Sili ua soli le Tulafono. O lea na manino lelei lou aveina atu o le mataupu lenei ma e le faia foi se faamalamalamaga a se isi i tua atu nai lo le Maota lenei. O a uma nisi Tulafono e tuu mai i luma o lo o i ai aiaiga ma mea ia ua outou saunoa i ai, e faapito augafa mea uma i lalo o le Tulafono Tumau ma le Tulafono e Puipui ai Tulaga Aloaia a le Palemene, ma o le faamalamalamaga lena. E le nofonofo ai foi le Fofoga Fetalai i le faaauauina o le mataupu lenei leaga e le tatau ona toe tupu mai. E le tatau ona toe tupu mai le mea lenei i le lumanai o le le i tagofia e le Palemene o ana galuega, a o la ua talanoa ai le lalolagi atoa. E le talafeagai, ua tatala i fafo le ie o auafa ma talanoa i fafo la outou tofa ma la outou faautautaga. E le faia i fafo le tofa a le Palemene aua o i inei e lipoi ai upu o le atunuu. O le malae i Tiafau o le faautugatagi, o le taagamamanu a Samoa, tatou faamamalu laia lena aua e le avea le tulaga i ualesi faasalalau ma vaega na aua o la e i ai le latou matafaioi e fai. A uma la le tatou Fono i le afiafi lenei ma fai le tulaga o lo o i ai le Lipoti a le Pule ma Suetusi Sili, le Lipoti a le Komiti Faapalemene, tali le Malo ma tali i latou o lo o tuuaia ona taatia lea i lagatonu le mataupu, ona faatoa faataga lea e fai i ai le galuega a le au tusitala, a o lea ua muamua le taavale solofanua ae mulimuli le solofanua; e le talafeagai. O le agaga lena o le taumafai atu a le Fofoga Fetalai ina ia malamalama le mataupu. Ni a fa au mo le lumanai ae tulai mai le mea lea e nonofo le Palemene ae fai mai tuafale le tonu? E le talia e le Fofoga Fetalai le tulaga lena ma e tatau ona faasaosao ma faamanino. A leai loa ia aua ne i toe faia se Palemene ae fai i luga o le aualatele upu o le atunuu. Ou te faamalulu atu Samoa i lau tapuaiga ma e faamalulu atu foi i tuleiga ma saunoaga o lenei afiafi ina ia manino ma malamalama ona e taliu ae popoe i lau tapuaiga leaga o lau faiga filifiliga e le faigofie i le Maota lenei. O manū, o le lelei ma le manuia o le atunuu ua i aao o sui usufono filifilia nei e 49. A matou lape pe faaletonu, talofa i le Sa o Samoa mo le lumanai. O le a le aoga e toe tau ai o le Fono Sili lenei a le atunuu, ae a loto lava le tagata ia e fai lana sauniga e faaleaga, faaleaga, faaleaga, o fea e tua i ai? Ia tatou o i le faatemokarasi sao, o le paleni. O le agaga lena, ae taua le galuega faatusitala, ae ia fai i tulaga ua uma ona aiaia ma ioeina e le Palemene. O le taimi tonu lena e fai ai faasalalauga. Ia, o le avanoa lenei e tatala atu ai le tatou Maota o le a tatou… Ia, e manatu ona o lea ua tatou tulalata i le tatou taimi malolo, lets have a break, have a nice cup of coffee, and when we come back, and continue with our debate. Ou te faasilasila atu o le a faataatia ese Taualumaga a le Fono Aoao mo lana malologa masani o le afiafi. Na faataatia ese Taualumaga a le Fono Aoao mo lana malologa masani i le itula e 8:41 i le po ma toe faaauau i le itula e 9:14 i le po. 1735 FOFOGA FETALAI: E i ai le talitonuga o lea ua tatou taunuu mai i le isi vaega o le tatou Fonotaga i lenei itula o le afiafi. E momoli atu le agaga faafetai i le onosai mai ma le faamalolosi o le tatou Maota. E manatu foi o lea ua sao i alo ma palega auau le taliga o le sua ma ua maua le faatiligamalosi. E faia le tatou malologa ua ou tuuina atu le avanoa lenei i le paia ma le mamalu o sui usufono mo le tulei saunoa i le tatou Lipoti. Ia, tulai maia lau Afioga i le Minisita o Tupe. Afioga Hon FAUMUINA TIATIA FAAOLATANE LIUGA (Minisita o Tupe): Lau Afioga i le Fofoga Fetalai ae lei faatinoina lou finagalo, e leai foi se isi e tu ma tetee i lau malelega mai le Nofoa. Ae talu ai pei o au lea e tetele i ai le Lipoti e pei ona taua, ou te talosaga atu lava ma le faaaloalo e fia fai sau tautalaga faa-Minisita ina ia faamalamalama atili ai foi aua ou te lei tali lava i nei tuuaiga. O lea lava ou te nofo ma ou faapea, ia tuuai ia faapea, atonu lava e alualu o lea ua oo mai i lumamea i le Palemene. Ou te tatalo atu ai ma lou agaga faaaloalo, pe maua se avanoa sei fai ai sau Faamatalaga FaaMinisita ou te tali atu ai i nisi po o letele o tuuaiga o lo o faasagasaga mai ia te au, aemaise foi o le Faalapotopotoga. Ma lou faaaloalo lava. FOFOGA FETALAI: Malo faafetai saunoa i lau Afioga i le Minisita. Ou te manatu foi ona o lenei Lipoti o se Lipoti taua ma o se Lipoti foi e le o toe faamalamalamaina i totonu o le tatou atunuu. Ma e i ai le lagona o le felafolafoaiga lea e agai i ai le Maota, o lo o maua pea le avanoa a lau Afioga i le Minisita e te saunoa ai i le tulaga lautele pe a faapea e maea uma tuleiga ma saunoaga a sui usufono mamalu. A faapea foi o lou finagalo lea ona o lea e faasino tonu le Lipoti i lau Afioga mo se tulaga aloaia e faamalamalama ai le mataupu ae lei talanoaina, ou te talitonu foi e le afaina lea i lou lagona. Ae le mafai ai ona taofia le tulaga i felafolafoaiga i ni fesili foi e fia tuuina atu i lau Afioga i se taimi mulimuli ane, pe a faapea e faagasolo taualumaga o felafolafoaiga o le tatou Lipoti. Malie lau Afioga sei… Afioga Hon Palusalue Faapo II: Lau Afioga i le Fofoga Fetalai, na o se mea lava e fia malamalama ai. FOFOGA FETALAI: Sei tuu atu lava le avanoa i le Taitai o le Itu Agai po o le a le mea lea e tulai mai ai. Afioga Hon Palusalue Faapo II: Na o se mea e lava e fia malamalama ai, o lea ua e saunoa manino i le faagasologa o le tatou Fono, aua o le Tulafono Tumau 62 o lo o manino lava, “Sei vagana se mataupu i se iugafono a le Malo” ma e leai foi se felafolafoaiga e faia i le Saunoaga Faa-Minisita a le Afioga i le Minisita o Tupe, aua ou te talitonu o lo o lava ma tele lona taimi e tali ai i taimi o felafolafoaiga e pei ona e saunoa. E pei o le mea la lea ua ou tulai atu ai e faamalamalama mai le tulaga i le saunoaga a le Afioga i le Minisita. 1736 FOFOGA FETALAI: Ia, o le agaga lena o lea e taumafai atu ai lau Afioga i le Taitai o le Itu Agai. Sei tulai mai le Minisita mo Faamasinoga ma Mataupu Tau Faamasinoga. Afioga Hon FIAME NAOMI MATAAFA Lau Afioga i le Fofoga Fetalai, ou te lagona e taua le fai o se saunoaga a le Afioga i le Minisita o Tupe, ae ou te fesiligia le Nofoa, faamolemole i le faamalamalamaga o le itu e saunoa ai le Minisita. Aua i tulaga faa-Palemene i lou malamalamaga, a saunoa le Minisita e saunoa i le matafaioi po o le Matagaluega lea e i ai. O le Afioga i le Minisita o Tupe o lo o ona tauaveina nei le Matagaluega o le Tupe, a o le Minisita o lo o feagai ma le SLC, o le Afioga i le Palemia. O lea la ua maua atu le finagalo o le Afioga i le Minisita o Tupe e fia faia sana saunoaga e faamalamalama ai le mataupu, ona o ia o lo o faasaga i ai le tele o nisi o mataupu o lo o laga i totonu o le Lipoti lea. So o se tasi e fia faia se faamatalaga ona ua aafia lona tagata po o lona suafa, o le tatou aga masani faa-Palemene, o le talosaga lea o le tulaga aloaia po o le privilege e mafai ai ona fai se faamatalaga. O lou la taofi lau Afioga i le Fofoga Fetalai, afai e fia saunoa le Minisita o Tupe e uiga i le mataupu lea i le Lipoti i le SLC o se Matagaluega sa ia tauaveina i se Paeaiga ua mavae, ia, e i ai lava lou manatu vaivai lau Afioga i le Fofoga Fetalai, ua tea ese mai ia mai le tulaga lea, ma o lea o lo o i ai le Afioga i le Minisita o lo o nafa ma le Faalapotopotoga i le taimi lenei, ae ou te lagona i le amiotonu ma le maua o le avanoa o le Minisita e tali ai pe faamama lona suafa, lea o lo o i ai le aiaiga i totonu o tatou Tulafono Tumau, o le privilege. E faapuupuu atu lou taofi lau Afioga i le Fofoga Fetalai, a saunoa le Minisita o Tupe, saunoa i le privilege ae le auai lou taofi e faapea e fai se Saunoaga Faaminisita. Ma lou faaaloalo lava. FOFOGA FETALAI: Ia, sei tulai mai lau Afioga i le Palemia. Susuga Hon Tuilaepa Fatialofa Lupesoliai Aiono Neioti Sailele Malielegaoi: Lau Afioga i le Fofoga Fetalai, ia, o tatou uma lava foi ua leva ona i le Maota nei, a o lena foi e sau i lalo o le vaega lena o mea tau Ministerial Statement i lalo o le faatagaga a lau Afioga ona fai sana Saunoaga Faaminisita. Ou te lagona e le o se mea leaga le tulaga o le faamalamalama, ona manino ai foi lea. E le o se mataupu e faapea o toe lilo ia tatou mea uma, e ono malamalama atili foi le mataupu, e le taofi felafolafoaiga, o lea lava e taoto felafolafoaiga pe alu lava le po nei o tatou felafolafoai ai. Ae manino atili foi pe a tuu atu le avanoa i lalo o le Vaega o le Tulafono o le Tulafono e faatagaina e lau Afioga e mafai ona interrupt le debate ae fai se Saunoaga Faaminisita a se Minisita. Lau Afioga i le Fofoga Fetalai, e le o se mea leaga le mea lea o le faamalamalama aemaise o lenei mataupu e le o se mataupu o toe lilo ia i tatou uma. Ia o le fautuaga lea i lau Afioga. FOFOGA FETALAI: Faafetai atu le fesoasoani mai i lau Afioga i le Palemia. E peiseai o le agaga lena sa ou taumafai atu ai ina ua tulai mai le Afioga i le Minisita, e le o toe lilo pe lanu le mataupu lenei. O lenei faatoa taunuu mai le tatou mataupu i le Maota, ae ua manatu ua matua ilo vea ma 1737 iloa taiao i le atunuu, ua matua oo le ooooga o le talanoaga o le mataupu lenei i le lalolagi atoa ma le taumafai mai. Po o fea la e tu ma aga i ai le faamoemoe, o lea foi ua talosaga mai mo se faamalamalamaga i le amataga, e le taofiofia ai le tulaga o tuleiga ma saunoaga ma felafolafoaiga. Na pau lava lea, o lea ou te faamalamalama, i le Tulafono o Faamatalaga Faaminisita, e mafai i le 62(1) E mafai ona faia ni Faamatalaga e Alii Minisita e avea ma sui o le Malo e uiga i le faaiuga a le Malo i so o se mataupu. O lea foi ua saunoa manino le Palemia, e le o le mutaaga lea o le tatou mataupu. A maea ona fai le saunoaga a le Afioga i le Minisita ona fai lea o felafolafoaiga a le Maota, e avanoa foi le fesili i tulaga o lo o i ai tuuaiga. O le mea lea o lea ou te manao e faamamafa ma faamanino ina ia maua le avanoa. E le faapea a saunoa le Minisita ona le mafai lea ona tali atu i mataupu o le a lagalaga mai i o outou finagalo. E leai, o lea e ave le faamuamua, e le tatau ona natia, e tatau ona tali le Minisita o le sa i ai i le Matagaluega, tou te manatu foi ma lagona e fai alofa i le tulaga o le tele o upu ma tala o lea e lafo i le atunuu. O lea faatoa tatala le ie o auafa i le tatou Malo ma le tatou Palemene, tatou faifaimalie laia ma sei tatou faafogafoga, o le taimi muamua lea o lea faatoa tali le Minisita e ala i le tulaga o le mataupu. A uma ona lafo atu loa lea o le avanoa sei saunoa mai le Maota po o fea o i ai le tofa ma le faautautaga ona taatia loa lea i lagatonu i mea faa-Palemene ma le tatou procedure masani. Ia, tulai mai lau Afioga i le Minisita o Tupe. Afioga Hon Palusalue Faapo II: Lau Afioga i le Fofoga Fetalai, pau lava lea o le mea e faamanino ona o le saunoaga o lea ua fai i ai lau faaiuga, Saunoaga Faaminisita. O lona uiga e pei ona puipui mai e le Tulafono Tumau, e le mafai ona i ai se felafolafoaiga. E pei o le tulaga lena o lea ou te tulai atu ai, ae o le Saunoaga Faaminisita e agai i le Lipoti lea o le a talanoaina nei. O lona uiga, e mafai lava ona fesili ma faauilavea e tusa ai o le agaga o le Afioga i le Minisita e faamalamalama tulaga ia. E pei o le mea lena e tatau ona faamaoti lelei, afai e leai, leaga o lea e puipuia mai i lalo o le Tulafono Tumau, a oo loa ina saunoa le Minisita e pei ona faamalamalama mai, e leai se faauilavea. O le faalavelave o le mataupu lenei, o le mataupu o le Lipoti o lea o le a talanoaina pe a uma le saunoaga a le Minisita. E pei la o tulaga ia e fia faamanino. FOFOGA FETALAI: O lea ua ou maua lou finagalo le Taitai o le Itu Agai, o lea ua maua lou finagalo e tusa ai ma le faaali mai o le mataupu lenei. E le taofiofia ai a outou fesili i le taimi mulimuli i felafolafoaiga nei o le a fai. O le a le folasaga o le a fai e le Minisita i le taimi lenei, e faasolo le tulaga e tatau ona tali mai i le tulaga o tuleiga ma saunoaga ia o le a fai, e tatau ona tali mai. E le faapea o le a poloka ai mea ia o le a outou atugalu ai po o a mea o le a tau i taimi o a outou saunoaga ma felafolafoaiga. Tulai mai lau Afioga i le Minisita mo Faamasinoga ma Pulega Tau Faamasinoga. O le a se isi… Afioga Hon Fiame Naomi Mataafa: Lau Afioga i le Fofoga Fetalai, e pei ona ou fai atu, e le faapea ou te tetee i le saunoa o le Minisita, ae ou te manatu i ala o mea, e tofu matou lea e nonofo atu i inei ma a matou Matagaluega, a o lea la o le a talanoaina i se Saunoaga Faaminisita e le Minisita o Tupe le mataupu i le isi Matagaluega. O lea tatou te malamalama 1738 uma ona aafiaga i le Paeaiga ua mavae. A o lona uiga o le faamatalaga lea e fai, e personal ia ia. E moni sa fai ona tiute faa-Minisita i lena taimi, a o le taimi lenei ua le toe Minisita o le SLC, o lea ua Minisita o Tupe. Ma o le avanoa lea i totonu o tatou Standing Orders, a i ai se faipule e fia faamama pe tali atu i ni faasalalauga ua fai ia ia, ia o lea ua faasalalau, faasalalau i le Nusipepa, lea ua faasalalau i le Lipoti ma tulaga faapena, e fai i luga o le privilege. Na o le pau lava lena lau Afioga. FOFOGA FETALAI: Ia, sei tulai mai le… Malie se tasi o sui usufono mo Aana Alofi Nu.1, Afioga Hon Leaupepe Toleafoa Apulu Faafisi sei tulai mai le Palemia. Susuga Hon Tuilaepa Fatialofa Lupesoliai Aiono Neioti Sailele Malielegaoi: Lau Afioga i le Fofoga Fetalai, o le faalavelave, o lea o le a tauau ina faauigaina e sui usufono o le Maota lau galuega, na o oe lava e faauigaina ma fai au faaiuga, na o lau Afioga i le Fofoga Fetalai. Na pau lava lena o si au toe faaopoopo atu, ae le o se mea leaga le saunoa o le Minisita e faamalamalama mai lana pitolaau. Ua leai lava se pili ma se moo e le malamalama i nei mea, ua leva, o lea na e saunoa manino ai, ua salalau, ua matua leai lava se isi o tatou e lei faitau ai. Ae ou te le iloa po o le a le faigata e tutulai ai le Minisita o i inei e taofi le avanoa e faamalamalama mai ai lana pitolaau. Ua leai lava se isi e le malamalama i nei Lipoti e feaveai, a o lea e manino lelei, o lea faatoa oo le Maota i ai i le vaega lea e talanoa ai. E fesoasoani foi le pitolaau a le Minisita o ia tonu lea sa tulai ai i le taimi lea. E le o se mea leaga. Ou te le iloa po o le a le leaga o le tulai o le Minisita e talanoa i mataupu ia lea e aafia ai ia. Ae ou te le iloa po o le a le mea e naunau ai Fiame e taofi. Lau Afioga i le Fofoga Fetalai, na o lau Afioga e faia le faaiuga o le mea lenei. FOFOGA FETALAI: Tulai mai le Minisita mo Faamasinoga ma Pulega Tau Faamasinoga. Afioga Hon Fiame Naomi Mataafa: Lau Afioga i le Fofoga Fetalai o le mea e fia faasao, ou te le o taofia le avanoa o le Afioga i le Minisita o Tupe. E leai se agaga e taofi, na o le auala e fai ai lea ou te fia manino ai. Ae a faapea lava o le finagalo o lau Afioga lea e saunoa i ai le Palemia e fai e oe le faaiuga, fai e lau Afioga le faaiuga, ae le taofia ai le avatu o matou manatu. Ma le faaaloalo lava. FOFOGA FETALAI: Malo. O le a tuu atu muamua le avanoa i se tasi o sui usufono mo Aana Alofi Nu.1, Afioga Leaupepe Toleafoa Apulu Faafisi. Tulai mai lau Afioga. Afioga Hon Leaupepe Toleafoa Apulu Faafisi: Malo faafetai mo le avanoa, ae le samania lou finagalo i se lagona vaivai, tulou. O le pule faitoatasi o lau Afioga i le Fofoga Fetalai. O fea lava e agi agai i ai le finagalo, e taalolo finagalo o sui usufono mamalu o le Palemene sei vaeatu le Palemia e faapea foi le Afioga i le Taitai o le Itu e Agaia le Malo. Ae sa logomalie i le faalogologo i le taimi ua sola lou finagalo e tusa ai o le mama i 1739 tua o le Lipoti lenei ae lei talanoaina e le Palemene e tusa ai o ana faiga faavae. O le mea la lea, ua ilovea i lenei Lipoti ua salalau tala, ona faapea lea, i le matou lava manatu e lagolagosua ai le tofa, ae sa i so matou manatu, pe le alagatatau ona tuu pea se avanoa e saunoa faamalamalama ai le Afioga i le Minisita e tusa ai o mea ua mafuli i ai le tuuaiga o ia, atonu e aoga foi lea e manino ai nisi o mea o lo o fia malamalama ai sui usufono mamalu o le Maota ma tuuitiitia ai foi sui usufono e saunoa i lenei po pe afai e manino se folasaga faamalamalama a le Afioga i le Minisita o Tupe, ona maua ai lea o se finagalo o sui usufono mamalu, ae le taofia ai le saunoa ma fetalai e tusa ai o le tatou Lipoti lenei. Faafetai. FOFOGA FETALAI: Tulai mai le sui usufono mo Falealupo. Afioga Hon Aeau Peniamina Leavaiseeta: O lea sa saunoa le Afioga i le sui usufono mamalu, na o oe lava e aumai ai le faatonuga, a o la e la ua toe faauma mai e ia lona manatu, e tuu pea le lauga e alu. O le mea lea e tulai atu ai lau Afioga, faafetai. O le mea lea e tau fesiligia ma le alu o le tatou taimi, e saunoa i le a a o lea e lei talanoaina le mea? Because tatou te iloa mamao atu lava i o, a faapea e saunoa, na o le get him clean, na pau lava lea. A o le a la le mea lea o le a alu ai le tatou taimi a o lea tatou te le iloa po o le a le mea lea tupu? Na o tala lava a le itu tagi ae leai se tala a le itu tetee. O le mea lea ou te fai atu ai, po o lea o le a saunoa agai i le a? FOFOGA FETALAI: O lea ua maua le sui usufono mo Falealupo. E manatu… sei tulai mai le sui usufono mo Falelatai ma Samatau. Afioga Taefu Lemi (Falelatai ma Samatau): E le aia moo i liu o vaa, ae na pau lava lea o se mea e fia malamalama lau Afioga, aua e tau maitau atu o lea o le a sau le tali, e lei alu atu le fesili, po o le mea e masani ai tatou e tatou te felafolafoai e avatu aumai, muliai ona saunoa loa lea o i latou o lo o agai i ai a tatou saunoaga. Peitai o lea ua ou vaai atu o le a muamua mai le taavale ae mulimuli mai le manu tutuu lea. O le uiga lea o le fesili lau Afioga, ae na ona fesoasoani mai lava. FOFOGA FETALAI: Tulai mai le sui usufono mamalu mo Alataua Sisifo. Afioga Lafaitele Patrick Leiataualesa (Alataua Sisifo): Lau Afioga i le Fofoga Fetalai, o le agaga lena o le tulai atu foi o lenei usugafono, e maitau atu e alu le afiafi lenei o toso le tatou mataupu, a o le matou tatalo, fai lau faaiuga faa-Fofoga Fetalai ae ia fai i le amiotonu. FOFOGA FETALAI: Sei tulai mai lau Afioga i le sui usufono mamalu mo Siumu. Tofa Hon Tuuu Anasii Leota: Lau Afioga i le Fofoga Fetalai, ou te tulai atu ona o le tulaga lea e i ai afai e lou finagalo, afai e maua le avanoa o le Minisita e fai ai lana saunoaga nei, e le toe ganeganea ni a matou lauga e toe avatu. Ae faia lau faaiuga ma lou faaaloalo. 1740 FOFOGA FETALAI: O lea ua ou maua le mea lea tou te atugalu mai ai. E pei lava ona ou fai atu i le taimi ua sola ma lou taumafai atu e faapulapula le mataupu lenei, ua uma ona fai le vaega muamua o le mataupu lenei i totonu o le Maota, ua uma ona tolaulau le Lipoti lenei i totonu o le Maota, tolaulau Sailiiliga, Faaiuga ma Fautuaga na tuuina mai i totonu. O lea la ua uma ona taatia ua faafofoga le tatou Maota o lea faatoa tatou laa i le sitepu lona lua e faatino ai le felafolafoaiga lea o le a tatou agai e fai. Ae ona o le tulaga ese o le mataupu lenei, e le tau fai atu ia te outou, ua outou silasila ma outou tagatagai i le tulaga lea ua tatou i ai nei i le mea lea na ou atugalu ai i le amataga o le folasaga lea na ou fai atu ia te outou. O se mea talafeagai, o le matua tali o se tagata ua tausalaina ma ave i ai le avanoa ona o le tulaga sei tali mai po o le a le mea lea e i ai. Ae leai se pa puipui e tasi e tali mai ai i se mea o le a outou finagalo ai i a tatou felafolafoaiga i le po lenei, sei talitali malie nisi o finagalo ua uma ona faaalia i fafo atu o le Maota lenei ma totonu o le tatou Maota, o lea ua uma ona saunoa i ai Taitaifono e ala i tuuaiga ma mea o lea e agai mai i le Minisita tonu lea tatou te finau ai, afai la ou te tuua le avanoa i le tulaga o lea e saunoa manino le Afioga i le Minisita mo Faamasinoga ma Pulega Tau Faamasinoga ma le Komisi o Faiga Palota, privilege e mafai ai ona tulai sei tali mai, a maea, e toe tali mai foi i le taimi e fai ai a outou felafolafoaiga, e leai se mea e punitia o mea o lea tou te finagalo ma mea ia tou te finagalo e lau mai totonu e talanoa i le po lenei. Ma ou te talitonu ma lou agaga faamaoni, e le mafai ona faia se tulaga o se faasatauro faalua o se isi e lei tali mai i se mafuaaga e tatau ona faatino ai le faamoemoe, e le taotaomia, o lea e faafofoga mai le Minisita, lau Afioga i le Minisita, o le a tuu atu le avanoa sei fai sau folasaga i le tulaga ua e talosaga mai ai, a maea, ia ona e finagalo malie lea e tali uma fesili ma atugaluga ma fetalaiga a sui usufono ua agai mai, ona o le mataupu o lo o tuuina mai, a maea, ia ona tali foi lea o le Afioga i le Palemia i le tali lena a le Malo o ia tonu, o lo o ia tauaveina le Matagaluega a le SLC i le taimi lenei, ae ona o lou taumamaina o lou suafa i le tulaga aloaia e mafai ai ona e tulai e te saunoa, ia ona tali atu lea pei ona fetalai mai le Maota, ona manino lea ma malamalama le mataupu. Tofa Hon Fonotoe Nuafesili Pierre Lauofo: Lau Afioga i le Fofoga Fetalai….. FOFOGA FETALAI: Ia sei tulai mai lau Afioga i le Sui Palemia. Tofa Hon Fonotoe Nuafesili Pierre Lauofo: E leai se agaga e toe tauanauina le suiga o lou finagalo ua i ai o lea ua taoto i le Maota, pau lava lea o le fesili e fia malamalama ona o le mataupu lea e taoto, o le Lipoti a le Komiti i a latou sailiiliga. O lea sa tau vaavaai atu i ni mea ia o lo o fia malamalama ai e agai ai ni fesili i le Taitaifono o le Komiti, a o lea la sa i ai le manatu o le Taitaifono o le Komiti e tali mai i le latou Lipoti, a o lea e pei ua faalogologo atu o lea o le a tali le Minisita. Se i aumai lava se faasaoga po o se faamalamalamaga lau Afioga i le tulaga lea? FOFOGA FETALAI: Ia, o lea ua ou maua lou finagalo lau Afioga i le Sui Palemia. 1741 E le o tulai le Minisita e tali i ni saunoaga o lea e le i faia ni saunoaga. O lea e tulai e faamalamalama le mataupu lea ua oo i ai le mataupu i le Lipoti lenei. Ua uma ona ou fai atu muamua o lea ua uma ona agiga i luma o le Maota lenei le tulaga o le Lipoti a le Taitaifono ma le Komiti ma e le taotaomia ai o outou finagalo. A maea le folasaga lea e taumafai mai i ai le Minisita po o lana lauga faa-Privilege po o le a le tulaga e faamalamalama ai le mataupu i se mea lea e taumafai mai ai, ona tatala atu lea o le avanoa, ona outou saunoa lea ona e mafai foi ona toe tapa sana tali e faamalamalama ai o outou finagalo, ae e le o taotaomia faapea o le a lauga loa le Minisita, ona le mafai lea ona fesiligia pe tali mai. Ia, tulai maia lau Afioga i le Minisita e saunoa. SAUNOAGA FAAMINISITA A LE AFIOGA I LE MINISITA O TUPE, AFIOGA HON FAUMUINA TIATIA FAAOLATANE LIUGA Afioga Hon FAUMUINA TIATIA FAAOLATANE LIUGA: Lau Afioga i le Fofoga Fetalai e tumu au i le faaaloalo ma e sao lelei lau saunoaga, o a lava ni fesili o le a faapena ona finagalo i ai sui usufono mamalu o le Palemene, o le a ou taumafai foi e tali, ae faafetai atu mo le avanoa. Lau Afioga i le Fofoga Fetalai o le Palemene o Samoa, Afioga i le Palemia ma Afioga i Minisita o le Kapeneta, Afioga i Minisita Lagolago, Afioga i le Taitai o le Itu Agai, Afioga i le Sui Taitai faapea foi Afioga i sui usufono o lena Itu o le Maota. Le paia i le tapuaiga a Faauluuluga o Matagaluega ma Faalapotopotoga Tumaoti a lo tatou Malo, le Failautusi o le Fono Aoao ma le Aufaigaluega a le Fono Aoao Faitulafono a Samoa. UPU TOMUA Faafetai i lau Afioga i le Fofoga Fetalai i le taeao analeila na e tapa ai tulia i le tatā ma ua e toto foi le taamu teevao i lo tatou vatapuia ma lo tatou Tama o i le lagi. E muamua lava ona ou faatulou atu i le tapuaiga a Lana Afioga Mamalu O Le Ao o le Malo, Afioga i le Tama Aiga, Tui Atua Tupua Tamasese Efi ma le Masiofo; Afioga i le Sui o le Fono a Sui Tofia, Afioga i le Tama a Aiga, Tuimalealiifano Sualauvi Vaaletoa II o le Tuiaana ma le Masiofo; le paia i Taitai o Ekalesia e fia i Samoa, le Aufaigaluega Paia o le Talalelei; afio le Afioga i le Faamasino Sili ma le Ofisa o Faamasinoga; le tapuaiga le leoa a le paia maualuga i Tama ma o latou Aiga, o Aiga foi ma a latou Tama; le mamalu tele i le Usoga Tutafaitoa a Tumua ma Pule, Ituau ma Alataua, Aiga i le Tai ma le Vaa o Fonoti. Ae tainane foi le tapuaiga a le Motu i Sasae: Afio le Kovana Sili ma le Kovana Lutena, afio le Peresetene o le Maota o Sui ma le Fofoga Fetalai o le Senate ma Maota e lua o lau Faigamalo Tutuila ma Manua. O le paia lava lea i le Faleagafulu i Tama na autasi ma le Tama na faasau ai Sua ma Vaifanua, Fofo ma Aitulagi, o Saole ma Saleaaumua ma le Launiu na Saelua. Le paia i le Motusa aua Tama a le Manuatele, le Laau na Amotasi ma Faatui o le Motu ma le mamalu i le Auvaa o Tootoo. “O le aso lenei ua faia e le Atua ina ia tatou fiafia ma olioli ai ma ia tele ai Sona viiga.” 1742 Lau Afioga i le Fofoga Fetalai, e pei ona malie i lou fofoga i lenei aso ma le tatou Fonotaga i le aso, e le o toe po se lilo i tala feaveai, e le gata o nusipepa ae faapea foi i ala-leo eseese i TV ma leitio i Samoa nei ma atunuu mamao i tuuaiga e faasaga ia te au ona o galuega faa-Minisita mai le 2001 e oo mai i le taimi nei ae leai lava sau tala ua ou tali atu ai i nei tuuaiga. Lau Afioga i le Fofoga Fetalai, ua i lumamea le Lipoti a le Suetusi Sili a le Malo atoa ai ma le Lipoti a le Komiti o Ofisa o le Palemene i PP 2012/2013 Numera 13 ma le PP 2013/2014 Numera 12 ma mataupu na laga ai. Lau Afioga i le Fofoga Fetalai, ae ou te lei tali atu ma avatu ni faamalamalamaga i mataupu na laga e le Suetusi Sili a le Malo ma le Komiti o Ofisa o le Palemene, e ao lava ona ou faataatia i lagatonu faavae lautetele (broader context) na ou faatinoina ai galuega ma faaiuga na ou faia. O le mea lea e tatau ai ona otooto atu faamatalaga i galuega iloga i vaega taitasi sa avea o lo o avea ai au ma Minisita ma faamoemoega na taulai i ai le faatinoina o nei galuega mo le manuia lautele o tatou tagata ma le atunuu atoa. O le mafuaaga lea na ou toe foi mai ai i Samoa, e tautua ma fai sou sao, aua o le tagata ma lona valaauina e mai le Atua lea. E malamalama atili ai foi le toatele i le siosiomaga o galuega tetele sa fai ona o lea ua tatou i le malu, a o nisi o ia galuega, o lea ua lagalaga ai tuuaiga ia te au nei. Vaega Muamua: Toe fetuunaiga o le Matagaluega o Galuega (PWD) ma le tapueina/tapenaina o Pisinisi Tumaoti (Private Sector) o le a nafa ma galuega tetele o le a faamatuu atu i tua e le Malo. Vaega Lua: Taligamalo a Samoa mo Taaloga a le Pasefika – 2007. Vaega Tolu: Faamatuu atu o eleele o le Faalapotopotoga o Eleele a Samoa (SLC) mo tatou tagata e atinae ai po o le maua ai foi o eleele e nonofo ai. Vaega Fa: Faalapotopotoga o Suesuega Faasaienisi a Samoa (SROS). Vaega Lima: Faalapotopotoga o Mavaega Tausi a Samoa (UTOS) e fai ai teugatupe a o tatou tagata sa lei faia muamua. 1743 1. TOE FETUUNAIGA O LE MATAGALUEGA O GALUEGA (PWD) O le toe fetuunaiga o le Matagaluega o Galuega, o se polokalame na faatulaga mai i le nofoaiga faa-Palemene o le 1996-2001, ae lei mafai ona faatino ona o le maaleale tele o lenei mataupu ona e agai ina faamalolo ai tagata faigaluega na faataape ai ma le vaega tele o le Ofisa o Galuega. Talu ai le taua tele o nei suiga tetele mo le Malo ina ia faasao ai tupe ma televave ai le atinae o le tamaoaiga, o lea na ou faatalosagaina ai se faatagana a le Alii Palemia e siitia ai lou ofisa i le mea o iai tagata faigaluega o le Matagaluega pei ona sa masani mai ai. E aoga tele lou iloa lelei o le aufaigaluega, e faapea foi o latou ia te au, ona o le maaleale tele o le faamoemoe e taunuu iai nei suiga tetele. O le mea mautinoa, e anoanoai i latou o le a leai ni galuega pe a maea ona faalaititi (downsize) le Matagaluega o Galuega. O le isi vaega taua o le tapenaina lea o Pisinisi Tumaoti (Private Sector) i le faatinoga o galuega tetele o le a faamatuu atu i tua e le Malo, i le fausia ma le tausia faaauau o auala tetele, ala laupapa, alavai, taligalu ma isi galuega tetele ia sa faia e le Matagaluega o Galuega. I le uluai fono ma sui o Pisinisi Tumaoti, sa faamalamalama iai taiala o le a faafoe ai le faia o ia galuega i vaega o lo o taua i luga, e ala i tauofoga faalauaitele. I lea lava fonotaga, sa faailoa foi i sui o Pisinisi Tumaoti le lē faatagaina e le tulafono poo faiga faavae a le Malo se kamupani na te totogi se tupe i se tagata faigaluega o le Matagaluega, e aofia ai ma le Minisita, ina ia tuuina atu ai se galuega poo se konekarate i sea kamupani mo nei galuega tetele. E lei suia lava lena faiga faavae e oo mai i le taimi nei. O lo o faafofoga mai sui o kamupani i Upolu na ou tuuina iai lena taiala. O le taiala foi lena na ou faamalamalamaina i kamupani o Pisinisi Tumaoti i Savaii. Tasi le talosaga na tuuina mai e le au fai konekarate i Salafai, ia lagolagoina ma aloaia e le Malo le latou Sosaiete a le au faiauala tetele i Savaii. O le tali na ave iai, pule latou i le mea e fai, o le latou lea aia tatau ae lē lagolagoina e le Malo se faalapotopotoga e ono control/dictate ai e se tasi tau o galuega a le Malo. Lau Afioga i le Fofoga Fetalai, o le matatia na faataatia mo le Matagaluega fou o Galuega, e faafoeina galuega autu (core functions), e tatau ona faaitiitia le aufaigaluega i le 50 mai le sili atu i le 400 o lo o iai. E atoa lelei le tausaga o faatalatalanoa ma faamalamalama le taua tele o lenei mataupu ma le aufaigaluega, PSA ma le PSC ma e lei faigofie feutagaiga o lenei mataupu maaleale ina ia malamalama ai tagata faigaluega i le taua tele o lenei faamoemoe mo le atunuu atoa. I le taunuuga o faatalatalanoaga ma i latou o le a aafia i lenei faamoemoe, na saunia ai loa ni fautuaga e ala i le Pepa mo le Kapeneta mo lana faatofalaiga ma se faamaoniga o fautuaga mo le faaitiitia lea o le Matagaluega o Galuega. Na tuuina atu le Pepa mo le Kapeneta ia Iulai/Aokuso 2002 ma e lei atu-tasi pe atu-lua ae na sili atu taimi o lou taumafai ai e faamalamalama le concept i le mamalu o le Kapeneta ona o le maaleale tele o le mataupu. Faatoa faamatuu mai le faamaoniga a le Kapeneta ia Novema 2002. Na ou iloa lelei le popolega sa i Minisita o le Kapeneta i lena vaitau ona e aafia galuega ma tupe maua a tagata faigaluega, aemaise lava ia i latou o lo o faalagolago i ai le tausiga o aiga. Na amata faatino nei suiga tetele i le faaiuga o le 2002 ina ua tuuina mai le ioega a le Kapeneta ma na taunuu i se taunuuga lelei ma le toafilemu lenei faamoemoe. O le Afioga i le Alii Palemia na saunoa faafetai ma faamalo i le aufaigaluega i galuega sa 1744 latou gapatia ai i tausaga e tele o le latou tautua i le atunuu, i le aso mulimuli na faamavae ai ma le aufaigaluega o le Matagaluega o Galuega. Na amata mai ai i le taimi lena ona agai tonu seleni a le Malo i le faaleleia o auala tetele ina ua le toe faia e le PWD, ua soloia, ae tuu i tua i kamupani fai auala ia galuega. Lau Afioga i le Fofoga Fetalai, ana le faatinoina nei suiga tetele a le Matagaluega o Galuega e pei ona otooto atu i luga, e faapenei lava e lei oo Samoa i se tulaga lelei o le atinaeina o a tatou auala tetele, auala laupapa, alavai, taligalu ma talivai, ma le tele o isi galuega tetele e pei ona iai i le taimi nei. Na matua iloga le tulai mai o le Aufaipisinisi Tumaoti i le lagolagoina ma le faatinoina o galuega ina ua tuuina atu i le Private Sector galuega tetele o le infrastructure. Talu ona amata vaevae sone esseese e vaaia faapitoa e le aufai konekarate i faiga faatauofo, ua vave ai foi ona toe faaleleia auala tetele na faaleagaina ona o timuga tetele ma lolovai i le taimi o afa. O itu taua nei o suiga tetele: O le atinaeina o le vaega o Pisinisi Tumaoti (Private Sector) mo le fausia ma le tausia o atinae tetele (infrastructure), ua lata nei i le 20 kamupani ua faatuina a latou pisinisi i Upolu e faia galuega tetele nei sa faia e le Malo; ua latalata foi i le 10 kamupani ua faatuina a latou pisinisi e fausia ma tausia auala, auala laupapa, talivai ma taligalu i le motu i Salafai. Ua maua ai avanoa o galuega mo o tatou tagata ma fesoasoani ai i le tausiga o aiga, tautuaina o nuu ma Ekalesia ma…… Tofa Hon Tuuu Anasii Leota: Lau Afioga i le Fofoga Fetalai…... Afioga Hon FAUMUINA TIATIA FAAOLATANE LIUGA: E faatupulaia atili ai lo tatou tamaoaiga, faasaoina o tupe a le Malo ona ua aveesea aseta sa fai ai galuega tetele nei e le Matagaluega o Galuega lea sa goto ai le $20miliona i tausaga taitasi e faalelei ai auala, ae iu ane na o totogi o tagata faigaluega e alu i ai. FOFOGA FETALAI: Malie le sui usufono mamalu, ou te tuu atua le avanoa pe a maea ona faamaea mai le saunoaga a le Afioga i le Minisita. O le a ou toe tuu atua le isi faamalamalamaga o lea ua fetuunai le faamoemoe ona o le atugaluga lea tou te i ai. O le a oo atu le taunuuga o le folasaga a le Minisita, ia ona malamalama lelei lea o le mataupu. Ae onosai mai sui usufono mamalu, sei faamaea lelei le saunoaga a le Afioga i le Minisita, ia ona ou faatulaga atu lea o le tulaga o le tatou felafolafoaiga ma le mea lea tou te tulai mai ai. Tulai mai lau Afioga e saunoa. Afioga Hon FAUMUINA TIATIA FAAOLATANE LIUGA: Faafetai lau Afioga i le Fofoga Fetalai. Lua miliona tala na faaitiitia ai totogi (payroll) a le aufaigaluega i tausaga taitasi, mai le 2003. 1745 Ua taugofie ma lelei le faatinoga o galuega ona ua toatele kamupani ua faatuina i Savaii ma Upolu ua tauva i tauofoga i le faia o nei galuega. O le polokalame foi o le faataina o auala galue mo le au faifaatoaga, au fai lafumanu ma le mamalu lautele o le atunuu i afioaga i tua, na faatoa amata saoasaoa ia galuega ina ua maea suiga tetele nei i i le Matagaluega o Galuega i le 2003. E faapea foi le faasoa atu o vaega eseese o le atunuu i fai konekarate eseese e gafa ma le tausiga o auala tetele, o se faiga fou ua atili seetia ai le tausiga o auala tetele aemaise i taimi o timuga tetele ma afa ma eleele solo e afua mai i mala faalenatura. Mo se faataitaiga, o le Afa o Heta i le 2004, na o le 3 aso ae soo atoa le toe faaleleia o auala tetele ma alavai, solo eleele i Anoamaa i Sasae ma Anoamaa i Sisifo, tasi le vaiaso ae toe restore le eletise i motu uma e lua (Upolu ma Savaii). Aisea? Ua otometi le agai o le aufai-konekarate na tofia e faatino galuega toe faalelei. O mea ia sa fai na o le PWD ma faale-atoatoa ai le faiga o galuega, a o lei faia suiga tetele nei. Lau Afioga i le Fofoga Fetalai, o le auivi (model) lea na faatino ai suiga tetele nei o le Matagaluega o Galuega, ua faaaoga nei e le Faletupe o le Lalolagi (World Bank) i le tele o atunuu tau atinae, e aofia ai ma le Pasefika. O lo o taumafai pea Fiti ma Tonga e fai a latou suiga tetele o le Matagaluega o Galuega ae lei mafai lava ona faatinoina e oo mai i le taimi nei, e mafua lea i le leai o se political courage e faatino ai. 2. TALIGAMALO A PASEFIKA – 2007 SAMOA MO TAALOGA A LE Lau Afioga i le Fofoga Fetalai, o le tasi foi lenei o luitau sa feagai ma lou taimi a o ou tauaveina matafaioi o le Matagaluega o Galuega (2001-2006) faapea le Matagaluega o Punaoa Faalenatura ma le Siosiomaga (2206-2011). E fa vaega sa tulimatai iai le faatinoga o galuega e sauniuni ai Samoa mo le taligamalo mo Taaloga a le Pasefika i le 2007. (i) (ii) (iii) (iv) O le fausia lea o fale taalo ma malae taalo i tulaga faava-o-malo (international standards) ma ia maea ia galuega i le faaiuga o Iulai 2007; Sauniuniga o nofoaga ma apitaga mo au taalo; Polokalame mo le tatalaina ma le tapunia o Taaloga; Gasesega o mea taumafa ia lava ma talafeagai. Na maea uma le fausiaina o Fale Taalo ma Malae Taalo i le taimi na faatulagaina, e aofia ai ma apitaga mo au taalo. O le luitau sa tuuina i le Team Samoa, ia maua ni a tatou pine auro se 50, na o le 44 pine auro, 42 pine siliva ma le 50 pine apamemea na maua. Na tulagalua Samoa i le aofaiga atoa o pine i Taaloga a le Pasefika. O se matatia pito maoae lea na tatou ausia i taaloga nei faava-o-malo. E ui e lei maua le aofai o pine auro na fuafuaina, e 50, ae o se tulaga maualuga na ausia e Samoa mo le uluai taimi. 1746 O le tasi lenei o fuafuaga a le Malo e fausia ai fale taalo ma malae taalo i tulaga maualuga faava-o-malo (international standards) ia mafai ai ona host e Samoa ni taaloga tetele faava-o-malo i Samoa nei faapea fonotaga tetele aua galuega mo tupulaga lalovaoa o Samoa. Ua tino mai lenei miti ma ua tele ni faamanuiaga mo Samoa ua maua mai ai. Lau Afioga i le Fofoga Fetalai, na anoanoai foi faitioga a le atunuu i le taugata o nei fale taalo ona o le talitonuga, po o a nisi mea e fai i nei fale tetele ma le taugata pe a maea Taaloga a le Pasefika i le 2007. O le silasila mamao a le Malo e lei gata i Taaloga a le Pasefika i le 2007, ae na taulai i tala atu o le 2007, i taaloga faava-o-malo i fafo atu o le Pasefika. E pei lava ona silafia, ua tele taaloga faava-o-malo a le lalolagi ua fai mai i Samoa talu mai le 2007. O lea foi ua sauniuni Samoa e talimalo mo Taaloga a Autalavou (Youth Games) o Malo o le Taupulega i le 2015. O le matafaioi masani a le Malo, o le fausia lea o atinae mo le manuia lautele o ona tagata aemaise lava i le tuuina atu o avanoa e atinaeina ai Pisinisi Tumaoti (Private Sector) ma tele ai avanoa faigaluega mo tatou tagata. O le isi foi itu lelei o nei fale taalo ma malae taalo faava-o-malo, e faaosofia ai o tatou tagata taalo e faaleleia atili ai o latou tomai i a latou taaloga. Ua toatele foi tama fanau a Samoa ua faamanuiaina i avanoa e maua ai konekarate e taaalo ai i fafo. E tele foi le sao o taaloga i le aofai o tagata asiasi maimoa mai i Samoa nei ona o le lava tapena o Samoa i fale nei ua maea ona fai ma o lo o faagasolo pea ona fai, ua atili faigofie ai ona ioeina e le lalolagi le uluai Fono tele Faava-omalo o le SIDS ia faia mai i Samoa i le tausaga nei. O se uluai fono pito tele lenei ua talimalo ai se malo i le Pasefika i Saute, e aofia ai ma Niu Sila ma Ausetalia. 3. FAALAPOTOPOTOGA O ELEELE A SAMOA (SLC) O le SLC na faavaeina i le 1990 ae tulai mai loa Afa tetele o Ofa ma Valelia i le 1990 ma le 1991. O le faamoemoe autu o lenei faatofalaiga a le Malo i le faavaeina o lenei Faalapotopotoga fou Tumaoti a le Malo, ia faia nisi auala faapisinisi fou e faaaoga iai eleele o le Malo, e ese mai i faiga ia sa faaaoga e le Esetete Tausi a Samoa i faatoaga ma lafumanu papalagi ona ua faatupulaia aitalafu a le Esetete Tausi i se tulaga ua faigata ai ona totogi ia aitalafu i Faletupe ma le Malo. O le faavaeina la o le Faalapotopotoga o Eleele a Samoa i le 1990, e le gata o se faautautaga poto ma talafeagai ae faapea foi le silasila mamao a le Malo i le faaaogaina tatau o nei fanua i nisi tulaga faapisinisi, lea na faaliliu ai le 24,000 eka o eleele sa i lalo o le Esetete Tausi a Samoa faatasi ai ma le aitalafu e $23,286,762.00 i le Faalapotopotoga fou o Eleele a Samoa. I faamaumauga a le Faalapotopotoga o Eleele, e na o le $2,000,000.00 tala le tupe na mafai ona totogi e le SLC i le Malo mai le 1990 e oo mai i le 2006, le taimi na tuuina mai ai le Faalapotopotoga o Eleele i lalo o au matafaioi. I lau maitau i le faavae na afuafua ai lenei silasila mamao a le Kapeneta i lena vaitau, o le faaaogaina lea o eleele o le Malo i nisi auala faapisinisi e ese mai i faatoaga ma lafumanu, ma o le mea tatau ona diversify le faia o ni atinae e saili ai ni tupe a le Faalapotopotoga o Eleele, e ese mai i le lisiina ma le faatauina atu o eleele – e le sustainable i le long term. O laasaga la e tatau ona faatino ai galuega ina ia ausia le manulauti na faavae ai le Faalapotopotoga o Eleele a Samoa: 1747 (1) (2) (3) (4) (5) Toe fua uma fanua o le Faalapotopotoga poof ea e i ai nei fanua ae pe mafai foi ona faatino ai tulaga faapisinisi e pei o le finagalo o le Malo na faavae ai le SLC; O fanua uma e leai ni commercial value i tulaga faapisinisi ae aoga mo fanua faasao a le Malo, faasee loa i le Land Board (MNRE); Nisi eleele mo galuega tetele a le Malo poo ni eleele foi o le Malo e manaomia e fai ai pisinisi e le Faalapotopotoga o Eleele ona faafesuiai loa lea ma le Komiti o Eleele (Land Board); Faamama le paleni o le aitalafu o lo o totoe e $21,286,762.00. Faataatia ma fuafua ni atinae faapisinisi fou a le Faalapotopotoga. I le taimi na ou tauaveina ai le taitaiina o le SLC, e na o le lua auala sa maua ai tupe maua a le Faalapotopotoga: o le lisiina ma le faatauina atu o fanua. O isi alagatupe fou o le Malae Tapolo i Faleata, Faleaiga (Restaurant) ma le faaaogaina o le Golf Club House/Bar i Faleata mo faaipoipoga, aso fanau etc e maua ai tupe a le Faalapotopotoga. O le Flea Maketi i Savalalo ma le Maketi i Salelologa sa vaai ma tausia e le Matagaluega o Punaoa Faalenatura ma le Siosiomaga ae na matuai faigata lava ona faalelei nei fale o lo o fai ai nei auaunaga i le atunuu, o lea na faasee mai ai maketi ia i lalo o le SLC i le 2006. Na le utuva foi le savalia pea o le Ofisa o le Alii Palemia ma le Ofisa o le Minisita o Punaoa Faalenatura ma le Siosiomaga e le mamalu o le aufaipisinisi ma le aufai flea maketi, i le tutulu tele o fale o lo o fai ai a latou psinisi ae o lo o ao pea e le Matagaluega le tau o a latou poloka i aso taitasi. O lea na faamatuu mai ai loa e le MNRE maketi ia e lua e vaai ma tauave e le Faalapotopotoga o Eleele, ona e leai se tupe a le Matagaluega e tausia ma faalelei ai ia fale. O lo o toatele aiga o lo o faaaogaina lenei maketi ma avea o se faamanuiaga mo le toatele o tatou tagata. Ua maea ona toe faalelei nei nofoaga e pei ona faatagisia e le mamalu o le aufaipisinisi etc. O le isi vaega sa silasila i ai le Komiti Faatonu ma le Pulega, o nisi auala e faaaoga ai fanua o le Malo i lalo o le SLC e lisi (lease) ai ni investors e fau ai ni flats, condominiums poo ni hotels i tulaga e lisi ai fanua o le SLC i le au mauoloa i totonu o le atunuu, e faapea foi ma investors mai fafo. Tasi lea o mafuaaga na fai ai la tatou Tulafono (Unit Titles Act 2009) ia faatosina mai ai le au mauoloa (overseas investors) e faia ia ituaiga o atinae tetele nei i luga o eleele lisi o le Malo, e faapea foi eleele faale-aganuu, ma toe faatau atu a latou aseta i local ma overseas Management Groups latou te faafoeina nei atinae ae maua ai Tupe Maua a le SLC ma tagata lautele i le lisiina o eleele i tau maualuga ona ua i ai ma improvements i luga o nei fanua. O le a maua ai foi ma avanoa faigaluega mo tatou tagata. O le Faalapotopotoga o le JTC Corporation a Singapore, e tutusa lelei profile ma le Faalapotopotoga o Eleele a Samoa, e finance atoa e le JTC Corporation le Tala o Tupe a le Malo o Singapore ona o le faaaogaina o latou eleele utiuti ma le faaaogaina o le upper space i a latou multi-storey buildings i auala e pei ona taua i luga. I se tasi o au malaga i fonotaga a le Siosiomaga i Asia, na faatonuina ai le Pule Sili ma le Pule Sili Lagolago o le SLC matou te malaga i Singapore i le taulotoaiga o le 2006 e faatalatalanoa ma le JTC Corporation auala o lo o latou faatino ai a latou matafaioi e tatou te faataitai i ai ma faaaogaina ia auala fou e fesoasoani ai i le SLC ia mafai ona ausia lana manulauti na faavae ai le Faalapotopotoga i le 1990. 1748 3(a) Toe Fuaina o Fanua o le Faalapotopotoga o Eleele I le faaiuiuga o le fausiaina o Fale Taalo ma Malae Taalo mo Taaloga a le Pasefika i le 2007, na amata ai loa ona faataatia polokalame mo le toe fuaina o fanua o le SLC (Upolu ma Savaii), lea o lo o faamauaina i faamaumauga a le Faalapotopotoga, e 24,000 eka. E tatau lava ona siaki pe sao pe leai nei faamaumauga ae pe o fea foi e i ai nei fanua. O le luitau ua feagai nei ma au, ona ua toe tolu (3) tausaga o le nofoaiga o lo o totoe, 2008, 2009 ma le 2010 ma e tatau ona taumafai e faamaea nei galuega ua faataatia ia Tesema 2010. O le faatinoga o le toe fuataga o fanua o le Malo, e le o se manao e taliagofie e o tatou tagata, aemaise lava i afioaga ma i latou o lo o nofoia ma faaaogaina nei fanua. E le o se tulaga talafeagai foi i le tatou aganuu ma le agaifanua ona faaaoga leoleo a le Malo mo le toe fuaina o fanua o le Malo, o lea na ou faatauaina ai le faaaogaina o le tatou lava aganuu e faatino ai lea matafaioi, e lelei mo le Malo, e lelei foi mo le atunuu atoa. O le mafuaaga lea na ou tofia ai le Komiti Galue e fesoasoani ia te au (i lalo o le Vaega 35 o le Faavae o Samoa – Article 35 of the Constitution gives the assignment of responsibilities to Ministers in writing by the Prime Minister with responsibility for any government department or subject). O lo o totoe pea vaega e lei maea ona o le utiuti o fuafanua. E tele foi lisi o fanua na toe tuuitiitia ma maua ai nisi o eleele i Falelauniu ma Tafaigata ua nonofo ai nei nisi o le atunuu. 3(e) Fuataga o Eleele o le SLC i Upolu ma Savaii Ua maea le toe fuaina o eleele o le Faalapotopotoga o Eleele a Samoa, pe tusa o le 75%, i Upolu ma Savaii. O le aofai la pe tusa o le 25% o eleele e lei toe fuaina – Upolu: Tapatapao, Aleisa, Faleasiu, Fasitoo-uta ma isi fanua o lo o tutusolo; Savaii: Taga ma Salailua. I eleele na toe fuaina o le SLC, na iloa ai e i ai eleele o le Malo ua maea ona fai i ai faaiuga a le Faamasinoga o Fanua ma Suafa ma ua avea ai nei eleele e i latou na finau ai. O isi foi eleele ua fai ai pule faamau a nisi o le mamalu o le atunuu. O nei tulaga i faaiuga a le Faamasinoga o Fanua ma Suafa i luga o eleele o le Malo ua nofoia e aiga na faia nei faamasinoga, na faatonuina ai loa le Pulega a le SLC e galulue faatasi ma le Ofisa o le Loia Sili ina ia faatino nei galuega i ala o le Tulafono, ia soloia ai nei faaiuga ae faamau pea le resitalaina o fanua i le Malo, i lalo o faamaumauga a le SLC. E i ai foi eleele o le Malo i lalo o le SLC i se tasi o afioaga i le Vaimauga i Sasae ua latou faatauina atu nisi o nei fanua i tagata ma isi afioaga i auala faa-alatua. Ua maea ona toe faasao nei fefaatauaiga. Lau Afioga i le Fofoga Fetalai, ana le toe fuaina fanua o le Malo, semeamanu e lē mafai ona iloa nei auala ua faamatapoto ai e nisi fanua faitele o le atunuu atoa. 3(i) Fesuiaiga o Eleele o le SLC ma le Komiti o Eleele (Land Board) Lau Afioga a le Fofoga Fetalai, mo le silafia e lenei Maota faapea le faafofoga tapuai mai a Samoa, i le maea ai o le amataga o le toe fuataga o fanua o le SLC, na faia ai le faaiuga a le Kapeneta [FK(07)29, aso 1 Aokuso 2007] i fesuiaiga o nisi o fanua o le SLC ma le Komiti o Eleele and vice 1749 versa. O nei fesuiaiga o eleele, ua faagasolo ai ina faaitiitia le aitalafu a le SLC i le Malo. O isi fesuiaiga o eleele o le SLC ma le Malo (Land Board) mulimuli ane ua mama ai nei le aitalafu, $21,286,762.00, a le SLC i le Malo. O nisi ia o galuega na faaaoga i ai le Komiti Galue a le Minisita atoa ai ma le mataalia o le Pulega ma le aufaigaluega a le Faalapotopotoga o Eleele o Samoa i le toe fuaina o se vaega tele o fanua o le atunuu atoa. 3(o) Atinae taua mo le agai i luma o le SLC mo le tautuaina o le Atunuu i. Faaleleia o le Flea Maketi i Savalalo ma le fausia o maketi i Salelologa ma Vaitele e pei ona faatonuina e le Kapeneta [FK(06)28, 02 Aokuso 2006; FK(07)47, 12 Tesema 2007 ma le FK(10)12, 31 Mati 2010]; ii. Faalelei le Malae Tapolo i Faleata mo Taaloga Tapolo faava-o-malo, Samoa Classic ma le Samoa Open (2008-2009); iii. Fausia o le ofisa autu/tumau o le SLC i eleele o le Faalapotopotoga i Tuanaimato, Faleata [FK(10)29, 26 Iulai 2010]. 3(u) Faaleleia o le Flea Maketi i Savalalo ma le Fausiaina o Maketi i Salelologa ma Vaitele Lau Afioga i le Fofoga, tasi lenei o vaega o lo o mamafa i ai fautuaga a le Suetusi Sili faapea le Komiti o Ofisa o le Palemene, e „aua ne‟i soona faia nei atinae e maumau ai tupe a le Malo. O le silasila mamao a le Malo, e pei ona faamaonia e le Kapeneta i FK o lo o taua i luga, i le faatinoga o ana atinae (investment), ia maua ai ni avanoa mo tagata lautele o le atunuu e fai ai a latou pisinisi e tausi ai aiga, tautua ai nuu ma ekalesia aemaise lava ia i latou e maualalo lo latou tamaoaiga. O le Flea Maketi i Savalalo [FK(06)28, 2 Aokuso 2006] e sili atu i le 300 aiga ma faleoloa laiti o lo o fai ai a latou pisinisi i lea nofoaga. E toatele o tatou tagata o lo o faamanuiaina i lenei atinae. E faapea foi i le maketi i Salelologa [FK(07)47, 12 Tesema 2007]. O le tasi lenei o nofoaga o lo o tapuvaetasi i ai le aufaifaatoaga, aufaifaiva, aufaipisinisi laiti i le motu tele i Salafai. Ua amata foi ona toatele i latou ua agai atu e faaaoga le maketi i Vaitele [FK(10)12, 31 Mati 2010]. O le a tele le aoga o lenei maketi pe a maea le fausiaina o le uafu faava-o-malo i Vaitele/Vaiusu i le lua po o le tolu tausaga o lumanai nei. O nei atinae e lei fausiaina mo na o se taimi puupuu, o le vaai mamao a le Malo mo ona tagata aemaise lava tupulaga lalovaoa o Samoa i le agai atu i le lumanai ma le atinaeina o latou aiga. O nei atinae uma o lo o fesoasoani tele i le faataaviliga o lo tatou tamaoaiga ona ua toatele tagata ua maua/o le a maua ai a latou galuega. 1750 3(f) Atinae o le Malae Tapolo i Faleata O le faaleleia o le Malae Tapolo i Faleata mo Taaloga Tapolo Faava-o-malo a le Samoa Classic ma le Samoa Open, 2008-2009, o le sao o le SLC i le faalauiloaina o Samoa o se Tourist Destination aemaise foi le faaaogāina e ō tatou tagata e faamalositino ai. O lo o faaaogaina foi e Ekalesia ma Faalapotopotoga e fai ai a latou sailigatupe mo atinae fai a Ekalesia ma Nuu. O le isi fale o le SLC i Tuanaimato, ua avea o se tasi o Fale e faaaoga i le Fonotele a le Lalolagi (SIDS) lea o le a usuia mai i Samoa ia Setema 2014. 3(g) Fausiaina o le Ofisa Autu o le Faalapotopotoga o Eleele a Samoa i Tuanaimato, Faleata O fale tuai sa i ai le Ofisa o le SPREP ae lei siitia i le Ofisa fou i Vailima, sa faaaoga e le Faalapotopotoga o Eleele. O se nofoaga (location) na matua aoga tele ona o le toatele o pisinisi nofo lisi i eleele o le Faalapotopotoga i totonu o le Industrial Zone o lo o i ai lea i Vaitele-tai, e taugofie ma faigofie mo le aufaipisinisi mo le totogiina o lisi ma isi mataupu e manaomia ai le fesoasoani a le SLC. I le maea ai o le faaiuga a le Kapeneta e faatau motu fanua i totonu o le Industrial Zone i le Aufaipisinisi Tumaoti [FK(07)42, 7 Novema 2007], ua faasolo ai foi ina taugata le faaaiga-lua o le Faalapotopotoga i lona Ofisa i Vaitele-tai ma le isi vaega o le aufaigaluega i Tuanaimato, Faleata. O le autu lea na fuafua ai loa le fausiaina o le Ofisa Tutotonu o le Faalapotopotoga o Eleele a Samoa i Tuanaimato i le taulotoaiga o le 2010. O le faamoemoe o lenei fuafuaga, ia taugofie ma faigofie ona faatino galuega fai a le Faalapotopotoga mo le tautuaina o le atunuu i se nofoaga se tasi. O le tau atoa na fausia ai lenei fale e $3,355,000.00 (ie, tau amata - $2,620,000 + $355,000 variation No.1 + $380,000 vaevaeina o ofisa (office partitioning) ona faaopoopo lea i ai ma ona totoga: o le lifi e $490,000.00 ma ea malulu (split unit air conditioners) e $260,000.00. Ona o lo o laga e le Komiti o Ofisa o le Palemene lenei mataupu, o le a ou tali atu ma faamalamalama vaega o lo o taua e le Komiti i le vaega o lo o mulimuli mai o lenei tautalaga. 4. FAALAPOTOPOTOGA O SAMOA (SROS) SUESUEGA FAASAIENISI A I le faaiuiuga o le nofoaiga o le Palemene 2001-2006, na pasia ai e le Maota lenei le Tulafono Autu (Tulafono o le Inisetiute o Suesuega ma Atinae Faasaienisi a Samoa 2006) e faavae ai lenei Inisetiute (RDIS). Na toe teuteu le Tulafono Autu ia Novema 2008 ma toe suia ai loa le igoa o le Inisetiute i le Faalapotopotoga o Suesuega Faasaienisi a Samoa (SROS) ina ia atagia ai le lautetele o vaega o mataupu faasaienisi e mafai e le SROS ona fai i ai ana polokalame o suesuega. O le faavaeina o le SROS i le taulotoaiga o le 2006, o se tasi foi lea o luitau na feagai ma le Malo i le nofoaiga talu ai. E pei lava ona silafia, so o se mea fou lava, e i ai lava matega i finagalo o tagata ma e le mafai lava ona tatou faamalieina ia finagalo sei vagana ua fua mai nei atinae. O vaega taua la sa taumafai i ai le Malo na mafua ai ona faavae lenei Faalapotopotoga pei ona otooto atu i lalo: 1751 (a) Ina ia saili ni saienisi e i ai ni agavaa faapitoa ma faailoga talafeagai, i latou ua matutua i le saofaiga a saienisi faava o Malo i le mea tonu lava o lo o finagalo i ai le Malo e fai; (e) Faalelei ni fale o i ai (fale tuai sa faaaoga e le Matagaluega o Faatoaga) i Nafanua e amata ai galuega a le Faalapotopotoga fou; (i) Ia faatulaga ma faagasolo loa oka o ituaiga o masini talafeagai (lab equipment etc) e faaaogaina i suesuega faasaienisi; (o) Fai auauai ni fale fou e fuafua i le cashflow a le Malo, e faatele i ai le operation a le SROS ia meet ai tulaga aloaia faava o Malo (international standards); (u) Ia filifili ni oloa (products) mai fua o a tatou faaeleeleaga e develop ai ni finished products ina ia faatupulaia ai le confidence o i latou o le a faigaluega i lenei Faalapotopotoga Faasaienisi ma amata ai ona faasauni le tatou case mo le accreditation o le SROS i totonu o le lima tausaga (2006-2010) mai Faalapotopotoga ua matutua ma ua aloaia ma amanaia i tulaga faava o Malo i le faiva faasaienisi i Niu Sila po o Ausetalia; (f) Ia avea galuega faa-saienisi (individual research assignments) ia amanaia e iunivesite faava o Malo e maua ai credits a le aufaigaluega, pe a fuafua e toe faaauau a latou aoaoga mo nisi tikeri i luga atu; (g) O lenei foi atinae, o le a faaosofia ai alo ma fanau a Samoa latou te aoaoina mataupu faasaienisi aua o le a maua ai avanoa faigaluega, e le gata i le Faalapotopotoga o Suesuega Faasaienisi, Matagaluega o Faatoaga ma Faigafaiva ae faapea foi i le Private Sector, pe a tuuina i ai le tauaveina o le gaosia o oloa mai a tatou lava natural resources etc; (l) Taumafai le Faalapotopotoga e saili ni auala faapisinisi e maua ai tupe e tuuitiitia ai le faalagolago i le Malo. I se faapuupuuga lau Afioga i le Fofoga Fetalai, na ausia uma ia vaega e pei ona tolaualu atu i luga, e aofia ai ma le accredidation lea na faamanuiaina ai le Faalapotopotoga ina ua maea suesuega a saienisi mai Niu Sila ma ua mafai ai nei ona faafoe lava e le SROS galuega, e afua mai ia Tesema 2010, ia sa masani ona tuuina atu a le Malo ma Pisinisi Tumaoti i Ausetalia ma Niu Sila e aumai ai le certification. Ua le gata ina taugofie ai tau o ia galuega ae ua puupuu ai foi le taimi e faatali ai ia certification. Lau Afioga i le Fofoga Fetalai, o le tasi lenei o atinae a le tatou Malo o le a matua fesoasoani tele i le faatupulaia o le tamaoaiga. O le a mafai ai ona saili ai nisi auala fou e fausia ai oloa mai fua o a tatou faaeleeleaga e faaitiitia ai oloa mai fafo, o le a tele ai foi galuega mo o tatou tagata ma faaitiitia ai foi a tatou tupe e totogi atu i fafo. E mafai foi ona auina atu nei oloa i fafo (export) pe a tele atu oloa fausia i totonu o le atunuu nai lo oloa tatou te manaomia. O lo o silasila pea le Malo po o ai se isi o Pisinisi Tumaoti (Private Sector) e mafai ona faatuina se fale gaosi oloa mo products ia ua maea ona develop (falaoamata mai le ulu, biodiesel mai le popo ma le suauu mai le avoka) e le SROS. A leai loa se toa e tulai mai na te faia se tasi o ia atinae, ua alagatatau loa i le Malo ona amatamea ae fuafua ai se taimi e faamatuu ai nei atinae i le Private Sector i se taimi mulimuli ane. 1752 5. FAALAPOTOPOTOGA O MAVAEGA TAUSI A SAMOA (UTOS) Lau Afioga i le Fofoga Fetalai, o le Faalapotopotoga o Mavaega Tausi a Samoa na faavaeina ia Fepuari 2010 i le faaiuga a le Kapeneta [FK(10)01, 20 Ianuari 2010]. Ua silia i le 30 tausaga o tau foufou se itutino faapenei e mafai ai e o tatou tagata lautele ona umia ni sea i ni atinae tetele faapisinisi i totonu o Samoa. Muamua atu, na o latou lava e mauoloa sa latou mafai ona umia sea i kamupani tetele nei. I le maea ai o faiga palota ia Mati 2011, na tuuina mai ai le Faalapotopotoga o Mavaega Tausi a Samoa i lalo o au matafaioi. I faamatalaga tusitusia (briefing notes) na tuuina mai ia te au i le vaiaso na sosoo ai e le Komiti Faatonu ma le Pulega, o vaega nei na ou maitauina. I. O le aofai o le aufai iunite (unit holders): 150 II. O le aoga (value) o le iunite e tasi, e $0.97 mai le $1.00 na amata ai. III. Aofaiga o tupe i le account a le Trust Portfolio: $1,315,396. IV. Aofaiga o tupe i le Investment Portfolio Account: $500,000. V. Faatupega o le Faalapotopotoga o Mavaega Tausi (Pulega) ma le Komiti Faatonu, o lo o totogi e le Malo i tausaga taitasi – 2010, 2011, 2012/2013. Afioga Hon Aeau Peniamina Leavaiseeta: Lau Afioga i le Fofoga Fetalai, ua leva le po. Po o le a se tofa i lau Afioga, ae na o sina mea laitiiti lava lea e fia fesili atu ai i lau Afioga ona o le tatou mataupu ua ese lava. FOFOGA FETALAI: Malie lau Afioga i le Sui Taitai o le Itu Agai ou te le i…… Afioga Hon Aeau Peniamina Leavaiseeta: O le a uma mai? FOFOGA FETALAI: Malie o lea o le a lamalama faaiu le saunoaga a le Minisita. Malilie sui usufono mamalu, leaga o lea ou te maitau atu lava o lea tou te tutulai mai…… Afioga Hon Aeau Peniamina Leavaiseeta: E leaga e sese foi le tatou mea lea e fai, ae lelei. FOFOGA FETALAI: Aeau, e tumu i le ava atu, o lea lava ou te taumafai e tautata i le moa o le ala i le faasologa o le tatou mataupu lenei. A oo nei ina maea le saunoaga a le Afioga i le Minisita, ona outou malamalama lea i le mea lea ou te taumafai e faataatia ai le tatou mataupu i le po lenei, ona malamalama loa lea o felafolafoaiga ma manino, ma agai a outou saunoaga i le saunoaga a le Minisita lea e fai mai nei e aafia ai le Lipoti, aafia ai le Lipoti a le Pule ma Suetusi Sili, aafia ai foi ma le Lipoti a le Komiti, ae e tatau ona aumai se faamalamalamaga. O le ala lea o lou faatagaina o le mea lea ina ia aumai se faamalamalamaga a le Minisita mo le taimi lenei, ae se i soalaupule le tatou mataupu ona manino lea ma malamalama. E le taotaomia outou finagalo, ae onosai mai o lea ua uma ona fai le tatou polokalame, seiloga e uma le mataupu lenei faatoa tatou taape i le po lenei. Tulai mai lau Afioga i le Minisita o Tupe. E talosaga atu foi ma le agaga faaaloalo, ni a fa au i lou finagalo ina ia tuutuu i le auala puupuu aua o lea e 1753 maua lou avanoa mulimuli ma le fetaliaiga i totonu o le tulaga o felafolafoaiga. Afioga Hon FAUMUINA TIATIA FAAOLATANE LIUGA: Faafetai i lau Afioga i le Fofoga Fetalai mo le avanoa. O lea ua faasolosolo atu lava ina uma. VI. Fuafuaga a le Komiti Faatonu ma le Pulega e saili ai se $40miliona i totonu o le tolu tausaga. E faavae i luga o mataupu ua taua i luga, na faatonuina ai loa le Komiti Faatonu ma le Pulega i vaega nei: I. Ia fai ni polokalame faalauiloa/faatosina e siitia ai le aofai o le aufai iunite ia maua le 1,000 i totonu o le 24 masina. II. Saili ni auala e toe faafoi (restore) ai le value o le iunite i le $1.00 po o luga atu i totonu o le ono (6) masina. III. Na o le lua tausaga faaletupe (2011/2012 ma le 2012/2013) e faaauau ai le totogiina e le Malo o tupe (grant) e totogi ai galuega fai a le Faalapotopotoga. E tatau ona self-support le UTOS ia Iulai 2013. IV. Faaitiiti mai le piriota mai le tolu tausaga i le tasi le tausaga e saili ai e le Komiti Faatonu ma le Pulega le $40miliona ma ou te fesoasoani i ai i le polokalame lea. V. Ia fai ni tufatufaga (dividends) i totonu o le lua tausaga (2012 ma le 2013) e le gata e faaosofia ai le fiafia o le aufai iunite ae faaopoopo ai foi nisi sui fou. Lau Afioga i le Fofoga Fetalai, ua ausia uma matatia na faataatitia i taimi faatulagaina: I. Aofai o le aufai iunite ua i ai nei: 1,223 II. Aoga (value) o le iunite ua i ai nei: $1.46 (ina ua maea tufatufaga tupe e lua) .15 III. Aofai o tupe o le Trust Portfolio ua i ai nei: $29,189,368 IV. Aofai o tupe teu faafaigaluega (Investment Portfolio) ua i ai nei: $71,809,762 V. Na faamuta fesoasoani tau tupe a le Malo i le aso 30 Iuni 2013 (self support le UTOS, 1 Iulai 2013). VI. Na ausia le aofai e $40miliona i totonu o le 12 masina ma ua tulai mai nei le tuufaatasiga o tupe a le Pulega i le aofaiga atoa e $100,999,130 i le taimi nei. Ua maea foi ona tuuina i le Komiti Faatonu ma le Pulega le isi luitau (target) e saili ai i totonu o le 18 masina (Ianuari 2014 – Iuni 2015) le isi $100miliona po o le aofai atoa o portfolio e lua i le $200miliona ina ia faamalosia atili ai le atinaeina o Faalapotopotoga Tumaoti a le Malo (SOEs) aemaise lava i le refinancing o a latou aitalafu (loans) i Faletupe o Fefaatauaiga ona o le maualuga o tului, ma faatupe ai nisi atinae mo le manuia lautele o tatou tagata. O le faamoemoe ia avea le UTOS o le Faletupe (Banker) mo Faalapotopotoga Tumaoti a le Malo (SOEs). Mo le silafia e lenei Maota, o lea foi ua faagasolo le toe faatulagaina (restructure) o le Faletupe o Atinae aua le lagolagoina o le Private Sector i ana ia foi atinae. Ua taofia foi le 1754 VII. toe foreclose ina o ni pisinisi ua faigata ona totogi a latou aitalafu ona ua faaletonu tupe maua ona o aga ma tulaga faaletonu o lo o i ai nei le tamaoaiga o le lalolagi, seia maea nei fesuiaiga. E lua tufatufaga o tupe (dividends) ua maea ona faatinoina $0.07 i le 2012 ma le $0.08 i le 2013. O le isi aoga tele o le UTOS, ua siitia ai le tului e maua mo tupe teu faavaitaimi a tagata taitoatasi po o kamupani, mai le 2.75% i le 6% ae ua pau mai ai foi i lalo le tului mo faaunegatupe i le 10% po o lalo ifo foi i Faletupe o Fefaatauaiga. Lau Afioga i le Fofoga Fetalai, e le tupu lea mea pe ana le manuia taumafaiga a le UTOS e pei ona i ai nei. O se faamamaavega tele mo le aufaipisinisi ma tagata lautele. Lau Afioga i le Fofoga Fetalai, o le ata lapoa (pig picture) lena o vaega lautetele na o nisi o atinae o lo o taumafai i ai lo tatou Malo. 6. LIPOTI A LE SUETUSI SILI Lau Afioga i le Fofoga Fetalai, ua maea ona tali le Pulega a le SLC i le tele o vaega na laga e le Suetusi Sili i le Vaega 1, 2, 3, 4, 5 ma le 6. O le Vaega 1 ou te toe fia faaopoopo i ai. I le aotelega lava o le Lipoti a le Suetusi Sili, e lelei le Lipoti (“unqualified”). 6(a) Tupe Maua Fuafuaina – e lei ausia le $11miliona tala. O tulaga masani ia i so o se fuafuaga pe a faatulaga Tala o Tupe a Faalapotopotoga, e oo foi i Tala o Tupe a le Malo e faataatitia ai matatia o fuafuaga o tupe maua, e faapea foi tupe alu. I fuafuaga la o matatia o tupe maua a le SLC i le 2008/2009, na fuafua ai tupe maua mai fanua ua nofoia nei e afioaga mavae ma ua maea foi ona faamaonia e le Kapeneta, FK(07)42, 07 Novema 2007, FK(08)28, 23 Iulai 2008 ma le FK(08)34, 3 Setema 2008. O afioaga o le Vaimauga i Sasae faapea foi nisi o afioaga o Faleata i Sisifo, e lei totogia tau o fanua i le tausaga 2008/2009 e pei ona faamaonia e le Kapeneta. Ina ua faamaonia foi e le Kapeneta e faatau motu fanua o le SLC i le Industrial Zone i Vaitele mo le atinaeina o pisinisi tumaoti, na faapena foi ona faaopoopo tau o nei fanua i tupe maua fuafua i le tausaga 2008/2009. Mulimuli ane, na toe talosaga mai le aufaipisinisi laiti ma i latou e maualalo lo latou tamaoaiga e tuu atu se lima tausaga e totogi ai o latou fanua ae faaauau pea ona totogi a latou lisi ma toese mai i le tau o le fanua. Na talia foi e le Komiti Faatonu ma le Kapeneta lea talosaga. O le afa (1/2) eka foi i Tauese o eleele o le SLC lea ua faaaoga nei e le Matagaluega o Leoleo, na fuafua foi e maua ai le $2.5miliona tala, e lei taunuu foi lena fuafuaga i le tausaga faaletupe 2008/2009, ma na le ausia ai le $11miliona tala o tupe na fuafua. O aga masani ia o fuafuaga i le lumanai, na o le Atua na te silafia mea tonu e tutupu i le lumanai. Ua maea foi ona tali le Pulega a le Faalapotopotoga o Eleele i mafuaaga ma e lei talia e le Komiti. 6(e) Tupe Faaalu Fuafuaina O tupe faaalu fuafuaina e $2.4miliona na sili atu ai le tupe faaalu nai lo tupe na fuafuaina. I tupe faaalu na fuafuaina mo le 2008/2009, e lei tuuina i ai le tau o le faaitiitiga o le aoga (depreciation) o aseta a le Faalapotopotoga, e 1755 $1.338miliona tala, e faapea foi ma tului a le Faletupe i luga o aitalafu a le SLC, e $608,101 tala. Lau Afioga i le Fofoga Fetalai, i le aotelega lava o nei mau transactions, o tupe mama faasili ua aveese ai lafoga na ausia e le Faalapotopotoga o Eleele mo tausaga taitasi, o lo o taua i lalo: 2006: $376,281; ) 2007: $350,927; ) ua maea ona ave 2008: $399,277; ) ese lafoga 2009: $173,080; ) 2010: (91,542 - pau ona o le tausaga lea na totogi ai i le Siva Afi le taui e $345,135.00, o le vaega o lo o totoe o lana lisi ona ua manaomia e le Malo le fanua mo ana atinae (TATTE Building). O le manumalo foi o le Siva Afi, na afua i le faatamala o le Faamasino. Sa tatau ona faamanino lelei le faapogai o lana iuga na malo ai le Malo. Na toe soloia e le Faamasinoga o Talosaga ona o le lē manino o le faavae o le iuga na fai. 7. MATAUPU NA LAGA E LE KOMITI O OFISA O LE PALEMENE. 7(a) Faatauina o le Loli ma le Masini Vili Vai a le Faalapotopotoga o Eleele a Samoa. Lau Afioga i le Fofoga Fetalai, e leai se fuafuaga a le Pulega o le SLC e faatau se loli ma se masini vili vai mo le Faalapotopotoga ona e le o sana matafaioi lea. O le faataua na ave e le Faalapotopotoga i tagata ma tupe, peitai, ina ua tali mai le Pulega o le Suavai, e le o mautinoa se taimi e avanoa ai le latou masini vili vai (a le SWA) ona o lo o feagai i latou ma galuega faapaaga ma le Iuni a Europa, o le EDF9/EDF10, lea sa fuafua le faamaeaina o ana polokalame ia Tesema 2013. O le polokalame lea mo le viliina ma le taiina o paipa vai mo le suavai taumafa mo nisi o afioaga i Savaii. A fua la i le taimi lea ua tau mai e le Pulega o le Suavai, pe tusa e lima tausaga e faatali ai le viliina ma tai le vai mo aiga i Falelauniu, e taugata tele mo le Faalapotopotoga le lauina o le suavai mo aiga pe tusa o le 150 i le lima(5) tausaga. O le suavai o se tasi o oloa taua ma manaomia tele mo le soifua o le tagata ma o le mea tatau ona saili se auala taugofie e ave ai se suavai mo aiga e 150 po o le 1,500 tagata i Falelauniu. Na ave le faataua a le Komiti Faatonu ma le Pulega i tagata, e faapea foi le faasaoina o tupe a le Faalapotopotoga. E 50 loli vai e manaomia i le aso, tolu (3) aso i le vaiaso, $250, e 3,000 lita i le uta e tasi, o le tau e lau ai le vai i le vaiaso e $37,500 mo le tolu (3) aso. E 52 vaiaso i le tausaga x $37,500, o le aofai o le tau e lau ai le vai i Falelauniu e $1,950,000 i le tausaga. A lima (5) tausaga e lau ai le vai mo Falelauniu, e $9,750,000 – e taugata tele mo le Faalapotopotoga. Mo le silafia e lenei Maota, na toe faatepa le Komiti Faatonu e le Pulega o le SLC i le faafitauli lava lenei na matua afaina ai vaevaega o fanua a le Malo i Vaitele-fou, toetoe atoa le sefulu (10) tausaga e lei taia ma tosoina le suavai. O vaevaega i Vaitele-fou, e ova i le 900 kuata eka mai le 1995/1996 ae faatoa toso le eletise i le 2000/2001, faata auala i le 2003/2004 ae tai ma toso le vai i 1756 le faaiuga o le 2004. O le ala lea na fai ai le fautuaga a le Pulega i le Komiti Faatonu e faatau se loli ma se masini vilivai e vili ai se vai (borehole) e lau ai lava e le SLC vai mo vaevaega i Falelauniu, e taugofie mo le Faalapotopotoga, e faatali ai le avanoa o le Pulega o le Suavai. O le tau o le loli ma le masini vilivai e US450,000.00 tala Amerika (e lei tuuina i ai lafoga), e taugofie atu i lo le lauina o le suavai e le Pulega o le Suavai mo aiga i Falelauniu i le lima tausaga, e $9,750,000.00, ae o se galuega e le tumau. A fua la i le tau o le loli ma le masini vilivai a le Faalapotopotoga, e US$450,000.00 = SAT$1,200,000.00 toese ai le $300,000.00 na maua i galuega na faaaoga i ai le loli ma le masini vilivai, ma le tau na vili ai le borehole i Falelauniu e $100,000.000 tala ona totoe ai lea o le $800,000.00 o le tupe faaopoopo i ai ma lafoga. O le faamatuu ese atu e le Faalapotopotoga o Eleele o le loli ma le masini vilivai i le Pulega o le Suavai [FK(13)34, 18 Setema 2013] o se tulaga talafeagai lea. O le tupe na faasaoina e le Faalapotopotoga i le faatauina o le loli ma le masini vilivai e sili atu ma le valu $8miliona tala. O se faaiuga lelei ma le atamai na faia e le Komiti Faatonu ma le Pulega a le Faalapotopotoga o Eleele e faatau ai le loli ma le masini vilivai ona o le tele o tupe ua faasaoina ai. O le faatauina o le loli ma le masini vilivai, e le o se faiga fou. Ana le faatau maia foi e le Faalapotopotoga o Eleele ana ia lava masini sua eleele, e le mafai foi ona amatalia ai ana galuega fai i le 1993, e le vave maea ona tapena le Malae Tapolo ma isi foi vaega i le teuina o le fanua atoa ma le fausia ai o malae taalo uma na vave saunia ai i tatou mo taligamalo o Taaloga a le Pasefika 2007. E le o se faiga fou le umia o masini e le Faalapotopotoga o Eleele. 7(e) Tupe na Faaalu i le Ofisa o le Minisita O le fale o le Malo i Tamaligi (ex NZ High Commission), sa faaaoga e se tasi o vaega a le Matagaluega o Punaoa Faalenatura ma le Siosiomaga ae lei siitia mai i le Maota o le Faletupe o Atinae a Samoa i le 2008. O le fale lea ua ova ma le 40 tausaga lona matua ma ua tele foi ina tuai ma pala le tele o ona vaega. E leai se rent e totogia i le faaaogaina o le Fale lea o le Malo e pei o isi ofisa uma o le Malo, na o le toe faaleleia o mea ua pala ma faamama/faalelei faifaipea o le ofisa (regular maintenance). O vaega e manaomia ona toe faalelei, ia saogalemu le aufaigaluega ma faatumau le aoga (value) o le aseta a le Malo. Talu ai le fuafuaga e siitia atoa le aufaigaluega a le MNRE i le Fale o le DBS [FK(07)15, 3 Me 2007 ma le FK(07)41 31 Oketopa 2007], e manaomia ai se vaegatupe tusa e $2miliona mo lea faamoemoe, na le mafai ai e le Matagaluega ona faatino le galuega toe faalelei o le Fale o le Malo i Tamaligi ona na ave le faamuamua a le Matagaluega ma le Minisita i le tuufaatasia o le aufaigaluega a le MNRE i se nofoaga se tasi mai nofoaga e fitu sa i ai (Tamaligi, Matautu-tai, Vaiala, Motootua, Fale tuai o Molesi, Vailima ma Mulinuu) mo le tautuaina o le atunuu ma taugofie mo vaega uma (Malo ma tagata lautele). Lau Afioga i le Fofoga Fetalai, o le faaleleia o lenei aseta a le Malo, o le galuega e tatau ona fai ina ia faatumau ai pea le aoga (value) o lenei aseta, po o ai lava e faaaogaina lenei fale o le Malo. E tatau foi ona lelei le nofoaga e toai taunuu i ai le mamalu o le atunuu e afifio atu mo a latou mataupu e manaomia ai le fesoasoani a le Malo. E leai se tau (rent) o totogia i le 1757 faaaogaina o le fale lea e pei o isi fale uma o le Malo. Na o le tau lava o maintenance ma repairs ona ua leva le fale. 7(i) Tupe Faaalu mo le Ofisa o le Minisita O tupe sa fai ma sao o le SLC i galuega fai a le Ofisa o le Minisita e aofia ai le: I. Tausia o taavale a Minisita Lagolago ma le taavale e service ai le Ofisa o le Minisita (o taavale uma a le SLC); II. Meaafale mo le Ofisa o le Minisita Lagolago ma le Technical Adviser; III. Pepa ma mea e faaaoga mo galuega faaofisa (office stationery) mo galuega e faaaoga ai le Ofisa o le Minisita e fai ai Cabinet submissions mo le SLC ma isi galuega tau tulafono i mea lava tau eleele; IV. Isi mea faaopoopo mo galuega i le ofisa, e pei o vaitusi (toner/ink) e faaaogaina mo masini faa-ofisa ma le faamamaina o le ofisa. O tupe alu masani lava, e le o ni vaegatupe fou. 7(o) Komiti Galue I le toe fuaina o fanua o le Malo, e le o se galuega e alo tamala i ai se isi ona o mea nei o eleele ua tele soifua ua maumau ai. E leai foi sou manatu e faaaoga leoleo a le Malo e fesoasoani ina ia faia ia galuega ona e le lelei mo le Malo, e le lelei foi i le tagai mai a le atunuu aemaise lava i tala e puaina atu i fafo. Na ou faatauaina ai le aganuu ma le agaifanua a Samoa, ma o lena na ou tofia ai le Komiti Galue, o le aufaiupu o nuu aemaise lava i afioaga o lo o i ai eleele o le Malo (i lalo o le Vaega 35 o le Faavae o Samoa) e galulue faatasi ma au ma le Pulega a le SLC e toe fua ai fanua o lo o faaaoga ma nofoia e nisi o afioaga, e faapea foi le aufaipisinisi ma le aufaifaatoaga. E le tau tolaulauina le aoga o le galuega fai a le Komiti Galue na fesoasoani ai i le Minisita, le Pulega ma le aufaigaluega a le SLC i le toe fuaina o nei eleele e aia uma ai tagata o Samoa. O le isi aoga tele o le Komiti Galue (e aofia ai ma le Komiti o le Taulaga i Salelologa), ua iloa ai isi fanua o le Malo ua fai i ai faaiuga a le Faamasinoga o Fanua ma Suafa faapea foi ma Pule Faamau. Ua maea foi ona faamamaina ai ma le aitalafu a le SLC e $21,286,762.00 i le Malo ma ua i ai nei tupe mama a le SLC i le Malo e $15.9miliona tala, e ala i le toe fesuiaiga o fanua ua maea ona toe fuaina o le SLC ma le Komiti o Eleele (Land Board). Na faamaonia foi e le Kapeneta le tele o fautuaga mo le faaaogaina o nei eleele e le gata mo afioaga o lo o nofoia ia eleele i tulaga faaleaganuu a o eleele o fai ai faatoaga ma isi atinae a le mamalu lautele o le atunuu, faapea foi eleele mo atinae a le Malo. O lo o taua i lalo faamaoniga a le Kapeneta i le anoanoai o nisi o galuega fai a le Pulega ma le Komiti Galue: (i) FK(07)29, 01 Aokuso 2007 – “Faafesuiaiga o Fanua o le Faalapotopotoga o Eleele o Samoa (SLC) ma le Komiti o Eleele a le Malo (Land Board)”; 1758 (ii) (iii) (iv) (v) (vi) (vii) (viii) (ix) FK(07)42, 07 Novema 2007 – “Eleele/Fanua o le Malo o lo o ua nofoia e nuu mavae i le talafatai i Apia (Letogo – Vaitele)”; FK(08)09, 12 Mati 2008 – “Siitia o le afioaga o Sogi i fanua o le SLC i Falelauniu”; FK(08)28, 23 Iulai 2008 – “Feagaiga mo le faatauina atu o fanua i afioaga mavae”; FK(08)34, 03 Setema 2008 – “Toefetuunaiga o tau o fanua mo nuu mavae (Letogo, Vailele, Fagalii, Vaitele ma Saina)”; FK(09)20, 27 Me 2009 – “Faatauina atu o fanua lisi e avea ma fanua faaleaganuu”; FK(09)29, 12 Aokuso 2009 – “Fuaina o fanua o le Malo i Lata – Savaii”; FK(09)29, 19 Aokuso 2009 – “Fuaina o fanua o le Malo i Lata – Savaii”; FK(10)18, 11 Me 2010 – “Faiga Faavae mo le Faaaogaina o fanua o le Malo”; E tele foi fanua o le Malo i lalo o le SLC o lo o nonofo ai le toatele o tagata i Tapatapao ma Aleisa e lei toe fuaina ma e toatele foi aiga o lo o nonofo i nei fanua (ua latalata i le 100 tausaga) o lo o nofo aitalafu foi se vaega o nei aiga i le SLC. Ona o nei fanua e aia uma i ai tagata o le atunuu, ua alagatatau ai ona toe fua ma vaevae nei eleele tai 5 eka i le poloka ma tuu atu ai se avanoa i isi tagata o le atunuu…. Afioga Hon Fiame Naomi Mataafa: Faamolemole lava lau Afioga i le Fofoga Fetalai, ua amata ona vevela le tatou Maota pe ua i ai se mea ua tupu i le tatou ea malulu. FOFOGA FETALAI: E leai, e faamalulu atu o lo o galulue mai ai technical people la e tau faagaoioi mai le tulaga lea, e le o toe mamao ae toe faaolaina mai. Tulai mai lau Afioga i le Minisita o Tupe. Afioga Hon Palusalue Faapo II: Lau Afioga i le Fofoga Fetalai, na ona fia fesili atu lava i lau Afioga i le Minisita po ua tai maea le saunoaga? FOFOGA FETALAI: Ia, e manatu e le o toe mamao e vaai atu o la e ua faaiuiu o la e ua oo i le… Afioga Hon Palusalue Faapo II: Ou te alofa atu i le Afioga i le Palemia ua maalili. FOFOGA FETALAI: Ia, o lea ua ola mai. O lea ua ola mai le tatou ea. Tulai maia e faaiu mai le saunoaga lau Afioga i le Minisita. Afioga Hon FAUMUINA TIATIA FAAOLATANE LIUGA: Lau Afioga i le Fofoga Fetalai, o lea faatoa… ua afa lou tali atu i mea ia sa laga, ou te iloa po o le isi fa itula lea e totoe. Afioga Hon Aeau Peniamina Leavaiseeta: Lau Afioga i le Fofoga Fetalai, 1759 faamolemole lava, e leai o se mea e fia faamalamalama, sei malolo tasi si au uo. E te manatua foi lau Afioga, e lua lava mea sa ou taua analeila i lau faauilavea. Muamua, o le a le mea lea e lauga i ai? Lua, ua maumau le taimi. Ia sei silasila la oe, e leai ma se mea o le matou Lipoti o lauga i ai. FOFOGA FETALAI: Malie lau Afioga, o le ala lena Aeau o lea ou te avatua ai le avanoa. Silasila foi i lau folasaga na avatu i le amataga, e manino le mata o le vai pe a maea mai le folasaga a le Afioga i le Minisita ona tuuina atu lea o le faamalamalamaga o le mafuaaga ua ou faia ai le faaiuga e ave le avanoa i le Minisita. A maea loa ona fai le folasaga a le Minisita, o lo o i ai isi aiaiga o le a ou le tauina atu i le taimi lenei nei tei ua maea atu ona le toe ganeganea lea o se upu ou te toe fai atua. A o lea o le a lafo pea le avanoa i le Afioga i le Minisita ona faaauau ai lea o le tatou polokalame. E matua manino ma taatia i lagatonu le mea lea ou te fai atu ai. Afioga Hon Aeau Peniamina Leavaiseeta: Ua lelei lau Afioga, faafetai tele lava o lea ua ou maua, e pei se plan, fai sau lauga tele lava le mafaufau ae uma loa uma ma le taimi. Ua e iloa? Susuga Hon Tuilaepa Fatialofa Lupesoliai Aiono Neioti Sailele Malielegaoi: Lau Afioga i le Fofoga Fetalai, o le faiga lava lea o tagata e omai i totonu o le Fono lenei ae onana. O le tulaga lea e i ai, faatoa ou vaai lava lea i se le mafaufau ua faaali i le Maota lenei o se Minisita e tulai atu e fai sana Saunoaga Faa-Minisita ae taofiofi, tutulai mai. Ana leai le tou tutulai mai, ou te masalo ua toeitiiti uma. Sei tatou faalogologo. FOFOGA FETALAI: Ia, o le ala lea le tatou Maota, o lea ua….. Afioga Muagututagata Faamausili Auimatagi Peter Ah Him: Lau Afioga i le Fofoga Fetalai, na ona ou faamanatu atu lava i lau Afioga ma le Maota, o le matou Lipoti e 29 Matagaluega lea e i le Lipoti, ae tasi le Matagaluega a le Minisita. Pe ua mananao Minisita e 29, a uma le Afioga i le Minisita o Tupe saunoa uma outou? FOFOGA FETALAI: O lea ua maua lou finagalo Muagututagata. E le tau faamatalaina le mea lea e te atugalu mai ai, e le o se Lipoti foi e toe tau faamatalaina le mea lea e i ai le atugaluga o le Afioga ia Faumuina. O le ala lea o lou fai atu, malilie sui usufono, fai le mea lea ua ou fai atu ai, lafo pea le avanoa sei faauma mai le faamalamalamaga a le Afioga i le Minisita ona tuu atu lava lea e fai lo outou finagalo. Ua leai, leai se mea e tasi o lea ua ou avea le avanoa i le Minisita, e faapena foi le avanoa e avatu ia te outou. O lea sei maea lelei ona faamanino lea, pau lava lea o le faataatia i lagatonu o le amataga o le folasaga. O le folasaga lea e fai ona tatou agai loa lea e fai felafolafoaiga. Tulai mai le Minisita o Tupe. Afioga Muagututagata Faamausili Auimatagi Peter Ah Him: Lau Afioga ou te le o tetee i le Saunoaga a le Afioga i le Minisita. Ae na ona 1760 faamanatu atu, e 29, ae o lo o avanoa lava le tatou nonofo i inei i le aso atoa lenei. FOFOGA FETALAI: Ia, aua le popole. O le ala lea o le fai atu analeila o lo o lava le tatou taimi e faasolosolo ai, ona o le Minisita o lo o aafia tele i le Lipoti a le Okika ma la outou Lipoti, o lea e tatau ai ona tali mai. A maea loa, ona outou saunoa loa lea. Afioga Hon FAUMUINA TIATIA FAAOLATANE LIUGA: Lau Afioga i le Fofoga Fetalai, faafetai. O lea sa laga e latou po o le a le mea na faaaoga i ai le Komiti Galue. O lea o le a ou faamatala atu mea na faaaoga i ai ma le aoga na ala ai ona faaaoga. O lea la ua faamalau atu, ae o lona uiga e le o faafofoga mai si au uo, le sui usufono mo Falealupo. Ona o nei fanua e aia uma i ai tagata o le atunuu, ua alagatatau ai ona toe fua ma vaevae nei eleele tai 5 eka i le poloka ma tuu atu ai se avanoa i isi tagata o le atunuu i tulaga faa-lisi, e maua ai ni o latou fanua e nonofo ai ma fai ai foi ni a latou faatoaga/atinae. Mo le silafia e lenei Maota, o tau (rent rates) mo fanua lisi o le Malo, e tatau ona 5% o le tau (land valuation) o le fanua lisi e pei ona aiaia i le Tulafono (Lands Survey and Environment Act 1989). E leai se fanua lisi o le Malo o lisiina i le 5% ona e taugata ai mo nai aiga tau atiae. O le tau o le lisi lea o lo o faaaoga nei e 1% - 3% ona o le vaai lautele o le Malo i le atinaeina o pisinisi taitoatasi ma le aufaifaatoaga, po o eleele o lo o nofoia foi e aiga e leai ni o latou fanua i le taulaga. O le fesili, “O ai lea e solia le tulafono – o le Minisita po o le Kapeneta?” O le faautautaga tatau lena e silasila i ai le Malo mo le atinaeina o le atunuu lautele. O le faautautaga tatau lea po o le tofamamao faa-toeaina na faatulaga mai ai a tatou lisi mai lava i le uluai Faigamalo e tau mai lava i nei ona aso. 7(u) Tofiaina o le Technical Adviser Lau Afioga i le Fofoga Fetalai, i le taimi na muta ai le tofiga o le CEO a le SPGA (highly qualified Architect), o galuega sa ia fesoasoani ai i le SLCua amata ona faagasolo i le taimi lea. O le tofiga tuusao (direct appointment) o se tasi na ia faia “ata o ia galuega” ua amata faatino, o se laasaga talafeagai lea mo avanoa faigaluega e le tumau. O totogi o Pule Sili Lagolago e $80,000 i le tausaga, e taugofie lea i lo le totogi faatulagaina faa-konesale, e 8%-10% o le tau o le galuega, e taugata mo le SLC. (Guidelines for Government Procurement and Contracting, page 18, para C 4.05(e). O nei taiala e fanau mai i le Tulafono Autu o le Public Bodies Act 2001. E faataga ai le direct appointment. O lea foi tamalii ua tofia nei e le Kapeneta e avea ma Konesula o Samoa i Sini, Ausetalia. 7(f) Tofiaina o le Ofisa Fesoasoani Faapitoa (Executive Assistant) O le mataupu foi lenei na laga e le Suetusi Sili i le sueina o tusi a le SLC i le 2007/2008 ma ua maea foi ona tali ma faamalamalama i ai i lena taimi. Ona o lea ua toe laga le mataupu lea, mo le silafia e lenei Maota faapea le faafofoga a Samoa, na faamaonia le tofiaina o le Ofisa Fesoasoani Faapitoa (Executive 1761 Assistant) a le Minisita i le FK(04)24, 30 Iuni 2004 ma ua maioio lelei foi ana matafaioi (TOR). O matafaioi nei a le Executive Assistant/Ofisa Fesoasoani Faapitoa a le Minisita: Faamaopoopoina o galuega faagasolo a Komiti Faatonu, e ala i faamaumauga o fonotaga ma polokalame a Faalapotopotoga ma Pulega i lalo o matafaioi tauave a le Minisita (Board Secretariat within the Minister‟s Office); Tuufaatasiga o faiga faavae (policies) e faaiugafonoina e Komiti Faatonu mai lea tausaga i lea tausaga i lea tausaga mo Faalapotopotoga ma Pulega Tumaoti a le Sector; Faataatia se Follow-up System e tuliloa ai e le Ofisa o le Minisita ma le Minisita ia galuega fai a Faauluuluga o Matagaluega ma Faalapotopotoga Tumaoti o lo o i lalo o matafaioi a le Minisita. Faataatia se polokalame faale-aoaoga e toe fai ai ni refresher courses mo failautusi a CEOs ma GMs ma isi Ofisa Sinia (support staff level) a le Sector atoa, e faalua ona fai i le tausaga; Faataatia se polokalame e fai ai ni aoaoga mo aga ma tu a le aufaigaluega i le faatinoga o galuega i totonu o ofisa o le Matagaluega ma Faalapotopotoga Tumaoti i lalo o matafaioi a le Minisita (behavior in the workplace) aua le tautuaina o le Malo ma le mamalu lautele o le atunuu (faalua ona fai i le tausaga); Saunia le Weekly/Fortnightly Agenda mo debriefing ma CEOs/GMs o le Sector. Ia faia ni aoaoga faaauau (periodic training) mo le aufaigaluega (support staff) i le Ofisa o le Minisita; Faataatia se polokalame mo galuega fai a le Minisita mo vaiaso taitasi (Prepare a To Do List of duties for the Minister each week); Ia faia se electronic filing system mo le Ofisa o le Minisita; Ia fesoasoani i le filifilia o Failautusi a Pule Sili o Faalapotopotoga ma Pulega o lo o i lalo o matafaioi a le Minisita pe a manaomia; Vaaia mataupu faapitoa (confidential and sensitive matters) ma vave tuuina atu i le Minisita mo sana faaiuga; Isi tiute faaopoopo pe a manaomia e le Minisita. Mo le silafia e lenei Maota, o lo o faaaoga foi le Executive Assistant a lou ofisa e le Insitiute o Faatonu a Samoa (Institute of Directors) i le faatinoga o semina mo Failautusi o Komiti Faatonu a Faalapotopotoga ma Pulega. 7(g) Teuina o Laau/Fanua (Landscaping). O le mau a le Komiti faapea e le i faia ni tauofoga i le teuina o laau ma fanua o le SLC i Tuanaimato, e le sao. O tauofoga na fai, e aofia ai le teuina o laau/fanua o le Maketi i Salelologa, Maketi i Vaitele ma le Malae Tapolo i Tuanaimato. E toalima (5) kamupani na tuuina atu i ai pepa o tauofoga ae na o le toatolu (3) kamupani na faaooina mai a latou tusiofo. 1762 Kamupani Avarua Landscaping Manumailagi Landscaping Feagaimaleata Landscaping Faleata Golf Course Ofisa Autu $16,500/m $4,000/m $18,500/m $3,930/m $15,364/m $3,588/m Savaii Market $21,800new $ 8,000/m $20,828.50new $ 8,650/m $24,828.50new $ 8,650.50/m Vaitele Market (Galuega fou) $34,400new $ 7,000/m $37,280new $ 6,000/m $36,110new $8,337.50/m O lea la e ave nei i le tagata maualalo. O Faleata Golf Course, e maualalo Feagaimaleata e le gata o le Golf Course e 15,364/m ma le Ofisa Autu e 3,588/m. O Manumailagi Landscaping na te maua Savaii Market e 20,828.50. O Avarua Landscaping ua tuuina i ai le Vaitele Market e $34,400 ma le monthly period e $7,000. O le isi foi vaega na saua i le faalogo e faapea na laga foi e le Komiti, e i ai sea o lou toalua i le Kamupani a Feagaimaleata Landscaping and Nursery. Ia, o si loomatua e le malosi atoatoa, matua le alolofa tele nei tama ma le tuuai i si loomatua. Ou te faailoa atu ma lou faaaloalo, e leai ni sea o Vaalotu i le Kamupani o lo o taua i luga. E le o se tagata foi e fiafia e faala. O le mea lena e le tapolo ai, sei vagana o le asiasi i falesuisui, asiasi i fale e fiafia i ai tamaitai. O le tulaga la i le mea lea, na o le tasi lava le mea sa i ai lou toalua ae na ma omai loa i le Palemene aveese, o ona share i le pisinisi a lau fanau, ona leai lava lea o ni a maua mea na i ai e oo mai lava i lenei taimi. Ma lou faaaloalo. 7(1) Taavale a le Minisita – Toyota Lexus. O le faaiuga a le Kapeneta, e fuafua le suiina o taavale a Minisita i taavale e i le itu taumatau le foeuli, ina ua suia le itu e o ai taavale, e fua i le tulaga tau tupe (cashflow) a Matagaluega (FK(10)10, 24 Mati 2010). E le i mafai e le Matagaluega o Punaoa Faalenatura ma le Siosiomaga ona faatau se taavale fou mo le Minisita ona e le feauautai le faasoa. O le faamuamua a le Matagaluega ma le Minisita na ave lava ia i latou na mafatia ma faaleagaina a latou meatotino i le Tsunami i le 2009, na le mafai ai ona faatino le faaiuga a le Kapeneta e le Matagaluega i le 2009/2010 ma le 2010/2011. E tolu (3) tausaga le recovery programme na faataatia e le Malo (2010, 2011 ma le 2012) mo le toe faaleleia o mea na faaleagaina i le Tsunami 2009. O le mafuaaga lea na talosaga ai le Ofisa Sili o le Matagaluega o Punaoa Faalenatura ma le Siosiomaga ma le sui o le Matagaluega o Tupe i le Pule Sili o le SLC latou te faatauina se taavale a le Minisita, ae toese mai i ana (SLC) tupe totogi (dividend) i le Treasury i se taimi mulimuli ane. O i ina na mafua ai ona fai le faaiuga a le Board ma le Pulega o le SLC e fai se provision i lana Tala o le Tupe 2010/2011 e faatau ai se sui o le 2004 Toyota landcruiser a le Minisita ua ono (6) tausaga le matua. O le tau o le taavale na taunuu mai ai i Samoa e $193,000, ae e le i tuuina i ai lafoga. O le taavale e Hybrid V6, 3.5 hp, e alu i le penisini ma le eletise, e lelei mo le siosiomaga, e leai se kasa oona na te tuuina atu i le vateatea ma e 1763 taugofie lona running cost atoa ai ma lona tausiga. O le taavale e i ai limitations mo manaoga/galuega faa-Minisita ona e laitiiti toe maualalo. O le faataua na ave i le puipuiga o le siosiomaga, ona o taavale (Transport Sector) e 45% o lo o puaina atu le kasa oona (carbon emission) i le vateatea ma avea o se tasi o mafuaaga ogaoga ua faasolo ina vevela ai lo tatou lalolagi ma ua le utuva ai le anoanoai o mala faalenatura ua aafia ai le tele o atunuu, e aofia ai ma Samoa. Mo le silafia e lenei Maota, o lo o fesoasoani mai Malo o Italia ma Austria e auala mai i le IUCN mo le MNRE ma le LTA e faatino ni polokalame mo le faaitiitia pe aveesea atoa le kasa oona lea o lo o tuuina e a tatou taavale i le vateatea, i lalo o le faamalu lautele o le Climate Change. E US$850,000.00 (e latalata i le ST$2,000,000) le tupe ua maea faamatuu mai e le IUCN e uunaia ai le MNRE ma le LTA e faatino ai se fofo o le faafitauli o taavale o lo o tuuina atu kasa oona i le vateatea. Ua le o toe po se lilo i le atunuu i suiga matuia ua tatou molimauina i le suiga o le tau, o timuga mamafa ua lolovai ma tetele ai tafega, o afa fulifao ua tele soifua ua maumau ai, o meatotino ua faaleagaina, ua faitau miliona tupe a tagata lautele ma le atunuu ua maumau ai. Ou te talitonu o le mafuaaga lea na sainia ai e Samoa i le 1998 le Kyoto Protocol ae faamaonia (ratified) e le Malo i le 2000 lea Feagaiga Faava o Malo mo le puipuiga o le siosiomaga, ina ua tuanai afa fulifao tetele o Ofa ma Valelia i le 1990 ma le 1991. O le Kyoto Protocol ua avea nei o se vaega o a tatou Tulafono. O Samoa o le sui auai (member state) o Malo Aufaatasi, e i ai le tatou vaega e faatino ma faailoa ai le tatou political commitment i feagaiga faava o Malo na tatou saini ai mo le puipuiga o le siosiomaga. Mo le silafia e lenei Maota, o le Green Climate Fund, ua faagasolo nei tapenapenaga e access ai member states o Malo Aufaatasi e faasoa ma faaaoga ai tupe ia sa faatulaga mai i le Copenhagen Accord, lea foi na saini ai Samoa, e US$100 piliona i le tausaga, i le 193 sui auai. O le ulu taumamao lea o lo o naunau i ai le faamoemoe ina ia manuia Samoa ma ona tagata. O atunuu e agavaa i tupe nei, o atunuu e maualalo lo latou tuuina atu o kasa oona i le vateatea (low carbon emitters). Ua ia te au nei le talosaga a le Ofisa Tutotonu a le UNFCCC e nominate atu ai so tatou NDA e aumai i ai a tatou tupe e fesoasoani ai i a tatou polokalame mo le puipuiga ma le toe faaleleia o le tatou siosiomaga maaleale. O le faavae lea na fuafua ai le faatauina o le ituaiga taavale lea i lou tulaga o le Minisita o le Siosiomaga. O le taavale la lenei ua faamatuu atu mo femalagaaiga a malo faapitoa i lalo o le Ofisa o le Palemia. Ou te faamalie atu ai i lau Afioga i le Palemia aemaise o le Kapeneta ona ua avea lou naunau i le puipuiga o le siosiomaga faapea le faamalieina o a tatou political commitments faava o Malo ona o tupe e tele o le a maua mai ma le faatinoga o faaiuga a le Komiti Faatonu ma le Pulega ua laaloa ai le tatau ona ou tapa se ioega a le Kapeneta i le mataupu lea. 8. OFISA AUTU O LE FAALAPOTOPOTOGA O ELEELE A SAMOA I TUANAIMATO, FALEATA. O le fausiaina o le Ofisa Autu o le SLC ina ia faaitiitia taimi maumau o le aufaigaluega i luga o le aualatele ona o lo o i le Ofisa tuai i Vaitele, e laitiiti ai foi le faaleagaina (tear and wear) o taavale, penisini alu ma isi lava mau tau e faasaoina pe a tuufaatasia le aufaigaluega i se nofoaga se tasi. O le isi foi aoga taua, e faaosofia ai le aufaigaluega e faatino o latou tiute fai ma tuuina 1764 atu ai le tautua o lo o moomia e le mamalu o le atunuu o toai atu i le Ofisa mo o latou manaoga i fanua lisi po o fanua faatau. E taugofie foi mo le mamalu o le atunuu. O le fautuaga a le Suetusi Sili, e fuafua le faia o atinae tetele i tupe maua a le Faalapotopotoga, o le natura lava lea o ona tiute fai faa-Suetusi, ae le taofia ai le Malo i lana faautautaga tatau, e silasila lautele ai i le atinaeina vave o le tamaoaiga o le atunuu mo le manuia o tagata lautele. O faitioga foi nei o isi atinae tetele a le Malo na laulauvivilu ai le toatele e aofia ai le Matagaluega o Tupe, Faletupe Tutotonu ma isi, atoa ai ma a tatou paaga mai fafo (IMF ma le World Bank) e taofia le fausiaina o le Maota o le Faletupe o Atinae ma le fale fou o le SamoaTel i Maluafou ona o le afaina o uaea telefoni i le vai mai le mauga o Vaea e aafia ai le nofoaga i Lalovaea, Faletalimalo fou o Aggie Greys Beach Resort i Faleolo ma le taofia o le faiga paaga a le Polenisia ma le Virgin Blue. Ana amanaia la ma faalogo le Malo i le pola motu i tua, e faapenei lava e leai se atinae o nei atinae tetele ua faia. Na matua sese i Sini na perofetaga aua na alu i luga (increase) a tatou tupe faaagaga i fafo (foreign reserves), na mafua ai reservations a nei foi Faalapotopotoga, e faapena foi tupe i totonu o le atunuu (liquidity). O le fesili, “O ai e manuia ai?” O tatou tagata! O faaiuga faa-Taitai na e moomia e Samoa. E tatau ona tatou o ese mai i o tatou comfort zones. O le tauofoga mo le Ofisa Autu o le Faalapotopotoga o Eleele sa faia i le concept o le Design and Build ma e tolu fogafale ina ia aua ne i tele se ogaeleele e faaaogaina mo lea galuega. E fitu (7) kamupani fau fale o lo o lisi atu i lalo na tuuina mai a latou tauofoga i le Ofisa o le SLC i Vaitele i le aso 23 Iulai 2010. Konekarate 1. Maota Builders Construction. 2. QDCD. 3. J Westerlund. 4. Fetuafiafi Construction. 5. Fletchers Construction. 6. Peters‟ Construction Ltd. 7. TNP Construction Ltd. (a). (e). Ofo Weighting Average (Score). Umi e fai ai. $2,800,000(a) $2,696,280(e) $8,029,590 90 87 40 7 masina. 8 masina. 12 masina. $7,855,000 38 18 masina. $8,613,575 37 15 masina. $7,055,250. 35 20 masina. 9 7 masina. $2,800,000(i) O lo o aofia i le ofo na tuuina mai e le Maota Builders Construction le tau o le Lifi, e $180,000; o lona uiga o le ofo e $2,800,000 toese ai le tau o le Lifi ona totoe ai lea o le $2,620,000, e $76,200.00 e maualalo ai le ofo a Maota Builders i le ofo e sosoo ai a Qing Dao. O le QDCD e $2,696,280.00 le tau o lana ofo ae leai se provision mo se lifi, e 8 masina e fai ai le galuega, toe le matagofie foliga o lana ata o le fale Samoa. 1765 (i). O le ofo lea a le TNP Construction Ltd, na o le lua fogafale o le ata na tuuina mai i le tau e $2,800,000.00 a o isi kamupani uma, na usitaia le manaoga o le Faalapotopotoga mo le tolu (3) fogafale mo le Ofisa Autu. 8(a) Tatalaina ma le Iloiloga (Evaluation) o Tauofoga. I le tatalaina o tusiofo a kamupani o le tauofoga e le Board, e i ai le Ofisa Sili o le Tupe, Loia Sili, Ofisa Sili o le MNRE, Ofisa Sili o le MCIL, Ofisa Sili o le MAF ma le Pule Sili o le SLC na molimauina le tatalaina o le tauofoga mo le fausiaina o le ofisa autu o le SLC. O le Komiti (Evaluation Panel) na faia le iloiloga o tusiofo (tenders) na tatalaina, e aofia ai le Ofisa Sili o le Matagaluega o Tupe, sui o le Ofisa o le Loia Sili, Matagaluega o Galuega (Vaega o Fale) – o sui lava ia e faia iloiloga (evaluations) o galuega tetele a le Malo i lalo o matafaioi a le Komiti o Tauofoga – sui faaopoopo o le Matagaluega o Punaoa Faalenatura ma le Siosiomaga (PUMA), le Pule Sili ma le Technical Adviser a le SLC. O le fautuaga na aumai i le Komiti Faatonu, e tuuina atu le konekarate i le ofo aupito maualalo (lowest evaluated cost and responsive bidder), e $2,800,000.00 (toese ai le tau o le Lifi e $180,000); o le tau e fausia ai na o le fale e $2,620,000. Na talia e le Komiti Faatonu le fautuaga ma faatonuina loa le Pule Sili e ave i le Komiti o Tauofoga mo sana foi iloiloga/faaiuga ae le i tuuina atu i le Kapeneta mo se faaiuga mulimuli. Na tuuina mai le faamaoniga a le Kapeneta i lana FK(10)29, 26 Iulai 2010 e faapenei: “I lana fonotaga FK(10)29, 26 Iulai 2010, na talanoaina ai e Kapeneta le Pepa PK(10)1272 ma faamaonia ai le tuuina atu o galuega mo le tusia o ata ma le fausia o le Ofisa Autu o le SLC i Kamupani a le Maota Builders & Schwartz Construction latou faatinoina i totonu o le fitu (7) masina i le tau aofai e $2,800,000.” 8(e) le le le te Tupe Totogi Faa-Aitalafu (Advance Payment). O le tupe totogi faa-aitalafu (advance payment) lea e taua e le Komiti, e 25%, e le i faavaeina lea faaiuga i le ea (o le mea masani lea i konekarate tetele faapenei), e amata mai lava i le 10% e oo atu i le 30% po o le sili atu foi, ae e i ai tuutuuga (conditions) i le galuega lava lea, na faatonuina le Konekarate e tuufaatasia (mobilize) ma lau uma mea faufale (building materials) ma masini e amata ai galuega i le nofoaga e fai ai le galuega; e tutusa le aoga (value) pe sili atu foi ma le advance e 25% o le tau o le galuega. (Guidelines for Government Procurement and Contracting, page 10, para 3.36). O se faiga lea e fesoasoani ai i a tatou foi fai konekarate e le tutusa le malosi tau tupe. Afai e leai se fesoasoani lea, ona tupu loa lea o le mea tatou te mumusu uma ai, o le atili mauoloa o konekarate mauoloa toaitiiti ae atili mativa ma toe taai ai fala o konekarate vaivai ae o lo o taumafai, ona atili taugata ai lea o galuega a le Malo ona ua pule malosi tau a le vaega toaitiiti, aua ua leai se tauvaga. 1766 8(i) Lifi (Elevator). O le tau o le ofo na talia ai le galuega e $2,800,000 e aofia ai ma le tau o le lifi, e $180,000. O le lifi o se tasi o totoga e manaomia mo le Ofisa Autu ona e tolu fogafale ma o le mea e alagatatau i le Pulega ona faatau se lifi e tutusa ituaiga ma lifi o lo o faaaoga i isi ofisa uma o le Malo i le taulaga – standardization rule, e faigofie ma taugofie ai le service ina o le lifi pe a maea le warranty period. (Guidelines for Government Procurement and Contracting, page 18, para C 4.05(b) e faaaoga e o tatou tagata e i ai manaoga faapitoa. O le tau o le fesuiaiga lea e $490,000.00 na pasia e le Komiti Faatonu, 20 Ianuari 2011 (o requirements e demand e le Building Code a Samoa ia mafai ai e i latou e i ai manaoga faapitoa ona access i fogafale e i luga atu o le fogafale i lalo (ground floor). (National Building Code for Samoa – Access for people with disabilities, page ND-16, Class 5,6,7 and 8 refers). O le amanaia o latou e le atoa le malosi o le tino, lea ua fai ai suiga ia i le taimi nei i fale uma e fausia e le Malo. 8(o) Vaevaeina o Ofisa (Office Partitioning). I tulaga masani lava i fale tetele faapenei, e le aofia ai le vaevaeina o ofisa i uluai ata na tusia (original design) se i mautinoa po o fea e faataatia tonu ai duck-in pipes mo le Central Airconditioning Unit ona faatoa aumai lea o se tau e faatino ai le vaevaeina o ofisa. E le o se variation le vaega lea ona e le i tuuina i totonu o tauofoga le vaevaeina o ofisa. E le o se faiga fou lea tulaga, o mea masani ia i le fausia o fale tetele faapenei. O le faiga lea e faasaoina ai tupe ma iloa tonu ai le manaoga o lea ofisa ma lea ofisa. (Guidelines for Government Procurement and Contracting, page 18, para C 4.05(e). 8(u) Ea Malulu (Air Conditioning) mo le Ofisa. O le ea mallulu tutotonu mo le fale atoa, e taugata ae faigata foi ona tausia faaauau (regular maintenance) pe a maea le warranty period, o lea na talosaga ai le Pulega o le SLC i le Komiti Faatonu e faatau ni split units mo le Ofisa, e taugofie i lo le iunite tutotonu tele e tasi lea na uluai fuafuaina. E taugofie foi mo le eletise aua e mafai ona faaaoga taitasi ia ea malulu units. O le tau atoa o split units – electrical appliances mo le Ofisa Autu e $260,000.00 lea foi na faamaonia e le Komiti Faatonu i le aso 20 Ianuari 2011. E le o se fesuiaiga (variation) le vaega lea – o isi aseta a le SLC e ese mai i le fale o lo o fausia. 8(f) Toe Suiina o Faamalama (Windows Replacement) (Variation No 1 - $355,000.00). O le uluai ata na tusia o le ofisa autu o le SLC, na tuu i ai faamalama louvers mo le fale atoa. Ona o le faasolosolo pea ina taugata tele le eletise, o lea na fautuaina ai e le Pulega le Komiti Faatonu e taugofie i le long run le fai o ni faamalama solo atoa e le liki ai le ea malulu i fafo. O le fautuaga, e lelei pe a filifili mai le tioata solo atoa e toe faafoi (reflect) ai le 35%-45% o le ea vevela i fafo. O le tau faaopoopo (Variation 1) la e $355,000.00 mo le toe fesuiaiga o faamalama louvers i faamalama solo atoa e i totonu o le 10% o le 1767 aofai o mea fau fale o le galuega atoa. (Guidelines for Government Procurement and Contracting, page 11, para 3.29). 8(g) Tupe Taofi (10% Retention). E 12 masina le warranty period e manaomia i so o se galuega fai a le Malo ma o le mea tonu lena na fai, peitai, na talosaga le Konekarate pe mafai ona aumai e le latou Kamupani se Security/Bond (AIC) e cover ai le piriota lea ae faamatuu atu le latou 10% o tupe taofi (retention fee) se i faatau ai isi mea fau fale (building materials) o lo o manaomia mo le faamaeaina o le galuega ona e matua leai lava se latou tupe mama e maua i le latou galuega lea. Na tuuina atu lenei talosaga i le Board ma na saausi lava le felafolafoaiga ma talia ai le talosaga. Mo le silafia, o le composition o le Board of Directors: o le Minisita (Taitaifono), Sui Auai: CEO MOF, AG, CEO MNRE, CEO MCIL, CEO MAF ma le Pule Sili o le SLC. (Guidelines for Government Procurement and Contracting, page 10, para 3.37). 8(l) Lafoga Taofi (Withholding Tax). E leai se provision o le vaega lea i le konekarate na sainia e le Kamupani ma le SLC. Ou te talitonu sa faamaonia (clear) e le Ofisa o le Loia Sili (AG) le konekarate. Ua maea ona sainia e le konekarate ma le Matagaluega o Tupe Maua le maliega e togitogi ai e le Kamupani le lafoga lea. O lea faiga e mafai ai ona talosaga le maliega a le Matagaluega o Lafoga e totogi ae i ai lava aiaiga e fai. O le lafoga taofi lenei, a oo ina toe faamautu le lafoga faaui ae aliae ua ova le lafoga na totogi i le Ofisa o Lafoga, ona toe faaola lava lea e le Ofisa o Lafoga le vaega ua sili ai le lafoga totogi. 9. OFISA O LE MINISITA I LE SNPF PLAZA. O le $600,000 e aofia ai ma le lafoga lea o lo o fenumiai ai le toatele, o le improvement o le aseta a le aufai saofaga e toa 29,000 active members. Afai la e toa 6 tagata o le aiga o le fai saofaga e toatasi, o lona uiga e 174,000 tagata e faamanuiaina i lenei investment. O le tau o le Ofisa o le Minisita e $28 i le square foot e tasi i le tausaga, e aofia ai ma Ofisa o Minisita Lagolago ma isi ofisa mo le aufaigaluega: o le Ofisa Fesoasoani Faapitoa i le Minisita, 2 Failautusi, Avetaavale ma le Ofisa Cleaner/Tea Lady. O Minisita Lagolago, o Minisita faaolioli ia mo le lumanai ma e tatau foi ona expose i latou i galuega faa-Minisita ia oo atu i le taimi e tofia ai e avea ma Minisita ua natural ma practical le faatinoga o galuega fai faa-Taitai. 10 TUUAIGA TUUFOFOGA. Lau Afioga i le Fofoga Fetalai, e i ai foi isi tuuaiga tuufofoga e uiga i nisi o tauofoga lata mai nei, faapea na totogi mai ai ni tupe faaalatua i le Minisita, Taitaifono o le Komiti o Tauofoga a le Malo ina ia tuuina atu i se isi kamupani se konekarate. Ou te manatua le isi tama ma si ona atalii, na o faaafiafi e aumai se latou meamata e fai ai le toonai o le Aso Sa. Ona afe loa lea o le tama i tua i le maumaga o le isi aiga ae fai i lona atalii e tu i autafa o 1768 le auala e vaai se isi o sau ae se i fafai ni talo i le maumaga o le isi aiga. E punou ifo le tama o le a fafai talo, ae valaau musumusu atu si ona atalii, “Tama, e leai se isi o iloa maia taua, na o le Atua o lo o silasila mai i luga i le sese ua o ta faia.” Lau Afioga i le Fofoga Fetalai, o le faavae lena o au galuega ma faaiuga fai – e fai ma viiga o le Tama o i le lagi ae le o au. Ou te faafetai tele i lau Afioga i le Alii Palemia i lou faatuatuaina o lou nei tagata; ou te avatu foi lau faafetai i Afioga i Minisita o le Kapeneta i lo outou lagolago mai i galuega sa lafo mai ou te tauavaeina, e le taua au ae o le Kapeneta ma le Vaega Faaupufai ma le mamalu o lenei Maota. O le tatou valaaulia e mai le Atua lea ma ia foi pea le viiga ia te Ia. Afai ua iai se lape i lou soona naunau e faatino galuega mo le atinaeina o si o tatou atunuu i tulaga aupito silisili, ou te faamalulu atu. E leai se isi e atoa. Ou te faamagalo foi ia i latou o ou uso o lo o taumafai e saili masei. O upu a le Tusi, “Amuia e faatupuina le filemu aua e taua i latou o atalii ma afafine o le Atua.” UPU FAAIU. Lau Afioga i le Fofoga Fetalai, o le a seu ia lou vaa i fanua ae afai ua i ai se pati ua sala i lau faafofoga Samoa, ia vaatele i o outou finagalo, faamagalo la outou auauna. Le mamalu tele o lenei Maota o le Palemene, afai ua i ai se upu ua laavale ma se aga ua sala i la outou faafofoga, faamagalo le Sui Faipule mo Palauli le Falefa. Lou itumalo e pele i le agaga, faamalo le tapuai; faamalo le tatalo, faamalo le onosai. O upu a le Tusi, “Aua le faatoilaloina oe e le leaga, a ia e faatoilaloina le leaga i le lelei.” Ia maua pea e i tatou le filemu o le Atua o Le na tuuina mai Lona lava soifua ua magalo ai le natura agasala o le tagata e ala i Lona maliu i luga o le satauro ma Lona toetu mai i le oti, na toe maua ai lo tatou avanoa i le Ola e Faavavau pe afai tatou te salamo i a tatou agasala ma faatuatua i Lona suafa, ona avea ai lea o i tatou o fanau a le Atua e pei ona aoao mai ai Lana Tusi Paia. Lau Afioga i le Fofoga Fetalai, o fanau a le Atua e agamalu, e loto maualalo, e tumu i le loto e faamagalo, e loto mama. I lalo lava o faiga faavae lau Afioga i le Fofoga Fetalai, ou te faafetai atu i lau Afioga i le Palemia mo lou faatuatuaina o au, a ia e finagalo malie, o le a avatu ai foi ma lau faamavaega i le tatou Kapeneta. Faafetai i le tofiaina o au, e le faapea ua ou fou le tu i lau faatonuga, leai, na o le Atua na te silafia. E leai foi se isi o le tatou Vaega o i ai sou faagaulemalie pe ou te ita i ai. E tou te le o silasila lava i ou foliga ou te faanoanoa. E leaga e i ai lou talitonuga lau Afioga i le Palemia, e faataga e le Atua mea ia i le olaga o le tagata faatuatua, ina ia atili ai ona faatupuina lona ola faatuatua. Lou itumalo, faafetai le tapuai. O lea ua ou faia le faaiuga, e lelei foi lou nofonofo ai i le tulaga faipule e tele ai taimi ou te alu atu ai i a tatou fono masina, ona o lenei galuega e feagai ai pea ma le tautuaina o le atunuu. O lea o le a ou faasee tuagalu ma ou pipii atu ai i lo tatou itumalo. Samoa, ia faamagalo la outou auauna. Soifua. FOFOGA FETALAI: Tulai mai lau Afioga i le Palemia 1769 LAFO MO LE FAATAATIA ESE O TULAFONO TUMAU Susuga Hon TUILAEPA FATIALOFA LUPESOLIAI AIONO NEIOTI SAILELE MALIELEGAOI: Lau Afioga i le Fofoga Fetalai, ou te tulai atu ma le agaga faaaloalo ou te faatu le lafo, Ina ia faataatia ese le Tulafono Tumau 62 (3) ina ia avanoa ai le tautalagia o le Faamatalaga Faa-Minisita i le taimi nei faatasi ai ma le Lipoti a le Komiti ae i ai ma lau talosaga ona o lea ua faafogafoga le Maota ua aumai le faamavaega a le Alii Minisita ia te au ma e fia fai sina au upu e talia aloaia ai. FOFOGA FETALAI: Ua faafogafoga ma le manino le Maota i le lafo a le Afioga i le Palemia. O le ala lea le Maota na mafua ai ona ou piiama i Taualumaga o le Fonotaga i lenei itula o le afiafi ona e taliu ae popoe, leaga e faigata le ogasami lenei ua tatou oo i ai. O le talitonuga e le mafai, le mafai ona ta‟usalaina pe tuuina atu se faaiuga i se tagata, ae e le i avea i ai se avanoa e tali mai ai. Ua outou silafia taualumaga o le mataupu lenei, ua matuā talapipi i le ala tulaga le sagatonu talu mai le amataga. O le ala lea o le mau i‟umaea o le Fofoga Fetalai ma taumafai e tuu mai le mataupu lenei ina ia taatia i lagatonu ma fai le amiotonu ma ia fai faiga faa-Palemene e tausisia ai le mamalu o le Maota Fono o Samoa. O le ala foi lea ia outou malilie le mamalu o le Maota e pei ona outou tutulai mai ma outou saunoa mai ma faaali mai outou finagalo i lau matafaioi, o le ala tonu lava lea na ou manatu ai se i lafo le avanoa, se i tatala le finagalo, se i tali le ua tautalagia ua ono, fitu masina o fai le tulaga lea. Ona ou manatu ai lea se i ave se avanoa se i mapuea ma se i aumai se faamatalaga i le Palemene ina ia manino ma malamalama le mataupu. Ou te tatalo atu foi i le tulaga i Tulafono Tumau ina ia onosai le Maota, o lea ua saunoa malamalama ma tali le Afioga i le Alii Minisita ma ua tuu mai lona finagalo ma lona fanoga, ae e le i lafo atu le avega e faaauau folasaga ma felafolafoaiga i lenei afiafi. O lea ua faatu mai e le Afioga i le Palemia le lafo e faataatiaese ai Tulafono Tumau ina ia avanoa le saunoaga a le Minisita tou te saunoa i ai ma tautalagia le Lipoti a le Pule ma Suetusi Sili, aemaise o le Lipoti a le Komiti Faapalemene e ala i tuuaiga ua tuuina mai ma o lea la ua faatuina le lafo. Faaluaina e le Sui Palemia, Minisita mo Tina ma Tamaitai, Atinae o Nuu ma Afioaga ma Agafesootai ma le Minisita mo le Soifua Maloloina. Na faamaonia le lafo ma tulai ai Tulafono Tumau 62(3) ua faataatiaese ina ia avanoa ai le tautalagia o le Faamatalaga Faa-Minisita a le Afioga i le Minisita o Tupe. FOFOGA FETALAI: Tulai mai lau Afioga i le Palemia mo le saunoaga. Susuga Hon TUILAEPA FATIALOFA LUPESOLIAI AIONA NEIOTI SAILELE MALIELEGAOI: Lau Afioga i le Fofoga Fetalai, o lea ua fofoga le Maota i le saunoaga manino a le Afioga i le Minisita e tali ai i Lipoti o lo o i lumamea nei, ma o le faatoa tali aloaia lea o le Afioga i le Minisita i mataupu uma lava ua lagalaga ai finagalo. 1770 O le Lipoti lenei e pei lava ona e saunoa manino i le amataga o le tatou felafolafolafoaiga i Lipoti, ua tele i ai upu ona o lea faatoa faaauau le soalaupulega e le Maota e pei ona e saunoa i ai, ae ua leva ona mama atu i tua. O le Maota foi lenei ua ao i ai mamalu uma o Samoa i ona tulaga faalupea, o Samoa o le ao mamala. Ma o le lava na te faalataina le mamalu o le Maota lenei aua o ona tapu o Samoa lava lea, e ola ae ua malaia. Lau Afioga i le Fofoga Fetalai, e seasea ona tupu ni uiga tau tamalii maoae faapenei, o le seetuafaiga o se o lo o umia se tulaga maualuga taualoa o le Malo i lona lava loto fuatiaifo faitalia. E moni ai upu o le Tusi, “E le sili le toa e aea le olo nai lo le e pulea lona loto.” Ua ou tulai atu ma le agaga faaaloalo e talia le faamavaega a le Minisita e avea ai au ma sui o le Vaega Faaupufai, ae e tatau ona avatu sau faafetai ma sau faamalo. E faafetai aua o au o lo o i le tulaga o le Taitai o le Vaega Faaupufai a le HRPP. Ua 14 tausaga talu ona e tautua i le tofi Minista o le tatou Malo sa e galue ai ma o se taimi umi. O lea ua outou faafofoga ma ou te malamalama lelei i ai. Na faataape e le Afioga i le Minisita ma fofo le mala tuufaasolo o le soona mama le aoga o le fia miliona ma miliona tupe a le Malo i le tele o galuega e tuu atu e faatino e le Public Works ae le lelei ona fai, o lea e mafua ai ona faalupe le Public Works i aso ua tuanai o le Public Waste. Na faamalolo ai ma le silia i le fasefulu tagata faigaluega, ae tuu atu i tua e faatu ma uunaia ni konekarate fai auala ma konetarate fau fale latou te faia uma galuega a le Malo ae faatino i le faatauofo, na faapogai ai ona televave a tatou polokalame o le fau ma faata auala galue o nuu ma auala tetele o le Malo, lea ua tatou taufai aeae uma ai lava. Aua e tofu lava tatou ma auala ua fausia i le faiga lea. Ua aeae ai le HRPP o le Faigamalo e fai mea mafai. Aisea? O auala tetele ma auala galue o le fatu lena o atinae o faatoaga e ola ai le tatou atunuu. O le pogai foi lena o le taulagia pea o le pese malie. O le a le pese? O le pese a le HRPP, o galuega fai ae le o upu faalele e faamasino ai i tatou e o tatou itumalo ma le atunuu atoa. O le faigamalo fai mea mafai e tatau ona tulai pea i le foe e taitaia le Malo o le atunuu. Sa le i faigofie ona talia e le Kapeneta le fuafuaga e faamasofa le PWD ma faamalolo le aufaigaluega toatele e silia i le 400, a o le finau mauai a le Minisita ma si au foi tamai faaopopo na iu ai ina faatino le faamoemoe. O se lagona uiga ese le valaau mai o au e tulai e fai le lauga faamavae i lena taeao na faamuta ai galuega a i latou e silia i le 400; e o e malolo ae ou faalogo atu ua pepese fiafia i latou uma. Na fai a latou pati e sami ai le mutaaga o a latou galuega ona o le a o i tua e fai ni a latou atinae ma toe tauofo mai i galuega a le Malo. Sa ou i ai i Savaii i le tolu vaiaso mulimuli ane ai, ae taofi au e le isi avetaavale ma fai mai, “E te iloa au?” Na ou fai i ai e leai, ae tali mai, “Ua e vaai i lau taxi o au lea sa ou i le Public Works lea ua maua lau taavale? Ua faafia foi ona matou feiloai ma savali mai isi atunuu o le Pasefika e fesiligia au faapea foi ma Minisita i auala na reform ai le Public Works latou te fia faataitai i ai, ona ua latou iloa suiga tetele o galuega tau auala ua i ai ma faatoaga, peitai o lo o i ai pea le lialia ia i latou e faatino ona o popolega lava ia sa faafeagai foi ma tatou. O lena ua fofoga le Maota i tiute sa faafeagai ma le Afioga i le Minisita, e le o ni galuega itiiti ma faatauvaa. O lea lava sa tatou aeae uma ai ma auala ai foi nisi o tatou ma faigofie ai ona pale mai i faiga palota ma avea ma sui o le HRPP. Sa faatinoina i ni taimi faatauvaa e pei o atu falega ma malae taalo, le 1771 malae tutuu i Apia ma Faleata, auala taamilo ma moli ina ia tau lau o o tatou faamoemoega o Samoa e talimalo i taaloga a le Pasefika i le 2007. E anoano le mau lafoga tauemu faasaga i nei foi galuega tetele a o faagasolo. A uma taaloga ona a lea, ua maumau tupe a le atunuu. O lea foi ua tatou aeae ai nei i ia foi fale ma ua tatou fia tagata iloa ai i le tali malo aemaise le fonotaga tele o le a omai ai le lalolagi i Samoa nei i le masina o Setema. Ou te le oo i isi mau galuega tetele e pei o le talepeina o lisi tetele o eleele a le Malo ua leva ona noatia ina ia avanoa ai eleele e faamatuu atu i nai o tatou tagata mai nuu i tua e maua ai ni mea e nonofo ai e tulata i le taulaga aua galuega ma fanau aoga. E faapena foi le faatuina o teugatupe e mafai ai ona umia e o tatou tagata lima vaivai ni sea i atinae tetele a latou e tele tupe. Ua ova i le 40 tausaga o taumafai e faatu le faalapotopotoga lenei, ae faatoa mafai nei. O lena ua i lumamea le faamaualaloga a le Minisita ua tautino mai lava e ia, ua avea lona naunau e faatino ona tiute lea ua lagalaga ai ma finagalo faitau eseese, ma ua faapena ona laaloa ai lana vaai i nisi o aiaiga o faiga faavae e pei ona ia taumafai e faamanino mai ona o ona foi talitonuga ma lagona. Ua maea ona ou faasilasila i le Maota lenei i le aso na muai folasia ai fautuaga i lou talia atoa o fautuaga a le Komiti o Tupe. Aisea? A lea na manino lava i saunoaga a le Taitaifono i lena aso? O le tele lava o faaletonu ua maea ona toe faaleleia. Ma e le mala ese faamoemoe o galuega a le Komiti o Tupe mala ese le faamoemoe o le Malo. E tasi lava le manulauti lau Afioga i le Fofoga Fetalai, o le faaleleia o galuega uma lava a le tatou Malo. A lea e sue lava Tusi e le aufaigaluega a le Pule ma Suetusi Sili ma ua uma foi ona tatou pasia i totonu o le Maota lenei tupe ina ia lava le aufaigaluega. Ua tuualalo foi lena malosi o le Kapeneta ia i latou o Faauluuluga o Matagaluega ma Faalapotopotoga, o lea e malamalama i ai le Afioga i le Taitaifono o le Komiti o Tupe Maua ma Tupe Totogi aua o le sa i totonu o le Kapeneta, i taumafaiga foi i fonotaga nei taitasi i le lua masina e uunaia Matagaluega e faavavevave mai a latou Lipoti i le Palemene. E i ai taimi e faitio ai Komiti i nisi o Faauluuluga o Matagaluega i le le omai. Na e silafia lou talanoa i ai ma ou tusi i ai, “Vaai le Komiti a le Palemene e le o se mea talafeagai le tuai o Lipoti.” A o le tele o taimi e oo foi ia i latou e pisi i galuega. Ina ua tau faaiuiu le nofoaiga a le Kapeneta talu ai, o le isi lea mea sa ou fautua, e sili ia ona faaseesee ese Minisita mai le taitaiga o fonotaga a Komiti a Faalapotopotoga, faaseesee ese ma i latou o lo o galulue i le Malo ae lafo i tua ia i latou i tua aua a saofai ai le Minisita, po o le a lava le ituaiga iuga e sau, e le mafai lava ona le masalomia. O le 1983 na ou faia ai le mea lena, sa avea ai au ma Taitaifono o le NPF faapea foi ma le Faletupe o Atinae. Na ou aumaia ai Tulafono a Faalapotopotoga nei e lua na pasia i le 1984. Na uma ona ou logoina lea o le Palemia, Afioga Tofilau Eti Alesana ia aveese au mai le taitaiina o Faalapotopotoga ia e lua aua po o le a le sao o lau faaiuga e fai, e masalomia lava. O lou faanaunauga, o le a faapena foi ona faia e isi Minisita. Na tau mai i le tausaga lea na faaiu ai le matou nofoaiga lea e malamalama i ai le Susuga ia Papalii. E leai lava ma se Minisita na faia le mea lea sa ou faia. O le mea taua o le iuga a le Kapeneta e lolo ai sou taofi o le a aveese ma pasi le Tulafono ae amata i le Paeaiga fou; o lea la ua tatou alu ai nei. O faiga uma na a le Kapeneta ina ia taumafai e aloalo ese ma faaiuga fai ona e ono masalomia lava po o le sao, ae lelei lava le taataa mama. 1772 Lau Afioga i le Minisita na ona ou faamanatu atu ia te oe, o lau faamavaega lenei ua taoto i lumamea, o lea ua ou talia. O la‟u tuualalo, aua ne i galo ia te oe o lo o ia te oe taleni na foai atu fua e le Atua. O le mafuaaga foi lena lea sa lautogia ai pea oe i tofiga i totonu o le Kapeneta. O le muta o lou valaauina i se tofiga, e avanoa ai foi isi tofiga tatou te taufai galulue uma ai o faipule ma po o le a lava le valaau a le Atua e faaauau ai lau auaunaga i lo tatou atunuu. O le pa‟ū a le popo uli, e pa‟ū ae toe tupu. E le o se pa‟ū a se popo sami. E tasi lava le mea faapenei na tupu lea e malamalama i ai le Taitai o le Itu Agai sa ia vaaia le Telecommunication i lena taimi po o le SamoaTel, na aumai ai se tagata tomai faapitoa. O ia lena na ia faia le fautuaga, o o i Lalovaea ua matua leaga lava uaea i lalo, ua tatau ona see mai i Maluafou. O le tagata lena e matua matautia ma e talavou. E galue, ae na te i lava ua tuuaia ma e anoanoai tuuaiga e pei o le tagovale. Na fai le suesuega ae maua ifo, o mea pepelo na faia e le isi papalagi ona o le a faamuta e le Pule. Ona toe foi mai lea faigaluega, na o le tasi lava. O lea e manatua lelei e Palusalue, e tasi lava le masina ae faamavae mai ia te au. Na ou taumafai e taofi, a o lana tala ua le mafai ona ou nofo ona ua faigata ia te au upu leaga ua lafo mai ia te au ma lou toalua. Na tulai ai lava ma toe foi i fafo. Lau Afioga i le Fofoga Fetalai, o au o le Minisita fou o le SLC. O lea ua ou tulai atu e toe logo le tatou Maota nei, talu ai o lea ua le atoa la‟u auvaa o le a saili i le Atua e ana tofiga se isi e faaatoaina lo‟u au alo. O le aso 25 Aperila le masina nei, Aso Faraile i le ta o le 4.00 i le afiafi tatou te potopoto ai e fai le faatautoga o se tasi o le a faasino mai e le Alii. E le faigofie le filifiliga i se Vaega toatele faapenei e polofesa uma faipule e 37 o le Vaega Faaupufai lenei, e faaaloalo uma lava i lo latou Taitai ma e leai se isi e tali upu. E le i taitai foi ona faatofutofusia itumalo talu ona foafoa mai le HRPP i nei mea o Tofi Minisita; amuia itumalo ua pa‟i tofi. O mea uma na e le taumatea e silasila i ai le Alii ona ia musumusuina mai ai lea o ana meafaigaluega, o tatou po o au i le mea e tatau ona fai. Lau Afioga i le Fofoga Fetalai, ou te faamalo atu i lou onosai. Ua faamalo foi i le Komiti o Tupe. O lea ua ou toe talanoa atu ia te outou i la outou galuega, ua faamalo i la outou galuega. E faamalo foi i la‟u Vaega Faaupufai i le mataalia i le faatinoga o o latou foi tiute, a o galuega a le Maota nei e tatau ona faagasolo ma ou te toe taua le mea lenei, o le meaalofa a le Atua na aumai ia i tatou, o le faautautaga tatau - conscience e iloa ai e sui usufono uma lava le mea e tatau ona fai ma ia iloa le mea e le tatau ona fai, o tatou uma lava. O i ina e faamasino ai i tatou uma e lo tatou Matai. Ia manuia tele le tatou fono aemaise foi le filiga o taofi, e leai se mea e afaina ai pe a tatou fono pea. Lau Afioga i le Fofoga Fetalai, ua faaiu atu lau faamatalaga faamalo i lau Afioga e tusa ai ma lau faaiuga ua fai. Ia tatou alofaiva i a tatou galuega, soifua. FOFOGA FETALAI: Ua faamalo atu le saunoa ma le malele i lau Afioga i le Palemia. E manatu ua taaligoligoa le po i tuleiga ma saunoaga ma le ituaso ma le itula ua oo i ai a tatou fonotaga i lenei aso. Ia talagapasina ia e le soaina aua o lea ua felelei manusina, ua sa foi manuvale. Ua ta foi lau fuesina e manatu ua taalolo fue afa i lau tuleiga ma lau saunoaga o oe o le Taitai o le Malo. Ona ou manatu lea i lenei vaega o le afiafi, ua faiva ese lou pepe, ae ou te manatu ma ou lagona, e leai, leai se mea e tasi e auaoa i le silafaga a le Atua. Faumuina, ou te asuasu atu vai malu i puega ma ou momoli atu le 1773 agaga o le faamalosiau i lau Afioga i le Minisita. Ou te talitonu ua lava taoso tuleiga ma saunoaga a le Afioga i le Palemia e taui ai ma afifi lagona o lenei afiafi. O lea foi ua faafogafoga ma le manino le Maota i se taimi i auliuli ona tatala lea o le avei ma saunoa sui usufono, a o le mea sili ma taua ua manino le mata o le vai ma ou te lagona foi ua toa le tai. O a tiuga ma faatamasoaliiga o lenei afiafi, viia le Atua i mea uma. Ua tatou tau i manu ma taatia i lagatonu se tasi o mataupu sa mamafa ma avea ma ao uliuli i le feagai ai o au nei o le Fofoga Fetalai ma le tau faafoeina i le va ma le atunuu, aemaise le au faasalalau. O lea ua faafofoga Samoa i lenei afiafi, le tapuaiga a lo tatou atunuu i tupu ma e‟e o le atunuu le paia i Aiga ma a latou Tama, Tama ma Aiga, le Usoga a Tumua ma Pule, Ituau ma Alataua, Aiga i le Tai ma le Vaa o Fonoti, ua e saunoa faamavae i lenei po. E le faigofie Faumuina i lo‟u manatu ia te au o le Fofoga Fetalai, ua e le ae i le olo ae ua e pule i lou finagalo. Ou te momoli atu le faamalo, faafetai le tofa saili, faafetai le faatupu, faafetai le faatamalii. O a upu ma tala, e silafia e le Atua mea uma. E leai se iota o lo tatou tautiga e maligi fua, e leai foi se afu e maligi fua ma e palasi le samala i le ulu o le fao. O le fua e te lulu e te selesele. O faamanuiaga na a le Fofoga Fetalai, e le mafai ona ou tuu aunoaina. Ua e silasila mai i lou taumafai atu e tatao i le moa o le ala, e le faigofie le Maota, leaga e leai se tagata e toe tu ma auau le atunuu aua o Samoa o le Ao Mamala, o le Ia e Iviivia, o taotoga i‟asa, o le fale tulutulu i tao e soo ona taiao. E leai se isi e tu ma sasau i le atunuu. O le Maota i Tiafau o le Maota o tagamamanu a Samoa ma e nā ai ona tupu pe a maua lona nofoaga. O lenei la afiafi tau ina ia faapai atu lou leo vaivai o au nei o le Fofoga Fetalai e ofo atu moomooga alofa i lau Afioga i le Minisita, lau Afioga o le sa avea ma Minisita o Tupe, malo le tautua Malo. O lea foi e faafogafoga le itumalo e le tuua i lalo le va faafeagai ai leaga o oe o le tasi sui o Salafai. E taliu ae popoe mea uma o lo tatou va nonofo ma le va tapuia, o le va lena faale-uso o tatou i le Usoga a Pule. O lenei la afiafi e fai lou leo ma fofoga taumolimoli e momoli atu ai le matou faafetai tele ma le tulaga ua oo i ai lau saunoaga e pei ona ou taumafai e tuu atu le avanoa, faafetai mo le faatofalaiga. Ou te manatu ua tatou taunuu i lo tatou taimi malolo. A tatou taliu mai ona avatu loa lea o le avanoa i tuleiga ma saunoaga e faaauau ai le tatou fono mo lenei afiafi. O le a faataatia ese taualumaga o le Fono Aoao Faitulafono se i fai se malologa ona tatou toe taliu mai ai lea i le taimi masani. Na faataatia ese Taualumaga a le Fono Aoao i le itula e 12.01 i le taeao ma toe amatalia i le itula e 12.35 i le taeao. FOFOGA FETALAI: Ou te faasilasila atu ua toe amatalia nei taualumaga a le Fono Aoao Faitulafono. O le taimi ua 12.35 ma ua tatou aulia le aso fou. Ou te lagona o le a ou saunia se tatou tatalo puupuu e amata ai le aso fou leaga o lea ua laasia e le tatou Maota le aso fou ona faaauau ai lea o a tatou galuega. Tatalo. 1774 FOFOGA FETALAI: E manatu ua maea palegaauau le faamalositino i lenei taeao, o lea ua tatou taunuu mai i le taimi e amata ai le vaega lona lua. Masalo pe toe tolu pe fa vaega ona faaiuina lea o le tatou Fonotaga, a o le a lafo atu. Tulai mai lau Afioga i le Taitai o le Itu Agai. Afioga Hon PALUSALUE FAAPO II: Lau Afioga i le Fofoga Fetalai, ou te momoli atu le agaga faafetai. Ou te tulai atu ma le faaaloalo e tusa ai ma lenei taeao fou ua tatou aulia i le alofa ma le agalelei o le Atua e pei ona e molia ai laau i fogaa i lenei taeao fou. O se taeao faagalogata, o se taeao tulaga ese ona o la e faafogafoga mai Samoa mai ona mauga tetele seia oo i ona mauga iti. Ua logo le naiatea ua logo le naiama, ua logo i logo a ona o lenei taeao ma lenei po. Aisea? O le lagona o le pai mai o le Agaga o le Atua, aua ana le seanoa le faatasi mai o le Atua, tatou te le maua lenei po fiafia. E ui lava ina lagona le faanoanoa ona o le tulaga ua oo i ai la tatou Fonotaga i lenei taeao, ae faafetai ua manumalo le Agaga o le Eseta, ia tatou maua le filemu ma le toafilemu, aemaise ia tatou maua le loto faamagalo ma le loto vivii i le Atua ona o le taulaga e tasi na Ia saunia mo i tatou o lona maliu ma lona toe tu manumalo. O le agaga lea ua vaaia i le tatou Fonotaga i lenei taeao. Ua logona Samoa ma le atulaulau e tusa ai ma lenei mataupu lau Afioga i le Fofoga Fetalai, ma o lea foi ua sausaunoa le Afioga i le Minisita o Tupe e tusa ai ma sana faamalamalamaga ma sana tali atu i tuuaiga e pei ona aumai i le Lipoti a le Komiti Faapalemene. Peitai lau Afioga i le Fofoga Fetalai, o lea ua pule lava Ia i lona loto, aisea? O le alofa ia Samoa. O le Afioga i le Palemia ma lena Itu, aemaise le Palemene ma Samoa atoa. E le faigofie ni faaiuga faapenei, leaga e aafia ai lota loto, lota aiga, o lata fanau aemaise le itumalo la e tapuai mai. Ae ua a nei? Se malo le faatoatoa. Faumuina, ou te le tau fai atu lau Afioga i le Tupufia, leaga ua e masani, e te le tau tolaulauina galuega lelei, a lea ua aeae ai Samoa? E poto lava le tautai ae le atoa atu i le liu o lona vaa. O le mea lea Faumuina, o lea e alaala atu le Itu Agai, o le matou tiute o le agai o le Malo, ioe. O le matou tiute lena e faatino, e agai le Malo. E tatou te mafana le mafutaga, mafana le sootaga, ae le mafai ona tuua ai le galuega a le Itu Agai, e le faigofie le tiute fai. Ae matou te faafetai aua na matou omai i le po lenei e leai se isi e lauga, aua o le matou talitonuga, o le mataupu lenei o le mataupu faalotoifale, e fofo e le alamea le alamea. O lea e afio mai le Afioga i le Palemia, le Kapeneta ma lena Vaega toatele. Ia o le agaga lena, ae peitai ua musumusuina lau Afioga e le Agaga Paia, ona o le agaga alofa lea. Ma o le upu moni Faumuina e le tau selu atu, malo lou silasila i le Afioga i le Palemia ma lena Itu. O le mea la lea lau Afioga i le Fofoga Fetalai, ou te momoli atu le agaga faafetai. Na pau lava le matou tatalo, o lau faaiuga ua faia i le po lenei, ia alofagia e le Atua, ua fofoga le Atua ma viia le Atua ona o lau faaiuga, ua e manumalo ai. O le matou tatalo pei ona saunoa le Afioga i le Palemia, ia saga faamanuia le Atua i lau Afioga, e tele foi nisi tiute ma nisi feau taua o lo o faatalitali mai i lau Afioga. O lenei po lau Afioga i le Fofoga Fetalai, o le Lipoti a le Komiti Faapalemene, ma ua ou manatu foi, pau lava le fesili o lena Itu, a o lenei Itu, ua malie le agaga, ua malie le loto, e leai lava ma se isi e toe lauga ai. E leai a 1775 ma se isi. Lau Afioga i le Taitaifono, faamalo i la outou Komiti, malo le fai o le faiva, faafetai. O le mea taua i le po lenei, ua malamalama mea uma e tusa ma le saunoaga a le Afioga i le Minisita o Tupe. Lau Afioga i le Fofoga Fetalai, o le ala lea o lou tulai atu, e avea ai au ma sui o lenei Vaega, ou te talitonu o lea ua tini le uto, ua tau ai o Tapalega, o lea ua maea ona sausaunoa le Afioga i le Minisita. O le a la se isi mea e fai? E i ai lou talitonuga, tatou agai i le Lipoti ma fai se faaiuga ona tatou malolo ai lea i lenei po. Lau Afioga i le Palemia, e le faigofie lenei po, ae faamalo le faatoatoa i lau Afioga, faamalo. Ae le gata foi i lea o le mamalu o le Kapeneta ma lena Itu, e faapena lo tatou va nonofo ai, le tatou va fealoaloai i le tatou aganuu ma le faa-Samoa lea tatou te papale ai ma tatou saa i luga o maa o malie. Malo faafetai i lau Afioga i le Palemia, ou te talitonu o lea ua masuiga malie mea uma. Aua o le upu moni lava lau Afioga i lena Itu, sa i ai lava le popolega, ae peitai o lea ua faaaliali i le alofa o le Atua, aua pe ese lena Itu ma lenei Itu, e tasi lava le faafitiga o aleaga, ia manuia Samoa, aemaise o tatou tiute na valaauina ai tatou, ina ia tatou faia le amiotonu, tatou faia a tatou faaiuga, e le o tatou, a ia viia le Atua i o tatou tagata. O le mea la lea lau Afioga i le Fofoga Fetalai, o se tala lena, ua fai foi si tuneva o le po. Po o fea o i ai lou finagalo, a o au ua ou manatu, ua tatau ona tatou faatu se lafo ina ia tatou pasia le Lipoti a le Komiti Faapalemene ona tatou malolo ai lea. O lau faaaliga lea lau Afioga i le Fofoga Fetalai, a o lenei po Faumuina, o ou mama na. E alofa atu foi, o lea ou te iloa o lo o i ai ou tuatuagia faaleaiga, ia talosia le alofa o le Atua, ia taulu taulu aua le faletua, ia alofagia le sailiga togafiti i atunuu mamao. Ia, o sau tala lea ma le faaaloalo, tatou alo mo le Eseta ina ia tatou maua se Eseta fiafia ma le filemu ma le saogalemu i le maliu o lo tatou Alii Faaola ma lona soifua manumalo i le vaiaso fou. Ia manuia le Eseta Samoa o lo o tapuai mai, aemaise foi le Palemene, ia soifua ma ia manuia le po. FOFOGA FETALAI: Ia, o le a tuu atu le avanoa i le Afioga i se tasi o sui usufono mo Aana Alofi Nu.1, Afioga Leaupepe Toleafoa Apulu Faafisi. Afioga Hon LEAUPEPE TOLEAFOA APULU FAAFISI: Malo faafetai ua maua se avanoa o le sui usufono mo Aana Alofi Nu.1. Ua ou tulai atu ma le faaaloalo, e le tele se faaopoopoga, e manatu foi i le faafofogaaga a Samoa ma lana tapuaiga i lenei taeao, mai le po anapo faapea le taeao ua mafai ona toai taunuu i ai i le agalelei o le Atua a o faaauau le galuega faa-Palemene i ana Fonotaga. Malo Samoa tapuai, ua manuia faiva o lau Palemene ona o lau tapuaiga. Ae ua ou tulai atu ou te manatu ua lava ma totoe le saunoaga a le Afioga i le Palemia e tusa ai o le mataupu lenei. O lea foi ua saunoa ma palelaei le Afioga i le Taitai o le Itu e Agaia le Malo. Ua ou manatu i aga faaPalemene, o tu ia ma masani. Ae lagona foi e faapena se lagona, i se taimi ona avatu lea o le lagolagosua e tusa ai o le finagalo o le Taitai o le Itu Agai, pe a fa le tofa i le Afioga i le Palemia ma lau Afioga i le Fofoga Fetalai, ailoga o ai se isi sui usufono e toe fia saunoa i lenei Lipoti, ona talu ai ua ootia uma lagona i le agaga alofa ma le agaga faamalo e tusa ai o taualumaga o le tatou Fonotaga ma le faaiuga ua taunuu i ai le saunoaga faamalamalama a le Afioga i le Minisita o Tupe. 1776 O le mea la lea, e momoli atu le faamalo, se ua malo toa, ua malo le fai o le faiva e pei o le fetalaiga ia Ulumu ma Lefaoseu. O le faamasinoga i le tapuaiga a Samoa, e faamasino i galuega, o galuega lelei, e tautala galuega lelei ma leotele, ae le o upu. O le mea la lea e momoli atu ai le agaga faamalo ma le agaga faafetai, o lea ua e toai i siui o lau saunoaga faamalamalama, ua aumai foi ma lau faamavaega i le Afioga i le Palemia ma lona auvaa ae a le Kapeneta. O itu talagata ia. A o le upu lava a Saulo ia Tavita, “E te faia lava e oe mea sili ma e manumalo ai lava.” Aua o le agaga lena faa-Kerisiano, so o se sui usufono, o ai le auauna a o fea le matata na te faia ai le faaiuga i so o se mea, i le tulaga o le amiotonu ma le sao atoatoa e aupito sili ona oo i ai le meaalofa a le Atua ia te Ia, o le finagalo lena o le Atua. O le mea la lea, ia, e momoli atu ai le agaga faamalo ma le agaga faafetai. E le o avea ai ou ai, o lo o faafofoga mai le itumalo, na o ai faaopoopo, ona o le a? Ona o lea ua fola malamalama. O le ala foi lena sa nanau i ai le taofi, sei e saunoa faamalamalama i lo le talatalafulu o se lagona faa-Palemene, ae mafua mai ona ua mama i tua Lipoti ma galuega faa-Palemene. A o lea la ua aumai lou finagalo, ua logo i tino matagi lelei. O le matou tatalo, ia auomanu le Atua i lou finagalo, ia maua lou malosi. O le mutaaga o se mea, o le amataga foi lena o se tofiga fou ma nisi mea fou. Ia, o le matou tala lea, ae ua lava ma totoe le saunoaga i le Palemia ma le Taitai o le Itu Agai i aga ia faa-Palemene e faapena ona molimoli atu ai se lagona vaivai, ma le manatu lau Afioga i le Palemia ni a fa au, ua tatou savali atu i le Aso Tofi ma o le toe aso foi lenei e feagai ai i tatou ma le Aso Maliu o lo tatou Alii Faaola. Ua manatu foi ua lagona le vaivai o le Palemene, ua na o se fautuaga ae pule lava lau Afioga ma le Afioga i le Fofoga Fetalai i taualumaga o a tatou galuega, faafetai. FOFOGA FETALAI: O le a tuu atu le avanoa i le Taitaifono o le Komiti Faapalemene. Afioga MUAGUTUTAGATA FAAMAUSILI AUIMATAGI PETER AH HIM: Faafetai i lau Afioga i le Fofoga Fetalai mo le avanoa. E faatalofa atu foi i le tapuaiga a Samoa i le tuneva o lenei po. Faafetai i le Atua ua aulia mai lenei aso fou. Faamalo faafetai i saunoaga i totonu o le Maota. Faamalo i lau Afioga i le Minisita o Tupe, faamalo toa. O le upu a le Tusi, “Ia amuia e faamaualalo aua e faaeaina.” O lea ua faasao mai e le Tuiatua Faanofonofo le faiga o le upu. E faamalulu atu foi ona ua fai sina leva o le po ua fia momoe tagata, ae faamalo i lau Afioga. Ou te tulai atu ona o le Lipoti a le matou Komiti o lea ua opea i le Maota o lo o vavao ai lenei afiafi. E momoli atu le faafetai i lau Afioga i le Palemia ona o lea ua saunoa i le taimi ua sola ua e talia uma tulaga uma o Lipoti. Sa ou faamanatua atu foi i le taimi ua sola, e 29 Matagaluega o lo o i totonu o lenei Lipoti, ae pei ua lilifa lava taualumaga i le Matagaluega lea e tasi. O lea foi na ou tulai atu ai i le taimi ua sola, o le Lipoti e 29 Matagaluega o lo o i ai. E momoli atu foi le faamalo i lau Komiti, faamalo le galulue, faamalo le fai o le faiva e tusa ai ma le tatou galuega na fai. E faamalulu atu foi i lau Afioga i le Minisita, e leai se agaga e faia se mea e afaina ai se tagata a o le galuega lava a le Komiti. Ona o lea ua saunoa manino le Taitai o le Malo ua talia le matou Lipoti, ou te faatu atu ai foi se lafo e tuu atu loa i le Malo le matou Lipoti aua aga masani a le Palemene. Ma le faaaloalo lava. 1777 FOFOGA FETALAI: Faafetai i lau Afioga i le Taitaifono. Tulai mai lau Afioga i le Minisita mo Faamasinoga ma Pulega Tau Faamasinoga. Afioga Hon FIAME NAOMI MATAAFA: Lau Afioga i le Fofoga Fetalai, faafetai tele mo le avanoa. O lea ua saunoa le Palemia e talifuaitau i le saunoaga a le Afioga i le Minisita. O lea foi ua faaalia le faatofalaiga a le Taitai o le Itu Agai ma ua faaopoopo foi se tino matua o le Maota nei, le sui usufono mo Aana Alofi Nu 1. E manatu e le auese ai se taofi ona ua tuneva le po. Ou te iloa ua oo mai foi le vaivai i lau Afioga i le Fofoga Fetalai ma le Maota ona o le tatou mataupu lava lea o le Lipoti a Ofisa o le Palemene. Sa tapenapena foi ma sauni i ai, ae peitai e moni lava saunoaga, ua avea foi le saunoaga ma le faaaliga a le Afioga i le Minisita o Tupe i lenei itula o le afiafi ua manatu ai, e pei o le a le tulaga lelei le toe tuliloa o mataupu a o lea lava o lo o i ai ala o mea e pei ona masani ai a tatou Lipoti pe a pasia atu i le Maota ina ia faapea ona tuuina atu i le Malo. Lau Afioga i le Fofoga Fetalai, e fia fai sau tala puupuu i le Minisita o Tupe. Ua faafetai tele i lau Afioga, faafetai i le faatofalaiga ua muamua ona e folasia le tele o tausaga ma lau auaunaga. E le taumate lena mea ma e molimauina uma e le Maota lenei. O lena foi ua e saunoa i le itu i lou naunau, ae faapito sau faamatalaga ma lau faafetai i lau Afioga ona o lou tausi i le mamalu, tausi mamalu e le gata i lou tagata vaeane ou paia o lou tofi o suafa aua lou itumalo, ae ua e tausi foi i le mamalu o le nofoaga lenei. O lea matou te nonofo atu ai o ou uso a Minisita aemaise o lou Taitai le Afioga i le Palemia. O lau faafetai lena lau Afioga i le Minisita o Tupe. Lau Afioga i le Fofoga Fetalai, e tusa ai ma le lafo ua i le Laulau a Fono mo le talia o lenei Lipoti, ou te faalua ma faatolu, ou te lagolagoina le finagalo ua faaalia ma le faaopoopoga i lalo o faiga faavae i a tatou Tulafono Tumau a le Maota 161 aua o lea ua taatia le Lipoti a le Komiti, a o le vaega lea o le Tulafono Tumau e maua ai le atoatoaga o le Lipoti, e maua lea i faamaumauga a le Komiti e le i mafai ona faalauaitele, ae vagana ai ua oo mai i luma o le Maota. O lea la ua oo mai i luma o le Maota ma o lea ua i ai le finagalo o le Maota e talia, ma o lau mau lena e tuuina atu ma le faaaloalo lau Afioga ina ia atoatoa ai le Lipoti a le Komiti ina ia faapea ona faaopoopo ma faamaumauga uma e faamaonia ai a latou mau ma fautuaga sa tuuina mai i le Lipoti. O se matou faamatalaga lea ma le agaga faaaloalo, ia manuia tele toe itula o lo o totoe o le po. Soifua ma ia manuia. FOFOGA FETALAI: Lau Afioga i le Palemia aumaia le tofa. Susuga Hon TUILAEPA FATIALOFA LUPESOLIAI AIONO NEIOTI SAILELE MALIELEGAOI: Lau Afioga i le Fofoga Fetalai ou te manatu o lea ua saunoa manino sui usufono mamalu o le Maota, ma o lea foi ua avatu le latou faatofalaiga. O lea lava ua afa e tasi finagalo e tusa ai o lenei po ma ona taualumaga i Lipoti ma tulaga uma faapena. O lea ua uma ona ou talanoa atu e talia fautuaga ua aumai e le Komiti ma o lo o i ai foi le faamoemoe ou te tapaina uma fautuaga nei ma uunaia Matagaluega ina ia latou faatinoina, ina ia tausisia faiga faavae a le Maota nei. 1778 E faafetai foi e tusa o saunoaga ua opea i le Maota, faamalo foi i le Afioga i le Minisita faapea lau Afioga i le Fofoga Fetalai i le tulaga ua taunuu i ai e pei lava ona maitau mai, na ou tulai atu e faataatiaese Tulafono Tumau ina ia avanoa ai felafolafoaiga aua aiatatau a sui usufono latou te laugaina ai le saunoaga ua opea i le Maota a le Afioga i le Minisita o Tupe, ae peitai ane o lea ua faaalia lo outou finagalo ua talia atoatoa faamatalaga uma ua taoto i le Maota nei. Ona faapea lea o le taofi lau Afioga i le Fofoga Fetalai, tatou ave lea i uta e faapei ona fautua sui usufono mamalu o le Maota e talia le Lipoti ae fai se tatou malologa. Ia faamanuia le Eseta ma ia toe taliu mai i le tatou fonotaga i le masina fou e tagofia ai isi mataupu e faasino i le Tala Autu o le Tupe a le Malo ma faapea foi ma le Teuteuga o le Tulafono o Faiga Palota. O le a lafo atu le avega ia te outou o Komiti o le Maota e faaauau la outou galuega lelei o lo o fai. E faapea lava taualumaga o o tatou tiute tauave, o le faaiuga o isi galuega o le amataga foi lena o isi galuega fou. Ia faamanuia mai le Atua i lenei po, ia taitaiina o tatou ola. A toe taliu atu i o tatou aiga ia malutia i Ona aao alofa. Ia soifua ma ia manuia. FOFOGA FETALAI: Malo faafetai saunoa i lau Afioga i le Taitai o le Malo. E manatu foi o lea ua sooula le saunoaga a le Afioga i le Taitai o le Itu Agai, ua tulei saunoa foi Tootoouli ma Fuesinaloloa o le Maota. Ona ou talitonu lea o lea ua tulili le tai aua le faatamasoalii a tautai, o le au sina talaloa ua sina nei ma ua tatou sunui ala o taua ma ave le faafetai i le Atua aua o Ia ua tatou maua ai Ao ma Iu o Malo i lenei taeao fou. E manatu o lea ua faaifo le naaloa i lona lupe filimalae, ua tu lima tu tula ua faaifo le segaula ua ae le faiva o alii, ua tautau upega lauga. O le a le sola faatama a le po pe tuua faapo-evaga le tatou mafutaga le tatou Palemene i lenei itula afiafi. E momoli atu le agaga faafetai tele a le Nofoa e tusa ai ma taualumaga ma faamoemoega o le tatou fonotaga lenei i lenei masina. E momoli atu le faafetai tele i lau Afioga i le Palemia ma lau Kapeneta aemaise lau Afioga i le Taitai o le Itu Agai ma sui mamalu uma o le Maota Fono o le atunuu. O a tiuga o le vaatele i fesuataiga i manatu ma lagona ma le tatou faatamasoaaliiga ma la outou faalelegafulu, tatou ave lea i uta. Ua tatou iloa nei e ese le taimi o le tagata ese le taimi o le Atua. Na tatou matua faaaaogagase mai le fitu i le valu masina i le talanoaina o Lipoti, o lenei ua see i peau o le ea ma le vasaloloa ma le vateatea, ae a le taeao lenei, e le i atoa se aso ae sau lona finagalo ua musumusuina i o tatou loto ma o tatou agaga, e sili atu le tagata e pule i lona loto i lo le tagata na te aea le olo. Le tapuaiga a Samoa, o Samoa o le atunuu pele. Ua tatou aulia lenei aso fou, matou te le laaloa pe matou te savavali i le ala e aunoa ma lo matou manatu atu. Afai sa faatama a le po le gagana pe sa faapuou toli i le gaoa upu ma tala a lau Palemene i le mataupu lenei, matou te asuasu atu vai malu i puega ma o matou faamalulu atu i lau faafofogaaga. O le aso, o le aso e saili ai le tofa ma le faautautaga i le laumea sa toli e savili ma le laufa leaina ma fue lou ulu sa o latou faia faamatalaga, upu ma tala e tuuaia ai le Palemene ma sui mamalu o le Maota lenei. O lenei la ua taatia i lagatonu mea uma ua sau taimalama ma ua malamalama ma manino atugaluga uma, e le gata i finagalo o le Maota lenei ae faapea le faafofoga mai a le atunuu. O lea e momoli atu ai le faamaluluga Samoa, a o le a sau maitau ma sau silasila i le taatiaga o le mataupu a le Palemene ma le mea ua faaiu i ai, o le tali lena mai le Atua. 1779 Matou te alo le foe ma faanape aua e leai se isi e tu ma sasau. O le atunuu e folau lona sa tele i tai loloto ma tai o taaviliga, a o le faanaunautaiga o lo tatou Maota ia aua ne i toe auvili le atunuu ae ia au tafeloa ina ia tau i manu le sa folau o Samoa aua lo outou valaauina. O lenei afiafi ua faafofoga le Atua i a tatou upu ma tala, ia moni le upu. Efaamalulu atu foi i le Maota, po o le a se taumafai atu a le Fofoga Fetalai. O lena tou te molimau, e fai foi o lo outou agiagi mai a o lea lava ou te mau iumaea leaga e faigata le Nofoa o le atunuu, o le Nofoa e fesiligia se faaiuga e le faatalia i se taimi. O le taimi e tupu ai e fai ai le faaiuga. Ia ou te asuasu atu foi malu i puega po o le a sau tala ua faaletonu ma se upu ua laavale i le tatou va nonofo ai, e poto le tautai ae se lana atu i ama. Lau Afioga i le Taitai o le Itu Agai, o ou mama na, aua e pei lava o oe lea e fai ma ta pefu i isi taimi, ioe. Aua ne i e masalosalo i se upu ou te fai atu ai ia te oe, ia moni upu ma tala ma ia moni le sogi. O lenei afiafi, ua faatai ma sou leo ina ia faataatia i lagatonu a tatou tuleiga ma saunoaga, ua faapai foi ia Samoa ma lana tapuaiga aemaise le faamanuiaga i lau Afioga Faumuina, ua manatu ua lava i‟a o lau upega e pei ona saunoa atu le Palemia. O le pau a le popouli e pau tupu, ola ma toe fua. A o faamoemoega, o le amataga ma le faaiuga o se galuega, o le mea lena e viia ai le Atua mo le ola valaauina. Tatalo ma talosia le apulupulusia o le fala ma le faatafa gasegase o le faletua ina ia taulu, taulu to ni afuafu lelei ma le faamoemoe. Le tapuaiga a si ou itumalo, Aiga Sa Tupua ma Aiga Sa Malietoa ma le Faletolu e tausia Tupu ia, Aiga o Mavaega lau Fetalaiga Pao ma Saeseese ma le mamalu i lou itumalo o Gagaifomauga Nu.3, faafetai tatalo. Ou te lagona le mafanafana i le pai mai o la outou tapuaiga. E le atoatoa le auauna, ae ou te taumafai pea i le mea silisili e faigata le tofiga a Samoa ou te nofo ai i le Nofoa lea, o le Nofoa o ee ona o la outou faaaloalo. Ia manuia la outou tapuaiga i ou tama faale-Agaga i so o se Fata Faitaulaga, faafetai le tapuai mai. E talitonu le faamoemoe e ae i manu mea uma ona o la outou tapuaiga. Ona faata‟i lea ma so‟u leo i lenei itula o le taeao, e faafetai atu i tupu ma ee, tamalii ma failauga ua tatou faatasi, Ofisa Sili o Pulega ma Pule Sili o Matagaluega ma Faalapotopotoga, o le aso ma le filiga o le aso foi ma le mataigatila; o outou o vae ma lima o le Malo. E leai se iota o lo outou afu e maligi fua i la outou tautua ma le faamaoni i le atunuu ma fai fautuaga i Taitai o le atunuu, o le alofa moni lena ia Samoa. O outou mama na, ia faamalo o outou tino ma ia pupula o outou fofoga, aua o outou lava e tua i ai le malelega momoli a le tatou Malo aua le faatinoina o galuega. Ia, lea tala na atoa i tupu ma ee aemaise o tatou Ofisa Faasalalau, o outou mama na. Ia lafo atu la outou avega i le tatou fatuaiga tausi aua le faasalalauina o talaave ma tala e manuia ai le tatou atunuu, ae ia aua ne i toe pu lava le vaa o Ti‟a ia Ti‟a. Ia outou folau i lagima mo le tauaveina o le igoa tauleleia o Samoa aua o le mea sili lena ma le taua aua e pala maa ae le pala tala i le Talalelei o le Upu o le Ola ma le upu o le manuia tatou te ola ai. Ia manuia le faasausauga a Samoa i lenei itula. Ae tatou te le i taumavae, ou te tatalo atu i lau Susuga i le Faafeagaiga Taulagi, se tasi o sui usufono mo Salega, Tofa Tapuai Toese Ah Sam e tulai maia e fai se tatou tatalo faaiu ona tatou malolo ai lea. Na faamaonia le Lipoti. 1780 FOFOGA FETALAI: E tusa ai ma le Tulafono Tumau 54, e ao i le Malo ona tuuina mai i le Fono Aoao se Pepa e tali atu ai i Fautuaga na tuuina atu i le Malo mai le Lipoti a le Komiti Filifilia ia le silia le 90 aso talu ona faamaonia e le Fono Aoao le Lipoti. Na tolopo Taualumaga a le Fono Aoao i le itula e 1:13 i le vaveao o le Aso Tofi, 17 Aperila 2014 seia aulia le Aso Tofi, 29 Me 2014 e tusa ai ma le Polokalame o Fonotaga a le Palemene 2014. 1781 1782
1/--pages